
Prefaţă 


Această carte se adresează oamenilor ambiţioși, care 
vor să evolueze mai repede. Dacă acesta e modul dum- 
neavoastră de a gândi și simţi, atunci sunteți persoana 
pentru care a fost scrisă cartea. Ideile prezentate în pa- 
ginile care urmează vă vor economisi ani de muncă 
grea, dedicați atingerii celor mai importante țeluri pe 
care le aveți. 

Am vorbit de peste 2 000 de ori în fața unui public 
numărând în jur de 23 000 de oameni din 24 de ţări. 
Convorbirile și conferințele mele au durat între 5 minu- 
te și 5 zile. În fiecare caz în parte, m-am concentrat asu- 
pra transmiterii celor mai bune idei despre subiectul 
particular legat de acel public și acel moment. După ne- 
numărate discuţii pe subiecte variate, dacă mi s-ar acor- 
da numai cinci minute pentru a vă vorbi şi dacă v-aș 
putea comunica doar o singură idee care să vă ajute să 
aveți mai mult succes, v-aș spune: „Scrieţi-vă ţelurile pe 
o foaie de hârtie, faceți planuri pentru realizarea lor și 
lucraţi la aceste planuri în fiecare zi.” 

Acest sfat, dacă îl urmați, vă va fi de mai mult ajutor 
decât orice altceva ați putea învăța. Mulţi absolvenți de 
universitate mi-au spus că acest concept simplu le-a 
fost de mai mult folos decât patru ani de studiu. Aceas- 
tă idee mi-a schimbat viața, mie și altor milioane de oa- 
meni. Și o va schimba și pe a dumneavoastră. 

Punctul de cotitură 


Câţiva oameni de succes s-au întâlnit la Chicago cu 
câtva timp în urmă, pentru a discuta despre experiențe- 
le lor de viață. Toţi erau milionari și multimilionari. Ca 
majoritatea persoanelor de succes, erau atât modești, 
cât și recunoscători pentru binecuvântările pe care via- 
ţa le-a revărsat asupra lor. În timp ce discutau despre 
motivele pentru care reușiseră să realizeze atâtea, cel 
mai înțelept dintre ei a luat cuvântul și a spus că, după 
părerea lui, „succesul e reprezentat de țeluri, iar restul e 
vorbărie”. 

Timpul și viața dumneavoastră sunt prețioase. Cea 
mai mare risipă de timp și de viață constă în a petrece 
ani de zile realizând ceva ce putea fi îndeplinit în doar 
câteva luni. Urmând procedeul pragmatic testat de sta- 
bilire și realizare a țelurilor prezentat în această carte, 
veți putea înfăptui mult mai mult și într-o perioadă mai 
scurtă de timp decât v-aţi imaginat vreodată. Viteza cu 
care vă veţi deplasa înainte și în sens ascendent vă va 
uimi, pe dumneavoastră și pe cei din jur. 

Urmând aceste metode și tehnici simple și ușor de 
aplicat, veţi parcurge repede drumul de la sărăcie la bo- 
găție, în lunile și anii ce vor veni. Puteţi să vă transfor- 
maţi experienţa plină de lipsuri și frustrări într-una pli- 
nă de abundeţă și satisfacţie. Vă veţi surprinde prietenii 
și familia și veți putea să realizați mai multe în viață de- 
cât toți cei pe care îi cunoaşteţi. 

În conferințele, seminariile şi activitatea mea de con- 
sultanță, am lucrat cu mai mult de două milioane de oa- 
meni din lumea întreagă. Am înţeles, iarăși și iarăși, că o 
persoană cu inteligență medie, având țeluri clare, poate 
lăsa în urmă un geniu care nu știe ce vrea cu adevărat. 

Formularea misiunii mele nu s-a schimbat de-a lun- 
gul anilor care au trecut. Iată cum sună: „Să-i ajut pe oa- 

meni să-și atingă țelurile mai repede decât ar face-o fără 
ajutorul meu.” 

Această carte conţine esenţa distilată a tot ceea ce 
am învăţat despre succes, împlinire și atingerea țeluri- 
lor. Urmând pașii prezentaţi în paginile care urmează, 
veţi ajunge în prima linie a vieţii. Pentru copiii mei, 
cartea aceasta se dorește a fi o hartă și un ghid care să-i 
ajute să ajungă de acolo unde se află în locul în care do- 
resc să se afle. În ceea ce-i privește pe prietenii mei și pe 
cititorii acestei cărți, rațiunea pentru care am scris-o a 
fost să le ofer un sistem garantat, care să-i ajute să evo- 
lueze în viață. 

Fiţi bineveniţi! O nouă și mare aventură e pe cale să 
înceapă. 


INTRODUCERE 


Ziua în care viaţa mea 
s-a schimbat 


Sunt vremuri minunate pentru a trăi. N-au existat 
niciodată mai multe oportunități pentru oamenii hotă- 
râți și creativi de a-și atinge țelurile, ca astăzi. Lăsând 
deoparte suișurile şi coborâșurile pe termen scurt din 
economie sau din viețile dumneavoastră, intrăm acum 
într-o epocă de pace și prosperitate, superioară oricărei 
etape anterioare din istoria omenirii. 

h anul 1900 existau în America 5 mii de milionari. În 
anul 2000, numărul lor a crescut la peste 5 milioane, 
mulți dintre ei realizându-se prin propriile puteri, într-o 
singură generație. Experții prevăd că alte 10 până la 20 
de milioane de milionari vor apărea în următoarele 
două decenii. Ținta dumneavoastră ar trebui să fie să vă 
numărați printre ei. Această carte vă va arăta cum să 
procedațţi. 


Un început lent 
La 18 ani am părăsit liceul, fără să-l fi absolvit. Prima 


mea slujbă a fost aceea de a spăla vase în spatele unui 
mic hotel. De acolo, am trecut la spălatul mașinilor și 

apoi al podelelor, ca om de serviciu. În următorii ani am 
rătăcit de colo-colo și am avut diferite slujbe, câștigân- 
du-mi existența cu sudoarea frunţii. Am lucrat la joagăr 
şi în fabrici. Am lucrat în ferme de culturi agricole și de 
animale. Am lucrat pe schele cu un ferăstrău cu lanț și 
am săpat puțuri, atunci când sezonul tăierii lemnelor 
s-a terminat. 

Am lucrat ca muncitor constructor pe clădiri înalte și 
ca marinar pe un cargobot norvegian în Atlanticul de 
Nord. Am dormit adesea în mașină sau în camere iefti- 
ne. La 23 de ani lucram ca zilier la ferme pe perioada 
culegerii recoltelor, dormind pe fân în șoproane și mân- 
când cu familia fermierului. Eram needucat și fără nici 
o calificare, iar la finalul sezonului rămâneam iarăși pe 
drumuri. 

Atunci când n-am mai găsit de lucru, m-am angajat 
comis voiajor, mergând din birou în birou și din ușă în 
ușă. De multe ori munceam toată ziua ca să fac o singu- 
ră vânzare, să-mi pot plăti camera și să am un loc unde 
să dorm. N-a fost un început grozav. 


Ziua în care viaţa mea s-a schimbat 


Apoi, într-o zi, am luat o foaie de hârtie pe care am 
scris un obiectiv de-a dreptul nerușinat: să câștig 1 000 $ 
pe lună din vânzările mele. Am împăturit coala de hâr- 
tie, am pus-o bine și n-am mai găsit-o niciodată. 

Dar, 30 de zile mai târziu, întreaga mea viață s-a 
schimbat. În acel interval, am descoperit o tehnică de 
încheiere a tranzacţiilor care mi-a triplat veniturile chiar 
din prima zi. Între timp, proprietarul companiei mele 
și-a vândut afacerea unui antreprenor care tocmai se 
mutase în oraș. La exact 30 de zile din momentul în care 
îmi scrisesem obiectivul pe hârtie, noul proprietar m-a 
luat deoparte și mi-a oferit 1 000 $ pe lună ca să conduc 
vânzările și să-i învăţ și pe ceilalți lucrători cum făceam 

ca să vând mai mult decât oricine altcineva. l-am accep- 
tat propunerea, iar din ziua aceea viaţa mea n-a mai fost 
niciodată aceeași. 

În 18 luni, m-am mutat într-un alt serviciu, apoi în al- 
tul. Am trecut de la vânzarea propriu-zisă la funcţia de 
director de vânzări, având acum în subordine oameni 
care făceau vânzări pentru mine. Am recrutat personal 
și am creat o forță de vânzare de 95 de persoane. Am 
trecut de la grija pentru mâncarea zilnică, la plimbatul 
pe stradă cu buzunarele pline cu bancnote de 20 $. 

Am început să-i învăţ pe comercianți cum să-și scrie 
obiectivele pe hârtie și cum să vândă mai eficient. 
Aproape peste noapte, și-au mărit veniturile de zece ori. 
Astăzi, mulți dintre ei sunt milionari și multimilionari. 

Este important de observat că începând din acea pe- 
rioadă, când aveam vreo 25 de ani, și până astăzi, viaţa 
mea n-a constat într-o serie de lini pași ascendenți. Au 
existat multe suișuri și coborâșuri, succese ocazionale și 
eșecuri temporare. Am călătorit, am locuit și am muncit 
în mai mult de 80 de țări, am învățat franceza, germana 
și spaniola de-a lungul timpului și am lucrat în 22 de 
domenii diferite. 

Ca rezultat al lipsei de experiență și, uneori, al pros- 
tiei crase, am cheltuit sau am pierdut tot ce câștigasem 
şi a trebuit să o iau de la început — chiar de mai multe 
ori. De fiecare dată când s-a întâmplat așa, am început 
prin a mă așeza în fața unei foi de hârtie, concepând un 
nou set de țeluri și utilizând metodele pe care vi le voi 
explica în paginile ce urmează. 

După mai mulți ani de reușite și nereușite în a stabili- 
rea și atingerea obiectivelor, m-am hotărât să strâng tot 
ceea ce învățasem într-un sistem. Punând laolaltă aces- 
te idei și strategii, am dezvoltat o metodologie şi un 
proces de stabilire a țelurilor, cu un început, un mijloc și 
un sfârșit, și am pornit să le urmez în fiecare zi. 

Într-un singur an, viaţa mea s-a mai schimbat o dată. 
În luna ianuarie a acelui an locuiam într-un apartament 
mobilat închiriat. Aveam datorii de 35 000 $ şi o mașină 
uzată, pe care n-o plătisem. În decembrie, ajunsesem să 
locuiesc într-un apartament de 100 000 $, eram proprie- 
tarul unui Mercedes nou, îmi plătisem toate datoriile și 
aveam un cont de 50 000 $ în bancă. 

Pe urmă, am luat succesul în serios. Mi-am dat sea- 
ma că fixarea țelurilor era incredibil de importantă. Am 
investit sute şi apoi mii de ore în studiu în cercetarea 
stabilirii și realizării obiectivelor, sintetizând cele mai 
bune idei pe care le-am găsit într-un proces complet, ce 
funcţiona cu o incredibilă eficiență. 


Oricine poate reuși 


În 1981 am început să predau sistemul în conferințe 
şi seminarii, la care au participat până astăzi mai mult 
de două milioane de oameni din 35 de țări. Am început 
să-mi înregistrez cursurile pe bandă audio și video, ast- 
fel încât să le poată folosi și alții. Până acum am inițiat 
în aceste principii sute de mii de persoane din lumea în- 
treagă, în numeroase limbi. 

Ceea ce am aflat a fost că aceste idei funcţionează 
pretutindeni, pentru oricine, în orice țară, indiferent de 
ce educație, experiență sau formaţie aveţi atunci când 
începeți. 

Şi, mai important decât orice, aceste idei au făcut po- 
sibil ca eu și multe mii de alți oameni să obținem un 
control total asupra vieților noastre. Practica regulată și 
sistematică a stabilirii țelurilor ne-a condus de la sărăcie 
la prosperitate, de la frustrare la împlinire, de la nerea- 
lizare la succes și satisfacţie. Sistemul acesta va face ace- 
lași lucru și pentru dumneavoastră. 

Ceea ce am învățat de la început a fost că e mai bine 
să ai un plan, decât să nu ai nici unul. Și nu e nevoie să 

reinventezi roata pentru asta. Toate răspunsurile au fost 
deja găsite. Sute de mii, poate milioane de oameni, au 
pornit de la zero și au înregistrat mari succese, urmând 
aceste principii. Și ceea ce au făcut alții puteţi face și 
dumneavoastră, dacă învăţaţi cum. 

În paginile care urmează, veți învăța 21 dintre cele 
mai importante idei și strategii descoperite vreodată 
pentru a realiza tot ce v-aţi dorit în viață. Veţi afla că nu 
există limite legate de aceste realizări, în afara celor pe 
care vi le imaginați dumneavoastră înșivă. Şi, de vreme 
ce nu există limite ale imaginaţiei, nu există limite nici 
pentru realizări. Aceasta este una dintre cele mai mari 
descoperiri. Să începem. 


O călătorie de o mie de leghe începe cu un singur pas. 


CONFUCIUS 


Ii 


Descătușaţi-vă potențialul 


Potenţialul unei persoane obișnuite este ca un ocean uriaș 
pe care n-a mai navigat nimeni, ca un continent nou 
neexplorat, ca o ume de posibilităţi ce așteaptă să fie 
eliberate şi canalizate spre o mare ealizare. 


BRIAN TRACY 


Succes înseamnă țeluri, restul sunt doar vorbe. Toți 
oamenii de succes sunt extrem de bine orientaţi la acest 
capitol. Știu ce vor și mintea li se concentrează asupra 
realizării acelui lucru în fiecare zi. 

Abilitatea de a stabili țeluri este cea mai importantă 
însușire în atingerea succesului. Obiectivele descătușea- 
ză gândirea pozitivă și dau naștere ideilor și energiei 
necesare pentru atingerea lor. Fără țeluri, pur şi simplu 
rătăciți și sunteți purtaţi de valurile vieții. Având stabi- 
lite obiectivele, veți zbura ca o săgeată, drept și sigur 
spre țintă. 

Adevărul e că, probabil, aveţi mai mult potenţial de- 
cât ați putea folosi dacă ați trăi o sută de vieți. Tot ce ați 
realizat până acum e doar o mică parte din ceea ce vă 
stă cu adevărat în putinţă. Una dintre regulile obligatorii 
pentru a avea succes este aceasta: nu contează de unde 
veniți; important e încotro vă duceți. Și locul spre care vă 
îndreptați este hotărât numai de dumneavoastră. 

Țelurile clare vă măresc încrederea în sine și vă ridi- 
că nivelul motivației. Așa cum spune instructorul în 
vânzări Tom Hopkins: „Țelurile reprezintă combustibi- 
lu! din cuptorul împlinirilor.” 


Vă creaţi singuri propria lume 


Cea mai mare descoperire din istoria umanităţii este, 
probabil, aceea că forța minţii poate crea aproape orice. 
Tot ce vedeţi în jur, în lumea făurită de om, a pornit de 
la un gând sau de la o idee apărută în mintea unei sin- 
gure persoane, mai înainte de a deveni realitate. Totul a 
început în viața dumneavoastră de la un gând, o dorin- 
tă, o speranţă sau un vis avut în minte de dumneavoas- 
tră sau altcineva. Gândurile sunt creatoare. Gândurile 
dau formă și contur lumii dumneavoastră și la tot ce vi 
se întâmplă. 

Marea formulă care sintetizează toate religiile, filoso- 
fiile, metafizica, psihologia și succesul este aceasta: 
„Devii ceea ce gândești în majoritatea timpului.“ Lu- 
mea exterioară devine în cele din urmă o reflexie a lu- 
mii interioare și oglindește ce anume gândești. Oricare 
ar fi subiectul gândirii tale, acesta iese la suprafață în 
propria realitate. 

Mii de oameni de succes au fost întrebaţi la ce se gân- 
desc în majoritatea timpului. Cel mai obișnuit răspuns 
a fost că se gândesc cel mai mult la ce-și doresc și la cum 
să obțină acel lucru. 

Oamenii care nu au succes și sunt nefericiți se gân- 
desc și vorbesc tot timpul despre ceea ce nu doresc. Vor- 
besc despre problemele și grijile lor și despre cine e vi- 
novat de toate. Însă oamenii de succes își axează 
gândirea și discuțiile asupra țelurilor pe care şi le-au 
stabilit. În majoritatea timpului, se gândesc și vorbesc 
despre ceea ce vor să obțină. 

A trăi fără niște obiective clare seamănă cu a merge 
cu mașina printr-o ceaţă groasă. Oricât de puternică sau 
de bine pusă la punct ar fi mașina, o veți conduce încet, 
ezitant, înaintând foarte puțin, chiar și pe cea mai bună 
șosea. Stabilirea țelurilor împrăștie imediat ceața și vă 
dă posibilitatea să vă concentrați și să vă canalizați 
energia și abilitățile. Obiectivele limpezi vă permit să 
apăsați pe accelerația propriei vieți și să vă apropiați ra- 
pid de realizarea a ceea ce vă doriți cu adevărat. 


Funcţia de căutare automată a ţelurilor 


Imaginaţi-vă acest exercițiu: luați un porumbel călă- 
tor din adăpostul lui, puneţi-l într-o colivie, acoperiți 
colivia cu o pătură, așezați colivia într-o cutie, iar cutia 
în cabina unui camion. Apoi parcurgeţi o mie de kilo- 
meti în orice direcție. Dacă după aceea deschideţi cabi- 
na camionului, scoateţi cutia, daţi la o parte pătura și 
dați drumul porumbelului din colivie, acesta va zbura, 
descriind mai întâi trei cercuri prin aer, și se va îndrep- 
ta fără ezitare spre adăpostul său, care se află la o mie 
de kilometri depărtare. Nici o altă ființă de pe pământ 
nu posedă această funcție cibernetică incredibilă de cău- 
tare a unei ținte, cu excepția omului. 

Și dumneavoastră aveţi aceeași abilitate de atingere 
a unui obiectiv ca și porumbelul călător, însă și o formi- 
dabilă caracteristică în plus. Atunci când sunteţi pe de- 
plin clarificat în legătură cu țelul, nici măcar nu trebuie 
să știți unde se află sau cum să-l atingeţi. Doar hotărând 
exact ce anume doriţi, veți începe să vă deplasaţi fără 
ezitare spre obiectiv, iar acesta se va apropia și el de 
dumneavoastră, tot fără ezitare. La momentul potrivit 
şi în locul potrivit, dumneavoastră și țelul propus vă 
veţi întâlni. 

Datorită acestui mecanism cibernetic incredibil, loca- 
lizat în străfundurile minții, vă atingeţi scopurile aproa- 

pe întotdeauna, oricare ar fi ele. Dacă obiectivul dum- 
nevoastră este să ajungeţi seara acasă şi să vă uitaţi la 
televizor, cu siguranţă veți reuși acest lucru. Dacă țelul 
dumneavoastră este să vă creaţi o viață plină de sănăta- 
te, fericire şi prosperitate, veți realiza la fel de bine și 
asta. Asemănător unui computer, mecanismul de căuta- 
re a obiectivelor nu face deosebiri. Funcţionează auto- 
mat și continuu pentru a vă furniza ceea ce vă doriţi, in- 
diferent de programul pe care îl introduceți în el. 

Naturii nu-i pasă de mărimea țelurilor. Dacă vă sta- 
biliţi obiective mici, mecanismul de realizare a ţelurilor 
vă va da posibilitatea să duceți la îndeplinire astfel de 
obiective mici. Dacă vă propuneţi țeluri de mare anver- 
gură, această capacitate naturală vă va permite să le re- 
alizați. Mărimea,. orizontul și detaliile obiectivelor pe 
care le alegeți și la care vă gândiţi în cea mai mare par- 
te a timpului sunt la latitudinea dumneavoastră. 


De ce oamenii nu-și fixează țeluri în viaţă 


lată o întrebare bună: dacă procesul de căutare a ţe- 
lurilor este automat, de ce atât de puţini oameni au 
obiective clare, scrise pe hârtie, măsurabile și cu limite 
de timp, asupra cărora să lucreze zilnic? Acesta e unul 
din marile mistere ale vieţii. Eu cred că există patru mo- 
tive pentru care oamenii nu-și stabilesc obiective. 


Oamenii cred că țelurile nu sunt importante 


Mai întâi, cei mai mulți nu-și dau seama de impor- 
tanța țelurilor. Dacă îți petreci copilăria într-o casă în 
care nimeni nu are țeluri sau dacă faci parte dintr-un 
grup social în care țelurile în viață nici nu sunt discuta- 
te, nici nu se pune preț pe ele, atunci poți ajunge foarte 
bine la vârsta maturității fără să știi că însușirea de a 

stabili și realiza obiective are mai mult efect asupra vie- 
ţii tale decât oricare alta. Uitaţi-vă în jur. Câţi dintre 
prietenii sau membrii familiei dumneavoastră sunt an- 
gajați în mod real în atingerea unor țeluri? 


Nu știu cum să procedeze 


Al doilea motiv pentru care oamenii nu au țeluri în 
viață este acela că nu știu cum să le stabilească. Mai rău, 
mulți cred că au deja obiective stabilite când, de fapt, nu 
e vorba decât de o serie de dorințe sau visuri, cum ar fi: 
„Să fiu fericit”, „Să am mulţi bani” sau „Să am o fru- 
moasă viață de familie.” . 

Însă acestea nu sunt deloc niște țeluri. Sunt doar sim- 
ple fantezii, comune tuturor. Ţelul este complet diferit 
de o dorinţă. Este limpede, scris și specific. Poate fi de- 
scris repede și cu ușurință unei alte persoane. ÎI poți 
măsura și poți astfel să afli dacă l-ai realizat sau nu. 

E posibil să obţii o diplomă de la o universitate de 
elită, fără să fi fost instruit măcar o oră în legătură cu fi- 
xarea țelurilor. Este aproape ca și cum persoanele care 
hotărăsc conținutul programului educațional al școlilor 
și universităților ar fi complet oarbe atunci când vine 
vorba de importanța stabilirii și realizării succesului ul- 
terior în viaţă. Și, desigur, dacă nu auziți nimic despre 
țeluri până la maturitate, așa cum mi s-a întâmplat mie, 
nu veți avea idee cât de importante sunt. 


Se tem de eșec 


Al treilea motiv pentru care oamenii nu-și stabilesc 
țeluri în viaţă este frica de eșec. Eșecul doare. Este dure- 
ros și catastrofal din punct de vedere emoțional și, ade- 
sea, financiar. Toată lumea experimentează, din când în 
când, eșecul. De fiecare dată, luăm decizia de a fi mai 
atenți pe viitor și de a evita eșecul. Prin urmare, mulți 
fac greșeala de a se sabota în mod inconștient, prin a 

nu-și mai stabili obiective pe care s-ar putea să nu fie în 
stare să le ducă la îndeplinire. Sfârșesc prin a trece prin 
viață funcţionând la un nivel mult mai coborât decât 
le-ar fi stat în putinţă. 


Se tem că vor fi respinşi 


Al patrulea motiv pentru care oamenii nu-și stabilesc 
țeluri în viață este frica de a fi respinși de către ceilalți. 
Se tem că, dacă își propun un obiectiv de atins și nu au 
succes, ceilalți îi vor critica şi îi vor ridiculiza. Acesta e 
unul din motivele pentru care ar trebui ca țelurile să fie 
confidenţiale, să le păstraţi numai pentru dumneavoas- 
tră atunci când începeți să le stabiliți. Nu spuneți nimic 
nimănui. Lăsaţi-i să vadă ce ați realizat, dar nu le spu- 
neți nimic înainte. Ceea ce ei nu știu nu vă poate face 
nici un rău. 


Intraţi în topul celor 3% 


Mark McCormack vorbește în cartea lui What They 
Don't Teach You at Harvard Business School (Ce nu vă înva- 
ță la Harvard Business School) despre un studiu făcut în- 
tre 1979 și 1989. În 1979, absolvenţii programului MBA 
(Master of Business Administration) au fost întrebaţi: 
„V-aţi stabilit țeluri clare, scrise pe hârtie, pentru viitor 
și ați făcut planuri despre cum să le realizați?” A reieșit 
că numai 3% dintre absolvenţi aveau scrise negru pe 
alb obiective și planuri. 13% aveau stabilite țeluri, însă 
nu în scris. 84% nu aveau nici un fel de obiective speci- 
fice, în afară de a părăsi școala și a se bucura de vacan- 
ţa de vară. 

Zece ani mai târziu, în 1989, cercetătorii au intervie- 
vat din nou membrii clasei respective. Au descoperit că 
cei 13% care avuseseră stabilite obiective, dar nu în 
scris, câştigau în medie de două ori mai mult decât cei 

84% care nu-și stabiliseră nici un fel de țeluri. Dar, în 
mod surprinzător, acei 3% dintre absolvenţi care avuse- 
seră obiective clare, scrise pe hârtie, atunci când pleca- 
seră de la Harvard, câștigau în medie de zece ori mai 
mult decât cei 97% dintre absolvenţi, luaţi împreună. Sin- 
gura diferență dintre grupuri consta în claritatea țeluri- 
lor propuse la absolvire. 


Fără repere 


Importanţa clarității este ușor de înțeles. Imagi- 
nați-vă că sosiți la periferia unui mare oraș și trebuie să 
ajungeţi cu mașina la o anumită casă ori un anumit bi- 
rou. Dar iată cum stă treaba: nu există indicatoare și nu 
aveți o hartă a orașului. De fapt, tot ceea ce vi se dă este 
o descriere foarte generală a casei sau instituţiei. Între- 
barea care se pune este următoarea: cât timp credeți că 
o să vă ia ca să găsiţi casa ori biroul din acel oraș, fără o 
hartă sau fără indicatoare rutiere? 

Răspunsul este: probabil, toată viaţa. Dacă veți găsi 
vreodată casa ori biroul, va fi numai printr-un noroc. E 
destul de trist, dar acesta e modul în care își trăiește via- 
ţa majoritatea oamenilor. 

Cei mai mulți își încep viaţa călătorind într-o lume 
necartografiată și nemarcată. Acest lucru echivalează cu 
a porni la drum fără țeluri și planuri. Își dau seama ce 
au de făcut pe măsură ce merg mai departe. Adesea, 
trec 10 sau 20 de ani și ei sunt tot înfrânți, nefericiți la lo- 
curile de muncă, nemulțumiți în căsnicie, făcând pro- 
grese nesemnificative. Cu toate acestea, se duc acasă în 
fiecare seară și se uită la televizor, sperând și dorind ca 
lucrurile să meargă mai bine. Dar așa ceva se întâmplă 
rareori. Și nu datorită lor. 

Pentru a fi fericit trebuie să ai țeluri 


Earl Nightingale scria odată: „Fericirea constă în re- 
alizarea progresivă a unui ideal preţios sau a unui țel.” 

Te simți cu adevărat fericit numai atunci când faci 
progrese, pas cu pas, către ceva care este important pen- 
tru tine. Victor Frankl, fondatorul logoterapiei, scria că 
nevoia cea mai mare a ființelor umane este legată de un 
simţ al sensului și al scopului în viață. 

Ţelurile îți dau un asemenea simț al sensului și sco- 
pului. Ţelurile îţi dau un simţ al direcției. Pe măsură ce 
te apropii de obiective, te simți mai fericit şi mai puter- 
nic. Mai plin de energie și mai eficient. Mai competent 
și mai încrezător în tine însuți și în capacităţile tale. Fie- 
care pas făcut spre atingerea țelurilor îți întărește cre- 
dința că poți stabili și realiza în viitor chiar și obiective 
mai mari. 

Astăzi, spre deosebire de alte epoci istorice, tot mai 
mulți oameni se tem de schimbări și își fac griji în legă- 
tură cu viitorul. Unul dintre cele mai mari beneficii adu- 
se de fixarea unor țeluri în viaţă este că acestea vă dau 
posibilitatea să controlați direcția schimbărilor din viața 
dumneavoastră. Vă permit să vă asiguraţi că schimbări- 
le sunt în cea mai mare măsură hotărâte și direcționate 
chiar de dumneavoastră. Ele vă mai oferă și ocazia de a 
da sens și scop oricărui lucru pe care îl faceți. 

Una dintre cele mai importante învățături ale lui 
Aristotel a fost aceea că omul este un organism teleolo- 
gic. Cuvântul grecesc teleos înseamnă „scop“. Aristotel 
a ajuns la concluzia că toate acțiunile umane sunt în- 
dreptate, într-un fel sau altul, spre un anume scop. Ești 
fericit doar atunci când faci ceva care te conduce spre 
ceea ce îţi dorești. Şi atunci, marile întrebări sunt: Care 
sunt ţelurile tale? Care sunt rezultatele? Unde vrei să 
ajungi la sfârșitul zilei? 

Claritatea e totul 


Potenţialul nativ este extraordinar. Aveţi înlăuntrul 
dumneavoastră, chiar acum, capacitatea de a realiza 
aproape orice ţel pe care vi-l puteți propune. Cea mai 
mare responsabilitate pe care o aveți față de dumnea- 
voastră înșivă este de a investi timpul necesar pentru a 
afla extrem de clar ce anume doriți cu exactitate, și cum 
poate fi realizat acest lucru. Cu cât vă sunt mai clare ade- 
văratele obiective, cu atât mai mult veți descătușa din 
potențialul dumneavoastră pentru a vă împlini viața. 

Aţi auzit, probabil, spunându-se că o persoană obiș- 
nuită utilizează doar 10% din potenţialul ci. Adevărul 
trist este că, potrivit Universităţii Stanford, o persoană 
obișnuită funcţionează cu doar 2% din potenţialul ei 
mental. Ceea ce rămâne stă pur și simplu în rezervă, aș- 
teptând să fie utilizat cândva, mai târziu. E ca și cum 
părinții v-ar fi lăsat un fond de 100 000 $, din care n-aţi 
cheltuit decât 2 000 $. Restul de 98 000 $ au rămas în 
cont și nu i-ați mai folosit de-a lungul vieții. 


O dorinţă arzătoare 


Punctul de pornire al întregului proces de atingere a 
scopurilor este dorința. Trebuie să dezvoltați o dorință 
intensă și arzătoare referitor la țelurile dumneavoastră, 
dacă vreţi într-adevăr să le realizați. Numai atunci când 
dorinţa devine suficient de intensă aveţi energia și mo- 
tivarea interioară de a învinge toate obstacolele care vă 
stau în cale. 

Vestea bună e că tot ceea ce ați dorit suficient de mult 
timp și destul de intens veți putea duce la îndeplinire în 
cele din urmă. 

Miliardarul H. L. Hunt, afacerist în domeniul petro- 
lului, a fost întrebat odată care este secretul succesului. 
A răspuns că succesul presupune doar două lucruri. În 
primul rând, a spus el, trebuie să știi exact ce dorești. Cei 

mai mulți nu se hotărăsc niciodată în această privinţă. 
În al doilea rând, trebuie să decizi prețul pe care-l vei 
plăti pentru a-ți realiza dorinţa și apoi să te preocupi 
să-l plătești. 


Modelul succesului: 
bufetul cu autoservire 


Viaţa seamănă mai curând cu un bufet cu autoservi- 
re decât cu un restaurant obișnuit. Într-un restaurant, 
mănânci și apoi plătești nota. Într-un bufet cu autoser- 
vire, trebuie să te servești singur și să plătești totul îna- 
inte de a gusta din mâncare. Mulţi fac greșeala să crea- 
dă că vor plăti prețul după ce au trăit succesul. Ei stau în 
fața unei sobe și spun: „Mai întâi dă-mi puțină căldură 
și pe urmă o să aduc și niște lemne.” 

Așa cum spunea odată conferențiarul Zig Ziglar: „As- 
censorul care duce către succes nu funcționează. Însă 
scările sunt întotdeauna disponibile.” 

O altă observație importantă făcută de Aristotel este 
că scopul ultim al oricărei acțiuni umane este atingerea 
fericirii personale. Orice ai face, spunea el, are ca scop 
obţinerea fericirii într-un fel sau altul. Poţi avea succes 
sau nu, dar fericirea reprezintă ținta finală. 


Cheia fericirii 


Fixarea ţelurilor, munca zilnică pentru a le realiza și, 
în cele din urmă, atingerea lor reprezintă cheia fericirii 
în viaţă. Stabilirea obiectivelor are o asemenea forță, în- 
cât simpla acţiune de a le gândi te face fericit, chiar îna- 
inte de a face primul pas spre realizarea lor. 

Pentru a-ți descătușa și elibera întregul potenţial, tre- 
buie să-ți faci un obicei zilnic din fixarea și atingerea 
scopurilor, și asta pentru tot restul vieţii. Trebuie să dez- 

volți o concentrare de tip laser, astfel încât să gândești și 
să vorbești întotdeauna despre ceea ce dorești și nu de- 
spre ceea ce nu dorești. De aici încolo, trebuie să te ho- 
tărăști să cauţi țeluri, ca o rachetă teleghidată sau un po- 
rumbel călător, deplasându-te fără ezitare spre obiectivele 
care sunt importante pentru tine. 

Nu există o garanție mai bună pentru o viaţă lungă, 
fericită, sănătoasă și prosperă decât activitatea continuă 
de a fi, de a avea și de a realiza din ce în ce mai mult din 
ce vrei cu adevărat. Ţelurile clare îți dau posibilitatea 
să-ți eliberezi întregul potențial pentru obținerea succe- 
sului personal și profesional. Ţelurile oferă capacitatea 
de a învinge orice obstacol și de a face viitoarele reali- 
zări nelimitate. 

1. Imaginați-vă că aveți capacitatea înnăscută de a 
realiza orice țel pe care vi l-aţi propus vreodată. Ce 
anume vreți cu adevărat să fiți, să aveți şi să faceţi? 


2. Care sunt activităţile care vă oferă simţul cel mai 
acut al sensului și scopului în viață? 


3. Analizați-vă viaţa personală și profesională de as- 
tăzi şi identificați modul în care propria gândire a 
creat această lume. Ce ar trebui sau ați putea să 
schimbaţi? 


4. La ce anume vă gândiţi sau despre ce anume vor- 
biţi în cea mai mare parte a timpului — ce vă do- 
riți sau ce nu vă doriţi? 


5. Care e prețul pe care va trebui să-l plătiți pentru 
realizarea celor mai importante obiective? 


6. Care e acțiunea pe care ar trebui s-o întreprindeți 
imediat, ca rezultat al răspunsurilor la întrebările 
de mai sus? 


Fiți răspunzători 
de viaţa dumneavoastră 


Ca regulă generală, un om datorează foarte puțin 
zestrei cu care s-a născut — un om este 
ceea ce face singur din el însuşi. 


ALEXANDER GRAHAM BELL 


Pe vremea când aveam 21 de ani, eram falit și locu- 
iam într-o garsonieră mică. Era miezul unei ierni frigu- 
roase și lucram în construcții pe timpul zilei. Seara, nu 
prea îmi permiteam să ies din cameră, unde cel puţin 
era cald, așa că aveam mult timp la dispoziție să mă 
gândesc. 

Într-o asemenea seară, pe când stăteam la masa din 
mica mea bucătărie, conștiința mi s-a luminat brusc. 
Mi-am dat seama deodată că tot ceea ce avea să mi se 
întâmple în viață depindea de mine. Nimeni altcineva 
nu avea să mă ajute vreodată. Nimeni nu va veni să mă 
salveze. l 

Mă aflam la mii de kilometri distanță de casă și nu 
aveam intenția să mă întorc, cel puțin pentru o lungă 
perioadă de timp. Am realizat.cu mare limpezime că, 
dacă era vorba de o schimbare în viaţa mea, atunci ea 
trebuia să înceapă cu mine însumi. Dacă nu mă schim- 
bam, nimic altceva nu avea să se schimbe. Eu eram res- 
ponsabil de aceasta. 

Marea descoperire 


Încă îmi mai amintesc momentul acela. Semăna cu 
prima săritură cu parașuta — deopotrivă înspăimântă- 
toare și amuzantă. lată-mă stând pe marginea pră- 
pastiei. Și am decis să sar. Din acel moment, am accep- 
tat că eram răspunzător de viața mea. Știam că, dacă 
doream ca situația mea să se schimbe, eu însumi trebu- 
ia să mă schimb. Totul depindea de mine. 

Am învăţat mai târziu că, atunci când accepţi res- 
ponsabilitatea completă a propriei vieți, faci pasul uriaș 
de la copilărie la maturitate. E destul de trist, dar cei 
mai mulţi oameni nu-l fac. Am întâlnit nenumărate per- 
soane de 40 sau 50 de ani care se mai plâng încă de ex- 
perienţele lor nefericite, dând vina pe alţii sau pe diver- 
se circumstanţe. Mulţi mái sunt încă furioși pe vreunul 
dintre părinți pentru lucruri întâmplate cu 20, 30 sau 
chiar 40 de ani în urmă. Sunt prinși în capcana trecutu- 
lui și nu se pot elibera. 


Cei mai mari dușmani 


Cei mai mari dușmani ai succesului și fericirii sunt 
emoţiile negative de toate felurile. Acestea te împovărea- 
ză, te epuizează și-ți răpesc întreaga bucurie a vieții. 
Emoţiile negative, de la începutul timpurilor, au făcut 
mai mult rău indivizilor și societății decât toate moli- 
mele la un loc. 

Dacă vrei să fii cu adevărat fericit și să ai succes, unul 
din cele mai importante țeluri este să te eliberezi de emo- 
țiile negative. Din fericire, o poți face dacă înveți cum. 

Emoţiile negative legate de frică, autocompătimire, 
invidie, gelozie, sentimentul inferiorității și, în cele din 
urmă, de mânie sunt provocate, în majoritatea cazurilor, 
de patru factori. Odată ce i-ai identificat și îndepărtat 
din modul de a gândi, emoțiile negative încetează auto- 

mat. Atunci când emoțiile negative dispar, cele poziti- 
ve, legate de iubire, pace, bucurie și entuziasm, le iau 
locul și întreaga viață ţi se schimbă în mai bine, câteo- 
dată în câteva minute sau chiar secunde. 


Stop justificărilor 


Prima dintre cele patru cauze principale ale emoții- 
lor negative este justificarea. Ai o atitudine negativă atât 
timp cât poți justifica, faţă de tine însuți și faţă de cei- 
lalți, faptul că ai dreptul să fii mânios sau supărat din- 
tr-un motiv oarecare. Din această cauză, oamenii furioși 
explică și elaborează continuu motivații pentru senti- 
mentele lor negative. Totuși, dacă nu-ți poți justifica ati- 
tudinea negativă, nu poți fi mânios. 

De exemplu, o persoană e concediată datorită unei 
schimbări în structura ramurii economice respective, ce 
duce la declinul vânzărilor din cadrul companiei. Ca 
urmare, persoana respectivă e furioasă pe șeful ei în le- 
gătură cu această decizie și își justifică mânia descriind 
ca nedrepte motivele concedierii. Se poate ambala în- 
tr-atât de tare, încât decide să recurgă la justiție sau la 
un alt mod care să-i dea satisfacţie. Atâta vreme cât in- 
dividul continuă să-și justifice sentimentele negative pe 
care le are față de șef și companie, acestea îl controlează 
și îi ocupă mult timp din viață și din gândire. 

În orice caz, în momentul în care își spune: „Am fost 
concediat. Lucruri de genul ăsta se întâmplă. Nu e ceva 
personal. Oamenii sunt mereu concediați. Cred c-ar fi 
mai bine să încerc să-mi găsesc o slujbă”, emoțiile nega- 
tive dispar. Omul devine calm, își limpezește mintea și 
se concentrează asupra obiectivului și pașilor pe care-i 
are de făcut pentru a reintra în câmpul muncii. În clipa 
în care încetează să se mai justifice, devine o persoană 
cu o atitudine pozitivă și eficientă. 


Fiţi răspunzători de viața dumneavoastră 31 


Refuzați să mai găsiți explicații și scuze 


A doua cauză a emoțiilor negative este găsirea explica- 
țiilor. Atunci când faci speculaţii raționale, încerci să dai 
„O explicație acceptabilă din punct de vedere social pen- 
tru o acțiune inacceptabilă din punct de vedere social.” 

Faci speculaţii raționale pentru a explica sau a pune 
într-o lumină favorabilă un lucru pe care l-ai făcut și 
care te face să te simți stânjenit sau nefericit. Îți scuzi ac- 
țiunile creând o explicație care sună bine. Adesea, inven- 
tezi modalități complexe de a te pune într-o lumină fa- 
vorabilă, explicând că ai avut un comportament 
realmente acceptabil, luând în considerare ce s-a petre- 
cut. Această speculație îți întreține emoțiile negative. 

Găsirea explicațiilor și justificarea necesită întotdea- 
una identificarea unei alte persoane sau a unei situații 
care să fie sursa problemei tale. Îţi atribui rolul victimei, 
iar cealaltă persoană devine asupritorul sau „persona- 
jul negativ”. 


Ridicaţi-vă deasupra părerii celorlalți 


A treia cauză a emoțiilor negative este preocuparea 
excesivă sau hipersensibilitatea legată de modul în care 
se poartă ceilalți cu tine. Pentru unii oameni, întreaga 
lor imagine despre sine este determinată de modul în 
care ceilalți le vorbesc sau chiar îi privesc. Au un simț al 
valorii personale sau al prețuirii de sine dependent de 
opiniile celorlalți, iar dacă aceste opinii sunt negative 
dintr-un motiv oarecare, real sau imaginar, „victima“ 
simte imediat mânie, jenă, ruşine, sentiment de inferio- 
ritate și chiar depresie, autocompătimire și disperare. 
Aceasta explică de ce psihologii spun că aproape tot 
ceea ce facem are ca scop câștigarea respectului celor- 
lalți sau, cel puţin, evitarea pierderii lui. 

Daţi-vă seama că nimeni altcineva nu e responsabil 


A patra cauză a emoțiilor negative, și cea mai impor- 
tantă, este reproșul. Atunci când am schițat „arborele 
emoțiilor negative” în cadrul seminariilor mele, am ilus- 
trat trunchiul acestuia prin propensiunea de a reproșa 
altora existența problemelor noastre. Odată ce ai tăiat 
trunchiul copacului, toate fructele lui — celelalte emoții 
negative — mor imediat, tot așa cum se sting beculețele 
din pomul de Crăciun atunci când întrerupi curentul. 


Antidotul este responsabilitatea 


Antidotul emoțiilor negative de toate felurile este ac- 
ceptarea deplină a responsabilității pentru situația în care 
te afli. Nu poți să rostești cuvintele „Eu sunt de vină!” și 
să rămâi furios. Însuși actul acceptării responsabilității 
scurtcircuitează și anulează orice emoții negative. 

Descoperirea acestei afirmații simple, însă puternice: 
„Eu sunt responsabil!” și capacitatea ei instantanee de a 
elimina emoțiile negative au constituit punctul de coti- 
tură al vieții mele, tot așa cum s-a întâmplat cu alte sute 
de mii de studenţi pe care i-am avut. 

Imaginaţi-vă! Vă puteți elibera de emoții negative și 
puteți să preluaţi controlul asupra vieții dumneavoas- 
tră spunând doar atât: „Eu sunt responsabil!” ori de 
câte ori începeţi să vă înfuriați sau să vă supăraţi din- 
tr-un motiv oarecare. 

Doar în momentul în care vă eliberați de emoțiile ne- 
gative, asumându-vă responsabilitatea, puteți începe să 
vă stabiliți țeluri în orice domeniu al vieții dumnea- 
voastră. Doar atunci când sunteți liberi, mental și emo- 
tional, puteţi începe să vă canalizați energia și entuzias- 
mul în direcția progresului. În absenţa unei responsa- 
bilizări complete, nici un fel de progres nu e posibil. Pe 
de altă parte, odată ce ați acceptat întreaga responsabi- 

litate a vieţii, nu există limite referitoare la ceea ce pu- 
teti fi, face sau avea. 


Incetaţi să mai daţi vina pe alţii 


De acum înainte, refuzați să mai dați vina pe alții 
pentru orice — trecut, prezent sau viitor. Așa cum spu- 
nea Eleanor Roosevelt: „Nimeni nu te poate face să te 
simţi inferior, fără consimțământul tău.” Buddy Hac- 
kett, actorul, spunea și el: „Eu nu port pică niciodată; 
dacă porți pică, și pica te poartă pe tine!” 

Din acest moment, refuzați să mai găsiți scuze sau să 
vă justificați comportamentul. Dacă faceți o greșeală, 
spuneți: „Imi pare rău” și ocupaţi-vă de remedierea si- 
tuaţiei. Ori de câte ori dați vina pe alții sau vă găsiți scu- 
ze, de fapt renunțați la putere. Vă simțiţi slăbiți și mini- 
malizați. Vă simțţiți tulburaţi și mânioși. Refuzați să mai 
faceţi aşa ceva. 


Controlaţi-vă emoţiile 


Pentru a menține o atitudine mentală pozitivă, re- 
nunțaţi la critică, la plângeri sau la condamnarea altora. 
Ori de câte ori critici pe cineva, te plângi de ceva ce 
nu-ți place sau condamni pe alţii pentru ce au făcut sau 
nu, declanșezi în sufletul tău sentimente negative sau 
mânie. Și tu ești cel care suferă. Negativitatea ta nu afec- 
tează deloc cealaltă persoană. A fi furios pe altcineva în- 
seamnă a-i permite să-ți controleze de la distanță emo- 
tiile și, adesea, întreaga calitate a vieții. Deci, pur și 
simplu, e o prostie. 

Țineţi minte că, așa cum spunea Gary Zukav în cartea 
lui, Seat of the Soul (Lăcașul sufletului), „emoțiile pozitive 
îți dau putere; emoțiile negative te sleiesc. de putere”. 
Emoţiile pozitive legate de fericire, entuziasm sau iubire 
te fac să te simţi mai puternic și mai încrezător. Emoţiile 

negative, cum sunt mânia, ofensa sau reproșul aduse al- 
tora te fac mai slab și astfel devii ostil, iritabil și antipatic. 

Odată ce ai decis să accepti întreaga responsabilitate 
în ceea ce te privește, pentru orice ți se întâmplă, te poți 
întoarce încrezător spre munca și problemele vieții tale. 
Devii în felul acesta „stăpânul sorții tale și comandantul 
sufletului tău”. 


Să trăiţi, Domnule Președinte! 


Într-un studiu realizat în New York acum câțiva ani, 
cercetătorii au descoperit că oamenii clasați în topul pri- 
milor 3%, din orice domeniu, aveau o atitudine specia- 
lă, care-i deosebea de restul performerilor din industri- 
ile cărora le aparțineau. Și această atitudine consta în 
faptul că se vedeau pe ei înșiși ca fiind proprii lor anga- 
jati, de-a lungul întregii lor cariere, indiferent cine le 
semna cecul de salariu. Se considerau responsabili în 
privința companiilor lor, de parcă acestea ar fi fost pro- 
prietatea lor personală. Și dumneavoastră ar trebui să 
faceţi la fel. 

De acum înainte, consideraţi-vă președinții proprii- 
lor corporaţii. Imaginaţi-vă că sunteţi proprii angajaţi. 
Consideraţi-vă responsabili de fiecare păriticică a vieții 
și carierei dumneavoastră. Amintiţi-vă că sunteți ceea 
ce sunteţi şi acolo unde sunteţi datorită a ceea ce ați re- 
ușit sau nu să faceţi. Sunteţi principalii arhitecţi ai pro- 
priilor destine. 


Dumneavoastră alegeți, 
dumneavoastră decideți 


Până acum, v-aţi determinat întreaga viață prin deci- 
ziile şi alegerile pe care le-aţi făcut sau prin cele pe care 
nu le-aţi făcut. Dacă există ceva în viață care nu vă pla- 

ce, dumneavoastră sunteți răspunzători. Dacă sunteţi 
nefericiți, de dumneavoastă depinde să faceți pașii ne- 
cesari pentru a vă schimba și îmbunătăți viața așa cum 
vă place. 

În calitate de președinți ai propriilor corporații, sun- 
teți pe deplin responsabili de tot ce faceți și de rezulta- 
tele obținute. Sunteţi responsabili de consecințele acţiu- 
nilor și comportamentului dumneavoastră. Sunteţi ceea 
ce sunteți și vă aflați acolo unde vă aflați azi, pentru că 
așa ați decis. 

Într-un sens mai larg, câștigați astăzi exact atât cât ați 
hotărât să câștigați, nici mai mult, nici mai puţin. Dacă 
nu sunteți mulțumiți cu venitul actual, decideți să câști- 
gaţi mai mult. Stabiliţi-vă acest ţel și acționaţi în așa fel 
încât să câștigați cât v-aţi propus. 

Ca președinți ai propriilor cariere și vieți, ca arhitecți 
ai destinelor dumneavoastră, sunteți liberi să luaţi hotă- 
râri. Dumneavoastră sunteţi șefii. Dumneavoastră sun- 
teți responsabili. 


Dezvoltaţi-vă propria strategie 


Așa cum un președinte de corporație este responsa- 
bil de strategia și activitățile acelei corporaţii, și dum- 
neavoastră sunteţi responsabili de planificarea strate- 
giei personale a vieții și carierei. Sunteţi responsabili de 
întreaga strategie de management — fixarea obiective- 
lor, stabilirea planurilor și a măsurilor și obţinerea re- 
zultatelor. 

Sunteţi responsabili de realizarea anumitor efecte — 
calitatea și cantitatea muncii pe care o depuneţi și rezul- 
tatele pe care vă așteptați să le obţineţi. 

În calitate de președinți, sunteți responsabili de stra- 
tegia de marketing — autopromovarea și autoavansa- 
rea, crearea propriei imagini și modul de prezentare — 

care să vă dea posibilitatea să vă vindețţi la prețul cel 
mai ridicat într-o piață competitivă. 

Sunteţi responsabili de strategia financiară — deci- 
deți cât de mult din servicii vreți să vindeti, cât vreți să 
câștigați, cât de repede vreţi să vă sporească venitul an 
de an, cât anume vreţi să economisiți și să investiţi și ce 
pensie veți avea. Totul depinde de dumneavoastră. 

Sunteţi responsabili de strategia oamenilor și a rela- 
țiilor dumneavoastră, atât acasă, cât și la serviciu. Unul 
din sfaturile pe care le dau studenților mei este „să-și 
aleagă șeful cu grijă”. Alegerea șefului va avea un im- 
pact major asupra a cât câștigați, cât de repede evoluați 
și cât de bine vă simtiți la serviciu. 


Faceţi alegeri noi, luaţi decizii noi 


Potrivit aceluiași model, alegerea unui partener de 
viaţă sau a prietenilor va avea de-a face cu succesul sau 
fericirea tot atât de mult cât și celelalte hotărâri pe care 
le luaţi. Dacă nu sunteți mulțumiți de alegerile actuale, 
faceți pașii necesari pentru a le schimba sau îmbunătăți. 

La urma urmelor, în calitate de președinți, sunteţi pe 
deplin responsabili de capitolul „cercetare și dezvoltare 
personală”, adică de propria instruire și educație. De- 
pinde de dumneavoastră să determinaţi care sunt însu- 
șirile, talentul, abilităţile și competențele esenţiale de 
care aveţi nevoie pentru a câștiga banii pe care doriți 
să-i câștigați în lunile și anii ce vin. Prin urmare, e res- 
ponsabilitatea dumneavoastră să faceţi investiția nece- 
sară și să așteptați să vă însușiți și să vă dezvoltați aces- 
te abilităţi. N-o s-o facă nimeni altcineva în locul 
dumneavoastră. Adevărul implacabil este că nimănui 
nu-i pasă de toate astea la fel de mult cum vă pasă dum- 
neavoastră. 

Fiți o „acțiune în creștere” 


Pentru a duce și mai departe această analogie, ima- 
ginați-vă în postura unei companii cu un număr de ac- 
țiuni care sunt tranzacţionate pe piaţă. Ar putea oame- 
nii să investească în acţiunile dumneavoastră și să aibă 
încredere că ele vor continua să-și sporească valoarea și 
profitabilitatea în următoarele luni sau ani? Sunteţi o 
„acțiune în creștere” sau valoarea dumneavoastră pe 
piaţă a scăzut? 

Dacă aţi decis să fiți o „acţiune în creștere”, care e stra- 
tegia de mărire a venitului cu 25 până la 30% în fiecare 
an? Ca președinți ai propriilor vieţi, ca soți și părinţi, da- 
torați oamenilor importanți din viața dumneavoastră 
poziționarea pe o curbă ascendentă, creșterea continuă a 
valorii și profitabilității, pe măsură ce trece timpul. 


Așezaţi-vă la cârma propriei vieți 


De acum înainte, priviți-vă și consideraţi-vă stăpânii 
propriului destin, responsabili de viaţa dumneavoastră. 
Imaginaţi-vă în calitate de preşedinţi ai propriei corpora- 
ţii — o persoană puternică, pe deplin motivată și decisă. 

Încetaţi să vă mai tânguiţi sau să vă plângeți î în legă- 
tură cu evenimente din trecut care nu pot fi schimbate. 
În schimb, orientaţi-vă spre viitor și gândiți-vă la ce 
anume doriți și încotro vă îndreptați. Mai presus de ori- 
ce, gândiţi-vă la țeluri. Simplul fapt de a te gândi la ele 
te face să ai din nou o atitudine pozitivă și subordonată 
unui scop. 


Decideţi care vă este punctul de control 


O bună parte a literaturii psihologice savika în 
jurul Teoriei Punctului de Control. În mai bine de 50 de 

ani de cercetări, psihologii au determinat că punctul de 
control este factorul hotărâtor al fericirii sau nefericirii 
individului. lată de ce: 

Oamenii cu un punct de control interior au sentimen- 
tul că dețin controlul total asupra vieții lor. Se simt pu- 
ternici și încrezători. Sunt, în general, optimişti și au o 
atitudine pozitivă. Au o părere excelentă despre ei înșiși 
și se simt responsabili de destinul lor. 

Pe de altă parte, cei cu un punct de control exterior au 
sentimentul că sunt controlaţi de factori externi, de șefi, 
de note de plată, de căsnicie, de problemele din copilă- 
rie și de situația lor actuală. Simt că le-a scăpat contro- 
lul și, drept rezultat, sunt slabi, furioși, negativiști, ostili 
și sleiți de putere. 

Vestea bună e că există o legătură directă între suma 
responsabilităților acceptate și controlul pe care simțiți 
că-l deţineţi. Cu cât spuneți mai des „Eu sunt responsa- 
bil!”, cu atât mai mult dezvoltați un punct de control in- 
terior și vă simțiți mai puternici și mai încrezători. 


Triunghiul de aur 


Există, de asemenea, o legătură directă între respon- 
sabilitate și fericire. Cu cât accepți mai multă responsa- 
bilitate, cu atât devii mai fericit. Se pare că toate trei — 
responsabilitatea, controlul și fericirea — sunt legate în- 
tre ele. 

Cu cât accepți mai multă responsabilitate, cu atât 
mai mult control simţi că deții. Cu cât simți că ai mai 
mult control, cu atât mai fericit și mai încrezător devii. 
Atunci când simţi că ai o atitudine pozitivă şi că ai con- 
trol asupra vieții tale, îţi stabilești țeluri mai înalte și 
mai provocatoare. Vei avea, totodată, și impulsul și ho- 
tărârea de a le realiza. Simţi că ţi-ai luat viaţa în propri- 
ile mâini și că o poți transforma în ceea ce dorești. 

Este în mâinile dumneavoastră 


Punctul de pornire în fixarea țelurilor este momentul 
în care îți dai seama că ai un potențial nelimitat de a fi, 
a avea și a face tot ce vrei cu adevărat în viaţă, dacă îţi 
dorești asta suficient de tare și ești gata să muncești su- 
ficient de mult și de intens pentru atingerea acestui 
obiectiv. 

Partea a doua a stabilirii țelurilor constă în accepta- 
rea deplinei responsabilități pentru viaţa ta și pentru tot 
ce ți se întâmplă, fără reproșuri și fără scuze. 

Având clarificate aceste două concepte — că deții un 
potenţial nelimitat și că ești pe deplin responsabil — 
ești gata acum să faci pasul următor, adică să începi 
să-ți conturezi viitorul ideal. 


Fiți răspunzători de viaţa dumneavoastră 


1. Identificați cea mai mare problemă sau sursa ati- 
tudinii negative din viața dumneavoastră. În ce 
mod sunteți responsabili de această situație? 


2. Imaginați-vă în calitate de președinți ai propriilor 
companii. Cum ați acționa, dacă aţi deține 100% 
din acțiuni? 


3. Hotărâți-vă astăzi să încetați să mai dați vina pe 
alţii, în loc să acceptaţi deplina responsabilitate 
pentru orice domeniu al vieții dumneavoastră. Ce 
ar trebui să faceți? 

4. Încetați să mai găsiți scuze și începeți să progresați. 
Imaginați-vă că scuzele cele mai invocate nu au 
nici un fel de bază reală și acţionaţi în consecinţă. 


5. Priviţi-vă ca pe principala sursă creatoare din 
viață. Vă găsiți acolo unde vă găsiţi și sunteţi ceea 

ce sunteți datorită propriilor alegeri și decizii. Ce 
anume ar trebui să schimbaţi? 


. Hotărâţi-vă azi să-i iertați pe toţi cei care v-au fă- 


cut rău în vreun fel. Ștergeți cu buretele. Refuzaţi 
să mai discutați vreodată despre asta. În schimb, 
ocupați-vă de ceea ce e important și nu veți mai 
avea timp să vă gândiţi la altceva. 


Creaţi-vă viitorul 


Vei deveni la fel de mic precum dorința ta de a 
deține controlul; și la fel de mare precum 
aspirația ta dominantă. 


JAMES ALLEN 


În mai mult de 3 300 de studii referitoare la lideri, 
desfășurate de-a lungul anilor, apare o calitate specială 
care iese în evidenţă, o însușire pe care toți liderii mari 
o au. Este vorba de viziune. Liderii au viziune. Nonlide- 
rii, nu. 

Am spus mai devreme că descoperirea cea mai im- 
portantă din istoria omenirii este aceea că devii ceea ce 
gândești în cea mai mare parte din timp. Prin urmare, la 
ce se gândesc liderii cel mai mult? Răspunsul e că lide- 
rii se gândesc la viitor, la direcția în care merg și cum pot 
ajunge acolo unde și-au propus. 

Nonliderii se gândesc la prezent, la bucuriile sau 
problemele momentului. Se gândesc şi își fac griji în le- 
gătură cu trecutul, cu ceea ce nu mai poate fi schimbat. 


Gândiţi-vă la viitor 


Am numit această însușire a liderului „orientare că- 
tre viitor”. Liderii se gândesc la viitor, la ceea ce vor să 
ducă la îndeplinire și la destinaţia la care vor să ajungă 

la un moment dat. Ei se gândesc la ceea ce doresc și la 
ceea ce poate fi făcut pentru realizarea unei anumite do- 
rințe. Vestea bună e că atunci când începi să te gândești 
la viitor, începi să gândești ca un lider și vei obține cu- 
rând rezultatele pe care le obţine un lider. 

Dr. Edward Banfield de la Harvard, după 50 de ani 
de cercetări, a tras concluzia că „perspectiva pe termen 
lung” este factorul hotărâtor al succesului financiar și 
personal. Banfield a definit perspectiva pe termen lung 
ca fiind „abilitatea de a gândi viitorul pe o perioadă de 
câțiva ani, în timp ce iei decizii în prezent”. Aceasta e 
una dintre cele mai importante descoperiri făcute vreo- 
dată. Gândiţi-vă! Cu cât priveşti mai departe în viitor, 
cu atât mai bune decizii iei în prezent, astfel încât să 
poți fi sigur că acel viitor va deveni realitate. 


Cum să deveniți milionari 


De exemplu, dacă economisești 100 $ pe lună de la 
20 la 65 de ani și dacă investești acești bani într-un fond 
mutual prin care câștigi în medie 10% pe an în toată 
această perioadă, vei avea mai mult de 1 118 000 $ când 
ieși la pensie. 

Oricine și-a dorit, a putut economisi 100 $ pe lună, 
dacă a avut o perspectivă în timp suficient de mare. 
Asta înseamnă că oamenii care încep să muncească azi 
pot deveni în timp milionari dacă pornesc la drum sufi- 
cient de devreme, economisesc destul și își păstrează vi- 
ziunea pe termen lung, referitoare la independenţa lor 
financiară. 


Creați o fantezie pe o durată de cinci ani 


În planificarea strategică personală, ar trebui să înce- 
peti cu o perspectivă pe termen lung a vieții. Ar trebui 
să începeți prin a practica idealizarea în orice faceți. În 

procesul idealizării, creaţi o fantezie pe cinci ani și gân- 
diți-vă cum ar arăta viața dumneavoastră peste cinci 
ani dacă ar fi perfectă în toate privinţele. 

Cel mai mare obstacol în calea stabilirii țelurilor este 
„autolimitarea credințelor”, care implică domenii în 
care crezi că ești îngrădit într-un fel oarecare. Poţi crede 
despre tine că ești inferior în domenii precum inteligen- 
ta, aptitudinile, talentul, creativitatea, personalitatea 
sau orice altceva. Drept rezultat, te vinzi ieftin. Subesti- 
mându-te, nu-ți stabilești nici un fel de țeluri sau îţi fi- 
xezi obiective mici, care se află mult sub ceea ce ești ca- 
pabil cu adevărat să realizezi. 


Imaginați-vă că nu există limitări 


Combinând idealizarea cu orientarea spre viitor, anu- 
lezi sau neutralizezi acest proces de autolimitare. Ima- 
ginați-vă pentru o clipă că nu există nici un fel de limitări. 
Imaginați-vă că aveţi timpul, abilitățile și talentele nece- 
sare pentru realizarea oricărui obiectiv pe care vi l-aţi fi- 
xat. Indiferent în ce punct vă aflați pe parcursul vieții, 
imaginați-vă că aveți prietenii, contactele şi relațiile ne- 
cesare pentru a deschide orice ușă și pentru a realiza tot 
ceea ce vă doriți cu adevărat. Imaginați-vă că nu există 
nici un fel de limitări în legătură cu ceea ce ați putea fi, 
avea sau face în urmărirea țelurilor pe care le conside- 
rați importante. 


Practicați gândirea senină precum cerul 


În studiile sale despre „performerii de vârf”, Charles 
Garfield a făcut o descoperire interesantă. El a analizat 
persoanele care obținuseră doar rezultate medii în 
muncă, timp de mai mulţi ani, și, deodată, explodaseră, 
atingând succesul și împlinirea. A observat că în „punc- 

tul de decolare” toți se angajaseră în ceea ce el a numit 
„gândirea senină precum cerul”. 

In cadrul acestui tip de gândire, îți imaginezi că totul 
e posibil pentru tine, ca și cum ai privi cerul senin și al- 
bastru, fără limite. Îți proiectezi viața cu câţiva ani îna- 
inte și îți imaginezi că e perfectă în toate privinţele. 
Apoi, de acolo, îţi întorci privirea spre locul în care te 
afli astăzi și îți pui întrebarea: „Ce ar fi trebuit să mi se 
întâmple pentru a-mi crea un viitor perfect?” 

Pe urmă, revii cu gândul în locul în care te afli în pre- 
zent și te întrebi: „Ce ar trebui să mi se întâmple de 
acum înainte pentru a-mi realiza toate țelurile, cândva, 
în viitor?” 


Nu faceţi compromisuri cu visurile 
dumneavoastră 


Atunci când pui în practică idealizarea și orientarea 
spre viitor, nu faci nici un fel de compromisuri cu visu- 
rile și viziunile legate de tine și de viitor. Nu-ţi stabilești 
obiective mai mici sau semisuccese. În schimb, trebuie 
să „visezi visuri mărețe” și să proiectezi mental viitorul, 
de parcă ai fi unul din cei mai puternici oameni din uni- 
vers. Îţi creezi viitorul perfect. Hotărăști ce anume îţi 
dorești cu adevărat, înainte de a te întoarce în prezent și 
de a te ocupa de ceea ce e posibil î în situația dată. 

Începeți cu afacerile și cariera. Imaginați-vă că viața 
dumneavoastră profesională va fi perfectă peste cinci 
ani. Răspundeţi la următoarele întrebări: 


Cum va arăta? 

Ce veţi face? 

Unde vă veţi desfășura activitatea? 

Cu cine veți lucra? Ce nivel de responsabilitate 
veţi avea? 

5. Ce fel de însușiri și abilităţi veți avea? 


> ri 

6. Ce fel de obiective veţi realiza? 


7. Ce fel de statut veţi avea în domeniul dumnea- 
voastră de activitate? 


Practicaţi gândirea nelimitată 


Atunci când răspundeți la aceste întrebări, imagi- 
nați-vă că nu există limite, că orice este posibil pentru 
dumneavoastră. Peter Drucker spunea odată: „Supraes- 
timăm în mare măsură ce putem realiza într-un an. Dar 
subestimăm la fel de mult ce putem realiza în cinci ani.” 
Nu lăsați să vi se întâmple și dumneavoastră acest lucru. 

Acum, idealizați aspectul financiar al vieții dumnea- 
voastră într-un viitor oarecare: - 


1. Cât veți câștiga peste cinci ani? 
Ce stil de viaţă veţi avea? 

În ce fel de casă veți locui? 

Ce fel de mașină veți conduce? 


Vp N 


- Ce obiecte de lux vă veți asigura dumneavoastră 
și familiei? 
6. Câţi bani veţi avea în bancă? 
7. Cât veţi economisi și veți investi în fiecare lună și 
în fiecare an? 

8. Ce cont în bancă veți avea la pensionare? 

Imaginați-vă că aveți o tăbliță fermecată. Poţi scrie pe 
ca tot ce dorești. Poți șterge orice s-a întâmplat și poți crea 
orice imagine dorești în privinţa viitorului. Poţi șterge tă- 
blița oricând și o poți lua de la capăt. Nu există limite. 


Imaginați-vă viața de familie perfectă 


Întoarceți-vă privirea asupra familiei și relaţiilor de 
astăzi și proiectati imaginea acestora peste cinci ani: 

. Dacă viața de familie ar fi perfectă peste cinci ani, 


cum ar arăta? 

Cu cine ați fi atunci? Cu cine n-aţi mai fi? 
Unde și cum aţi locui? 

Ce fel de standarde de viaţă aţi avea? 


Ce fel de relații ați avea cu cele mai importante 
persoane din viața dumneavoastră peste cinci ani, 
dacă totul ar fi perfect în toate privinţele? 


Atunci când îţi închipui și îți imaginezi viitorul per- 
fect, singura întrebare pe care o pui este: „Cum?” Asta 
e cea mai importantă întrebare din toate, este cea care 
generează putere. Punând-o mereu, îți stimulezi creati- 
vitatea şi-ţi apar idei care te ajută să-ți atingi scopurile. 
Oamenii care nu au succes se întreabă întotdeauna dacă 
un anumit țel este posibil. Cei care reușesc se întreabă 
doar: „Cum?” Apoi caută modalități de a-și transforma 
viziunea și ţelurile în realitate. 


Sănătatea și condiţia fizică ideală 


Faceţi o trecere în revistă a sănătății și condiției fizice: 


1. 


geur 


Dacă ați fi o persoană perfect sănătoasă din punct 
de vedere fizic peste cinci ani, cum ați arăta și 
cum v-aţi simți? 

Care ar fi greutatea dumneavoastră ideală? 

Cât de multe exerciții ați face în fiecare săptămână? 
Care ar fi starea generală a sănătății? 

Ce schimbări ar trebui să faceți în alimentaţie, 
exerciții de rutină și obiceiuri începând de azi, ast- 
fel încât să vă bucuraţi de o sănătate excelentă la 
un moment dat în viitor? 


Imaginați-vă apoi că sunteți o persoană importantă 
și influentă, un „jucător” din comunitatea dumneavoas- 

tră. Prin viața dumneavoastră aduceţi o contribuție 
semnificativă, o schimbare în viețile celorlalți. Dacă sta- 
tutul social și cel comunitar, precum și implicarea dum- 
neavoastră, ar fi perfecte... 


1. Ce aţi face? 

2. Cu ce fel de organizații ați lucra sau ce organiza- 
ţii ați sprijini? 

3. Care sunt cauzele în care credeţi cu putere și pe 
care le-aţi sprijini și cum v-aţi implica mai mult în 
acele domenii? 


Acţionați chiar astăzi 


Diferenţa principală dintre performerii de vârf și cei 
din coada clasamentului este „orientarea acțiunii”. Cei 
care realizează fapte extraordinare în viață sunt extrem 
de bine orientați din punctul de vedere al acţiunii. Ei se 
mișcă în permanenţă. Sunt mereu ocupați. Dacă au o 
idee, o pun imediat în aplicare. 

Pe de altă parte, cei slabi și cei care nu realizează ni- 
mic sunt plini de bune intenții, însă găsesc întotdeauna 
o scuză pentru faptul că nu trec la acțiune imediat. E 
bine spus: „Drumul spre iad e pavat cu intenţii bune.” 

Examinaţi-vă din punct de vedere al inventarului 
personal legat de însușiri, cunoaștere, talent și educaţie. 
Dacă ați ajunge la cel mai înalt nivel posibil pentru 
dumneavoastră (și, practic, nu există limite), răspundeți 
la aceste întrebări: 


1. Ce fel de cunoștințe și însușiri suplimentare ar 
trebui să căpătaţi în cinci ani de acum înainte? 

2. În ce domenii ați fi recunoscuți ca fiind absolut 
excepționali în ceea ce faceţi? 

3. Ce aţi face zilnic pentru dezvoltarea cunoștințelor 
și însușirilor de care aveţi nevoie pentru a deveni 

unul din performerii de vârf din domeniul dum- 
neavoastră de activitate, în viitor? 


Odată ce ați răspuns la aceste întrebări, următoarea în- 
trebare pe care trebuie să o puneţi este: „Cum?” Cum veți 
ajunge la însușirile și priceperea necesare pentru a fi cei 
mai buni în domeniul dumneavoastră în anii care vin? 


Schiţaţi calendarul perfect 


Gândiţi-vă cum ar putea arăta stilul dumneavoastră 
ideal de viață, zi de zi. Schițaţi calendarul perfect, de la 
1 ianuarie și până la 31 decembrie: 


1. Ce v-ar plăcea să faceți în weekend-uri și în va- 
canţe? 

2. Cât timp liber v-ar plăcea să aveți în fiecare săptă- 
mână, lună şi an? 

3. Unde v-ar plăcea să călătoriţi? 


4. Cum v-aţi organiza anul, dacă nu aţi avea limitări 
și ați deține controlul deplin asupra timpului 
dumneavoastră? 


În Pildele lui Solomon 29:18*, se spune: „Acolo unde 
nu există viziune, oamenii pier.” Asta vrea să însemne 
că, dacă îţi lipsește o viziune captivantă asupra viitoru- 
lui, care să te însuflețească, vei „pieri” lăuntric, adică îţi 
vor lipsi motivaţia și entuziasmul pentru ceea ce faci. 
Dar reversul acestui fapt este că, printr-o viziune asu- 
pra viitorului care te însuflețește, vei fi motivat și stimu- 
lat continuu, în fiecare zi, pentru a întreprinde acțiunile 
necesare transformării viziunii ideale în realitate. 


* „Fără vedenie de prooroc poporul e fără stăpân, dar fericit 
este cel care păzeşte legea!”, Pildele lui Solomon 29:18, Biblia, ed. 
1982. (N. trad.) 

Cheia fericirii 


Vă amintiți că „fericirea este realizarea progresivă a 
unui ideal prețios”. Atunci când ai țeluri și idealuri cla- 
re și vii, te simți mai fericit. Vei avea o atitudine mai po- 
zitivă și mai optimistă. Te vei simţi motivat interior pen- 
tru a te trezi și a merge mai departe în fiecare dimineaţă, 
deoarece orice pas pe care îl vei face te va duce în direc- 
tia acelui anume lucru care este important pentru tine. 

Gândiţi-vă la viitorul ideal aproape tot timpul. 
Amintiţi-vă că cele mai bune zile din viață sunt în faţa 
dumneavoastră. Cele mai fericite momente trăite vreo- 
dată sunt pe cale să sosească. Cel mai mare venit pe care 
îl veți fi câștigat vreodată e gata să se materializeze în 
lunile și anii următori. Viitorul va fi mai bun decât ori- 
ce vi s-a întâmplat în trecut. Nu există limite. 

Cu cât ești mai clar în ceea ce privește viitorul pe ter- 
men lung, cu atât mai rapid vei atrage oamenii și împre- 
jurările care să te ajute să-l transformi în realitate. Cu cât 
ţi-e mai limpede cine ești și ce dorești, cu atât vei reali- 
za mai repede și mai mult din aceste țeluri. 


Creaţi-vă viitorul 


1. Imaginaţi-vă că există o soluţie pentru fiecare pro- 
blemă, un mod de a învinge orice limitare și, în 
același timp, că nici un obstacol nu stă în calea 
atingerii obiectivului pe care vi l-ați propus. Ce ați 
schimba din modul în care ați trăit până acum? 


2. Puneți în practică drumul „de la gândirea în vii- 
tor înapoi în prezent”. Proiectaţi-vă viața cu cinci 
ani înainte și priviți spre momentul prezent. Ce ar 
fi trebuit să se întâmple cu lumea dumneavoastră, 
pentru a fi ideală? 

. Imaginațţi-vă că aspectul financiar al vieţii este 


perfect în toate privinţele. Cât ar trebui să câști- 
gați? Cât aţi valora? Ce pași ar trebui să faceți, în- 
cepând de azi, pentru ca aceste țeluri să devină 
realitate? 


. Imaginaţi-vă viața de familie și pe cea personală 


ca fiind perfecte. Cum ar arăta ele? Ce anume ar 
trebui să faceţi mai mult și ce anume mai puţin, 
începând de azi? 


. Planificaţi-vă calendarul perfect. Schiţaţi întregul 


an, de la 1 ianuarie până la 31 decembrie, ca și 
cum nu ar exista nici un fel de limitări. Ce anume 
ați schimba, începând de azi? 


.Imaginați-vă că sănătatea și condiția dumnea- 


voastră fizică sunt perfecte în toate privinţele. Ce 
ați putea face, începând de azi, pentru a transfor- 
ma viziunea despre dumneavoastră înșivă în rea- 
litate? 


Clarificaţi-vă valorile 


Un singur univers clădit din tot ce există: un singur 
Dumnezeu în toate, un singur principiu de viață, 

o singură lege, rațiunea împărtăşită de toate 
creaturile gânditoare, și un singur adevăr. 


MARCUS AURELIUS 


Una dintre cele mai importante, caracteristici ale lide- 
rilor și ale celor mai de succes oameni din orice domeniu 
este aceea că ei știu cine sunt, în ce cred și ce anume re- 
prezintă. Cei mai mulți sunt confuzi în ceea ce priveşte 
țelurile, valorile și idealurile lor și, ca rezultat, rătăcesc 
încolo și încoace și realizează foarte puțin. Cei care de- 
vin lideri, având aceleași sau chiar mai puţine abilități și 
oportunități, ajung la mari împliniri orice ar întreprinde. 

Viaţa e trăită dinăuntru în afară. Esenţa personalită- 
ţii tale constă în valorile pe care le ai. Ele sunt cele care 
îți alcătuiesc propria persoană. Tot ce faci în exterior 
este dictat și determinat de valorile tale interioare, clare 
sau confuze. Cu cât există mai multă claritate în ceea ce 
priveşte valorile interioare, cu atât mai precise și efi- 
ciente vor fi acțiunile exterioare. 


Cele cinci niveluri ale personalității 


Îţi poți imagina propria personalitate gândindu-te la 
O țintă cu cercuri concentrice. Personalitatea ta e alcătui- 

tă din cinci cercuri, începând din centru — valorile — și 
radiind spre exterior către următorul cerc — convingerile. 

Valorile îți determină convingerile, legate de tine și 
de lumea înconjurătoare. Dacă deții valori pozitive, cum 
ar fi iubirea, compasiunca și generozitatea, vei avea con- 
vingerea că oamenii din lumea ta merită aceste valori și 
îi vei trata în consecință. 

Convingerile determină al treilea cerc al personalită- 
tii, așteptările. Dacă ai valori pozitive, ai și convingerea 
că ești o persoană bună. Dacă ai convingerea că ești o 
persoană bună, te aștepți să ți se întâmple lucruri bune. 
Dacă te aștepți să ți se întâmple lucruri bune, vei avea o 
atitudine pozitivă, vei fi vesel și orientat spre viitor. Vei 
căuta binele în ceilalți oameni și în toate situațiile. 

Al patrulea nivel al personalităţii, determinat de aș- 
teptări, este atitudinea. Atitudinea ta va fi o manifestare 
exterioară sau o reflectare a valorilor, convingerilor și 
așteptărilor. De exemplu, dacă valoarea pe care o ai con- 
stă în faptul că trăiești într-o lume bună și convingerea 
ta e că vei avea foarte mult succes în viață, te vei aștep- 
ta ca orice ți se întâmplă să te ajute într-un fel sau altul. 
Ca rezultat, vei avea o atitudine mentală pozitivă față 
de ceilalți oameni și ei îţi vor răspunde tot în mod pozi- 
tiv. Vei fi o persoană mai veselă și mai optimistă. Vei fi 
cel cu care sau pentru care ceilalți vor dori să lucreze, și, 
în general, să-l ajute să aibă mai mult succes. Din acest 
motiv, o atitudine mentală pozitivă pare să meargă 
mână în mână cu succesul în orice faci în viaţă. 

Al cincilea cerc sau nivel al personalității este acțiu- 
nea. Acţiunile tale exterioare vor fi ultima reflectare a 
valorilor, convingerilor și așteptărilor interioare. Din 
această cauză, tot ce realizezi în viaţă va fi determinat 
de ceea ce se petrece în interior, în mai mare măsură de- 
cât de orice alt factor. 

“Precum înlăuntru, așa și în afară 


Îţi poți da seama la ce și cum gândesc oamenii în cea 
mai mare parte a timpului uitându-te la condiţiile vieţii 
lor exterioare. O persoană pozitivă, optimistă, orientată 
spre țeluri și viitor — înlăuntru — se va bucura de o 
viaţă fericită, de succes și prosperă. 

Aristotel spunea că ținta sau scopul ultim al vieţii 
umane este atingerea fericirii. Eşti cel mai fericit atunci 
când ceea ce faci în exterior coincide cu valorile tale inte- 
rioare. Când trăiești complet aliniat la ceea ce consideri 
a fi bun, corect și adevărat, te vei simți automat fericit și 
cu o atitudine pozitivă în ce privește propria persoană 
și lumea din care faci parte. 

Telurile trebuie să coincidă cu valorile, iar valorile 
trebuie să se potrivească țelurilor. De aceea, clarificarea 
valorilor reprezintă adesea punctul de pornire pentru 
realizări deosebite și performanțe de vârf. Pentru a-ți 
clarifica valorile, trebuie să te gândești la ceea ce e im- 
portant cu adevărat în viață. Apoi, îți organizezi întrea- 
ga existenţă în jurul acestor valori. 

Orice încercare de a trăi în exterior într-un mod ca- 
re-ți contrazice valorile interioare îți va provoca stres, o 
atitudine negativă, nefericire, pesimism și chiar furie și 
frustrare. Responsabilitatea principală faţă de tine în- 
suţi în crearea unei vieți excelente constă, prin urmare, 
în dezvoltarea unei clarități absolute a valorilor, în ori- 
ce ai face. 


Trebuie să știți ce vreți cu adevărat 


Stephen Covey spunea odată: „Asigură-te că, în 
timp ce te cațări pe scara succesului, aceasta se sprijină 
de clădirea potrivită.” Mulţi oameni muncesc din greu 
să atingă obiective despre care cred că li se potrivesc și 
din realizarea cărora nu obțin nici bucurie, nici satisfac- 

ție. Ei se întreabă: „Asta-i tot?” Acest lucru se întâmplă 
atunci când realizarea exterioară nu e în armonie cu va- 
lorile interioare. Nu lăsaţi să vi se întâmple și dum- 
neavoastră același lucru. 

Socrate spunea: „O viață nesupusă cercetării nu me- 
rită trăită.” Asta se aplică atât valorilor, cât și oricăror 
altor domenii ale vieții. Clarificarea valorilor este un lu- 
cru pe care-l faci având la bază progresul. Oprești me- 
reu ceasul, ca la time-out în sport, și te întrebi: „Care 
sunt valorile mele în domeniul acesta?” 

În Sfânta Evanghelie după Matei 16:26, Biblia spune: 
„Pentru că ce-i va folosi omului dacă va câștiga lumea 
întreagă, iar sufletul său îl va pierde?”* Cei mai fericiți 
oameni din lume sunt cei care trăiesc în armonie cu cele 
mai lăuntrice convingeri și valori ale lor. Cei mai neferi- 
ciți sunt cei care încearcă să trăiască în neconcordanță 
cu ceea ce preţuiesc și cred cu adevărat. 


Aveţi încredere în intuiţia dumneavoastră 


Încrederea în sine este fundamentul excelenţei. Ea 
vine din ascultarea intuitiei, a „vocii calme și abia auzi- 
te“ dinlăuntru. Oamenii încep să devină cu totul deose- 
biți atunci când își ascultă vocea interioară și cred cu tă- 
rie că sunt călăuziți la fiecare pas de o forță superioară. 

Trăirea în concordanță cu adevăratele valori este 
drumul magnific spre încredere în sine, respect de sine 
și mândrie. De fapt, aproape orice problemă umană poa- 
te fi rezolvată prin revenire la noţiunea de valori. Ori de 
câte ori sunteți supuși unui stres oarecare, priviți înlăun- 
trul dumneavoastră și întrebaţi-vă: „În ce fel îmi com- 
promit cele mai lăuntrice valori, în această situație?” 


* Biblia, ed. 1982. (N. trad.) 

Supravegheaţi-vă comportamentul 


Cum poți spune care sunt valorile tale adevărate? 
Răspunsul e simplu. Îți demonstrezi întotdeauna valo- 
rile adevărate prin acțiuni și, mai ales, prin acțiuni între- 
prinse sub tensiune. Ori de câte ori ești forţat să alegi în- 
tre un comportament sau altul, vei acționa întotdeauna, 
în mod consecvent, cu ce este mai important și mai va- 
loros pentru tine în acel moment. 

În realitate, valorile sunt organizate într-o ierarhie. 
Ai o serie de valori, unele din ele foarte intense și im- 
portante, altele mai slabe și mai puțin importante. Unul 
din exerciţiile de bază pe care îl puteți face pentru a de- 
termina cine sunteţi în realitate și ce vreți cu adevărat 
este să vă organizați valorile pe baza priorităților. Oda- 
tă ce v-aţi clarificat în legătură cu importanţa relativă a 
valorilor, vă puteți organiza viața exterioară în concor- 
danţă cu ele. 


Examinați-vă comportamentul din trecut 


Există modalități bazate pe o cercetare pătrunzătoa- 
re, prin care vă puteți determina adevăratele valori. Mai 
întâi, priviți în urmă, la trecut. Cum v-aţi comportat în 
situații tensionate? Ce alegeri aţi făcut, în momente de 
presiune exercitată de timp sau de bani? Răspunsurile 
indică valorile predominante de atunci. 

Dale Carnegie scria: „Spuneți-mi ce anume îi confe- 
ră unei persoane sentimentul importanței, iar eu vă de- 
scriu întreaga ei filosofie de viață.” Ce anume vă face să 
vă simțiți importanți? Ce anume vă stimulează prețui- 
rea de sine? Ce anume vă crește respectul de sine și 
mândria? Ce anume aţi realizat în trecut și acum vă dă 
un sentiment de mândrie și satisfacție? Răspunsurile 
oferă indicaţii prețioase asupra adevăratelor valori. 

Descoperiti care vă este „dorinţa inimii” 


Îndrumătorul spiritual Emmet Fox scria despre im- 
portanța descoperirii „dorinței inimii”. Care e dorinţa 
inimii dumneavoastră? Ce anume aţi vrea să fiți, să 
aveți sau să faceți în viaţă și se află adânc ascuns în ini- 
ma dumneavoastră? Sau, așa cum întreabă un prieten 
de-al meu: „Pentru ce anume vreţi să deveniți faimoși?” 

Ce cuvinte ați vrea să folosească lumea pentru a vă 
descrie atunci când nu sunteți de față? Ce aţi vrea să se 
spună despre dumneavoastră la propria înmormânta- 
re? Cum ați vrea să vă ţină minte familia, prietenii și co- 
piii? Cum aţi vrea să le vorbească oamenii despre dum- 
neavoastră? 

Ce fel de reputaţie aveți astăzi? Ce fel de reputație ați 
vrea să aveţi cândva în viitor? Ce ar trebui să faceți, în- 
cepând de astăzi, pentru a vă crea reputația pe care v-o 
doriţi? 


Trecutul nu e viitorul dumneavoastră 


Mulţi oameni încearcă experienţe dificile, pe măsură 
ce înaintează în vârstă. Trec prin clipe grele sau se aso- 
ciază cu indivizi nepotriviți. Se comportă ilegal sau 
inacceptabil din punct de vedere social. Unii sunt con- 
damnati și trimiși la închisoare pentru crimele făptuite. 
Dar, într-un anumit moment al vieţii, ei se hotărăsc să se 
schimbe. S-au gândit serios la felul în care și-ar dori să 
fie cunoscuţi în viitor. S-au decis să-și schimbe viața 
prin schimbarea valorilor pe baza cărora au trăit până 
atunci. Luând aceste hotărâri și ținându-se de ele, și-au 
schimbat viaţa. Și așa cum au făcut alţii, o puteți face și 
dumneavoastră. 

Ţineţi minte: nu contează de unde vii; tot ce contea- 
ză e încotro te îndrepți. 

Dacă ați fi cineva ieșit din comun în toate privințele, 
cum v-aţi comporta faţă de alții? Ce fel de impresie 
le-aţi lăsa după ce v-au întâlnit și le-aţi vorbit? Imagi- 
nați-vă că aţi putea fi niște oameni cu totul remarcabili. 
Prin ce aţi diferi de cei care sunteți astăzi? 


Cât de mult vă plăcețţi 


În psihologie, nivelul prețuirii de sine determină ni- 
velul de fericire. Prețuirea de sine este definită ca fiind 
„cât de mult te placi”. La rândul ei, prețuirea de sine e 
determinată de imaginea despre sine. Aceasta este modul 
în care te vezi și gândești despre tine însuți în interac- 
țiunile zilnice cu ceilalți. Imaginea despre sine e contu- 
rată de sinele ideal. Acesta este constituit din virtuți, va- 
lori, țeluri, speranţe, visuri și aspirații. 

lată ce au descoperit psihologii: cu cât comporta- 
mentul tău de moment e mai consecvent cu ceea ce 
simţi că ar trebui să fie comportamentul tău ideal, cu 
atât te placi și te respecţi mai mult și ești mai fericit. 

Pe de altă parte, ori de câte ori te comporți într-un 
mod înconsecvent cu idealul tău, trăieşti experiența unei 
imagini negative despre tine însuți. Simţi că evoluezi 
sub cea mai bună performanţă a ta. Drept rezultat, pre- 
țuirea de sine și nivelul fericirii scad. 


Evoluaţi la cel mai înalt nivel 


Din momentul în care începi să mergi, să vorbești și 
să te comporti în moduri consecvente celor mai înalte 
idealuri pe care le ai, imaginea despre tine însuţi se îm- 
bunătățește și te simți fericit, atât în ceea ce te privește, 
cât și în legătură cu lumea din care faci parte. 

De exemplu, de câte ori ţi se face un compliment sau 
ești lăudat de o altă persoană sau i se acordă un premiu 
pentru o anumită realizare, prețuirea de sine crește, une- 

ori în mod dramatic. Ești fericit cu tine însuți. Simţi că 
viaţa ta e plină de armonie, iar tu trăiești în concordan- 
tă cu cele mai înalte idealuri. Simti că ai succes și că ești 
valoros. 

Ținta ar trebui să fie crearea deliberată și sistematică 
a împrejurărilor care-ţi cresc prețuirea de sine în tot ceea 
ce faci. Ar trebui să-ți trăieşti viața ca și cum ai fi deja 
persoana remarcabilă care intenționezi să devii cândva 
în viitor. 


Trebuie să știți în ce credeți 


Care sunt valorile dumneavoastră de azi în ceea ce 
privește munca şi cariera? Credeţi în integritate, hărnicie, 
încredere, creativitate, cooperare, inițiativă, ambiţie și 
progres alături de alți oameni? Cei care trăiesc aceste 
valori în activitatea pe care o desfășoară au mult mai 
mult succes și sunt mult mai stimați decât cei care nu 
procedează astfel. 

Care sunt valorile dumneavoastră referitoare la fami- 
lie? Credeţi în importanţa iubirii necondiționate, a încu- 
rajării și ajutorării, a răbdării, iertării, generozității, căl- 
durii și atenției? Cei care pun în practică în mod 
consecvent aceste valori atunci când e vorba de persoa- 
nele importante din viaţa lor sunt mult mai fericiți de- 
cât cei care nu fac la fel. 

Care sunt valorile dumneavoastră referitoare la bani 
și la succesul financiar? Credeţi în importanța onestită- 
ţii, a sârguinței, cumpătării, educației, performanţei, 
calității și stăruinței? Cei care practică aceste valori au 
mai mult succes în domeniul financiar al vieţii lor de- 
cât cei care nu fac asta și își ating mai repede obiecti- 
vele financiare. 

Dar în legătură cu sănătatea? Credeţi în importanța 
autodiscipliriei, autoperfecționării și autocontroiului în 
ceea ce privește regimul alimentar, exercițiile fizice și 

odihna? Vă stabiliți standarde înalte privind sănătatea 
și condiţia fizică și vă străduiți apoi zilnic să trăiţi potri- 
vit acestor standarde? Cei care practică aceste valori tră- 
iesc mai mult și mai sănătos decât cei care nu fac la fel. 


Gândiţi-vă doar la ceea ce vă doriți 


Amintiţi-vă că deveniți ceea ce gândiţi în majoritatea 
timpului. Oamenii fericiţi și de succes se gândesc la va- 
lorile lor și la modul în care le pot practica în fiecare zi 
şi în fiecare domeniu al vieții. Marea răsplată constă în 
faptul că, pe măsură ce trăiești tot mai consecvent cu 
valorile tale, devii mai fericit, mai sănătos, mai plin de 
energie și mai pozitiv în tot ceea ce faci. 


Fiți sinceri cu dumneavoastră înșivă 


Poate că valoarea cea mai importantă este integritatea. 
Cândva, un miliardar mi-a spus: „Integritatea nu e atât 
o valoare în sine; e mai curând valoarea care garantea- 
ză toate celelalte valori.” 

Fraza aceasta m-a inspirat! Odată ce te-ai decis să 
trăiești consecvent cu o valoare, nivelul integrităţii tale 
determină dacă îţi respecţi angajamentul sau nu. Cu cât 
te disciplinezi mai mult să trăiești consecvent cu ceea ce 
ştii cel mai bine, cu atât mai mare e nivelul tău de inte- 
gritate. Și, cu cât acesta e mai ridicat, cu atât te vei simţi 
mai fericit și mai puternic în tot ce întreprinzi. 

Oamenii importanţi sunt descriși ca având un nivel ri- 
dicat de integritate. Ei își trăiesc viața în concordanţă cu 
cele mai înalte valori pe care le au, chiar și atunci când 
nu-i urmărește nimeni. Oamenii mediocri, pe de altă par- 
te, caută mereu scurtături și fac compromisuri privind 
integritatea, mai ales atunci când nu-i vede nimeni. 

Trăiţi î în adevăr cu dumneavoastră 
ivă și cu alții 


Decideţi azi să fiți oameni de onoare. Hotărâţi-vă să 
spuneți adevărul și să trăiţi în adevăr cu dumneavoas- 
tră înșivă și cu alţii. Cristalizaţi-vă valorile pentru orice 
domeniu al vieții. Scrieţi-le pe hârtie. Gândiţi-vă cum ar 
trebui să vă comportati, dacă ați trăi consecvent acelor 
valori, și apoi refuzaţi orice compromis referitor la ele, 
indiferent de motivație. 

Odată ce accepți completa responsabilitate pentru 
viaţa ta și pentru orice ți se întâmplă, iar pe urmă creezi 
o'imagine ideală a viitorului tău perfect și îți clarifici va- 
lorile, ești gata să începi fixarea unor țeluri limpezi și 
specifice în orice domeniu al vieții. Te afli acum pe ram- 
pa de lansare și ești gata să-ți iei zborul spre stele. 


Clarificaţi-vă valorile 


1. Faceţi o listă cu cele mai importante trei până la 
cinci valori din viața dumneavoastră de azi. În 
care anume credeți cu adevărat și pe care o susti- 
neți din toate puterile? 


2. Care sunt calităţile și valorile datorită cărora vă 
cunosc oamenii cel mai bine? 


3. Care consideraţi că sunt cele mai importante va- 
lori care vă călăuzesc relațiile cu ceilalți? 


4. Care sunt valorile referitoare la bani și succesul fi- 
nanciar? Puneti în practică zilnic aceste valori? 


5. Descrieţi imaginea unei persoane ideale, aceea 
care v-aţi dori cel mai mult să fiți, dacă nu ar exis- 
ta limitări. 

6. Scrieți-vă propriul necrolog, care va fi citit de prie- 
teni sau familie la înmormântarea dumneavoas- 
tră, exact așa cum vă doriți să rămânetți în aminti- 
rea lor. 


7. Care ar fi singura schimbare pe care ați face-o azi 
în comportamentul dumneavoastră și care să vă 
ajute să trăiţi în cea mai mare armonie cu valorile 
personale? 


Determinaţi-vă adevăratele 
țeluri în viață 


Dă-ți seama ce vrei cu adevărat. Asta te va opri să mai vânezi 
fluturi și te va determina să sapi și să cauţi aur. 


WILLIAM MOULTON MARSDEN 


Cuvântul meu favorit în stabilirea țelurilor, ca și în 
ceea ce privește succesul în general, este „claritate”. Exis- 
tă o relație directă între nivelul clarității pe care o ai refe- 
ritor la cine ești și ce dorești și tot ce realizezi în viață. 

Oamenii de succes investesc timpul necesar pentru a 
dezvolta o claritate absolută în ceea ce-i privește și în le- 
gătură cu ce-și doresc cu adevărat: schițează planul 
unei clădiri, înainte de a începe construcția. Cei mai 
mulți se aruncă în viață ca un câine care urmărește o 
mașină și se miră de ce nu prind nimic sau nu posedă 
nimic de valoare. l 

Henry David Thoreau scria: „Ţi-ai clădit castelele în 
aer? Bine. Acolo și trebuie construite. Acum, treci la 
treabă și pune fundația sub ele.” 

În acest capitol veți începe să vă cristalizați viziunile 
și valorile în țeluri și obiective concrete, asupra cărora 
puteți lucra în fiecare zi. 

Personalizați-vă țelurile 


Am menţionat mai devreme că dorinţa intensă, arză- 
toare, este absolut esențială pentru învingerea obstaco- 
lelor și realizarea marilor țeluri. Pentru ca dorința să fie 
suficient de intensă, țelurile trebuie să fie pur persona- 
le. Trebuie să fie obiective pe care le alegi tu însuți și nu 
țeluri pe care le doresc alţii pentru tine sau pe care tu 
dorești să le atingi pentru a mulțumi pe cineva. În fixa- 
rea scopurilor, pentru ca procesul să fie eficient, trebuie 
să fii un egoist perfect în legătură cu ceea ce îţi dorești 
cu adevărat. 

Asta nu înseamnă că nu poți face lucruri pentru alții, 
atât acasă, cât şi la serviciu. Înseamnă pur și simplu că, 
în alegerea țelurilor în viață, începi cu tine însuți și 
acționezi în sensul dorit de tine. 


Marea întrebare 


Una dintre cele mai importante întrebări în stabilirea 
țelurilor este: „Ce vreau eu cu adevărat să fac cu viața 
mea?” Dacă ați putea să faceți sau să aveți ceva în via- 
tä, care ar fi acest ceva? Amintiţi-vă că nu poți lovi o țin- 
tă pe care n-o vezi. Ar trebui să vă întoarceți la întreba- 
rea aceasta mereu și mereu, în lunile și anii ce vin. 

În determinarea adevăratelor țeluri, începeți cu vi- 
ziunea, valorile și idealurile. Atunci când începeţi, toa- 
te vor părea mai mult niște fantezii, rupte de realitate. 
Prin urmare, treaba dumneavoastră constă să le trans- 
puneţi acum în concret, ca și cum ați desena casa visată 
pe hârtie. 


Decideţi ce anume vă doriți cu adevărat 


Începeți cu țelurile generale și treceţi apoi la cele 
specifice: 

1. Care sunt cele mai importante trei țeluri din carie- 
ra şi afacerile dumneavoastră, în acest moment? 


2. Care sunt cele mai importante trei țeluri financia- 
re, în acest moment? 


3. Care sunt cele mai importante trei țeluri legate de 
familie și relaţii sociale, în acest moment? 


4. Care sunt cele mai importante trei țeluri legate de 
sănătate și condiţie fizică, în acest moment? 


Identificați îngrijorările majore 


Reversul întrebărilor de mai sus e următorul: „Care 
sunt cele mai mari trei îngrijorări sau neliniști pe care le 
am în acest moment?” Ce te deranjează, ce te îngrijorea- 
ză, ce te neliniștește și ce te preocupă în viaţa de zi cu 
zi? Ce anume te scoate din sărite sau te irită? Ce anume 
te privează de fericire, mai mult decât orice altceva? 
Sau, așa cum întreabă adesea un prieten de-al meu: 
„Unde te doare?” 

Odată ce ați identificat cele mai mari probleme, în- 
grijorări sau neliniști, întrebaţi-vă: 

1. Care sunt soluţiile ideale pentru toate aceste pro- 

bleme? 

2. Cum pot rezolva imediat aceste probleme sau în- 

grijorări? 

3. Care este cea mai rapidă și mai directă cale de a re- 

zolva fiecare problemă în parte? 


2 


Un excelent instrument de gândire 


În 1142, William of Ockham, un filosof britanic, a 
propus o metodă de rezolvare a problemelor cunoscută 
sub numele de „briciul lui Ockham”. Acest mod de 
gândire a devenit faimos și popular de-a lungul timpu- 

lui. Ockham spunea: „Cea mai simplă și directă soluție, 
necesitând cel mai mic număr de pași, este de obicei so- 
luţia corectă a oricărei probleme.” 

Mulţi oameni fac greșeala de a complica obiectivele 
și problemele. Dar, cu cât soluția e mai complicată, cu 
atât e mai putin probabil să fie aplicată vreodată, iar re- 
zultatele vor apărea, în cel mai bun caz, după multă vre- 
me. Ţinta dumneavoastră ar trebui să fie simplificarea 
soluției și atingerea obiectivului cât mai repede posibil. 


Dublaţi-vă venitul 


Mulţi oameni îmi spun că ar vrea să-și dubleze veni- 
tul. Dacă se ocupă de vânzări, îi întreb: „Care e cea mai 
rapidă și directă modalitate de a-ți dubla venitul?” 
După ce respectivii vin cu o serje de sugestii, le dau răs- 
punsul pe care-l consider eu a fi cel mai bun: „Dublaţi 
timpul pe care îl petreceți faţă în față cu niște clienți 
competenți.” 

Cel mai direct mod de a mări volumul vânzărilor a 
fost întotdeauna același: să petreci mai mult timp în 
compania unor clienți mai buni. Dacă nu-ți perfecțio- 
nezi abilitățile sau nu schimbi nimic în ceea ce faci, ci 
numai dublezi numărul de minute petrecute în fiecare zi 
faţă în faţă cu clienţii, probabil că îţi vei dubla venitul 
din vânzări. 

Potrivit unor studii care încep din 1928, comercianții 
de nivel mediu de astăzi petrec zilnic 90 de minute față 
în faţă cu clienţii. Cei mai bine plătiți comercianți petrec 
de două sau trei ori mai mult timp în acest fel. Ei își or- 
panizează zilele în mod eficient, asigurându-se că pe- 
trec mai multe minute în prezența unor oameni care pot 
şi doresc să le cumpere produsele și serviciile. Și, cu cât 
petrec mai mult timp cu clienții, cu atât devin mai pri- 
cepuți în vânzări. Cu cât sunt mai buni, cu atât vând 
mai bine și câștigă mai mult în mai puțin timp. 

Dublaţi-vă productivitatea 


Dacă v-aţi examina munca, ați descoperi că 20% din 
ceea ce faceți depășește restul de 80%. În Programele 
Avansate de Instruire organizate de noi, ne învăţăm 
cursantii să identifice acele 20% activităţi care au cea 
mai valoroasă contribuție și apoi să facă de două ori 
mai mult de atât. 

În loc să-și folosească inteligența ca să jongleze cu 
timpul și să realizeze un număr mai mare de sarcini, noi 
îi învăţăm să ducă la îndeplinire sarcini mai puține, însă 
de valoare mai mare. Unii își dublează productivitatea 
și, în consecinţă, venitul, cam în 30 de zile de la intro- 
ducerea acestui tip de abordare, chiar dacă au lucrat 
mulți ani pe același post cu aceeași eficienţă. 

Căutați întotdeauna calea cea mai simplă și mai di- 
rectă dintre locul în care vă aflați și cel unde vreţi să 
ajungeţi. Căutaţi soluția cu cel mai mic număr de pași. 
Și, mai presus de orice, acționaţi! Daţi-i drumul. Ocu- 
pați-vă. Dezvoltaţi un „simţ al urgenţei”. Cele mai bune 
idei din lume nu au nici o valoare până în clipa în care 
sunt puse în aplicare. Așa cum spunea poetul John 
Greenleaf Whittier, „din toate cuvintele triste spuse sau 
scrise vreodată, cele mai triste sunt acestea: «ar fi pu- 
tut să fie»”. 


Folosiţi bagheta magică 


În determinarea adevăratelor țeluri, utilizați tehnica 
„baghetei magice”. Imaginați-vă că aveţi o asemenea 
baghetă și o treceţi peste un anumit domeniu al vieții. 
Când o folosiţi, dorințele devin realitate! 

Treceți bagheta magică pe deasupra afacerilor și ca- 
rierei dumneavoastră. Dacă vi s-ar putea îndeplini trei 
dorinţe legate de serviciu, care ar fi ele? Utilizati apoi 

bagheta magică pentru domeniul financiar. Dacă ați 
avea dreptul la trei dorințe, care ar fi acestea? 

Treceţi bagheta magică pe deasupra vieții de familie 
și a relaţiilor sociale. Dacă ați avea dreptul la trei dorin- 
te, care ar fi acestea? Dacă viața de familie ar fi perfectă 
în toate privințele, cum ar arăta ea? 

Pe urmă utilizați bagheta magică pentru sănătate și 
condiţie fizică. Dacă aţi avea la dispoziție trei dorinţe le- 
gate de corpul și sănătatea dumneavoastră fizică, atun- 
ci care ar fi ele? Dacă sănătatea dumneavoastră ar fi per- 
fectă, prin ce ar diferi de aceea din clipa de față? 

Mai treceţi bagheta magică și pe deasupra însușiri- 
lor. Dacă aţi putea dobândi trei însușiri, dezvoltate la 
un nivel înalt, care ar fi acestea? În ce domenii aţi vrea 
să excelați? 

Tehnica baghetei magice atit pe de o parte, amuzan- 
tă, iar pe de altă parte, extrem de relevantă. Ori de câte 
ori îți imaginezi că ai o baghetă magică, adevăratele țe- 
luri dintr-o anumită zonă ies la suprafață. Poţi folosi 
acest exerciţiu și în cazul altor persoane, care nu sunt si- 
gure ce doresc sau încotro se îndreaptă. E uimitor ce 
iese la iveală atunci când pui întrebarea aceasta. 


Mai aveţi șase luni de trăit 


Iată o altă problemă de stabilire a țelurilor, care vă re- 
flectă adevăratele valori. Imaginaţi-vă că vă duceți la 
doctor pentru un control general. Acesta vă cheamă câ- 
teva zile mai târziu și vă spune: „Am o veste bună și una 
rea. Vestea bună e că în următoarele șase luni vei trăi 
viața cea mai plină de sănătate și de energie pe care ţi-ai 
imaginat-o vreodată. Vestea proastă e că la sfârșitul celor 
IBO de zile, datorită unei boli incurabile, vei muri.” 

Dacă aţi afla azi că mai aveți șase luni de trăit, cum 
vi le-aţi petrece? Cu cine ați sta în tot acest timp? Unde 
v-aţi duce? Ce treburi v-aţi strădui să terminaţi? De ce 

anume v-aţi ocupa mai mult sau de ce anume v-aţi ocu- 
pa mai puţin? 

Atunci când vă puneţi aceste întrebări, ceea ce vă 
vine în minte va fi o reflectare a valorilor reale. Răspun- 
sul va include întotdeauna cei mai importanți oameni 
din viața dumneavoastră. Foarte puţine persoane, afla- 
te într-o asemenea situație, ar spune: „Ei bine, aș vrea să 
mă întorc la birou și să dau câteva telefoane.” 


Faceţi o listă cu visuri 


În stabilirea țelurilor adevărate, imaginându-vă că 
nu există limitări, faceţi o listă cu visuri. Asta înseamnă 
o listă cu tot ce ați vrea să fiți, să aveţi sau să faceți când- 
va în viață, dacă nu ați fi limitați de nimic. 

Mark Victor Hansen, coautor al cărții Chicken Soup 
for the Soul (Supă de pui pentru suflet), recomandă să te 
așezi în fața unei coli de hârtie și să faci o listă cuprin- 
zând cel puţin o sută de obiective pe care ai vrea să le 
atingi în viață. Apoi, să-ți imaginezi că ai tot timpul, ba- 
nii, prietenii, calitățile și resursele necesare pentru a re- 
aliza aceste țeluri. Visează. Scrie tot ce ai vrea să ai, de 
parcă nu ai fi limitat de nimic. 

Descoperirea uimitoare pe care o veți face este aceea 
că în termen de 30 de zile de la alcătuirea listei cu cele o 
sută de visuri, încep să vi se întâmple evenimente re- 
marcabile, iar țelurile se realizează într-un ritm de nei- 
maginat. Asta pare să se întâmple, practic, în cazul tu- 
turor celor care au scris pe hârtie cel puţin o sută de 
obiective. Ar trebui să încercați și dumneavoastră. Veţi 
fi uimiţi de rezultate. 


Milionar la minut 


lată o altă întrebare legată de stabilirea ţelurilor: dacă 
ai câștiga mâine un milion de dolari, neimpozabil, cum 

ti-ai schimba viaţa? Ce ai face altfel? În ce anume te-ai 
implica sau la ce anume ai renunța? De ce lucru anume 
te-ai ocupa mai mult sau de ce lucru anume te-ai ocupa 
mai puțin? Care ar fi primul lucru pe care l-ai face? 

Acesta e un mod de a pune întrebarea: cum ti-ai 
schimba viața dacă ai avea o completă libertate de alege- 
re? Principalul motiv pentru care ne aflăm în situații 
care nu sunt dintre cele mai bune este acela că ne te- 
mem de schimbare. Dar atunci când îţi imaginezi că ai 
toți banii necesari să faci sau să fii ce-ţi dorești, adevă- 
ratele țeluri ies la suprafață. 

De exemplu, dacă ai o slujbă nepotrivită, ideea de a 
câștiga o mare sumă de bani te va determina să renunţi 
imediat la acea slujbă. Dacă ai serviciul potrivit, câștiga- 
rea unei mari sume de bani nu-ți va afecta cariera în nici 
un fel. Așa că puneţi-vă singuri întrebarea: „Ce aș face, 
dacă aș câștiga mâine un milion de dolari neimpozabil?” 


Fără teamă de eșec 


lată o altă întrebare care ajută la clarificarea adevăra- 
telor țeluri: ce anume ai vrut mereu să faci, dar ţi-a fost 
frică să încerci? Atunci când te uiţi la lumea din jurul 
tău și vezi cum alţii fac lucruri pe care le admiri, pe care 
dintre acestea ţi-ai dorit întotdeauna să le faci și tu? 

Ai vrut să-ți începi propria afacere? Ai vrut să candi- 
dezi pentru un post public? Ai dorit să îmbrăţișezi o ca- 
rieră nouă? Ce anume ai vrut mereu să faci, dar ţi-a fost 
frică să încerci? 


Faceţi ceea ce vă place 


În stabilirea țelurilor în viață, pe termen scurt sau 
lung, ar trebui să vă întrebaţi continuu: „Ce îmi place 
cel mai mult să fac în fiecare domeniu al vieții mele?” 
De pildă, dacă ați putea face doar un singur lucru într-o 

întreagă zi de muncă, care ar fi acela? Dacă aţi putea 
avea un singur serviciu sau o singură activitate cu pro- 
gram normal tot timpul, fără salariu, care ar fi acelea? 
Ce fel de muncă sau de activitate vă oferă cea mai mare 
bucurie și satisfacţie? 

Psihologul Abraham Maslow a identificat așa-numi- 
tele „experienţe de vârf”, adică acele momente în care 
un individ se simte fericit, jubilează și este deosebit de 
însuflețit. Una dintre țintele pe care le ai în viață este să 
te bucuri de cât mai multe experiențe de vârf posibile. 
Poţi realiza așa ceva dacă privești în urmă, identifici 
acele experienţe de vârf din trecut și apoi îţi imaginezi 
cum anume le-ai putea repeta în prezent sau în viitor. 
Care au fost cele mai fericite clipe de până acum? Cum 
aţi putea avea mai multe asemenea momente în viitor? 
Ce anume vă place cu adevărat să faceți? 


Faceţi o schimbare 


Ar trebui să aveţi totodată și țeluri legate de implica- 
rea și contribuţia socială și comunitară. Ce fel de schim- 
bare aţi vrea să faceți în lumea dumneavoastră? Pentru 
care organizații, cauze, nevoi sau probleme sociale ați 
vrea să lucraţi? Ce fel de schimbări aţi vrea să vedeţi? Pe 
cine anume, dintre cei mai puţin norocoși decât dum- 
neavoastră, ați vrea să ajutați? 

Dacă ați fi bogaţi, ce cauze ați susține? Și mai presus 
de orice, ce ați putea face azi pentru a începe o schim- 
bare în lumea dumneavoastră? Nu așteptați un anumit 
moment, cândva în viitor, când totul va fi ideal. Începeți 
chiar de azi. 


Stabiliţi-vă obiective financiare clare 


Unul dintre cele mai importante domenii în fixarea 
țelurilor este cel financiar. Dacă ați putea câștiga toți 

banii de care aveți nevoie, probabil că ati realiza mai re- 
pede și mai ușor cele mai multe din obiectivele nonfi- 
nanciare. 

Dacă viaţa dumneavoastră ar fi ideală, cât aţi vrea să 
câștigați pe lună sau pe an? Cât ați vrea să economisiti 
și să investiţi pe lună sau pe an? Ce fel de avere ați vrea 
să strângeți până la pensionare și când aţi vrea să se în- 
tâmple asta? Cei mai mulți sunt extrem de confuzi 
când vine vorba de țeluri financiare, însă atunci când 
ele sunt foarte clare, abilitatea de a le realiza crește în 
mod spectaculos. 


Claritatea face ca visurile 
să devină realitate 


Atunci când ţi-e clar ce anume vrei, te poți gândi la 
țeluri aproape tot timpul. Și, cu cât te gândeşti la ele mai 
mult, cu atât mai repede se materializează. 

Acest proces, prin care îţi pui întrebări despre țeluri 
în toate domeniile vieții, începe să-ți clarifice gândirea 
și te ajută să-ți focalizezi mai bine atenţia și să devii o 
persoană mai bine definită. Așa cum spunea Zig Ziglar, 
„te transformi dintr-o generalitate rătăcitoare într-o 
specificitate plină de sens”. 

Mai presus de orice, ajungi în punctul în care poți 
determina scopul major și bine definit al vieții tale. 
Acesta reprezintă trambulina pentru realizări și împli- 
niri extraordinare. 

Scopul major și bine definit va fi subiectul următoru- 
lui capitol, iar realizarea lui va fi discutată ulterior. 

1. Scrieți pe hârtie chiar acum cele mai importante 
trei țeluri din viața dumneavoastră. 

. Care sunt cele mai presante trei probleme pe care 


le aveți în acest moment? 


. Dacă ați câștiga mâine un milion de dolari, neim- 


pozabil, ce schimbări imediate ați face în viața 
dumneavoastră? 


„Ce anume vă place cu adevărat să faceţi? Ce anu- 


me vă dă cel mai mult sentimentul valorii, impor- 
tantei și satisfactiei? 


. Dacă ați putea trece o baghetă magică peste viața 


dumneavoastră, căpătând astfel tot ce vreți, ce 
anume v-aţi dori? 


„Ce aţi face, cum v-aţi petrece timpul, dacă ați ști 


că mai aveți de trăit doar șase luni? 


. Ce anume ați vrea să faceți cu viața dumneavoas- 


tră, dacă nu ar exista nici un fel de limite? 


ZE Bai 
ări 


Stabiliţi-vă un scop major 
și bine definit 


Există o anumită calitate pe care trebuie s-o ai pentru 
a câștiga, ar aceasta e limpezimea scopului, 
cunoașterea precisă a ceea ce vrei și dorința 

arzătoare de a obține acel lucru. 


NAPOLEON HILL 


, 


De vreme ce devii ceea ce gândești în majoritatea 
timpului, un scop major și bine definit îți dă un impuls 
în fiecare clipă. Așa cum spunea Peter Drucker, „ori de 
câte ori găsești un lucru pe cale de a fi făcut, găsești și 
un maniac cu o misiune”. 

Cu cât te gândești mai mult la scopul tău major și 
bine definit și la modul în care să-l realizezi, cu atât ac- 
tivezi mai mult Legea Atracţiei în viața ta. Începi să 
atragi oameni, oportunităţi, idei și resurse care te vor 
ajuta să te apropii mai repede de țelul tău. 

Prin Legea Corespondenţei, lumea exterioară va co- 
respunde și se va armoniza cu lumea interioară a telu- 
rilor tale. Atunci când ai un scop major și bine definit la 
care să te gândești, despre care să vorbeşti și la care să 
lucrezi tot timpul, lumea exterioară îl va reflecta pre- 
cum o oglindă. 

Un scop major și bine definit îţi activează gândirea 
subconștientă în folosul tău. Orice gând, plan sau obiec- 
tiv pe care-l poți defini limpede în mintea conștientă va 

fi adus imediat în realitate de către gândirea subcon- 
știentă (ca și de cea supraconștientă, așa cum vom dis- 
cuta mai târziu). 


Activaţi-vă cortexul reticular 


În creier există un fel de organ special numit „cortex 
reticular”. Această zonă cerebrală mică, de dimensi- 
unea unui deget, funcționează similar cu o centrală te- 
lefonică dintr-o mare clădire de birouri. Așa cum toate 
apelurile telefonice sunt primite de centrală și redirec- 
ționate spre destinatarul potrivit, toate informațiile per- 
cepute de organele de simț sunt trecute prin cortexul re- 
ticular și îndreptate către zona din creier căreia îi sunt 
destinate. 

Cortexul reticular conţine sistemul reticular de activa- 
re. Atunci când trimiti un mesaj referitor la un anumit 
tel către cortexul reticular, acesta începe să te facă atent 
la oameni, informații și oportunități din mediul încon- 
jurător, care te vor ajuta să-ți atingi obiectivul. 


O mașină sport roșie 


De exemplu, imaginați-vă că ați decis să vă doriţi o 
mașină sport roșie. Scrieţi asta pe hârtie, considerând-o 
un țel. Începeți să vă gândiţi ș și să vizualizați o mașină 
sport roșie. Acest proces trimite cortexului reticular un 
mesaj potrivit căruia o mașină sport roșie este acum im- 
portantă pentru dumneavoastră. Imaginea acestei ma- 
şini vă apare imediat pe ecranul radar mental. 

De acum înainte, veți începe să observați mașini 
sport roșii oriunde v-aţi duce. Le veți vedea trecând și 
dând colțul câteva blocuri mai departe. Le veţi vedea 
parcate sau în saloanele de prezentare. Oriunde vă veți 
duce, lumea va părea plină de mașini sport roșii. 

Dacă ați hotărât să cumpăraţi o motocicletă, veţi în- 
cepe să vedeți motociclete pretutindeni. Dacă ați decis 
să faceți o excursie în Hawaii, veți începe să observați 
afișe, reclame, broșuri și emisiuni speciale de televiziu- 
ne prezentând informații despre o vacanţă în Hawaii. 
Orice mesaj legat de un obiectiv îi transmiţi cortexului 
reticular, acesta determină sistemul reticular de activa- 
re să te facă atent la orice fel de modalităţi posibile de a 
face ca țelul tău să devină realitate. 


Dobândiţi independenţa financiară 


Dacă te hotărăști să devii independent din punct de 
vedere financiar, vei începe brusc să observi în jurul tău 
tot felul de oportunități și posibilități care au de-a face 
cu realizarea obiectivelor tale financiare. Vei da peste re- 
portaje în ziare și vei găsi cărți despre acest subiect, 
oriunde te-ai duce. Vei primi informații și solicitări prin 
poștă. Te vei trezi implicat în conversații despre câști- 
guri și investirea banilor. Ţi se va părea că ești înconju- 
rat de idei și informații care te pot ajuta să-ți atingi telu- 
rile financiare. 

Pe de altă parte, dacă nu-i dai cortexului reticular și 
gândirii subconștiente instrucțiuni clare, vei trece prin 
viață ca și cum ai conduce mașina prin ceață. În bună mä- 
sură nu vei fi conștient de toate oportunitățile și posibili- 
tățile din jurul tău. Le vei vedea sau observa rareori. 

S-a spus că „atenţia este cheia în viață”. În direcţia în 
care ţi se îndreaptă atenţia, într-acolo merge și viața ta. 
Atunci când te hotărăști asupra unui scop major și bine 
definit, mărești nivelul atenţiei și devii mai sensibil la 
orice element din jurul tău care te poate ajuta să-ți atin- 
gi țelul mai repede. 

Scopul major și bine definit 


Scopul major şi bine definit poate fi calificat drept 
obiectivul cel mai important pentru cineva, la un mo- 
ment dat. Este, de obicei, acel singur tel care te va ajuta 
să realizezi cât mai multe din celelalte scopuri. Trebuie 
să aibă următoarele caracteristici: 


1. Să fie un lucru pe care să îl vrei cu adevărat. Do- 
rința trebuie să fie atât de intensă, încât doar sim- 
pla idee legată de atingerea acestui scop te entu- 
ziasmează și te face fericit. 


2. Să fie clar și specific. Trebuie să-l poţi defini în cu- 
vinte. Trebuie să-l poți scrie pe hârtie cu o aseme- 
nea claritate, încât și un copil să-l poată citi și să în- 
țeleagă exact ce anume vrei și să-și dea seama dacă 
ai reușit sau nu să-l atingi. 


3. Să fie măsurabil și cuantificabi]. În loc de: „Aș vrea 
să câștig o mulțime de bani”, trebuie să fie ceva de 
genul: „Voi câștiga 100 000 $ pe an (și la o anumi- 
tă dată). 


4. Să fie atât credibil, cât și realizabil. Scopul major și 
bine definit nu poate fi atât de ridicol de înalt în- 
cât să nu poată fi atins. 


5. Să aibă o probabilitate rezonabilă de succes, poate 
50/50, la început. Dacă nu ai mai atins până atunci 
un scop major și bine definit, fixează-ți un țel care 
să aibă o probabilitate de realizare de 80 sau 90%. 
Fă în așa fel încât să-ți fie ușor, mai ales la început. 
Mai târziu, îți poți stabili țeluri uriașe cu probabili- 
tăți mici de succes și tot vei fi motivat să faci pașii 
necesari pentru realizarea lor. Dar, pentru început, 
fixează-ți obiective care sunt credibile și realizabile 
și carc au o probabilitate mare de succes, astfel în- 
cât să fii sigur că vei câştiga chiar din start. 

6. Să fie în armonie cu celelate obiective. Nu poți să 

vrei să ai succes financiar în carieră, pe de o parte, 

iar pe de altă parte să joci golf în majoritatea timpu- 

lui. Țelurile majore trebuie să fie în armonie cu cele 
minore și în concordanţă cu valorile pe care le ai. 


Rămânețţi cu picioarele pe pământ! 


La un seminar, o femeie s-a apropiat de mine şi mi-a 
spus că s-a decis asupra scopului major și bine definit. 
Am întrebat-o care era acela. Mi-a spus: „O să fiu mili- 
onară într-un an.” 

Curios, am întrebat-o cât câștiga în acel moment. S-a 
dovedit că era falită. Am întrebat-o ce anume lucra. Toc- 
mai fusese concediată pe motiv de incompetență. Am 
mai întrebat-o de ce și-a fixat ca scop obținerea unui mi- 
lion de dolari într-un an, date fiind circumstanțele. 

M-a informat că eu spusesem că-ți poţi fixa orice țel, 
atâta timp cât acesta e clar, iar ea era prin urmare con- 
vinsă că asta îi ajungea pentru a avea succes. A trebuit 
să-i explic că obiectivul ei era atât de nerealist și de im- 
posibil de atins în condiţiile date, încât n-ar fi făcut alt- 
ceva decât s-o descurajeze atunci când și-ar fi dat seama 
cât de departe se află de el. Un asemenea tel va sfârşi 
prin a o demotiva, mai curând decât prin a o motiva să 
facă ceea ce era necesar pentru a avea succes financiar 
în anii următori. 


Fiţi sinceri cu dumneavoastră înșivă 


Un bărbat mi-a spus odată la un seminar că scopul 
lui major și bine definit era „pacea în lume”. I-am expli- 
cat că, din moment ce nu era șeful unei superputeri, nu 
putea avea decât o influenţă infimă asupra păcii în 
lume. Un asemenea țel n-ar face altceva decât să-l îm- 
piedice să-și fixeze un obiectiv personal posibil de atins, 

ceva la care să lucreze zilnic. A fost vizibil iritat şi a ple- 
cat, nemulțumit de reținerea mea în a-l încuraja să-și 
continue fantezia. 

În ambele cazuri prezentate, oamenii foloseau stabi- 
lirea țelurilor împotriva lor înșiși. Se programau singuri 
pentru eșec, creând obiective atât de greu de atins, încât 
s-ar fi descurajat curând și ar fi încetat să mai facă orice 
fel de efort. 

Fixarea unor țeluri uriașe reprezintă un pericol real 
și trebuie să aveți grijă să-l evitaţi. Este o fundătură care 
vă conduce spre descurajare și demotivare, în loc să 
ajungeţi la însuflețire și entuziasm. 


Nu vă sabotaţi singuri 


Am făcut și eu aceeași greșeală, când eram mai tânăr. 
Atunci când am început să-mi stabilesc țeluri, am fixat 
un nivel al veniturilor care depășea de zece ori tot ce 
câștigasem vreodată în viață. După mai multe luni de 
zile, fără să înregistrez nici un progres, mi-am dat sea- 
ma că țelul meu nu mă ajuta deloc. Datorită faptului că 
depășea cu mult tot ce realizasem vreodată, nu avea 
nici o putere de motivare. În adâncul sufletului, deși îl 
doream, nu credeam cu adevărat că e posibil. Şi, de vre- 
me ce nu credeam că e posibil, gândirea subconștientă 
îl respingea, iar cortexul reticular, pur și simplu, înceta 
să mai funcționeze. Să nu lăsaţi să vi se întâmple și 
dumneavoastră la fel. 


Marea întrebare 
lată întrebarea cheie folosită pentru determinarea 


scopului major și bine definit: la ce lucru măreț ați în- 
drăzni să visați dacă ați ști că nu puteți da greș? 

Dacă aţi avea garanţia absolută că puteți atinge orice 
obiectiv, mare sau mic, pe termen lung sau scurt, care ar 
fi acesta? Oricare ar fi răspunsul la întrebare, dacă-l pu- 
teți scrie pe hârtie, probabil că sunteți în stare să reali- 
zați acel lucru. De aici înainte, singura întrebare pe care 
ar trebui să v-o puneţi este: cum? Unica limită reală este 
cât de tare vă doriți acel lucru și cât de mult timp aveți 
de gând să munciti pentru a ajunge la el. 


Un câștigător al Premiului Nobel 


Unul dintre participanţii la seminar, un profesor de 
chimie de la o universitate de elită, câștigase Premiul 
Nobel pentru chimie cu doi ani înainte, împreună cu 
alți doi oameni de știință. Mi-a spus că atunci când își 
începuse cariera universitară, pe la vrea 20 de ani, hotă- 
râse să aducă o contribuție majoră în domeniul chimiei. 
Acesta fusese scopul lui major și bine definit. S-a con- 
centrat asupra lui mai mult de 25 de ani. Și, în cele din 
urmă, a avut succes. 

Mi-a spus: „Mi-a fost clar, chiar de la început. Nu 
m-am îndoit niciodată că voi aduce o contribuţie atât de 
semnificativă în domeniul chimiei, încât voi câștiga Pre- 
miul Nobel. Am fost fericit când s-a întâmplat asta, dar 
nu m-a surprins deloc.” 


Fiți gata să plătiți prețul 


Toată lumea vrea să fie milionară și multimilionară. 
Singura întrebare care se pune e dacă vreți sau nu să fa- 
ceļi tot ce este nevoie și să investiţi anii necesari pentru 
atingerea acestui țel financiar. Dacă sunteți gata, nimic 
nu vă poate opri. 

Exerciţiul cu zece țeluri 


lată un alt exercițiu. Luaţi o foaie de hârtie și scrieți o 
listă cu zece obiective pe care ați dori să le atingeți în- 
tr-un viitor previzibil. Scrieţi-le la timpul prezent, ca și 
cum le-aţi fi realizat deja. De exemplu, puteți scrie: „Cân- 
tăresc xxx kilograme” sau „Câştig xxx dolari pe an.” 

După ce ați completat lista, revedeți-o şi puneţi-vă 
întrebarea: „Care țel din această listă, dacă l-aș putea re- 
aliza imediat, ar avea cel mai mare impact pozitiv asu- 
pra vieții mele?” 

În aproape toate cazurile, acest unic țel reprezintă 
obiectivul major și bine definit. Este unicul obiectiv care 
poate avea cel mai mare impact asupra vieții dumnea- 
voastră, precum și asupra realizării celor mai multe din- 
tre celelalte scopuri. 

Oricare ar fi țelul ales, scrieți-l pe o foaie de hârtie se- 
parată. Mai scrieţi tot ce credeţi sunteți în stare să faceţi 
pentru realizarea lui și apoi acționaţi asupra a cel puțin 
un punct din lista dumneavoastră. Scrieţi acest obiectiv 
pe un cartonaș având dimensiunile de 7/12 cm, ţineți-l 
la dumneavoastră şi recitiți-l în mod regulat. Gândiţi-vă 
la acest țel dimineața, la prânz și seara. Căutați perma- 
nent modalități de a-l realiza. Iar singura întrebare pe 
care trebuie să v-o puneţi este: cum? 


Gândiţi-vă la țelul dumneavoastră 


Selectarea unui scop major și bine definit și hotărârea 
de a te concentra asupra lui, învingând toate obstacolele 
şi dificultățile până la atingerea acestuia, va face mai 
mult pentru schimbarea în bine a vieții decât orice altă 
decizie. Oricare ar fi scopul dumneavoastră major și 
bine definit, scrieți-l și începeți să lucraţi la el de astăzi. 

1. La ce lucru măreț ați îndrăzni să visați, dacă ați ști 
că nu puteţi da greș? 


2. Faceţi o listă cu zece țeluri pe care ați vrea să le 
atingeți în lunile și anii ce vin. Alegeţi singurul 
obiectiv de pe listă care ar avea cel mai mare im- 
pact pozitiv asupra vieții dumneavoastră. 


3. Hotărâți cum anume veți măsura progresul și 
succesul în realizarea acestui țel. Scrieți pe hârtie 
acest lucru. 


4. Faceţi o listă cu tot ce puteți face pentru a vă în- 
drepta spre acest obiectiv. Acţionaţi imediat asu- 
pra măcar a unui singur punct de pe listă. 


5. Decideţi preţul pe care va trebui să-l plătiți prin 
muncă suplimentară, timp și dedicație pentru a 
vă atinge țelul, iar apoi aveți grijă să-l plătiți. 


ri 


Analizaţi-vă convingerile 


Singurul lucru care desparte un om de ceea ce 
vrea el de la viaţă este, adesea, doar voinţa 
de a încerca și credința că este posibil. 


RICHARD M. DEvos 


Poate că cea mai importantă lege a minții este Legea 
Convingerii sau a Credinței. Această lege spune că tot 
ceea ce crezi cu mare convingere devine realitate. Nu 
crezi ceea ce vezi; vezi ceea ce deja crezi. Practic, vezi lu- 
mea prin niște lentile, adică prin convingeri, atitudini, 
prejudecăţi și noțiuni preconcepute. Nu ești ceea ce 
crezi că ești, ci ești ceea ce gândești. 

În Pildele lui Solomon 23:7 se spune că „așa cum un 
om gândește în inima lui, acela este el”*. Asta înseamnă 
că întotdeauna acționezi în exterior bazându-te pe cele 
mai lăuntrice credințe și convingeri despre tine însuți. 

În Sfânta Evanghelie după Matei 9:29 lisus spune: 
„După credinţa ta [ţi se va face] și ție.”** Acesta e un alt 


* „Căci el îţi numără bucăţile din gură. «Mănâncă și bea!», îi va 
spune, dar inima lui nu e pentru tine.”, Biblia, ed. 1982. (N. trad.) 
** „Atunci S-a atins de ochii lor, zicând: «După credinţa voas- 

tră fie vouă!»”, Biblia, ed. 1982. (N. trad.) 

mod de a spune că cele mai intense convingeri devin re- 
alitate. Ele determină ce se întâmplă cu tine. 

Dr. William James, de la Harvard, spunea în 1905: 
„Credinţa creează faptul concret.” Și, mai departe: „Cea 
mai mare revoluție a generaţiei mele este descoperirea 
faptului că indivizii, schimbându-și comportamentele 
mentale, pot modifica aspectele exterioare ale vieţii lor.” 


Schimbaţi-vă gândirea, 
schimbaţi-vă viaţa 


În viață, ameliorarea apare prin schimbarea convin- 
gerilor legate de sine și de propriile posibilități. Evolu- 
ţia personală apare prin modificarea convingerilor lega- 
te de ceea ce poți face și de ceea ce îţi este posibil să faci. 
Dorești să-ți dublezi venitul? Sigur că o să reușești! Iată 
întrebarea: crezi că e posibil? Cum ţi-ar plăcea să-ţi tri- 
plezi venitul? Crezi că și asta se poate? 

Oricare ar fi nivelul dumneavoastră de scepticism, 
dați-mi voie să vă pun o întrebare. De când aţi început 
să lucraţi, nu v-aţi dublat sau triplat deja venitul? Nu 
câștigați deja mult mai mult decât atunci când aţi înce- 
put? Nu v-aţi dovedit deja dumneavoastră înșivă că e 
posibil să vă dublaţi sau triplaţi venitul? Și ceea ce ați 
mai făcut înainte, puteţi face din nou — probabil, iar și 
iar — dacă învăţaţi cum anume. Trebuie doar să fiți con- 
vinși că e posibil. 

Napoleon Hill spunea: „Orice poate concepe și crede 
mintea unui om poate fi realizat.” 


Programul principal pentru atingerea succesului 
Poate că cea mai mare breșă din secolul XX în dome- 


niul potențialului uman a fost descoperirea conceptului 
de sine. Tot ce facem sau realizăm în viață, orice gând, 

sentiment sau acţiune este controlat și determinat de 
conceptul de sine. Conceptul de sine precede și pre- 
vestește nivelurile de performanţă și eficacitate în tot 
ceea ce facem. Conceptul de sine este programul prin- 
cipal al computerului mental. Tot ce realizăm în lumea 
exterioară este rezultatul conceptului de sine. 

Ceea ce au descoperit psihologii este că acest concept 
de sine este alcătuit din suma tuturor convingerilor, 
comportamentelor, sentimentelor și opiniilor despre 
propria persoană și despre lume. Datorită acestui fapt, 
acțiunile noastre corespund întotdeauna conceptului de 
sine, fie în mod pozitiv, fie în mod negativ. 


Scoateţi deșeurile afară 


lată o descoperire interesantă legată de conceptul de 
sine. Chiar dacă este alcătuit din convingeri eronate de- 
spre propria persoană sau despre lume, acestea sunt 
fapte și omul va gândi, simţi și acționa conform lor. 

Așa cum se întâmplă de obicei, convingerile despre 
propria persoană sunt, în mare parte, subiective. Adesea, 
nu au la bază realitatea. Ele sunt rezultatul informații- 
lor pe care le-am acumulat de-a lungul vieții și al modu- 
lui de procesare a acestor informații. Convingerile au 
căpătat contur și s-au format încă din copilărie, apoi 
prin intermediul prietenilor și relațiilor sociale, lecturi- 
lor și educaţiei, experiențelor — atât negative, cât și po- 
zitive — și al multor altor factori. 

Cele mai rele convingeri dintre toate sunt cele despre 
autolimitare. Dacă ai convingerea că ești limitat într-un 
anume mod, chiar dacă e sau nu adevărat, acest fapt de- 
vine realitate. Dacă asta crezi, atunci vei acționa ca și 
cum ai avea o deficiență de talent sau însușire, în acea 
zonă specifică. Depășirea convingerilor despre autoli- 
mitare și a limitelor autoimpuse este deseori cel mai 

mare obstacol care stă între tine și realizarea potențialu- 
lui tău deplin. 


Ignorați experții 


Consiliul profesoral al școlii l-a trimis pe Albert Ein- 
stein acasă, considerând că avea o deficiență de învăța- 
re. Părinților lui li s-a spus că nu putea fi educat. Ei au 
refuzat să accepte diagnosticul și, în cele din urmă, au 
reușit să-i asigure o educaţie excelentă. 

Dr. Albert Schweitzer a avut aceeași problemă la 
școală, pe când era copil. Părinţii lui au fost îndrumați 
să-l dea ca ucenic la un cizmar, astfel încât să aibă o sluj- 
bă sigură când va crește. Cele două personaje și-au luat 
doctoratul până la vârsta de 20 de ani și și-au pus am- 
prenta asupra istoriei secolului XX. 

Potrivit unui articol din revista Fortune despre defi- 
cienţele în afaceri, mai mulți președinți și directori exe- 
cutivi ai unor companii incluse în top Fortune 500 au 
fost etichetaţi în școală ca nefiind străluciți sau capabili. 
Dar, prin muncă asiduă, ei au realizat mari succese în 
domeniile lor de activitate. 

Thomas Edison a fost exmatriculat în clasa a șasea. 
Părinților li s-a spus că ar fi o risipă de timp și de bani 
să fie educat mai departe, pentru că nu era inteligent 
sau capabil să înveţe ceva. Edison a devenit cel mai 
mare inventator al epocii moderne. Acest tip de poveste 
s-a repetat de mii de ori. 

Convingerile autolimitative, bazate uneori pe o sin- 
gură experienţă sau pe o remarcă întâmplătoare, te pot 
ține pe loc ani de zile. Cei mai mulți oameni au avut 
experienţa de a dezvolta o abilitate într-un domeniu în 
care credeau că nu se pricep deloc și au fost foarte sur- 
prinși de ei înșiși. Poate că vi s-a întâmplat și dumnea- 
voastră. Realizaţi dintr-o dată că ideile privind autoli- 

mitarea într-un anumit domeniu nu s-au bazat deloc 
pe realitate. 


Sunteţi mai buni decât credeți 


Scriitoarea Louise Hay spune că rădăcinile celor mai 
multe probleme pe care le avem în viață sunt conținute 
în sentimentul „nu sunt destul de bun”. Dr. Alfred Adler 
susținea că este vorba de moștenirea înnăscută a omului 
occidental de a avea sentimente de „inferioritate“, care 
încep în copilărie şi continuă adesea și la vârsta adultă. 

Mulţi oameni, datorită unor convingeri negative, 
dintre care cele mai multe sunt eronate, se consideră în 
mod fals limitați ca inteligență, talent, capacitate sau 
abilităţi de un anumit tip. În realitate, în fiecare caz în 
parte, aceste convingeri sunt false. 

Adevărul e că aveţi un potenţial mai mare decât ați 
putea utiliza în întreaga viață. Nimeni nu e mai bun sau 
mai deștept decât dumneavoastră. Oamenii sunt mai 
deştepţi sau mai buni în diferite domenii și în anumite 
momente. 


Ați putea fi geniali 


Potrivit dr. Howard Garner de la Harvard Universi- 
ty, fondatorul conceptului de inteligențe multiple, sun- 
teți dotați cu cel puţin zece inteligenţe diferite. Aţi pu- 
tea fi geniali în domeniul oricăreia dintre ele. 

Din păcate, doar două tipuri de inteligență sunt co- 
mensurate și descrise, în școală și la facultate: inteligen- 
ţa limbajului și cea matematică. Dar ați putea fi geniali în 
următoarele domenii: inteligența vizual-spațială (artă, 
proiectare), inteligența antreprenorială (demararea unei 
afaceri), inteligența fizică sau a mișcării (sport), inteli- 
genţa muzicală (instrumente, compoziție), inteligenţa in- 

terpersonală (comunicare cu ceilalți), inteligența intraper- 
sonală (înţelegerea profundă a propriului eu), inteligen- 
ţa intuitivă (capacitatea de a ști ce e bine să faci sau să 
spui), inteligența artistică (crearea operelor de artă), in- 
teligența abstractă (fizică, alte științe). 

Așa cum am văzut scris pe peretele unei școli, 
„Dumnezeu nu produce rebuturi”. Orice om e capabil 
să ajungă la excelenţă într-un anumit domeniu. Aveţi 
capacitatea de a funcţiona la niveluri excepționale sau 
de geniu în cel puțin una, dacă nu chiar mai multe, din- 
tre tipurile de inteligenţă descrise. Treaba dumneavoas- 
tră este să aflaţi care sunt acele inteligenţe. 

Responsabilitatea pe care o aveţi față de propria per- 
soană este să dați deoparte convingerile autolimitative 
şi să acceptați că sunteți extrem de capabili şi de talen- 
taţi. Aţi fost plămădiţi pentru excelenţă și proiectați să 
aveţi succes. Aveţi competenţe și însușiri pentru a reali- 
za aproape orice țel, dacă sunteți dornici să munciți 
multă vreme și din toate puterile. 


Convingerile se dobândesc, 
nu sunt înnăscute 


Vestea bună legată de convingeri este că toate convin- 
gerile se învață. Prin urmare, ele pot fi și dezvățate, mai 
ales dacă nu sunt de nici un folos. Atunci când ați ve- 
nit pe lume, nu aveaţi nici un fel de convingeri — de- 
spre dumneavoastră, despre religie, partide politice, 
despre alții sau despre lume în general. Astăzi, „știţi” o 
mulțime de lucruri. Dar, așa cum scria comicul Josh Bil- 
lings, „nu ceea ce știe îi face rău omului, ci ceea ce știe 
că nu e adevărat”. 

Multe lucruri pe care le știți despre dumneavoastră, 
pur și simplu, nu sunt adevărate. Iar acestea sunt aproa- 
pe întotdeauna convingeri care autolimitează. Punctul 
de pornire în descătușarea potențialului este identifica- 

rea convingerilor autolimitative, urmată de întrebarea: 
„Şi ce-ar fi, dacă nici una nu ar fi adevărată?” 

Dar dacă posedaţi o abilitate extraordinară într-un 
domeniu în care nu vă credeaţi foarte pricepuți, cum ar 
fi vânzările, antreprenoriatul, vorbitul în public sau 
afacerile? 


Gândiţi altfel despre 
dumneavoastră înșivă 


Oriunde m-am dus în lume, am predat aceste princi- 
pii unor zeci de mii de oameni. Am sertare pline cu scri- 
sori și am primit email-uri de la oameni care nu auzise- 
ră niciodată de convingerile autolimitative. Dar, odată 
ce au aflat de existența lor, și-au schimbat întreaga ati- 
tudine față de ei înșiși. Au început să se considere mult 
mai competenți și mai capabili în domenii cheie ale vie- 
ților lor, decât crezuseră vreodată. 

Aproape imediat au început să-și transforme viața. 
Veniturile lor s-au dublat, triplat sau cvadruplat. Mulți 
dintre ei au devenit milionari și multimilionari. Au tre- 
cut de la baza companiei în vârful ei, de la nivelul celui 
mai slab agent de vânzări, la nivelul persoanei cu cele 
mai ridicate câștiguri din cadrul organizației. 

După ce și-au schimbat convingerile despre ei înșiși 
şi despre potenţialele personale, au învățat noi deprin- 
deri și s-au confruntat cu noi provocări. Și-au stabilit țe- 
luri mai mari și au pornit cu tot sufletul la realizarea lor. 
Punându-și întrebări în legătură cu propriile convingeri 
și refuzând să accepte că erau limitați în vreun fel, au 
devenit responsabili de viețile și carierele lor și au creat 
noi realități. Şi, așa cum au făcut nenumărați alții, puteți 
face și dumneavoastră. 

Alegeţi convingerile pe care le doriți 


Imaginaţi-vă că există un „Magazin de Convingeri”, 
ceva în genul unui magazin de programe pentru com- 
puter, de unde îţi poți achiziționa o convingere pe care 
s-o programezi în subconștient. Dacă ați putea alege ori- 
ce set de convingeri, care v-ar fi de cel mai mare ajutor? 

lată sugestia mea. Alegeţi convingerea: „Sunt pre- 
destinat să am un mare succes în viaţă.” 

Dacă sunteţi absolut convinși că destinul vă rezervă 
un mare succes, veți merge, vorbi și acționa ca și cum 
tot ce vi se întâmplă în viaţă este o parte dintr-un mare 
plan creat să vă aducă succesul. Și, aşa cum se întâmplă 
de obicei, în acest fel gândesc cei mai performanti oa- 
meni, din orice domeniu. 


Căutaţi aspectele pozitive 


Oamenii de succes caută aspectele pozitive în orice 
situație. Știu că există. Indiferent de câte răsturnări de 
situație sau căderi au parte în viață, se așteaptă să obți- 
nă ceva bun din tot ce li se întâmplă. Sunt convinși că 
orice cădere face parte dintr-un plan de proporții, care-i 
duce inexorabil spre atingerea unui mare succes. 

Din moment ce convingerile dumneavoastră sunt su- 
ficient de pozitive, veți căuta lecţia valoroasă din orice că- 
dere sau dificultate. Veţi fi încredinţați că există multe 
lecţii pe care trebuie să le învățați pe drumul atingerii și 
păstrării succesului final. Priviţi orice problemă ca pe o 
experienţă care vă învaţă ceva. Napoleon Hill scria: „În 
orice dificultate sau obstacol există sămânța unui avan- 
taj sau beneficiu de mărime egală sau chiar mai mare.” 

Cu acest tip de atitudine, obţineţi un beneficiu din 
orice vi se întâmplă, bun sau rău, în timp ce înaintați 
spre atingerea scopului major și bine definit. 

Comportaţi-vă în concordanţă 
cu ceea ce simțiți 


Legea Reversibilităţii din psihologie și metafizică 
spune: „E mai probabil să acționați după cum simțiți, 
decât să simţiți după cum vă impuneți să acţionați.” 

Asta înseamnă că, atunci când porniţi la drum, s-ar 
putea să nu simţiți marele succes pe care-l doriți. Nu 
veţi avea încrederea în sine, care vine din înregistrarea 
unei mari realizări. Vă veţi îndoi deseori de propriile 
abilități și vă veți teme de eșec. Veţi simţi că nu sunteți 
suficient de buni, cel puţin nu încă. 

Dar dacă vă comportaţi „ca și cum” ați fi deja per- 
soana care vreți să fiți, cu talentele și calitățile pe care le 
doriți, acțiunile dumneavoastră vor genera sentimente- 
le care însoțesc aceste trăsături. Vă veți comporta astfel 
încât să simțiți ceea ce doriți să simţiți, prin intermediul 
Legii Reversibilității. 

Dacă vreți să fiți una din persoanele de top din do- 
meniul dumneavoastră, îmbrăcați-vă ca ele. Îngrijiţi-vă 
așa cum fac persoanele de top. Organizaţi-vă munca și 
obiceiurile ca ele. Alegeţi cei mai de succes oameni din 
domeniul dumneavoastră și luaţi-i ca modele. Dacă e 
posibil, duceţi-vă la ei și întrebați-i cum puteți evolua 
mai rapid. Și, orice sfat ați primi, urmați-l imediat. Ac- 
ționați. 

Atunci când începeți să mergeţi, să vorbiţi, să vă îm- 
brăcați și să vă comportați ca oamenii de top, vă veți 
simți curând ca ei. Îi veți trata pe ceilalți așa cum o fac 
oamenii de top. Veţi munci ca ei. Veţi începe să obţineţi 
rezultatele pe care le obțin ei. Foarte curând veţi fi și 
dumneavoatră unul dintre oamenii de top. Poate că e 
banal să spui: „Fă-te frate cu dracul până treci puntea!”, 
dar această formulă conţine mult adevăr. 

Secretul unui director de vânzări 


Un prieten de-al meu e director de vânzări de succes. 
După ce intervievează cu atenţie și selectează un nou 
vânzător, îl duce la un distribuitor de mașini Cadillac și 
insistă să-și negocieze vechea lui mașină în schimbul 
unui Cadillac nou. De obicei, noul vânzător se codește. 
E înspăimântat de prețul mașinii și de ratele lunare 
uriașe. Însă directorul de vânzări insistă ca agentul să 
cumpere Cadillacul, ca o condiție de angajare. 

Ce credeţi că se întâmplă? Mai întâi, vânzătorul duce 
mașina acasă, iar soţia lui aproape că face un atac de 
cord atunci când vede că a cumpărat un Cadillac nou. 
Dar, după ce-și revine, noul vânzător o ia la plimbare cu 
noua mașină prin cartier. Vecinii îi văd trecând în noul 
Cadillac. El parchează mașina în fața casei sau pe alee. 
Lumea vine s-o admire. Treptat, în mod imperceptibil, 
la un nivel subconștient, atitudinea față de sine și față 
de potențialul său de câștig începe să se schimbe. 

În interval de câteva zile, începe să se perceapă drept 
o persoană care conduce un Cadillac nou. Se consideră 
un om care câștigă mulți bani în domeniul lui de activi- 
tate, unul dintre performerii de vârf din industria în 
care lucrează. Și tot așa, vânzătorii din această organiza- 
ție devin superstaruri. Performanţa lor în vânzări creș- 
te brusc, iar ei câștigă mai mult ca oricând. Curând, ra- 
tele noului Cadillac nu mai reprezintă o problemă, 
deoarece veniturile lor sunt foarte mari. 


Creați un echivalent mental 


Emmet Fox, îndrumătorul spiritual, spunea odată: 
„Cea mai importantă sarcină în viaţă este crearea unui 
echivalent mental al unui obiectiv pe care dorești să-l 
atingi și de care vrei să te bucuri în lumea exterioară.” 

Trebuie să te concentrezi ca să-ţi creezi convingeri 
consecvente cu marele succes pe care vrei să-l ai în lu- 
mea exterioară. Îl poți atinge înfruntându-ți convingeri- 
le autolimitative, respingându-le și acționând apoi ca și 
cum acestea nici n-ar exista. 

Consolidezi dezvoltarea noilor convingeri vitale 
prin îmbunătățirea cunoașterii și a însușirilor pe care le 
ai în domeniul tău, până în punctul în care te simți pe 
picior de egalitate cu orice cerere sau provocare. Acce- 
lerezi dezvoltarea unor convingeri noi, pozitive, prin 
stabilirea unor țeluri mai mari și mai stimulative în ori- 
ce domeniu. În cele din urmă, acţionezi continuu ca și 
cum ai fi deja persoana care îți dorești să fii. 

Ținta este reprogramarea gândirii subconștiente 
pentru obținerea succesului, prin crearea echivalentului 
mental în legătură cu tot ce faci sau spui. 


Comportaţi-vă consecvent cu noua 
imagine despre sine 


Dezvoltați convingeri noi prin acțiuni consecvente 
acelor convingeri. Comportaţi-vă ca și cum aţi fi con- 
vinși că aveți aceste capacități și competențe. Compor- 
tați-vă ca o persoană cu o atitudine pozitivă, optimistă și 
veselă față de oricine. Acţionaţi ca și cum succesul ar fi 
garantat. Purtaţi-vă de parcă aţi avea o garanţie secretă 
a succesului și numai dumneavoastră știți care e aceea. 

Realizați că dezvoltați, schiţați și controlați evoluţia 
propriului caracter și a propriei personalități prin tot 
ceea ce faceți și spuneți în fiecare zi. 

Din moment ce deveniți persoana la care vă gândiţi, 
trebuie doar să spuneți și să faceți ceea ce corespunde 
sinelui ideal, acelei persoane către care aspirați cel mai 
mult, precum și idealurilor pe termen lung. Trebuie să 
vă gândiţi și să.vorbiţi despre calitățile și comportamen- 

tul care vă conduc spre persoana care vreți să deveniți 
și spre atingerea țelurilor pe care vi le-aţi propus. 


Luaţi o hotărâre 


Luaţi chiar azi hotărârea de a înfrunta și respinge 
orice convingeri autolimitative pe care le-aţi putea avea 
și care vă trag înapoi. Uitaţi-vă în sufletul dumneavoas- 
tră și cercetaţi domeniile de viață în care aveți dubii pri- 
vind propriile abilități și talente. V-aţi putea întreba 
prietenii și membrii familiei dacă văd la dumneavoas- 
tră anumite convingeri negative. 

Adesea, ei sunt conștienți de convingerile autolimi- 
tative pe care le aveţi și nu vă dați seama. În orice caz, 
odată ce ați identificat aceste convingeri negative, între- 
baţi-vă: „Ce-ar fi, ca opusul lor să fie adevărat?” 

Ce-ar fi să posedați abilitatea de a obține un succes 
extraordinar, într-un domeniu în care vă îndoiți de capa- 
citățile dumneavoastră? Ce-aţi zice să fi fost programațţi 
cu o abilitate genială într-un anumit domeniu? De exem- 
plu, ce-ar fi să aveţi deja capacitatea de a câștiga și păs- 
tra banii pe care vi i-ați dorit întotdeauna, toată viața? 
Ce-ar fi să aveţi „o mână norocoasă” în ce privește banii? 

Dacă aţi fi absolut convinși că aceste idei sunt adevă- 
rate, ce anume ați face face altfel decât de obicei? 


Vorbiti și acţionați consecvent 
convingerilor 


(CC se manifestă întotdeauna prin cuvinte și 
acțiuni. Asiguraţi-vă că tot ce spuneți și faceți de acum 
înainte e în concordanţă cu acele convingeri pe care ați 
vrea să le aveți și cu persoana care doriți să deveniți. Cu 
timpul, vă veți înlocui din ce în ce mai mult convingerile 
autolimitative cu altele noi, însuflețitoare. După o vreme, 
vă veți fi reprogramat complet pentru atingerea succesu- 

lui. Atunci când se va întâmpla lucrul acesta, transforma- 
rea care va avea loc în lumea exterioară vă va uimi pe 
dumneavoastră și pe toți cei din jur. 


Analizaţi-vă convingerile 


1. Acţionați „ca și cum”! Dacă ați fi unul dintre cei 
mai competenţi și respectați oameni din dome- 
niul dumneavoastră de activitate, cum ați gândi, 
acționa și simți altfel decât în prezent? 

2. Imaginaţi-vă că aveți „o mână norocoasă” la bani. 
Dacă aţi fi un manager financiar extrem de com- 
petent, cum v-aţi administra finanțele? 


3. Identificaţi convingerile autolimitative, care vă 
pot trage înapoi. Cum aţi acționa, dacă acestea ar 
fi complet neadevărate? 


4. Alegeţi o convingere pe care ați vrea foarte mult 
s-o dobândiți. Comportaţi-vă ca și cum ați avea-o 
deja. 

5. Cercetați cea mai dificilă situaţie cu care vă con- 
fruntați în acest moment. Ce lecţii valoroase con- 
ținute de aceasta vă pot ajuta să fiți mai buni în 
viitor? 


8 


Începeţi cu începutul 


Problema dumneavoastră este să ridicați o punte peste 
prăpastia care desparte locul unde vă aflaţi acum 
de țelurile pe care vreți să le atingeți. 


EARL NIGHTINGALE 


Imaginaţi-vă că aveţi de gând să faceți o lungă călă- 
torie prin țară. Primul pas constă în alegerea destinaţiei, 
apoi în obținerea unei hărți pentru a determina cea mai 
bună rută. În fiecare zi, înainte de a porni, vă localizați 
pe hartă, ținând cont de locul în care v-aţi aflat până 
atunci și de cel unde vreţi să ajungeţi în următoarele 
ore. Şi în viaţă e cam la fel. 

Odată ce v-aţi hotărât valorile, viziunea, misiunea, 
scopul și țelurile, pasul următor este analizarea punctu- 
lui de pornire. Să știți exact unde vă aflaţi azi și cum 
procedați în fiecare domeniu al vieții, mai ales în cele le- 
gate de ţelurile stabilite. 


Practicaţi Principiul Realităţii 


Jack Welch, președinte la General Electric timp de 
mulți ani, a spus odată că cea mai importantă calitate a 
unui lider este „principiul realităţii”. El l-a definit ca fi- 
ind abilitatea de a vedea lumea așa cum este ea în reali- 
tate și nu cum ai vrea tu să fie. Welch începea orice șe- 

dință despre discutarea unui obiectiv sau a unei proble- 
me, cu întrebarea: „Ce e realitatea?” 

Peter Drucker se referă la această calitate numind-o 
„onestitate intelectuală”, capacitatea de a te confrunta cu 
faptele exact așa cum sunt acestea, înainte de a încerca re- 
zolvarea unei probleme sau luarea unei hotărâri. Abra- 
ham Maslow scria că principala trăsătură a unei persoa- 
ne care își actualizează singură atitudinea este abilitatea 
de a fi complet onestă și obiectivă în legătură cu ea însăși. 
La fel se întâmplă și în cazul dumneavoastră. 

Dacă vreți să fiți cât mai buni posibil și să realizați 
ceea ce vă stă în putinţă, trebuie să aveţi o onestitate 
brutală față de dumneavoastră înșivă și față de punctul 
de plecare. E nevoie să vă opriţi și să vă analizați în de- 
taliu, pentru a decide exact locul în care vă găsiți astăzi, 
în fiecare domeniu. 


Începeţi cu începutul 


De exemplu, dacă vă hotărâți să slăbiți, primul pas 
pe care trebuie să-l faceţi este să vă cântăriţi. De aici îna- 
inte, folosiți mereu cifra indicată de cântar ca pe o uni- 
tate de măsură a progresului pe care îl realizați sau nu 
în atingerea scopului. 

Dacă decideți să începeți un program personal de 
exerciții, primul pas constă în a vă preciza cât exersați 
astăzi. Câte minute pe zi sau pe săptămână și cât de in- 
tens? Ce fel de exerciţii faceţi? Oricare ar fi răspunsul, e 
important să fiți cât mai preciși posibil. Folosiţi apoi 
acest răspuns ca punct de pornire și faceţi-vă planurile 
de exerciţii bazându-vă pe el. 


Determinați media orară 


Dacă vreți să câștigați mai mulți bani, primul pas 
este să calculați exact cât câștigați acum. Cât aţi câștigat 

anul trecut și anul de dinainte? Cât o să câștigați anul 
acesta? Cât câștigați pe lună? Cea mai bună unitate de 
măsură este cât câștigați acum pe oră. 

Puteți determina câștigul orar împărțind venitul 
anual la 2 000, numărul aproximativ de ore de muncă 
dintr-un an sau și mai bine, puteți împărţi venitul lunar 
la 172 — în medie, numărul de ore de muncă pe lună. 

Mulţi dintre elevii mei își calculează media orară în 
fiecare săptămână și o compară cu aceea din săptămâ- 
nile anterioare. Apoi își stabilesc un obiectiv care să 
sporească volumul de muncă pe oră, astfel încât să 
crească și suma de bani pe care o vor câștiga în conti- 
nuare. Ar trebui să faceţi la fel. 


Unitatea de timp mică și criteriile 
financiare îmbunătăţesc performanța 


Cu cât calculele privind veniturile (sau oricare alte 
domenii) privesc o unitate de timp mai mică și sunt mai 
corecte, cu atât mai repede vă veți îmbunătăți perfor- 
mantele. De exemplu, cei mai mulți gândesc în termenii 
salariului lunar și anual. E greu de analizat și de îmbu- 
nătățit. Dimpotrivă, performerul de vârf gândește în 
termenii mediei orare, care se supune îmbunătăţirilor 
minut de minut. 

De vreme ce sunteți preşedinţii propriilor corporaţii, 
ar trebui să vă vedeţi pe statul de plată. Imaginați-vă că 
vă plătiţi cu ora. Fiţi la fel de pretenţios cu dumnea- 
voastră înșivă cum ați fi cu cineva care lucrează pentru 
dumneavoastră. Refuzaţi să faceţi ceva care nu vă asi- 
gură dorita medie orară. 


Valoarea netă actuală 


Dacă v-aţi fixat un obiectiv financiar pe termen lung, 
următorul pas este să determinaţi cu exactitate cât valo- 

rați astăzi din punct de vedere financiar. Dacă țelul 
dumneavoastră este să deveniți milionari în anii ce vin, 
trebuie să calculați exact cât ați acumulat până azi. 

Multă lume e confuză sau incorectă în ce privește 
acest calcul. Valoarea netă reală este suma care vă rămâ- 
ne dacă vindeți astăzi tot ce aveţi, la prețul pieței, și 
apoi vă plătiți toate datoriile. 

Mulţi își supraevaluează proprietatea personală. Ei 
cred că hainele, mașinile, mobila sau aparatura electro- 
nică valorează o mulțime de bani. Însă valoarea reală a 
acestor articole nu reprezintă, de obicei, mai mult de 10 
sau 20% din ceea ce au plătit pentru ele. 


Dezvoltaţi planuri financiare 
pe termen lung 


Pentru o planificare financiară de acuratețe, calcu- 
laţi-vă valoarea netă actuală și apoi scădeți suma res- 
pectivă din obiectivul financiar pe termen lung. Împăr- 
titi rezultatul la numărul de ani în care intenţionaţi să 
vă realizați țelul. În felul acesta, veți ști exact cât anume 
mai trebuie să economisiți, să investiţi și să acumulați în 
fiecare an, pentru a deveni independenţi din punct de 
vedere financiar. 

Este realist obiectivul dumneavoastră, este bazat pe 
locul în care vă aflați astăzi și pe timpul alocat pentru a 
ajunge în punctul dorit? Dacă nu e realist, străduiți-vă 
să fiți cât mai corecți și revizuiți atât calculele, cât și 
proiectele. 


Practicați gândirea pornind de la zero 


Atunci când începeți planificarea pe termen lung, 
unul din cele mai valoroase exerciții este așa-numita 
„gândire de la zero”. În cadrul acestui tip de gândire, vă 
puneţi întrebarea: „Cunoscând ce cunosc acum, există 

ceva ce fac.acum și n-aș mai începe să fac, dacă ar trebui 
s-o iau de la capăt?” 

Indiferent cine sunteţi sau ce faceți, există activități și 
relații în viaţă cu care, știind ceea ce știți astăzi, n-aţi 
mai vrea să aveţi de-a face. 

Este dificil, dacă nu imposibil, să progresaţi în viață 
dacă permiteți unor decizii din trecut să vă tragă înapoi. 
Dacă există ceva în care n-aţi mai vrea să vă implicați 
astăzi, următoarea întrebare este: „Cum pot să mă opresc 
şi cât de repede?” 


Evaluati fiecare domeniu al vieții 


Aplicați gândirea de la zero oamenilor din sfera afa- 
cerilor sau din viața personală. Există vreo relație pe care, 
cunoscând ceea ce cunoașteți acum, n-aţi mai vrea s-o 
stabiliți? Există vreo persoană ci care sau pentru care lu- 
crați și cu care n-aţi mai dori să aveţi de-a face, dacă v-aţi 
putea întoarce în timp? Fiți perfect onești cu dumnea- 
voastră înșivă, când răspundeți la aceste întrebări. 

Examinaţi fiecare aspect al muncii și carierei dum- 
neavoastră. Există vreo slujbă pe care, știind ceea ce știți 
acum, n-aţi mai accepta-o? Există vreun aspect din afa- 
ceri sau din muncă la care nu v-aţi mai înhăma? Există 
vreo activitate, proces, produs, serviciu sau cheltuială 
pe care, cunoscând ceea ce cunoaşteţi acum, nu ați mai 
tolera-o, dacă ar fi s-o luaţi de la capăt? 

După ce ați luat în considerare oamenii și munca, în- 
toarceţi-vă privirea asupra investițiilor. Există vreo in- 
vestiție de timp, bani sau emoții pe care, știind ceea ce 
ştiţi azi, n-aţi mai face-o? Dacă răspunsul e „da“, cum 
ieșiți din această situație și cât de repede? 

Fiţi pregătiți să faceți schimbările necesare 


Am un bun prieten care a jucat golf în liceu și la uni- 
versitate. Burlac fiind, juca golf de mai multe ori pe săp- 
tămână. Își organiza întreaga viaţă în jurul golfului, în 
timpul iernii zburând chiar cu avionul în sud, pentru că 
acolo nu e zăpadă. 

De-a lungul timpului, a început să-și construiască o 
afacere, s-a însurat și a avut copii. Dar era încă „prins” de 
ideea de a juca golf de mai multe ori pe săptămână. În 
cele din urmă, timpul enorm cheltuit cu golful a început 
să-i afecteze afacerea, apoi căsnicia și relația cu copiii. 

Când stresul a devenit prea mare, și-a făcut timp 
să-și revizuiască activitățile, pornind de la zero. A reali- 
zat că, știind ceea ce știa la momentul acela, trebuia să 
renunțe în mare măsură la golf, dacă dorea să atingă și 
alte obiective ce deveniseră importante. Reducând tim- 
pul afectat golfului, și-a reechilibrat viața în câteva săp- 
tămâni. Cum anume s-ar putea aplica acest principiu în 
cazul dumneavoastră? Ce fel de activități consumatoa- 
re de timp ar trebui să reduceți sau să eliminați? 


Circumstanţele se schimbă continuu 


70% din deciziile luate se dovedesc, în timp, eronate. 
Atunci când le-aţi luat, ele au reprezentat probabil o 
idee bună, bazată pe împrejurările de moment. Acum 
însă, e posibil ca situaţia să se fi schimbat și e timpul 
„s-o luaţi de la zero” din nou. 

De obicei, puteţi realiza dacă vă aflați în situaţia gân- 
dirii ce pornește de la zero, datorită stresului. Ori de câte 
ori sunteți implicaţi în ceva care, știind ce știți acum, 
n-aţi mai întreprinde, trăiţi un stres permanent, neca- 
zuri, iritare sau mânie. 

Uneori, oamenii petrec un timp enorm încercând să 
reuşească într-o.afacere sau într-o relație personală. Dar 

dacă ați porni de la zero această relaţie, soluția corectă 
ar consta adesea în a renunța la relația respectivă. Sin- 
gura problemă, cu adevărat importantă, este dacă aveți 
sau nu curajul de a admite că aţi greșit. Apoi faceţi pa- 
șii necesari pentru corectarea situației. 


Ce anume vă trage înapoi? 


Dacă vreți să câștigați o anumită sumă de bani, între- 
bați-vă: „De ce nu câștig deja suma asta de bani? Ce mă 
reține? Care e motivul major pentru care nu câștig deja 
atât cât îmi doresc?” Din nou, trebuie să fiți perfect 
onești cu dumneavoastră înșivă. 

Uitaţi-vă în jur și identificați oamenii care câștigă ba- 
nii pe care vreți să-i câștigați și dumneavoastră. Ce anu- 
me fac ei, altfel decât dumneavoastră? Ce însușiri sau 
abilități speciale și-au dezvoltat ei, și dumneavoastră 
nu? De ce însușiri şi abilități aveți nevoie, pentru a câș- 
tiga aceiași bani ca și ei? Dacă nu sunteți siguri, du- 
ceți-vă și întrebaţi-i. Aflaţi. E prea important ca să lăsați 
totul pe seama ghicitului sau a norocului. 


Determinaţi-vă nivelul însușirilor 


Faceţi un inventar al însușirilor pe care le aveți. Mai 
întâi, identificaţi zonele cu rezultate cheie ale muncii 
dumneavoastră. Aici apar sarcinile pe care trebuie, în 
mod absolut, să le duceți la îndeplinire într-o manieră ex- 
celentă, pentru a vă face treaba bine. Care sunt acestea? 

În fiecare slujbă rar există mai mult de cinci până la 
șapte zone cu rezultate cheie. Acestea sunt sarcinile cri- 
tice. Trebuie să excelați în fiecare din ele, ca să vă faceți 
treaba pentru care sunteți plătiți. Trebuie să fiți buni în 
îndeplinirea fiecăreia dintre aceste sarcini, dacă vreți să 
câștigați banii pe care sunteți capabili să-i câștigați. 

lată o descoperire importantă: cea mai slabă însușire 
cheie stabilește nivelul la care puteți folosi toate celelal- 
te însușiri și determină venitul obţinut. Puteți avea cali- 
tăți excepţionale la absolut orice, dar dacă vă lipsește o 
singură însușire cheie, aceasta vă va ține pe loc, orice ați 
încerca să faceți. 

În ce domeniu și datorită cărei însușiri sunteţi cei 
mai buni în ceea ce faceți? Ce însușire particulară sau 
combinație de însușiri este responsabilă de succesul 
dumneavoastră în carieră până în prezent? La ce anume 
sunteți la fel sau mai buni decât oricine altcineva? 


Identificati domeniile cele mai slabe 


Odată ce ați răspuns la aceste întrebări, uitați-vă în 
oglindă și întrebaţi-vă: „Care sunt domeniile în care 
sunt cel mai slab?” Ce anume faceți prost și interferea- 
ză cu abilitatea de a folosi celelalte însușiri? Ce fac alţii 
mai bine decât dumneavoastră? Şi, în special, ce însușiri 
cheie vă lipsesc și sunt esențiale pentru succesul dum- 
neavoastră? Oricare ar fi ele, trebuie să le identificați co- 
rect și onest și apoi să faceți un plan de a vă îmbunătăți 
performanţele în fiecare domeniu. (Vom discuta despre 
asta în amănunt într-un capitol ulterior.) 


Imaginaţi-vă că o luaţi de la început 


Atunci când porniţi la realizarea unui ţel important, 
trebuie să vă imaginați că în orice moment ați putea să 
vă luaţi cariera de la început. Nu vă lăsaţi niciodată în 
seama unui sentiment de prizonierat, datorat unei deci- 
zii din trecut. Rămâneţi concentrați asupra viitorului. 

Astăzi, mulţi oameni se îndepărtează de educaţia lor, 
de zonele lor de activitate sau de anii de experienţă și 
încep ceva complet nou și diferit. Sunt suficient de 
onești pentru a recunoaște că există un viitor limitat în 

direcția în care se îndreaptă și sunt hotărâți să încerce 
ceva unde posibilitățile sunt mult mai mari în viitor. Și 
dumneavoastră trebuie să faceţi la fel. 

În realizarea unei evaluări a vieții personale, trebuie 
să vă confruntați cu faptele, oricare ar fi acestea. Așa 
cum spunea odată Harold Geneen, de la ITT, „faptele 
nu mint”. Căutaţi faptele reale, nu faptele evidente, 
aparente, sperate sau dorite. Aveţi nevoie de fapte ade- 
vărate pentru a lua decizii bune. 


Pregătiţi-vă să vă reinventaţi 


Uitaţi-vă bine la compania și ramura economică din 
care faceţi parte, la situația actuală a serviciului dum- 
neavoastră. Uitaţi-vă bine la piața din care fac parte și 
concurenții dumneavoastră. Pentru a vă reinventa, gân- 
diţi-vă că v-aţi lua cariera de la început chiar de azi, cu- 
noscând ceea ce cunoașteţi acum. 

Imaginați-vă că serviciul și întreaga dumneavoastră 
ramură economică dispar peste noapte. Imaginaţi-vă 
că trebuie să faceți alegeri complet noi. Dacă aţi lua-o 
de la început, ce ați alege să faceţi altfel decât ați făcut 
până acum? 


Cel mai important capital 


Cel mai important capital financiar este abilitatea de 
a câștiga bani, abilitatea de a-ţi aplica talentele și însuși- 
rile pe piaţă. În realitate, ai putea pierde casa, mașina, 
contul din bancă sau mobila și n-ai mai rămâne decât cu 
hainele de pe tine. Dar, atâta timp cât ţi-a rămas intactă 
abilitatea de a câștiga bani, ai putea doar să traversezi 
strada ca să și începi să-ți generezi un bun nivel de trai. 

Abilitatea de a câștiga bani este extrem de prețioasă. 
Și poate fi atât un capital care se valorizează, cât și unul 

care se devalorizează. Abilitatea de a câștiga bani își poa- 
te spori valoarea dacă investești în ea și o dezvolți. Îşi 
poate micșora valoarea, dacă o consideri de la sine înțe- 
leasă și începi să aluneci la vale bazându-te pe ceea ce ai 
făcut în trecut. 


Un set de resurse 


Priviţi-vă ca pe „un set de resurse”, capabil să facă 
multe lucruri diferite. Aveţi o mare varietate de însușiri, 
abilităţi, cunoaștere, talent, educaţie și experienţă. Exis- 
tă multe slujbe și sarcini pe care le-aţi putea îndeplini 
sau învăţa extrem de bine. Nu vă lăsați prinși de un sin- 
gur curs al acțiunii, mai ales dacă nu sunteți mulțumiți 
de modul în care evoluează cariera dumneavoastră. 

În reluarea mentală de la zero a lucrurilor, ca și cum 
v-aţi începe cariera din nou, aruncaţi o privire în sufle- 
tul dumneavoastră. Care sunt obiceiurile bune pe care le 
aveţi și care vă pot ajuta să vă îndreptaţi spre ţelurile 
dumneavoastră? Care sunt deprinderile proaste pe care 
le-aţi dezvoltat și care vă trag înapoi? Care sunt cele mai 
bune calități ale caracterului și personalității dumnea- 
voastră? Care sunt cele mai slabe capacități pe care le 
aveţi? Ce deprinderi și calități noi vă sunt necesare pen- 
tru a da tot ce e mai bun în dumneavoastră și ce plan 
aveţi în legătură cu dezvoltarea lor? Care anume sunt 
deprinderile proaste de care trebuie să scăpați, înlocuin- 
du-le cu unele bune? 

Faceţi saltul de la bun la excelent 


În cartea sa Good to Great* Jim Collins spune că trebuie 
să vrei să-ți pui „întrebări directe, brutale” în legătură cu 
tine însuți și cu afacerile tale, dacă ai de gând să identifici 
și să îndepărtezi obstacolele ce te împiedică să mergi mai 
departe. Care sunt acele întrebări brutale pe care trebuie 
să ți le pui înainte de a te lansa cu toată ființa în atinge- 
rea țelurilor propuse? 

Ori de câte ori ne ocupăm de planificarea strategică a 
unei companii, începem cursul cu patru întrebări. Prima 
este: „Unde ne aflăm acum?” Adunăm date și informații 
din toate sectoarele companiei pentru a dezvolta o ima- 
gine limpede a punctului de pornire, mai ales în ceea ce 
privește vânzările, poziţia pe piață şi profitabilitatea. 

În al doilea rând, întrebăm: „Unde anume am vrea să 
fim, vorbind la modul ideal, în viitor?” Idealizăm și 
practicăm orientarea spre viitor. Ne imaginăm că putem 
transforma compania în orice dorim în anii următori și 
creăm o viziune perfectă a felului în care va arăta ea, 
dacă am avea succes în toate privințele. 

În al treilea rând, punem întrebarea: „Cum am ajuns 
în punctul în care ne aflăm astăzi?” Ce anume am făcut 
bine? Ce ar trebui să facem altfel? Care au fost cele mai 
mari succese până acum și de ce au apărut? Care au fost 
eșecurile noastre și care motivele? Așa cum scria Geor- 
ge Santayana: „Cei care nu-și amintesc trecutul sunt 
blestemaţi să-l retrăiască.” 

A patra întrebare este întotdeauna: „Ce facem acum 
pentru a ajunge din locul în care ne găsim, în cel spre 
care vrem să ne îndreptăm?” Bazându-ne pe experiența 
noastră, ce anume ar trebui să facem mai mult și ce anu- 


* În curs de apariţie la Curtea Veche Publishing, București, 
2005. (N. red.) 

me mai puțin? Ce ar trebui să încetăm cu desăvârșire să 
mai facem? 


Asamblaţi planul strategic 


Vestea bună e că, dacă am răspuns corect la primele 
trei întrebări, planul strategic sau schiţa lui capătă for- 
mă mai ușor decât dacă am încerca să ne planificăm 
fără să ne fie clar unde ne aflăm și cum am ajuns acolo. 

Există o veche zicală: „Lucrul bine început e pe ju- 
mătate făcut.” Medicii spun: „Un diagnostic corect în- 
seamnă o vindecare pe jumătate obținută.” Evaluarea 
cinstită a fiecărui sector al situaţiei în care vă aflați îna- 
inte de a vă lansa spre obiectiv va economisi luni, poa- 
te chiar ani, din durata acestei călătorii. În multe cazuri, 
vă va obliga să vă reevaluați țelurile în lumina unei ana- 
lize și a unei cunoașteri superioare. Va crește în mod 
spectaculos viteza cu care veți parcurge drumul spre 
atingerea obiectivelor, odată ce ați pornit pe acesta. 


Începeţi cu începutul 


1. Determinaţi realitatea situaţiei actuale, privitor la 
țelurile majore. Unde vă aflaţi acum şi cât de de- 
parte vreți să mergeţi? 

2. Aplicați gândirea de tip pornire de la zero fiecărui 
domeniu de viață. Ce anume faceţi astăzi și nu ați 
mai vrea să faceți dacă aţi lua-o de la început, ști- 
ind ceea ce știți acum? 

3. Faceţi o analiză financiară completă a vieții dum- 
neavoastră. Cât câștigați azi și la cât vă evaluați 
tot ce aveţi? Care sunt obiectivele dumneavoastră 
în aceste domenii? 

4. Faceţi o analiză completă a însușirilor și muncii 
dumneavoastră. Unde anume e nevoie să aduceţi 
îmbunătățiri? 

5. Determinaţi exact cât câștigați pe oră și ce anume 
faceți pentru sumă asta. Ce trebuie să faceți pen- 
tru creșterea câștigului mediu pe oră în lunile ur- 
mătoare? 

6. lmaginaţi-vă că viitorul dumneavoastră e perfect 
în toate privinţele. Ce ar trebui să se întâmple, 
pentru ca această viziune să devină realitate? 


Cuantificaţi-vă progresul 


Nu există nici un drum prea lung pentru omul care 
avansesză conștient și fără grabă; nu există onoruri 
imposibil de obținut pentru omul care se 

pregătește pentru ele cu răbdare. 


JEAN DE LA BRUVERE 


Aveţi puteri mentale incredibile, pe care, în mod 
obișnuit, nu reușiţi să le folosiţi în întregime. Prin fixa- 
rea sistematică a țelurilor în viaţă și prin crearea unor 
planuri detaliate de realizare a lor, veţi economisi ani de 
muncă grea pentru atingerea aceluiași nivel al succesu- 
lui. Stabilirea țelurilor vă dă posibilitatea de a vă utiliza 
pe o scară mult mai largă forțele gândirii, comparativ 
cu alţi oameni. 

Gândirea conștientă este „șeful de birou” al vieții 
dumneavoastră. Rolul ei este de a se ocupa de informa- 
țiile provenind din mediul înconjurător, de a le identifi- 
ca, analiza și compara cu alte informații, iar apoi de a 
decide care sunt acțiunile ce trebuie întreprinse. 

Dar gândirea subconștientă este aceea care deține 
forțele uriașe ce vă dau posibilitatea de a realiza mult 
mai mult decât ați reușit vreodată. Cel puțin 90%, sau 
chiar mai mult, din puterile mentale se află „dincolo de 
suprafaţă”. Este esenţial să învăţaţi să atingeţi aceste 

forțe pentru a vă motiva, stimula și îndrepta spre reali- 
zarea ţelurilor. 


Folosiţi-vă obiectivele ca programe 
pentru computerul mental 


Gândirea subconștientă funcționează cel mai bine 
prin țeluri clare, sarcini specifice, măsuri deliberate și li- 
mite ferme. Cu cât introduceți mai multe dintre acestea 
în computerul subconștient, cu atât mai bine funcțio- 
nează el și cu atât mai multe veți realiza într-o perioadă 
mai scurtă de timp. 

Odată ce v-aţi stabilit obiectivele și ați pornit spre 
ele, este esenţial să stabiliți o serie de niveluri sau mă- 
suri pe care să le puteți utiliza pentru evaluarea progre- 
sului făcut, zi de zi și oră de oră. Cu cât sunt mai clare 
și mai specifice aceste măsuri, cu atât mai preciși veți fi 
în atingerea țintelor la timp. 

Gândirea subconștientă necesită un „sistem de for- 
tă”, compus din limite pe care vi le-aţi impus pentru în- 
deplinirea sarcinilor sau atingerea țelurilor. Fără un sis- 
tem de forță, e ușor să amâni sau să lași pe mai târziu 
sarcinile importante, asta în cazul în care te mai ocupi 
vreodată de ele. 


Trei soluții cheie pentru performanţa de vârf 


Cele trei soluţii cheie ale performanţei de vârf în atin- 
gerea obiectivelor sunt: angajamentul, completarea etape- 
lor şi finalizarea. 

Atunci când îţi iei angajamentul ferm să atingi un 
anumit ţel și dai deoparte orice fel de scuze, e ca și cum 
ai apăsa pe pedala de acceleraţie a gândirii subconștien- 
te. Devii mult mai creativ, mai hotărât și mai concentrat 
decât ai fost vreodată. Oamenii importanţi sunt cei care 

își iau angajamente clare, neechivoce, și apoi refuză să 
le evite. 

Completarea etapelor este al doilea ingredient al per- 
formanţei de vârf. Există o diferenţă enormă între a re- 
aliza 95% dintr-o anumită sarcină și a o duce la îndepli- 
nire 100%. În realitate, e un lucru obișnuit ca oamenii să 
lucreze din răsputeri până pe la 90 sau 95% și apoi să 
lâncezească sau să amâne completarea sarcinii respecti- 
ve. Este o tentație împotriva căreia trebuie luptat. Tre- 
buie să vă străduiţi continuu, să vă disciplinați și să re- 
zistaţi acestei tendințe înnăscute, astfel încât să 
completaţi sarcinile 100%. 


Un drog minune natural 


De câte ori duceți la îndeplinire o sarcină de orice fel, 
creierul eliberează o cantitate mică de endorfine. Endor- 
fina este un hormon, echivalent cu o morfină naturală, 
care îți dă o senzație de bine și de bună dispoziție. Te 
face să te simți fericit și împăcat. Îţi stimulează creativi- 
tatea și îți îmbunătățește personalitatea. Este „un drog 
minune natural”. 

Cu cât sarcina e mai importantă, cu atât e mai mare 
cantitatea de endorfină eliberată de creier — ca un fel 
de răsplată pentru succes şi realizare. În timp, se poate 
dezvolta o dependență pozitivă de senzația de bine pro- 
dusă de „precipitarea de endorfine”. 

Chiar și atunci când finalizezi o sarcină mică, te simți 
mai bine. Când duci la îndeplinire o sarcină importantă, 
te simți încă și mai bine. Când termini toți pașii pe dru- 
mul completării unei sarcini importante, la fiecare reali- 
zare a unei etape obţii o precipitare a endorfinelor. Te 
simți fericit și însuflețit atunci când muncești constant 
pentru completarea unui lucru important. 

Creați senzația de învingător 


Toată lumea vrea să se simtă ca un învingător. lar 
asta înseamnă că trebuie să învingi. Capeţi sentimentul 
de învingător împlinind 100% o sarcină. Când faci asta 
în mod repetat, îţi dezvolţi, în cele din urmă, obiceiul de 
a completa sarcina pe care ai început-o. Datorită acestui 
obicei, viața începe să se îmbunătățească în moduri pe 
care nici nu vi le puteți imagina. 

In psihologie, opusul e întotdeauna adevărat. „Ac- 
țiunea incompletă” este sursa majoră a stresului și ner- 
vozității. În realitate, o mare parte a nefericirii pe care o 
trăiesc oamenii se datorează faptului că n-au fost în sta- 
re să se disciplineze pentru a urmări și completa o sar- 
cină importantă. 


Suferinţa provocată de amânare 


Dacă ați avut vreodată o sarcină majoră de îndeplinit 
și ați amânat-o, știți la ce mă refer. Cu cât așteptați mai 
mult să începeţi un anumit lucru și cu cât se apropie ter- 
menul de finalizare, cu atât vă simțiți mai stresaţi și mai 
nervoși. Acest tip de suferință poate începe prin a vă 
provoca insomnii și apoi vă va afecta personalitatea. 
Dar atunci când vă lansați în realizarea sarcinii respec- 
tive și o completaţi pas cu pas, simțiți o mare eliberare 
şi aveți o senzaţie de bine. | 

E ca și cum natura vă recompensează pentru tot ceea 
ce reușiți să faceţi bine. În același timp, natura vă pena- 
lizează prin stres și insatisfacție, atunci când nu realizați 
sarcinile care vă apropie de țelurile și rezultatele dum- 
neavoastră importante. 


Tabela de marcaj echilibrată 


Unul dintre reperele cele mai populare în manage- 
mentul modern este „tabela de marcaj echilibrată”. Fo- 


112 REALIZAREA ŢELURILOR 


losind aceste tabele de marcaj, oricine, la orice nivel al 
afacerii, este încurajat să identifice măsurile cheie ce in- 
dică succesul şi apoi să-și acorde zilnic sau săptămânal 
puncte în domeniile cheie. 

lată un aspect important. Însuși actul identificării 
unui număr sau a unui scor şi apoi urmărirea lui vă vor 
îmbunătăți performanța. De exemplu, dacă cineva vă 
spune, înaintea unei ședințe, că veți fi evaluați în legă- 
tură cu cât de bine ați ascultat, capacitățile de ascultare 
vi se vor îmbunătăți spectaculos în câteva clipe. Veţi as- 
culta cu mult mai multă atenție și grijă, deoarece știți că 
vă este observat acest tip de comportament. 

În același fel, ori de câte ori alegeți un ţel, o măsură 
sau o activitate importantă pentru dumneavoastră Și în- 
cepeţi să le observați sau să le daţi atenţie în viața de zi 
cu zi, performanţa în domeniu vi se va îmbunătăți. 

Una dintre cele mai folositoare acțiuni în carieră este 
stabilirea unor repere sau crearea unor tabele de marcaj, 
măsuri sau limite pentru fiecare sarcină cheie pe care 
trebuie s-o completaţi pe drumul spre atingerea obiecti- 
velor. În acest fel, vă activaţi un sistem de forță subcon- 
știent. Acest sistem vă va motiva și conduce, la un nivel 
subconștient, pentru a începe realizarea unei sarcini mai 
devreme, a munci mai mult și a duce treaba până la capăt. 


Închideţi cercul 


După angajament și completarea etapelor urmează 
„finalizarea”. Aceasta e diferența între un „cerc des- 
chis” și un „cerc închis”. Finalizarea unui anumit lucru 
în viață sau la serviciu este absolut esenţială pentru a vă 
simți fericiţi și a avea control asupra situației. 

Lipsa finalizării — afaceri neterminate, o acțiune in- 
completă — este sursa majoră a stresului, insatisfacției 
și chiar a eșecului în afaceri. Ea consumă o cantitate 
enormă de energie fizică și emoțională. 

Abilitatea cheie 


Cea mai importantă abilitate din domeniul muncii 
probabil că este „credibilitatea“. Nimic nu vă va adu- 
ce un salariu mai bun sau o promovare mai rapidă, de- 
cât crearea reputației că realizaţi sarcinile repede, bine 
și la timp. 

Oricare v-ar fi țelurile, faceți o listă cu sarcinile pe 
care le aveți de îndeplinit în procesul de realizare a aces- 
tor obiective. Stabiliti un termen limită pentru fiecare. 
Apoi lucraţi zi de zi și ceas de ceas pentru a vă încadra 
în aceste termene. Cuantificaţi-vă zilnic progresul. Acce- 
leraţi sau încetiniți ritmul, acolo unde e nevoie. Dar ți- 
neți minte că nu puteți atinge o țintă pe care n-o vedeți. 
Cu cât veți avea termene limită și măsuri mai clare, cu 
atât veți realiza mai mult și veţi termina mai repede. 

Un tel sau o decizie fără termen limită este doar o sim- 
plă vorbă. Nu conține nici un fel de energie. E ca un glon- 
te fără praf de pușcă în cartuș. Dacă nu stabiliți termene 
limită faţă de care să vă luați un angajament, veți sfârși 
prin a „trage cu gloanţe oarbe” în viaţă și în muncă. 

Uneori, oamenii se întreabă: „Ce se întâmplă dacă 
îmi stabilesc un termen limită și nu mă încadrez în el?” 

Simplu. Stabiliți un alt termen limită și apoi un altul, 
dacă e necesar. Termenele limită sunt estimări mai mult 
„ghicite” ale momentului când sarcina va fi îndeplinită. 
Cu cât o stabilești mai bine și lucrezi la încadrarea ei în 
termenele limită, cu atât devii mai exact în a prevedea 
timpul necesar pentru a o îndeplini. Devii tot mai bun în 
realizarea ţelurilor și în desăvârșirea sarcinilor la timp. 


Cum să mănânci un elefant 


Aţi auzit întrebarea: „Cum mănânci un elefant?” 
Răspunsul este: „Imbucătură cu îmbucătură.“ 

Metafora se aplică şi la atingerea marilor obiective. 
Cum atingi un ţel uriaș? Îl realizezi pas cu pas, sarcină 
cu sarcină sau măsură cu măsură. 

Împărțiți țelurile pe termen lung în țeluri anuale, lu- 
nare, săptămânale și chiar orare. Chiar dacă un astfel de 
obiectiv pe termen lung este independenţa financiară, 
căutați o modalitate de a-l fragmenta în subobiective 
pentru care să lucraţi în fiecare oră a zilei următoare, 
astfel încât independenţa financiară pe termen lung să 
devină mai probabilă. 

Dacă vreți să vă creșteţi veniturile, conștientizați fap- 
tul că ele sunt rezultatul unei „valori adăugate”. Obser- 
vaţi tot ceea ce faceți și întrebați-vă cum anume ați pu- 
tea să mai adăugaţi valoare, în așa fel încât să câștigați 
mai mult decât astăzi. 


Identificati cea mai valoroasă sarcină 


Întrebaţi-vă șeful: „Care este lucrul cel mai valoros 
pe care-l fac eu?” Oricare ar fi răspunsul lui, căutați 
modalităţi de a realiza din ce în ce mai bine sarcina 
respectivă. 

Este absolut uimitor cât de mult puteți realiza dacă 
desfaceți sarcinile în fragmente, vă stabiliți termene li- 
mită și vă ocupați de câte unul odată, în fiecare zi. Aţi 
auzit vechea zicală: „Cu-o măsură mare, totu’ mai greu 
pare; doar cu una mică, greu' se ridică.” 


Perfecționare continuă și fără sfârșit 


Dacă vreţi să creșteți media orară a veniturilor, cău- 
taţi modalități de a fi puţin mai buni în îndeplinirea ce- 
lor mai importante sarcini pe care le aveţi zilnic. Citiţi o 
oră pe zi despre domeniul de care vă ocupați. Ascultaţi 
programe de radio în drum spre serviciu și înapoi spre 
casă. Urmati cursuri suplimentare ori de câte ori puteți. 

Aceste activități vă vor propulsa întreaga carieră. 
Atunci când investiţi o oră sau două în plus pe zi pen- 
tru autoperfecționare, efectul cumulat asupra celor mai 
importante calități ale dumneavoastră de a obține re- 
zultate poate fi extraordinar. 


Menţineţi-vă sănătatea 


Dacă vreți să slăbiți, există o formulă simplă, din opt 
cuvinte: „mâncaţi mai puțin și faceți exerciții mai multe”. 

Dacă vă disciplinaţi și mâncaţi ceva mai puțin, însă 
alimente de calitate superioară, și, simultan, faceţi ceva 
mai multe exerciţii fizice zilnic, puteți intra într-un ritm 
de slăbire de aproximativ 30 de grame pe zi. Indiferent 
cât cântăriți astăzi, dacă pierdeţi în greutate 30 de gra- 
me pe zi, asta înseamnă aproape 1 kilogram pe lună. 
1 kilogram pe lună înseamnă '12 kilograme pe an. 
Aproape imediat, vă puteți reantrena corpul și pofta de 
mâncare, astfel încât să reușiți să slăbiți și să vă puteți 
menţine așa tot restul vieţii. 


Economisiţi mărunţișul, iar bancnotele 
se vor economisi singure 


Dacă vreți să ajungeţi bogaţi, începeți să fiți atenți la 
fiecare cheltuială. Fixaţi-vă ca țel economisirea a 3 lei, 
5 lei sau 10 lei pe zi. Puneţi deoparte acești bani, într-un 
cont de economii, și nu vă atingeți de ei niciodată. Pe 
măsură ce se înmulțesc, investiți-i cu grijă în fonduri 
mutuale sau în acțiuni cotate la bursă, bine alese. Trans- 
formaţi economisirea zilnică, săptămânală sau lunară, 
într-un obicei și păstraţi-l tot restul vieții. 

Aproape dintr-o dată, vă va veni la îndemână să 
trăiţi cu mai puțin decât cheltuiţi azi. Pe măsură ce creș- 
te venitul, crește și suma economisită. În câteva săptă- 

mâni, luni, ani, veți scăpa de datorii și veţi avea o mare 
sumă de bani pusă deoparte, care să lucreze pentru 
dumneavoastră. După câţiva ani, veți deveni indepen- 
denți din punct de vedere financiar. 


Deveniţi o persoană educată 


Dacă ați citi 15 minute în fiecare seară, în loc să vă ui- 
taţi la televizor, ați termina aproximativ 15 cărți pe an. 
Dacă i-ați citi pe clasicii literaturii engleze timp de 15 
minute în fiecare zi, în 7 ani aţi citi cele mai bune 100 de 
cărți scrise vreodată. Aţi fi unul dintre cei mai bine edu- 
cați și erudiți oameni ai generației dumneavoastră. Și 
puteţi realiza asta citind doar 15 minute în fiecare seară, 
înainte de a merge la culcare. 


Măriţi-vă venitul 


Dacă vă ocupați de vânzări și doriţi să vă sporiţi ve- 
nitul, ţineţi o evidenţă atentă referitoare la câte telefoa- 
ne, prezentări, propuneri și vânzări realizați în fiecare 
zi, săptămână sau lună. Apoi, fixați-vă ca obiectiv creș- 
terea zilnică a numărului de telefoane, prezentări și pro- 
puneri. Stabiliți-vă ha i sporirea numărului de vân- 


Dacă puteţi cuantifica un lucru, 
atunci puteți să-l și administrați 


Faceţi o analiză atentă a activităților, în cadrul fiecă- 
rui domeniu al vieții dumneavoastră, și alegeți un anu- 
mit număr din ele, care, mai mult decât orice altceva, vă 
determină nivelul succesului în domeniul respectiv. Apoi 

concentrați-vă întreaga atenţie, cât e ziua de lungă, asu- 
pra acelor activități selectate. Însuși actul de focalizare a 
atenţiei vă va face să acționați mai bine în acel domeniu, 
atât în mod conștient, cât și inconștient. 

Dacă vreți să fiți mai sănătos, v-aţi putea concentra 
asupra numărului de minute pe săptămână în care fa- 
ceţi exerciții sau asupra numărului zilnic de calorii pro- 
venite din alimentaţie. Dacă vreți să aveți succes finan- 
ciar, vă puteți concentra asupra sumei de bani pe care o 
câștigați pe oră sau asupra sumei pe care o economisiți 
în fiecare lună. Dacă doriţi să aveţi succes în vânzări, 
concentrați-vă asupra numărului de telefoane pe care le 
dați zilnic, asupra numărului de vânzări sau asupra co- 
tei din vânzările lunare. Dacă vreți să aveți succes în re- 
laţiile dumneavoastră, concentrați-vă asupra număru- 
lui de minute pe care le petreceți față în față cu oamenii 
cei mai importanți din viața dumneavoastră, în fiecare 
zi sau săptămână. 

Aţi auzit zicala: „Tot ce poate fi măsurat poate fi și 
făcut.” Mai există şi o alta: „Dacă nu poți măsura, nu 
poți nici administra.” Abilitatea de a stabili măsuri spe- 
cifice ale țelurilor, de a păstra o evidenţă corectă a per- 
formanţelor zilnice, vă va asigura atingerea obiectivelor 
exact atunci când aţi hotărât să se întâmple acest lucru 
— sau chiar mai înainte. 


Cuantificaţi-vă progresul 


1. Determinaţi o singură unitate de măsură pe care 
s-o puteți folosi la gradarea progresului și succe- 
sului în fiecare domeniu al vieții. 


2. Determinați cel mai important aspect al serviciu- 
lui dumneavoastră, acela care vă influenţează ve- 
nitul, și cuantificaţi-vă zilnic activităţile din acel 
domeniu. 

3. Stabiliti o sumă minimă zilnică, săptămânală sau 


lunară pentru economii și investiţii și însușiți-vă 
obiceiul de a pune deoparte această sumă. 


4. Fragmentaţi orice țel mare în părți cuantificabi- 


le și uşor de controlat și concentraţi-vă apoi asu- 
pra realizării fiecăreia până la un anumit termen 
limită. 


5. Amuzaţi-vă stabilind jaloane, unități de măsură, 


tabele de marcaj, ținte și termene limită pentru 
fiecare obiectiv $i apoi concentrați-vă asupra ace- 
lor numere sau date. Țelurile își vor purta singu- 
re de grijă. l 


6. Hotărâți-vă să realizați cel puțin o parte anume 


dintr-un obiectiv mai mare în fiecare zi și nu săriți 
peste nici o parte. 


Înlăturaţi obstacolele 


O persoană interesată de succes trebuie să învețe 
să vadă în eșec o parte sănătoasă și inevitabilă 
a procesului prin care se ajunge la vârf. 


JOYCE BROTHERS 


De câte ori credeți că înceatcă oamenii să-și realizeze 
țelurile, înainte de a se da bătuţi? În medie, mai puțin 
de o dată. Cei mai mulţi renunță chiar înainte de a face 
prima încercare. lar motivul e reprezentat de toate pie- 
dicile, dificultăţile, problemele și obstacolele care apar 
imediat ce se hotărăsc să facă ceva ce n-au mai făcut 
până atunci. 

Adevărul e că oamenii de succes dau greș mult mai 
des decât ceilalți. Oamenii de succes încearcă mai multe 
lucruri, cad, se ridică și încearcă iarăși — mereu și me- 
reu — până când, în cele din urmă, înving. Oamenii care 
nu au succes încearcă și ei câteva lucruri, dacă le încear- 
că, renunţă curând și se întorc la ceea ce făceau înainte. 


Eșecul temporar precede întotdeauna succesul 
Trebuie să vă așteptați să nu reușiți sau să rămâneți 


în urmă de multe ori, înainte de a vă atinge țelurile. Tre- 
buie să priviţi eșecul și înfrângerea temporară ca pe o 

parte a preţului plătit pe drumul către succesul pe care 
îl veţi atinge în mod inevitabil. Așa cum spunea odată 
Henry Ford: „Eșecul e doar o oportunitate de a o lua de 
la capăt într-un mod mai inteligent.” 

Odată ce v-aţi decis în legătură cu țelul, întrebați-vă: 
„De ce nu sunt deja acolo? Ce mă reține? De ce n-am re- 
alizat până acum acel obiectiv?” 

Identificați toate obstacolele care stau între dumnea- 
voastră și țelul stabilit. Scrieţi pe hârtie fiecare detaliu la 
care vă puteți gândi și care vă poate bloca sau încetini 
mersul înainte- 


Gândiţi-vă la soluţii 


Țineţi minte: „Deveniți ceea ce gândiţi cea mai mare 
parte a timpului. ” În domeniul problemelor și dificultă- 
ților, oamenii de succes au un mod particular de gândi- 
re, pe care l-am numit „orientarea spre soluţii”. 

Oamenii de succes se gândesc la soluții în cea mai 
mare parte din timp. Oamenii care nu au succes se gân- 
desc cel mai des la probleme și dificultăți. Cei orientaţi 
spre soluţii caută în mod constant modalități de a trece 
peste, de a ocoli sau de a depăși obstacolele care stau în 
calea lor. Cei orientați spre probleme vorbesc continuu 
despre ele, de cine sau ce anume le-a cauzat, cât de ne- 
fericiți sau furioși sunt ei și ce mare ghinion că aceste 
probleme le stau în cale. Oamenii orientaţi spre soluții, 
pe de altă parte, pur și simplu pun întrebarea: „Cum 
putem rezolva asta?” — și apoi trec la acțiune și se con- 
fruntă cu problema respectivă. 

Între dumneavoastră și orice doriţi să realizaţi există 
întotdeauna probleme sau obstacole de un anumit fel. 
De aceea, succesul e uneori definit ca abilitatea de a rezol- 
va probleme. Calitatea de lider înseamnă abilitatea de a 
rezolva probleme. La fel și eficacitatea. Toţi oamenii care 
realizează ceva important sunt oameni care și-au dez- 

voltat abilitatea de a rezolva problemele care stau între 
ei și ţelurile lor. 


Rezolvarea problemelor este o însușire 


Din fericire, rezolvarea problemelor este o însușire — 
precum mersul pe bicicletă sau folosirea tastaturii — 
care poate fi învățată. Cu cât te concentrezi mai mult 
asupra soluţiilor, cu atât mai multe și mai bune soluții 
îţi ies în întâmpinare. Cu cât ești mai bun la rezolvarea 
problemelor, cu atât mai repede vei da de cap fiecărei 
probleme ce apare. În timp ce devii mai bun și mai ra- 
pid în rezolvarea problemelor, atragi probleme de solu- 
ționat din ce în ce mai mari și mai complicate. În cele 
din urmă, vei rezolva probleme care pot avea consecin- 
te financiare semnificative pentru tine și pentru ceilalți. 
Așa funcţionează lumea. 

Adevărul e că aveţi abilitatea de a rezolva orice pro- 
blemă sau de a învinge orice obstacol în calea atingerii 
țelului stabilit, dacă vi-l doriți suficient de intens. Aveţi 
înlăuntrul dumneavoastră, chiar acum, inteligența și 
abilitatea de care este nevoie pentru a învinge orice ob- 
stacol care v-ar putea ține în loc. 


Teoria constrângerilor 


Una dintre cele mai importante breșe în gândirea ul- 
timelor decenii a fost descrisă de Eliyahu Goldratt, în 
cartea intitulată The Goal (Țelul), sub numele de „teoria 
constrângerilor”. Această teorie spune că între tine și 
orice vrei să realizezi există o constrângere sau un fac- 
tor limitativ, care determină cât de repede poți ajunge 
acolo unde dorești. 

De exemplu, dacă mergi cu mașina pe o autostradă, 
iar traficul e restrâns, din cauza unor lucrări, la o singu- 
ră bandă, această strangulare sau gâtuire devine con- 

strângerea care determină cât de repede vei ajunge la 
destinaţie. Viteza cu care treci prin punctul de strangu- 
lare a circulaţiei va determina în mare măsură viteza în- 
tregii călătorii. 

În atingerea oricărui țel major există întotdeauna o 
constrângere sau o „gâtuire“ prin care trebuie să treci. 
Problema e s-o identifici corect și pe urmă să-ți concen- 
trezi toată energia pentru diminuarea acelei constrân- 
geri cheie. Abilitatea de a scăpa din această strangulare 
sau de a te confrunta cu acest factor limitativ te poate 
ajuta să mergi mai repede și mai departe, mai mult de- 
cât orice altă soluție ai putea găsi. 


Constrângerile interioare față în faţă cu cele 
exterioare 


Regula 80/20 se aplică și constrângerilor care apar în- 
tre dumneavoastră și telurile pe care vi le fixați. Această 
regulă spune că 80% din constrângeri se găsesc înlăun- 
trul dumneavoastră. Doar 20% din constrângeri se află 
în afară, reprezentate de alți oameni sau de diferite si- 
tuații. Cu alte cuvinte, dumneavoastră sunteți piedica ma- 
joră care stabilește viteza de realizare a oricărui obiectiv. 

Pentru majoritatea, acest lucru e greu de acceptat. 
Însă oamenii de succes sunt mult mai interesați de ce 
anume este corect decât de cine are dreptate. Ei sunt 
mult mai interesați de adevărul situaţiei și de ceea ce 
pot face pentru a rezolva problema, decât de protejarea 
propriului orgoliu. 


Priviţi înlăuntrul dumneavoastră 


Puneţi-vă întrebarea: „Ce se găsește în mine și mă 
ține pe loc?” Priviţi adânc înlăuntrul dumneavoastră și 
identificaţi constrângerile cheie legate de personalitate, 

temperament, însușiri, abilități, obiceiuri, educație sau 
experienţă care v-ar putea ține pe loc în realizarea telu- 
rilor. Puneți întrebări brutale. Fiți complet sinceri cu 
dumneavoastră. 

Principalele obstacole dintre dumneavoastră și ţe- 
luri sunt, de obicei, mentale. Au..un caracter psiholo- 
gic și emoțional. Ele se găsesc mai mult înlăuntru, de- 
cât în situațiile din jur. Și cu aceste obstacole mentale 
trebuie să începeți, dacă vreţi să realizați tot ceea ce vă 
stă în puteri. 


Două obstacole majore în calea succesului 


Cele două obstacole majore care stau în calea succe- 
sului și împlinirii sunt teama și îndoiala. Mai întâi, e vor- 
ba de teama de eșec, de sărăcie sau de respingere, care 
îi ține pe loc pe majoritatea oamenilor și îi împiedică 
măcar să încerce. De aceea, numărul mediu al încercări- 
lor de realizare a unui țel nou este sub 1. Imediat ce se 
gândesc la obiectiv, aceste temeri copleșesc mulți oa- 
meni şi, ca o găleată de apă aruncată peste un foc mic, 
sting complet dorința. 

Al doilea obstacol mental, strâns legat de teamă, este 
îndoiala de sine. Ne îndoim de propriile abilităţi. Ne 
comparăm în mod nefavorabil cu alții și ne gândim că 
ei sunt, într-un fel, mai buni, mai deștepţi sau mai com- 
petenţi decât noi. Ne spunem: „Nu sunt suficient de 
bun.” Ne simţim inadecvați și nepregătiți pentru a face 
față provocărilor, în atingerea acelor mari obiective pe 
care ni le dorim atât de mult. 


Emoţiile negative pot fi dezvăţate 


Din fericire, există și ceva bun privitor la îndoială și 
teamă: ambele sunt emoții învățate. Aţi văzut vreodată 

un bebeluș cu o atitudine defetistă? Copiii vin pe lume 
fără nici un fel de îndoieli sau temeri. Și orice este învă- 
tat poate fi și dezvățat, prin practică și repetiție. 

Antidoturile principale ale fricii și îndoielii sunt cu- 
rajul și încrederea. Cu cât e mai ridicat nivelul curajului 
și al încrederii, cu atât mai scăzut va fi nivelul fricii și în- 
doielii, precum și al efectelor acestor emoții negative 
asupra performanţelor și comportamentului. 


Chei de acces la încredere și curaj 


Încrederea și curajul se dezvoltă prin cunoaștere și în- 
sușiri. Cele mai multe temeri și îndoieli se ivesc din ig- 
noranță și din sentimentul unei anumite inadecvări. Cu 
cât înveți mai mult ce anume ai nevoie pentru realiza- 
rea țelurilor, cu atât simți mai puțină teamă, pe de o par- 
te, și mai mult curaj și încredere, pe de altă parte. 

Gândiţi-vă la cum ați învățat să conduceţi mașina. 
Probabil că la început ați fost extrem de încordați și ner- 
voși și aţi făcut o mulțime de greșeli. Poate că aţi con- 
dus haotic și aţi reprezentat un pericol pentru dumnea- 
voastră și pentru alții. Dar, în timp, pe măsură ce v-aţi 
perfecționat cunoașterea și însușirile, ați început să șo- 
fați tot mai bine și încrederea v-a crescut. 

Astăzi, vă puteți instala confortabil în mașină și pu- 
teți conduce prin țară fără nici un fel de frică sau îngri- 
jorare. Sunteţi atât de competenţi, încât puteți conduce 
fără să vă gândiţi la ceea ce faceți. Aceleași principii se 
aplică în cazul oricăror însușiri, pe care aveți nevoie să 
le învățați pentru realizarea oricărui țel. 


Putere versus lipsă de putere 


Dr. Martin Seligman, de la Universitatea din Pen- 
nsylvania, și-a petrecut mai mult de 25 de ani cu studie- 

rea unui fenomen pe care l-a denumit „neajutorarea în- 
văţată”. Concluzia lui Seligman, după intervievarea și 
studierea a multor mii de oameni, a fost că mai mult de 
80% din populaţie suferă de neajutorare învățată într-un 
anumit grad şi, ocazional, într-un grad foarte ridicat. 

Cei care suferă de neajutorarea învățată simt că sunt 
incapabili să-și realizeze țelurile sau să-și îmbunătățeas- 
că viața. Cea mai obișnuită manifestare a neajutorării 
învăţate este conținută în cuvintele „nu pot”. Ori de 
câte ori li se oferă o oportunitate, o posibilitate sau un 
nou obiectiv victimelor neajutorării învățate, acestea 
răspund imediat: „Nu pot.” Apoi continuă să găsească 
toate motivele din lume pentru care un anumit țel e im- 
posibil de obținut în cazul lor. 

„Nu pot să evoluez în carieră. Nu pot obține un ser- 
viciu mai bun. Nu pot să-mi fac timp să studiez. Nu pot 
economisi bani. Nu pot să slăbesc. Nu pot începe o afa- 
cere proprie. Nu-mi pot schimba sau îmbunătăți relații- 
le. Nu pot să am control asupra timpului meu.” 

Despre orice ar fi vorba, acești oameni au un motiv 
autolimitativ care le frânează potențialul. Acest motiv 
scurtcircuitează orice încercare sau dorinţă de a fixa un 
alt obiectiv sau de a schimba în vreun fel lucrurile. O 
altă observaţie faimoasă a lui Henry Ford este următoa- 
rea: „Fie că ești convins că poți face un anumit lucru, fie 
că ești convins că nu-l poți face, în ambele cazuri proba- 
bil că ai dreptate.” 


Dezvăţarea de neajutorare 


Neajutorarea învățată este provocată, de obicei, de 
critica distructivă din copilărie, de experiențele negati- 
ve din adolescenţă și de eșecurile ca adult. Modalitatea 
de a trece peste tendința naturală de a te vinde ieftin 
constă în fixarea unor țeluri mici, în stabilirea unor pla- 
nuri şi în lucrul zilnic asupra lor. În felul acesta, treptat, 

dezvolţi un curaj și o încredere mai mari, aşa cum se an- 
trenează un mușchi. Pe măsură ce devii mai încrezător 
în propriile abilități, îţi poți fixa țeluri mai mari. În timp, 
îndoielile și temerile slăbesc, iar curajul și încrederea 
cresc și devin principala forță de gândire. În cele din 
urmă, având în spate un număr de succese, nu mai c 


mult până vei deveni de neoprit. 


Capcana zonei de confort 


Al doilea obstacol mental pe care trebuie să-l învin- 
geti este „zona de confort”. Mulți oameni se complac în 
situațiile curente. Se simt atât de confortabil într-un 
anumit serviciu, cu o anume relaţie, la un anumit nivel 
de salarizare sau de responsabilitate, încât resping, orice 
fel de schimbări, chiar și pe cele în mai bine. 

Zona de confort este un obstacol major în calea am- 
biției, dorinţei, hotărârii și împlinirii. Cei care se blo- 
chează într-o zonă de confort, combinată cu neajutora- 
rea învățată, sunt aproape imposibil de ajutat. Nu lăsaţi 
să vi se întâmple la fel. 


Fixaţi-vă țeluri importante, provocatoare 


Modalitatea de a ieși din zona de confort și de a scă- 
pa de neajutorarea învățată este aceea de a stabili țeluri 
importante și provocatoare. Pe urmă, trebuie să frag- 
mentați aceste țeluri în sarcini specifice, să fixați terme- 
ne limită și să lucraţi zilnic asupra lor. Curând, ca un 
sloi de gheață primăvara, lenea și letargia cauzate de 
neajutorarea învățată și de zona de confort se topesc, iar 
dumneavoastră începeţi să vă îndreptaţi tot mai repede 
spre realizarea a ceea ce vă stă în putere. 


Înlăturați obstacolele 127 
Organizaţi-vă obstacolele pe baza priorității 


Odată ce aţi făcut o listă cu obstacolele care vă stau 
în cale în atingerea telurilor majore, organizați-le pe 
baza priorității. Care este cel mai mare obstacol? Dacă 
ați putea folosi o baghetă magică pentru îndepărtarea 
principalului obstacol ce vă stă în cale, care anume ar fi 
acela care, odată înlăturat, va determina cel mai mult 
înaintarea mai rapidă pe drumul spre obiectivul fixat? 

Consultantul în management lan Mitroff a făcut o se- 
rie de observații interesante în legătură cu rezolvarea 
problemelor și îndepărtarea obstacolelor. El spune: 
„Oricare ar fi problema, găsește-i câteva definiții diferi- 
te, înainte de a încerca s-o rezolvi. Fii atent la orice pro- 
blemă pentru care nu există decât o singură definiție 
sau o singură soluţie.” 

Atunci când pui întrebarea (referitor la țelul tău): 
„De ce nu sunt încă acolo?“ — ce răspuns îţi vine în 
minte? Ce te reține? Ce-ţi stă în cale? În acest punct tre- 
buie să cauţi adânc pentru a determina corect obstacole- 
le, înainte de a face pașii necesari pentru înlăturarea lor. 

Și asta se face punându-ți întrebarea: „Care alta putea 
fi problema?” — după fiecare definiţie pe care i-ai dat-o. 


Conducerea unei analize a vânzărilor 


În munca mea referitoare la corporaţii și indivizi, am 
pornit de la obiectivul dublării profitului sau venitului. 
Apoi, le-am sugerat instituţiilor respective să se întrebe: 
„De ce profiturile sau veniturile noastre nu sunt deja de 
două ori mai mari?” Repetând întrebarea, am ajuns 
adeseori la un răspuns foarte diferit de cel evident. 

lată câteva exemple din setul de întrebări: 

„Nu facem destule vânzări.” Care alta ar putea fi pro- 
blema? 

„Vânzările noastre individuale nu sunt destul de 
mari pe client.” Care alta ar putea fi problema? 

„Reclamele noastre nu atrag destui clienți.” Care alta 
ar putea fi problema? 

Așa după cum puteți vedea, oricare dintre aceste ob- 
stacole poate fi o problemă corectă și necesită un curs 
complet diferit al acțiunii de rezolvare. Dacă nu facem 
destule vânzări, soluţia e să mărim numărul de vânzări. 
Dacă vânzările nu sunt suficient de mari pe client, solu- 
ţia e să creștem vânzările pe client. Dacă reclamele nu 
atrag; suficienţi clienţi, soluţia este să îmbunătăţim în- 
tr-un fel sau altul calitatea reclamei. 


Continuati să căutați mai adânc 


Aţi putea spune: „Clienţii noștri nu cumpără sufi- 
cient.” Care alta ar putea fi problema? 

„Clienţii noștri nu cumpără destul de frecvent de la 
noi.” Care alta ar putea fi problema? 

„Oamenii noștri din compartimentul vânzări nu 
vând suficient clienților.” Asta poate conduce la re- 
structurarea forței de vânzare printr-o mai bună recru- 
tare de personal, pregătire și management. Care alta ar 
putea fi problema? 

„Clienţii noștri cumpără de la firmele concurente 
prea multe produse similare cu cele pe care le comercia- 
lizăm noi.” Care alta ar putea fi problema? 

„Concurența vinde prea multe produse clienţilor 
noștri.” Acest răspuns vă forțează să vă întrebaţi: „Ce 
beneficiu văd presupușii noștri clienți în cumpărarea de 
la firmele concurente? Cum am putea compensa această 
percepție a beneficiului?” Care alta ar putea fi problema? 

„Nu obţinem suficient profit din vânzări.” Care alta 
ar putea fi problema? 

„Ne costă prea mult fiecare vânzare.” Care alta ar pu- 
tea fi problema? Și așa mai departe. Fiecare nouă defini- 

ţie a problemei sugerează modalități diferite prin care 
obiectivul creșterii vânzărilor sau a profitabilității poa- 
te fi atins. 


Aplicaţi soluţia justă problemei juste 


În cartea despre afaceri The McKinsey Way (Calea lui 
McKinsey), care descrie practicile de consultanță mana- 
gerială de la McKinsey and Company, autorii sublinia- 
ză că una din cele mai mari risipe de timp și bani este 
aplicarea soluției greșite unei probleme prost puse de la 
început. Asta se poate aplica și în cazul problemelor și 
obstacolelor dumneavoastră. 

Atunci când identificați constrângerile cu care vă 
confruntați sau motivele pentru care nu vă realizați țe- 
lurile personale privind veniturile, fiecare definiție 
duce la o serie de soluţii diferite. Fiecare necesită un 
mod diferit de gândire. 

Și în viaţa personală e la fel. Acuratetea în identifica- 
rea obstacolelor și „gâtuirilor“ care vă țin pe loc va de- 
termina oportunitatea pașilor pe care-i puteţi face pen- 
tru înlăturarea acestora. 


Creșterea venitului 


Puteţi începe prin a formula problema în felul urmă- 
tor: „Nu câștig suficient.” Care alta ar putea fi problema? 

„Nu contribui cu suficientă valoare, pentru a avea 
mai mulți bani.“ Care alta ar putea fi problema? 

„Nu sunt suficient de bun în ceea ce fac, pentru a de- 
veni capabil să obțin rezultate care să valoreze mai mult 
decât ceea ce câștig azi.” Care alta ar putea fi problema? 

„Nu-mi folosesc timpul destul de eficient în cursui 
zilei de muncă.” Care alta ar putea fi problema? 

„Îmi petrec serile uitându-mă la televizor, weekend- 
urile în compania prietenilor și rareori citesc sau învăţ 
ceva care să mă ajute să devin mai bun în munca mea.” 

Aha! Acum ați găsit adevărata problemă. Aveţi acum 
o idee clară despre ceea ce trebuie să faceți altfel, dacă 
aveți de gând să rezolvaţi problema originară, aceea de 
a câştiga mai mulţi bani. 


Definiţi obstacolul ca pe un ţel 


Odată ce ați determinat principalul obstacol care vă 
ține pe loc, redefiniți-l drept un țel pozitiv. De exemplu, 
puteţi spune: „Țelul meu e să-mi actualizez continuu 
cunoștințele și abilitățile, astfel încât să fac parte din to- 
pul primilor 10% în ceea ce privește câștigul în dome- 
niul meu.” 

Faceţi apoi o listă cu toți pașii necesari pentru actua- 
lizarea cunoașterii și însușirilor, măriți timpul acordat 
managementului, creșteţi-vă eficienţa și faceți mai mul- 
te vânzări pentru compania dumneavoastră. 

Stabiliți termene limită și unități de măsură pentru 
fiecare pas. Alegeţi o sarcină cheie și acționați imediat. 
De aici înainte, trageţi spuza pe turta dumneavoastră. 
Deveniţi propriul stăpân în ceea ce privește sarcinile. 
Vă disciplinaţi şi vă mobilizați să faceţi ceea ce trebuie 
pentru a deveni persoana care va realiza ţelurile pe care 
vi le-aţi propus. 

Acest exercițiu de identificare a ceea ce vă ţine în loc 
și apoi de fixare a unui obiectiv scris, clar formulat, de 
înlăturare a obstacolului, vă redă controlul asupra pro- 
priei vieți. 

Urmându-vă decizia, vă garantați succesul final și 
atingerea aproape a oricărui țel propus. 

Străduiţi-vă să fiți exacți 


Dacă aveţi îndoieli sau îngrijorări în legătură cu 
exactitatea definirii problemei, discutați cu o persoană 
pe care o cunoaşteţi și în care aveți încredere. Lăsați or- 
goliul deoparte. Cereţi un răspuns sigur și o critică 
onestă. Fiți deschişi posibilității de a avea fisuri şi punc- 
te slabe fundamentale, care stau în calea realizării între- 
gului dumneavoastră potenţial. Fiți brutal de cinstiți cu 
dumneavoastră înșivă. 

Odată ce problema sau obstacolul vă vor fi clare, 
ideile, oportunităţile și răspunsurile vor veni din surse 
diferite. Veţi începe să atrageți acele resurse care vă vor 
ajuta să învingeți obstacolul și dificultatea — fie din- 
lăuntrul dumneavoastră, fie din situația exterioară — și 
să vă deplasați mai repede spre țintă. 


Aproape orice problemă 
poate fi rezolvată 


Amintiţi-vă vechiul poem: 


Orice problemă sub soare 

Are sau nu o rezolvare. 

Caut-o, de crezi că ar putea exista. 
Dacă nu, nu te întrista. 


Pentru fiecare problemă sau obstacol care se află în- 
tre dumneavoastră și ceea ce vreți să realizați există de 
obicei undeva o soluţie, de un anumit fel. Sarcina dum- 
neavoastră e să vă fie clar ce anume stabilește viteza de 
atingere a obiectivului și apoi să vă concentrați timpul 
și atenţia pentru a diminua acea constrângere. Dând la 
o parte principalul obstacol, înregistraţi adesea un pro- 
gres mai mare în câteva luni, decât alții în câţiva ani. 

Înlăturaţi obstacolele 


1. 


2. 


Identificaţi un țel major și întrebaţi: „De ce nu 
sunt încă acolo? Ce mă ţine în loc?” Faceţi o listă 
cu tot ce vă trece prin minte în legătură cu asta. 
Priviţi înlăuntrul dumneavoastră şi confrun- 
taţi-vă cu posibilitatea ca propriile temeri și îndo- 
ieli să reprezinte cele mai mari piedici în calea 
succesului. 


„ Identificați constrângerea sau factorul limită, din 


interiorul dumneavoastră sau dintr-o situație exte- 
rioară, care stabilește viteza de realizare a țelului. 


. Dezvoltaţi mai multe definiţii ale problemei sau 


obstacolului principal. Puneţi întrebarea: „Care 
alta ar putea fi problema? 


. Definiţi cea mai bună soluţie ca pe un ţel, stabiliți 


un termen limită, faceți un plan de acțiune și lu- 
crați zilnic la el, până când problema e rezolvată 
sau obstacolul înlăturat. 


11 


Deveniti experți în domeniul 
dumneavoastră 


Un om neobișnuit este doar un om obișnuit 
care gândește și visează la succes, 
în domenii mai rodnice. 


MELVIN POWERS 


La fel ca în afișul cu recrutarea în armată, unul din 
țelurile dumneavoastră trebuie să fie: „Fii tot ce poți fi”. 
Piaţa acordă recompense excelente pentru performanțe 
excelente. Acordă recompense medii pentru perfor- 
manje medii și unele slabe — ce duc la nerealizare, eşec 
și frustrare — pentru rezultate slabe. 

În sistemul nostru economic, venitul fiecăruia este 
determinat de trei factori: în primul rând, de ceea ce 
face; în al doilea rând, de cât de bine face acel lucru; în 
al treilea rând, de dificultatea de a fi înlocuit. 

Una din calitățile oamenilor de succes este aceea că, 
într-un anumit punct al carierei lor, decid să „se angaje- 
ze în atingerea excelenţei”. Decid să fie cei mai buni în 
ceea ce fac. Hotărăsc să plătească orice preț, să facă ori- 
ce sacrificiu și să investească oricât timp e necesar pen- 
tru a deveni cei mai buni în domeniile pe care și le-au 
ales. Și, ca rezultat al acestei decizii, ies din grupul de 
performeri mediocri și pătrund în categoria de venit în 

care câștigă de trei, patru, cinci sau zece ori mai mult 
decât cei care nu și-au luat acest angajament. 


Regula 80/20 revizuită 


Când mi-am început cariera în vânzări, cu mulți ani 
în urmă, cineva mi-a povestit despre regula 80/20 apli- 
cată în vânzări. Mi-a spus că 20% dintre cei care fac vân- 
zări aduc 80% din venit. Asta înseamnă că 80% din cei 
care vând aduc doar 20% din venit și trebuie să-l împar- 
tă între ei. În acest punct, cu multă vreme în urmă, am 
decis că prefer mai degrabă să fac parte din topul celor 
20% decât din cei 80%. Această hotărâre mi-a schimbat 
viața pentru totdeauna. 

Deoarece am avut o copilărie dificilă și am primit 
note slabe în școală, am crescut cu o imagine destul de 
jalnică despre mine însumi și cu un nivel scăzut al în- 
crederii în mine. Nu m-am gândit niciodată că aș putea 
fi bun la ceva. Dacă am încercat vreodată să fac ceva și 
mi-a ieşit bine, am respins imediat acel lucru, conside- 
rându-l un accident sau un noroc. Ani de zile, m-am vă- 
zut ca fiind un performer mediocru sau slab, în orice 
slujbă am avut. 


Marea intuiţie 


Apoi, într-o zi, am avut o intuiție bruscă. Mi-am dat 
seama că toți cei care se află printre primii 10% din do- 
meniul lor au început prin a se număra printre ultimii 
10%. Toţi cei care o duc bine astăzi au dus-o greu odată. 
Toţi cei care sunt în prima linie a frontului vieții au în- 
ceput prin a sta în spatele frontului. Și, chiar mai impor- 
tant decât atât, mi-a apărut limpede faptul că tot ceea ce 
făcuseră alţii, cu o anumită rațiune, puteam să fac și eu. 
Şi asta se dovedește a fi adevărat pentru oricine. 

Nimeni nu e mai bun și nici mai deștept decât tine. 
Oamenii sunt mai buni sau mai deștepți în diferite do- 
menii specifice. În plus, toate abilitățile necesare în afa- 
ceri se pot învăța. Cei care sunt mai buni în anumite do- 
menii de afaceri au învăţat abilitățile esenţiale, 
combinându-le cu altele, înaintea dumneavoastră. Dacă 
nu realizați ceea ce realizează alții, înseamnă, pur și 
simplu, că nu ați dobândit încă aceste abilități! 


Legea de fier a autoperfecționării 


Iată o altă revelație determinantă pentru mine: poți 
învăța tot ce e nevoie pentru a atinge orice fel propus. Nu 
există limite reale în legătură cu ceea ce poți realiza, ex- 
ceptând limitele pe care le pui propriei gândiri și imagi- 
nații. Dacă decizi să atingi excelența, să te alături pri- 
milor 10% din domeniul tău, himic de pe lumea asta nu 
te poate opri să ajungi acolo, în afară de tine însuți. 

O să fie ușor? Sigur că nu! Eu nu utilizez cuvântul 
„ușor” în această carte. Orice lucru important cere mult 
timp și multă muncă pentru a fi realizat. Dar e posibil, 
dacă ţi-l dorești suficient de tare și dacă vrei să muncești 
cât timp e nevoie. Și merită orice fărâmă de efort, odată 
ce ai ajuns acolo! 

Les Brown, conferenţiar în domeniul motivării, spu- 
nea: „Ca să realizezi ceva ce n-ai realizat încă, trebuie să 
devii cineva care încă n-ai fost.” 

Johann Wolfgang von Goethe spunea, la rândul lui: 
„Pentru a avea mai mult, trebuie mai întâi să fii mai 
mult.” 

Odată ce ai decis să devii unul dintre cei mai buni 
din domeniul tău, singura întrebare pe care trebuie să 
ti-o pui este: „Cum realizez lucrul ăsta?” Chiar faptul că 
sute de mii, poate milioane de oameni au ajuns pornind 
de jos până în vârful domeniului lor este o dovadă eloc- 
ventă că și dumneavoastră puteți face la fel. Mulţi din- 

tre ei, dacă nu majoritatea, poate că nici nu au avut ta- 
lentele și abilităţile înnăscute pe care le aveți dumnea- 
voastră. În cele mai multe domenii ale vieții există mai 
multă trudă și dedicare, decât abilitate și talent înnăscu- 
te, care să ducă la excelenţă și succes uriaș. 


Este educaţia esenţială pentru succes? 


Într-o analiză a membrilor clasamentului Forbes 400 
— cei mai bogaţi 400 de oameni din America — făcută 
cu câțiva ani în urmă, cercetătorii au aflat că o persoană 
care renunţă la liceu şi intră în Forbes 400 valorează, în 
medie, cu 333 milioane de dolari mai mult decât cei care 
au terminat un colegiu sau o universitate. 

Motivul pentru care am menţionat aceasta este că 
mulți oameni au impresia că, dacă nu au avut note bune 
în școală, sunt permanent limitați în ceea ce pot realiza 
în viață. Nimic nu e mai departe de adevăr. Unii dintre 
cei mai bogaţi și mai de succes oameni din America sau 
din toată lumea au obținut rezultate slabe în școală. 

Amintiţi-vă întrebarea: „Cum mănânci un elefant?” 
și răspunsul: „Imbucătură cu îmbucătură.” La fel se în- 
tâmplă și atunci când devii excelent în ceea ce faci. Urci 
spre vârf pas cu pas, însușire cu însușire, cu câte o mică 
îmbunătăţire odată. 


Un capital care se valorizează 
sau se devalorizează? 


Adevărul e că nivelul actual al cunoștințelor și apti- 
tudinilor se perimează într-un ritm mult mai rapid de- 
cât oricând înainte. Am menţionat mai devreme că „abi- 
litatea de a câștiga” poate fi un capital care se valorizează 
sau se devalorizează, depinzând de faptul că îl actuali- 
zaţi sau îl lăsaţi să se perimeze. Este o alegere pe care o 
faceţi (corect sau nu) în fiecare zi. 

Vestea bună e că, atunci când începeți să vă actualizați 
energic cunoașterea și însușirile pe drumul devenirii unu- 
ia din cei mai buni din domeniul dumneavoastră, e ca și 
cum v-aţi afla într-o cursă și ați fi singurii care aleargă cu 
adevărat. Curând, ieșiți din pluton ș și ocupați prima pozi- 
ție. Între timp, ceilalți concurenți merg agale, făcând doar 
ceea ce e necesar pentru a-și păstra slujbele. Lor nu le-a 
venit ideea de a se angaja în atingerea excelenţei. 


Identificaţi cunoașterea 
de care veți avea nevoie 


Începeți drumul spre excelență punând întrebarea: 
„Ce fel de cunoaștere, însușiri și informații suplimenta- 
re îmi sunt necesare, pentru a deveni primul în dome- 
niul meu, în lunile și anii următori?” 

Proiectaţi-vă cu trei Până | la cinci ani în viitor şi ima- 
ginaţi-vă că sunteți unii dintie cei mai buni și bine plă- 
tiți oameni din ramura dumneavoastră de activitate. Ce 
ar fi trebuit să se întâmple între timp? Ce ar fi trebuit să 
faceţi, să învățați sau să realizaţi, pentru a ajunge în 
acest punct? Ce însușiri ar fi trebuit să dezvoltați pentru 
a deveni „numărul unu”? 


Faceţi o mișcare în carieră 


Am avut odată un bun prieten care era avocat într-o 
firmă mică. Tatăl lui fusese tot avocat, așa că a ales drep- 
tul, atunci când s-a dus la universitate. Când a ieșit din 
școală, la vreo 20 de ani, a început să practice avocatu- 
ra printre prieteni și asociați. Dar, curând, a decis că 
avocatura nu era pentru el. S-a hotărât, în schimb, să in- 
tre în afaceri. 

La vremea aceea, avea cam 26 de ani. În fața unei 
opoziții considerabile, și-a adunat toate resursele și s-a 
concentrat asupra intrării în cadrul Universităţii Har- 

vard și a absolvirii programului MBA. I-au trebuit doi 
ani, dar, în cele din urmă, a reușit. Apoi i-au mai trebuit 
doi ani ca să-și completeze cursurile necesare și să ab- 
solve mult râvnitul Harvard MBA. 

S-a întors în orașul natal și a dat interviuri pentru di- 
ferite slujbe, ocupâd în cele din urmă un post de începă- 
tor în managementul unei companii aeronautice cu 
dezvoltare rapidă. S-a dovedit a fi o mișcare perfectă în 
cariera lui. În zece ani a ajuns președinte, câștigând de 
zece ori mai mult decât orice avocat care absolvise odată 
cu el, cu câțiva ani în urmă. A devenit unul dintre cei 
mai tineri și respectați președinți ai unei companii im- 
portante din țară. 


Veţi avea mai multe servicii și cariere 


Se estimează că, în medie, o persoană care începe să 
lucreze astăzi va avea de-a lungul vieţii profesionale 14 
servicii cu normă întreagă, durând fiecare 2 ani sau mai 
mult, și 4-5 cariere în afaceri sau în ramuri de activitate 
complet diferite. 40 de milioane de americani nu lucrea- 
ză liniar în cele mai multe cariere pe care le au. Nu vor 
lucra niciodată pe termen lung într-o singură companie, 
ci, în schimb, se vor muta dintr-una în alta, îndeplinind 
diverse slujbe de birou sau de teren. 

E aproape inevitabilă schimbarea continuă a carierei 
dumneavoastră, pe măsură ce vă maturizați. Trebuie să 
priviţi în mod constant drumul pe care-l aveți în faţă și 
să vă gândiţi la însușirile și competențele de care veţi 
avea nevoie pentru a câștiga banii pe care doriţi să-i câș- 
tigaţi în anii următori. 


Identificaţi zonele cu rezultate cheie 


Așa cum am menționat, orice serviciu este constituit 
din aproximativ cinci până la șapte zone cu rezultate 

cheie. În vânzări, de pildă, cele șapte zone cu rezultate 
cheie sunt: prospectarea, stabilirea unui contact, identi- 
ficarea nevoilor, prezentarea soluțiilor, îndepărtarea 
obiecțiilor, finalizarea vânzării și obținerea de comenzi 
ulterioare și referințe din partea clienților satisfăcuți. 

Dacă lucraţi în sfera vânzărilor, ar trebui să vă acor- 
dați singuri note, de la 1 la 10, în ordine crescătoare, 
pentru fiecare din aceste zone. Trebuie să aveţi un scor 
de minimum șapte pentru a vă afla printre primii 20% 
din domeniul dumneavoastră de activitate. 

Odată ce v-aţi dat note în aceste șapte zone, trebuie 
să vă duceţi cu lista la șeful dumneavoastră sau, mai 
bine, la unul dintre clienți și să-l rugați să vă noteze și 
el. Acest lucru ar putea să vă deschidă ochii. Foarte des, 
modul dumneavoastră de autoevaluare e mult diferit 
de acela prin care vă evaluează alții. 

Oricare ar fi notele finale, trebuie să alegeți însușirea 
cheie cea mai slabă și să începeți'să o îmbunătățiți, ast- 
fel încât să devină egală sau mai dezvoltată decât cele- 
lalte. Cea mai slabă însușire stabilește nivelul venituri- 
lor și determină cât de departe puteți ajunge în carieră. 


Treceţi pe banda de viteză 


Iată o mare întrebare, referitoare la carieră: „Care în- 
sușire, dezvoltată la un înalt nivel, ar avea cel mai 
mare impact asupra carierei?” Acesta trebuie să devină 
punctul focal al dezvoltării dumneavoastră personale și 
profesionale. 

Dacă sunteţi cu totul nesiguri în privința răspunsu- 
lui la această întrebare, duceți-vă la șeful dumneavoas- 
tră și întrebaţi-l pe el. Întrebaţi-vă colegii. Întrebaţi-vă 
subalternii. Întrebați-vă soțul sau soția și prietenii. E ab- 
solut esențial să găsiți răspunsul la această întrebare și 
să vă concentrați apoi toată energia pentru îmbunătăți- 
rea performanței în acea zonă particulară. 

Acesta devine scopul major și bine definit pentru 
perfecționarea personală și profesională. Scrieţi-l pe 
hârtie, stabiliți un termen limită, faceți un plan, treceţi 
la acțiune şi apoi întreprindeţi câte ceva în fiecare zi 
pentru a vă îmbunătăți continuu acea însușire specifică. 

Odată ce aţi atins măiestria în zona cu rezultatele 
cheie cele mai slabe, puneţi-vă din nou întrebarea: 
„Care însușire mă va ajuta cel mai mult?” Și, oricare ar 
fi răspunsul, lucraţi asupra acelei însușiri până când 
atingeți măiestria și în acea zonă. 

Cei mai bine plătiți oameni din fiecare domeniu 
ajung la note de 8, 9 sau 10 în fiecare din zonele cu re- 
zultate cheie. Acesta trebuie să fie și unul din țelurile 
dumneavoastră. 


Un manager excelent 


Dacă vă ocupați de management, există șapte zone 
cu rezultate cheie, care vă determină succesul sau eșe- 
cul în carieră. Acestea sunt (1) planificarea, (2) organiza- 
rea, (3) alegerea personalului, (4) delegarea, (5) supervi- 
zarea, (6) cuantificarea și (7) raportarea. 

Toţi managerii de succes sunt excelenți în fiecare din 
aceste zone. Toţi cei care nu au succes sunt slabi într-u- 
na sau mai multe din aceste zone. O deficiență serioasă 
în oricare dintre aceste șapte zone cu rezultate cheie poa- 
te fi fatală pentru succesul dumneavoastră în muncă. 

De exemplu, dacă aţi fi excelenți în toate componen- 
tele managementului, mai puțin delegarea, asta v-ar 
ține pe loc în carieră în fiecare zi. Am lucrat cu mana- 
geri care erau atât de slabi în ceea ce privește delegarea, 
încât nu puteau duce nimic la bun sfârșit. In cele din 
urmă, au fost concediaţi din cauza neajunsurilor pe care 
le provocau restului afacerii. 

Acordaţi-vă singuri o notă de la 1 la 10 în fiecare din 
aceste zone cu rezultate cheie. Rugaţi-i pe cei din jur să 

vă noteze și ei. Și fiți cinstiți. Căutați adevărul, și nu un 
răspuns politicos din partea unui coleg. 


Realizaţi o analiză de 360° 


Unul din cele mai populare instrumente manageria- 
le utilizate astăzi se numește „analiza de 360°”. In ca- 
drul acestui tip de analiză, este înmânat un chestionar 
mai multor persoane, care sunt în subordinea unui anu- 
mit manager. Chestionarul este completat în anonimat, 
iar toate rezultatele sunt comunicate unui consultant 
din exteriorul companiei, care face un rezumat al aces- 
tora. Rezumatul este înaintat managerului, astfel încât 
acesta să vadă cum este perceput de ceilalți. Adesea, are 
un adevărat şoc. 

De pildă, managerul spune: „Eu iau decizii chibzui- 
te și înțelepte.” Dar subalternii spun: „E slab, indecis și 
nesigur, atunci când e vorba să ia decizii.” 

Într-un studiu recent referitor la management, 75% 
dintre manageri s-au apreciat singuri ca făcând parte 
din cei 25% de la vârf, în ceea ce privește eficacitatea. 
Majoritatea managerilor s-au clasat în primii 20% în 
ceea ce privește personalitatea și inteligența. Avem o 
tendinţă înnăscută de a ne aprecia singuri la un nivel 
înalt, indiferent de ce calitate sau caracteristică e vorba. 
De aceea e atât de folositor să fii caracterizat de semenii 
tăi în mod regulat. 


Fixați-vă ca ţel perfecţionarea personală 


Odată ce aţi determinat zonele cu rezultate cheie în 
care doriți și aveţi nevoie cel mai mult de perfecționare, 
fixaţi acest lucru drept ţel, faceți un plan, stabiliți un 
standard și un termen limită. Apoi, lucraţi la perfecțio- 
narea dumneavoastră în acea zonă, în fiecare zi. Într-o 

săptămână, o lună sau un an, veți fi excelenți în dome- 
niul de care aveaţi nevoie. Veţi deveni experți. 


Acceptaţi-vă așa cum sunteţi 


Una dintre cele mai populare cărți în domeniul afa- 
cerilor din ultimii ani se numește Now, Discover Your 
Strengths! (Descoperiți-vă acum forțele!) Această carte ur- 
mează unui best-seller anterior, First, Break All the Rules! 
(Mai întâi, încălcați toate regulile!) Concluzia comună a 
celor două volume este că „oamenii nu se schimbă“. 

V-aţi născut cu anumite însuşiri, abilități, tendinţe, 
forțe, slăbiciuni și talente. Acestea ies la suprafaţă de tim- 
puriu și se cristalizează de obicei în ultima parte a ado- 
lescenţei. Nu se schimbă prea mult pe parcursul vieţii. 

Unul din cei mai importanți pași în carieră este iden- 
tificarea domeniului în care vă pricepeţi sau puteți de- 
veni pricepuți, iar apoi implicarea cu toată ființa în atin- 
gerea excelenței în acel domeniu. 

Mary Parker Follett, consultant în management în 
anii '20 ai secolului trecut, scria: „Cea mai bună direcţie 
în care poți călări un cal este aceea în care aleargă el.” 
Cea mai bună cale de dezvoltare personală este în direc- 
ţia talentelor și preocupărilor înnăscute. Jim Cathcart, 
autor și conferenţiar, spune: „Hrăniţi-vă propria natu- 
ră.” Este un sfat extrem de important, pe care ar trebui 
să-l urmaţi în carieră. 

Aţi venit pe pământ cu un anume talent și abilități 
speciale, care vă fac unici și diferiți de toți ceilalți. De-a 
lungul vieții, aţi fost atrași adeseori într-o zonă de acti- 
vitate în care talentul și abilitățile dumneavoastră spe- 
ciale v-au dat posibilitatea să realizați mai mult și să vă 
bucurați mai mult de ceea ce faceţi, decât de orice altce- 
va. Unul din cele mai mari țeluri în viață este identifica- 
rea și izolarea uneia sau a două însușiri principale, cu 
ajutorul cărora puteți realiza cel mai bine ceea ce vă do- 

riți, și apoi concentrarea asupra atingerii excelenţei în 
acele domenii. 


Dezvoltaţi-vă talentul 


Michael Jordan, jucătorul de baschet, spunea odată: 
„Toată lumea e talentată, însă abilitatea necesită o mun- 
că asiduă.” Poetul Longfellow scria și el: „Marea trage- 
die a omului obișnuit este că ajunge în mormânt pur- 
tându-și încă muzica în el.” 

Vă puteți chinui ani de zile într-un serviciu pentru 
care sunteți nepotriviți și abia apoi să ajungeţi în dome- 
niul perfect pentru dumneavoastră, astfel realizând un 
progres mai mare în câțiva ani, decât ați reușit până 
atunci în două decenii. 

Napoleon Hill scria că, în America, cheia succesului 
constă în „a afla ce îţi place să.faci cu adevărat și apoi a 
găsi o modalitate de a-ţi asigura un trai bun făcând acel 
lucru”. 

Cei mai mulți milionari afirmă: „N-am muncit nici o 
zi în viaţa mea.” Ceea ce au făcut a fost să afle ce anu- 
me îi bucură cu adevărat și să se ocupe din ce în ce mai 
mult de acel lucru. 


Identificaţi-vă talentul special 


Există opt moduri de a identifica și determina care 
este talentul special pe care-l aveţi, precum și domeniul 
unde unicitatea vi se poate manifesta. lată-le: 

Mai întâi, veţi fi întotdeauna cei mai buni și cei mai 
fericiți, în ceea ce privește lucrul pe care vă place să-l fa- 
ceļi. Dacă v-aţi permite, l-aţi face pe gratis. El scoate la 
iveală tot ce aveţi mai bun în dumneavoastră, aducân- 
du-vă o mare satisfacţie și bucurie atunci când sunteți 
angajați în acea activitate particulară. 

În al doilea rând, e vorba de lucrul pe care îl faceți 
bine. Se pare că aveţi o abilitate înnăscută de a lucra în 
acel domeniu. 

În al treilea rând, acest talent e responsabil de cea mai 
mare parte a succesului și fericirii dumneavoastră de până 
acum. De la o vârstă fragedă, a existat ceva ce v-a plă- 
cut să faceți și care v-a adus cele mai mari recompense 
și complimente din partea celorlalți. 

În al patrulea rând, a existat ceva ce a fost ușor de în- 
vățat și de făcut pentru dumneavoastră. În realitate, a 
fost atât de ușor de învăţat, încât practic ați și uitat când 
și cum ați reușit. V-aţi trezit, pur și simplu, într-o zi fä- 
când ușor și bine acel lucru. 

În al cincilea rând, vă reține atenția. Vă absoarbe și vă 
fascinează. Vă place să vă gândiţi la acel lucru, să citiți, 
să vorbiţi și să aflați mai multe despre el. Pare să vă atra- 
gă așa cum o molie e atrasă de flacără. 

În al şaselea rând, vă place să învățați și mai multe de- 
spre el şi să deveniți și mai bun în acea direcţie. Aveţi o 
profundă dorinţă interioară de a excela cu adevărat în 
acest domeniu particular. 

În al şaptelea rând, atunci când îl faceți, timpul stă pe 
loc. Lucraţi adesea în domeniul talentului dumneavoas- 
tră special perioade lungi, fără să mâncaţi sau să dor- 
miţi, ore întregi, pentru că sunteți extrem de implicați. 

Și, în al optulea rând, admirați și respectați alți oameni 
care sunt buni la ceea ce și dumneavoastră sunteţi cei 
mai adecvați. Vreți să fiți ca ei, să vă aflați în preajma lor 
și să rivalizaţi cu ei în orice mod. 

Dacă descrierile de mai sus se aplică la ceea ce faceţi 
acum sau ați făcut în trecut, ele vă pot conduce în zona 
în care sunteți unici și pentru care ați venit pe pământ, 
și anume, la „dorinţa inimii” dumneavoastră. 


V-aţi născut pentru excel.ență 


Talentul natural este înnăscut și ușor de dezvoltat. 
Este programat în gândirea subconștientă. Reprezintă 

motivația prezenței dumneavoastră pe pământ. Rolul 
dumneavoastră e să descoperiţi acel domeniu al talen- 
tului și abilității naturale și apoi să-l dezvoltați de-a 
lungul vieţii. 

Multe însușiri sunt complementare. Ele depind une- 
le de altele. Asta înseamnă că trebuie să aveți o însușire 
la un anumit nivel de dezvoltare pentru a le utiliza pe 
celelalte la un nivel mai ridicat. Uneori, e necesar să în- 
vățați și să dezvoltați însușiri care nu vă plac în mod de- 
osebit. Însă acesta e prețul pe care trebuie să-l plătiți 
pentru atingerea excelenţei în domeniul ales. 


O singură însușire 


lată regula: aţi putea avea nevoie doar de o singură 
însușire pentru dublarea productivității, a performanţei 
șia veniturilor sau ați putea avea nevoie doar să ridicaţi 
nivelul î însușirii într-un singur domeniu, pentru a le pu- 
tea folosi pe toate celelalte la un nivel mai înalt. 

Amintiţi-vă că toate însușirile necesare afacerilor pot 
fi învăţate. Ele nu sunt determinate genetic. Dacă tre- 
buie să învăţaţi o deprindere anume pentru a vă realiza 
și utiliza întregul potenţial, o puteți face prin practică și 
repetare. 


Evitaţi capcana performerului slab 


E destul de obișnuit ca, atunci când ai o însușire ne- 
dezvoltată, să eviţi să actionezi în domeniul în care e ne- 
voie de ea. Cazi în felul acesta în capcana „neajutorării 
învăţate”. Vei spune: „Nu sunt prea bun în acel dome- 

u.” Sau: „Nu am un talent sau o abilitate naturală în 
această direcţie.” 

Dar asta nu e decât raționalizare şi justificare. Dacă 
însușirea e destul de importantă pentru tine, o poți în- 
văța. Cea mai proastă decizie e să permiti să fii ţinut în 

loc luni sau ani de zile de către această singură și sim- 
plă însușire, ce poate fi învățată prin dedicare și hotărâ- 
re. Să nu lăsaţi să vi se întâmple și dumneavoastră la fel. 


Excelenţa e o călătorie 


Există o veche zicală: „Orice merită să fie făcut bine 
merită și să fie făcut prost la început.” Nu practica naș- 
te perfecțiunea; practica imperfectă dă naştere, în cele 
din urmă, perfecțiunii. 

Ori de câte ori începeţi un lucru nou, vă puteţi aștep- 
ta să-l faceți prost. La început vă simţiți neîndemânatici 
și stângaci. Vă simţiți inadecvaţi și inferiori. De multe 
ori vă veți simți nătângi și jenați. Dar acesta e prețul plă- 
tit pentru atingerea excelentei în domeniul dumnevoas- 
trä de activitate. Va trebui să plătiți întotdeauna un preț 
pentru succes, iar acest preț implică adeseori munca 
asiduă de șlefuire a unei însușiri sau deprinderi dificile, 
de care aveți nevoie pentru a ajunge în vârf. 


Folosiţi bagheta magică 


Utilizaţi tehnica baghetei magice. Imaginați-vă, aşa- 
dar, că deveniți excelenți în orice direcţie. Care ar fi 
aceasta? Dacă ați putea folosi o baghetă magică pentru 
a vi se îndeplini orice dorinţă legată de talent și însușiri, 
ce anume v-aţi dori? 

Răspunsul la aceste întrebări va indica cel mai ade- 
sea noile țeluri, stabilite în legătură cu însușirile și abi- 
litățile de care aveți nevoie pentru a fi cei mai buni în 
ceea ce faceți. 

Deveniti un proiect de tipul „rezolvă singur”, care să 
dureze toată viața. Fiţi pregătiți să investiţi unu, doi sau 
trei ani pentru a deveni excelenți într-o zonă critică. Fiți 
gata să plătiți.orice preț, să faceți orice sacrificii, pentru 
a fi cei mai buni în domeniul dumneavoastră. 

Formula „trei plus unu” 


Formula „trei plus unu” pentru stăpânirea oricărei 
însușiri este simplă și funcționează de fiecare dată. Mai 
întâi, citiți tot ce găsiți referitor la însușirea ce vă intere- 
sează în fiecare zi, fie chiar și numai 15-30 de minute. 
Cunoașterea are caracter cumulativ. Cu cât citiți și învă- 
taţi mai mult, cu atât veți deveni mai încrezători în fap- 
tul că vă veți putea face treaba într-o manieră excelentă. 

În al doilea rând, ascultați în mașină programe edu- 
cative asupra subiectului care vă interesează. Şoferii 
obișnuiți de azi petrec între 500 și 1 000 de ore pe an în 
mașină. Transformați acest timp într-un interval pentru 
învățat. Puteți ajunge printre cei mai bine pregătiți oa- 
meni din domeniul dumneavoastră doar ascultând în 
mașină programe audio educative, în loc de muzică. 

În al treilea rând, frecventaţi seminarii și conferințe 
care abordează subiectul dumneavoastră. Viaţa multor 
oameni s-a schimbat complet prin urmărirea unuia sau 
a două seminarii despre un subiect cheie. După aceea, 
au devenit complet diferiți în acel domeniu. 

Iar ultimul factor este practicarea a ceea ce ați învă- 
tat, cu prima ocazie. Ori de câte ori auziţi o idee bună, 
acţionați. Persoana care aude o idee și acționează con- 
form ei este mai valoroasă decât o persoană care aude o 
sută de idei și nu face nimic în spiritul lor. 


Practica duce la perfecțiune 


Cu cât practicați mai mult ceea ce învățați, cu atât 
mai repede ajungeţi mai competenți și mai pricepuţi în 
acel domeniu. Cu cât practicați mai mult, cu atât veți fi 
mai încrezători, vă veți învinge sentimentele de inadec- 
vare legate de acea însușire și o veţi stăpâni mai repede. 
Odată ce ați adăugat acea însușire instrumentarului 
dumneavoastră, o veți avea pentru tot restul carierei. 

Hotărâţi-vă astăzi, chiar acum, să fiți printre primii 
10% din domeniul dumneavoastră. Determinaţi care 
sunt acești oameni, cât câștigă și ce anume fac diferit de 
dumneavoastră. Aflaţi care sunt cunoștințele și însușiri- 
le speciale pe care și le-au creat și decideţi să le dezvol- 
taţi și dumneavoastră. Ţineţi minte, orice ar face altcine- 
va, cu o rațiune, puteți face și dumneavoastră. Nimeni 
nu e mai bun sau mai deștept decât dumneavoastră. 
Simplul fapt că oamenii de vârf din domeniul dumnea- 
voastră, la un: moment dat, nici nu erau măcar în acel 
domeniu este dovada faptului că orice au realizat ei pu- 
teți realiza și dumneavoastră, dacă faceți din asta un ţel 
și lucraţi asupra lui suficient de mult și de asiduu. Nu 
există limite. 


Deveniţi experţi în domeniul 
dumneavoastră 


1. Decideţi chiar azi să vă numărați printre primii 
10% din domeniul dumnevoastră. Angajaţi-vă 
pentru tot restul vieţii să atingeți excelența. 


2. Identificaţi zonele cu rezultate cheie și lucrurile 
pe care, în mod „absolut necesar”, trebuie să le fa- 
ceți bine pentru a avea succes. 


3. Identificaţi zona cheie cea mai slabă și începeți un 
proiect de tipul „rezolvă singur”, pentru a deveni 
excelent în acel domeniu. 


4. Determinaţi cunoştinţele suplimentare de care 
veți avea nevoie pentru a ajunge în vârf și apoi 
creați un plan pentru a căpăta acele cunoștințe. 

5. Dedicaţi-vă învăţăturii pentru tot restul vieții. Ci- 
tiți, ascultați programe audio, frecventați cursuri 
și seminarii și apoi puneţi în aplicare tot ceea ce 
ați învățat, cât mai repede posibil. 


12 


Asociaţi-vă cu oamenii 
potriviți 


Perspectiva asupra vieții, autoaprecierea, estimarea propriei 
valori sunt influențate, în mare măsură, de mediu. titreaza 
carieră vă este modificată, conturată, modelată 

de mediul ambiant, de caracterul oamenilor 

cu care veniţi în contact în fiecare zi. 


' ORISON SWETT MARDEN 


În viaţă și în afaceri, relaţiile înseamnă totul. Tot ce 
realizați sau nu realizaţi este legat, într-un fel, de alți 
oameni. Abilitatea de a construi relații corecte cu oa- 
menii potriviţi, în fiecare etapă a vieții și carierei, con- 
stituie factorul critic hotărâtor al succesului și împlini- 
rii și va avea un impact deosebit asupra vitezei cu care 
se ating țelurile. 

Cu cât cunoașteți și vă cunosc mai mulți oameni, cu 
atât veți avea mai mult succes în încercările dumnea- 
voastră. O anumită persoană, la momentul potrivit și în 
locul potrivit, vă poate deschide o ușă care să vă schim- 
be viaţa și să vă scutească de ani de muncă grea. 


Nimeni nu reușește de unul singur 


O etapă cheie în stabilirea țelurilor este identificarea 
oamenilor, grupurilor și organizațiilor de al căror ajutor 

aveți nevoie pentru a vă atinge obiectivele. Aveţi nevo- 
ie de ajutorul a nenumărați oameni pentru a vă realiza 
țelurile. Cine sunt aceștia? 

Există trei categorii mari de oameni, de ajutorul și co- 
operarea cărora aveți nevoie în anii următori. Aceștia 
sunt cei dinăuntrul și din jurul afacerii dumneavoastră, 
familia și prietenii, precum și oamenii care fac parte din 
grupuri și organizații din afara domeniului dumnea- 
voastră de activitate sau a cercului social. E nevoie să 
creați o strategie de lucru pentru fiecare grup. 


Relaţiile cheie din afaceri 


Începeţi cu afacerile. Care sunt cei mai importanți 
oameni din acest domeniu? Ce plan aveți pentru a îm- 
bunătăți calitatea relaţiilor cu ei? Faceţi o listă cu cei 
care lucrează înăuntrul sau în afara afacerii dumnea- 
voastră — șeful, colegii, colaboratorii, subordonații și, 
în special, clienţii, furnizorii și vânzătorii. Care dintre 
aceștia are o abilitate mai mare în a vă ajuta sau împie- 
dica în atingerea ţelurilor legate de afaceri sau carieră? 

Întreb uneori asistenţa, la cursuri, câți dintre cei pre- 
zenţi lucrează în cadrul Serviciului Clienţi? Se ridică 
doar câteva mâini. Pe urmă, le subliniez faptul că toată 
lumea face parte din Serviciul Clienţi, indiferent de cum 
îl numesc ei sau de ceea ce fac. 


Identificaţi-vă clienţii 


Un client poate fi definit ca o persoană de care depin- 
de succesul dumneavoastră și avansarea în cadrul ser- 
viciului și în afaceri. Clientul mai poate fi definit și ca o 
persoană care depinde de dumneavoastră în toate pri- 
vințele. Prin această dublă definiție, aproape toți cei din 
jurul dumneavoastră sunt, într-un fel, clienți. 

De pildă, șeful dumneavoastră este principalul client 
la serviciu. Abilitatea de a-l mulţumi are un mare im- 
pact asupra viitorului dumneavoastră, asupra venituri- 
lor și a carierei, mai mare decât orice fel de înzestrare pe 
care ați avea-o. Dacă nemulţumiţi pe toată lumea, însă 
șeful e încântat, veți fi în siguranță la serviciu. Dacă 
mulțumiți pe toată lumea dinăuntrul şi din afara com- 
paniei, mai puțin pe șef, această unică problemă vă poa- 
te scurtcircuita viitorul. 


Strategia Serviciului Clienţi 


Una dintre cele mai importante strategii pe care o 
puteţi folosi este întocmirea unei liste cu motivele pen- 
tru care credeți că ați fost angajați. Răspundeţi la între- 
barea: „De ce mă aflu pe statul de plată?” — scriind pe 
o hârtie tot ce vă vine în minte. Apoi, duceți-i lista șefu- 
lui și rugaţi-l s-o ordoneze conform priorităților lui. Ce 
anume e cel mai important pentru el? Ce se află pe lo- 
cul doi? Dar pe locul trei? Și așa mai departe. 

De aici înainte, trebuie să lucraţi toată ziua după to- 
pul sarcinilor alcătuit de șef. Asiguraţi-vă că, ori de câte 
ori vă vede sau discută cu dumneavoastră, lucraţi la 
ceea ce el consideră o prioritate în ceea ce vă privește. 
Asta vă va ajuta în carieră mai mult decât orice altă ho- 
tărâre aţi lua. 


Două calități cheie pentru promovare 


Într-un studiu prezentat acum câțiva ani în Succes 
Magazine, s-au prezentat unui număr de 104 directori 20 
de calități ale angajatului ideal și li s-a cerut să le aleagă 
pe cele mai importante. 86% dintre ei au ales două ca fi- 
ind cele mai importante pentru succesul în carieră și 
avansare. Prima a fost abilitatea de a stabili priorități și 

de a separa lucrurile relevante de cele irelevante. A 
doua a fost capacitatea de a face treaba repede. 

Nimic nu vă va ajuta mai mult în carieră decât repu- 
tația de a fi genul de persoană care îndeplinește cea mai 
importantă sarcină, rapid și bine. 


Muncă asiduă pentru o sarcină 
lipsită de importanță? 


Dar iată cum stă treaba. Mulți muncesc din greu la 
serviciu, însă nu fac ceea ce șeful lor consideră a fi cel 
mai important lucru. Partea tristă e că, dacă faceți bine 
un lucru neimportant, asta vă poate afecta cariera și 
chiar vă poate amenința postul. 

Pe măsură ce condiţiile se schimbă, lăsați deschise 
portițele de comunicare cu șeful dumneavoastră. Asi- 
guraţi-vă că lucrul pe care-l faceţi azi se află încă pe lis- 
ta lui de priorități. Și transformați într-o joacă realizarea 
rapidă a acelui lucru. Nimic nu-l face mai fericit pe șef 
decât faptul că are pe cineva care face treaba repede. 
Asiguraţi-vă că dumneavoastră sunteți acea persoană. 


Ceilalţi clienţi importanți 


Colaboratorii, care depind și ei de munca pe care o 
faceți, sunt tot niște clienți. Duceţi-vă la fiecare în parte 
și întrebaţi dacă puteți ajuta cu ceva. Întrebaţi dacă exis- 
tă ceva ce ați putea face mai mult sau mai puțin, ceva ce ați 
putea începe sau înceta să mai faceți și care i-ar ajuta să-și 
realizeze sarcinile mai bine. 

Adevărul e că oamenii se gândesc la ei înșiși și la 
serviciul lor cât e ziua de lungă. Ori de câte ori le veți 
oferi ajutorul pentru a-și face treaba mai bine și mai re- 
pede, ei vor deveni mai deschiși și mai dornici să vă 
ajute la rândul lor, cândva mai târziu. Legea Semănatu- 
lui și a Seceratului nu e totuna cu Legea Seceratului și 

a Semănatului. Există o anumită ordine în cadrul aces- 
tei legi. Mai întâi pui ceva și apoi scoţi. Întâi semeni și 
pe urmă seceri. 

Ar trebui să căutăți orice ocazie de a ajuta lumea și 
de a face gesturi binevoitoare faţă de ceilalți. Orice efort 
onest făcut pentru a-i ajuta pe alții se va întoarce într-un 
fel la dumneavoastră, la un moment dat, mai ales atunci 
când vă așteptați mai puțin. Cei mai populari oameni 
dintr-o organizație sunt cei mereu dornici să dea o mână 
de ajutor. 

Cu cât vă place și vă sprijină mai multă lume situată 
ierarhic alături, deasupra sau sub nivelul dumneavoas- 
tră, cu atât veți fi plătiţi mai bine și veţi promova mai 
rapid. Creaţi-vă o reputație de „om care oferă”, fiind în 
același timp o persoană energică și activă. 

Căutaţi modalități de a fi o resursă valoroasă pentru 
cei din jur și vor căuta şi ei, în mod automat, căi dea vă 
ajuta și sprijini atunci când veți avea mai multă nevoie. 


Fiți „jucători de echipă” 


Poate că cea mai importantă calitate pe care o puteți 
dezvolta pentru un succes pe termen lung în afaceri 
este aceea de a fi un bun „jucător de echipă”. Într-un 
studiu efectuat timp de mai mulți ani la Stanford Uni- 
versity, cercetătorii au descoperit că însușirea de a lucra 
bine ca membru al unei echipe este calitatea ce se iden- 
tifică imediat la o persoană care beneficiază de o avan- 
sare rapidă. 

Dinamica echipei este foarte interesantă. Mai întâi, 
20% din membrii unei echipe fac 80% din treabă. Ce- 
ilalți 80% contribuie foarte puţin în cadrul ședinţelor și 
foarte rar ridică mâna sau se oferă voluntari. Dumnea- 
voastră trebuie să faceți parte din cei 20% de la vârf. 

Pentru a fi buni jucători de echipă, veniți întotdeau- 
na pregătiți la ședințe. Staţi în fața sau în raza vizuală a 

persoanei care conduce ședința. Vorbiţi de la bun înce- 
put și puneţi întrebări. Oferiți-vă voluntari pentru dife- 
rite sarcini. lar atunci când o faceți, duceti treaba la bun 
sfârșit repede și bine, astfel încât să fie clar cine e per- 
soana la care se poate oricând apela în companie. 


_ Cea mai importantă abilitate 
este credibilitatea 


Puteţi crea un câmp energetic de forțe pozitive, de 
atracție, în jurul dumneavoastră, dezvoltându-vă reputa- 
ția de a fi o persoană pe care se poate baza oricine, atunci 
când e vorba ca treaba să fie făcută bine. Drept rezultat, 
veți primi sarcini tot mai multe și mai importante, însoți- 
te de autoritatea și recompensa corespunzătoare. 

Trebuie să vă faceţi timp să vă cunoașteți subordona- 
ţii și oamenii care lucrează sub nivelul dumneavoastră 
în ierarhia corporatistă. Vorbiţi cu ei și puneţi-le între- 
bări. Oferiţi-vă să-i ajutați dacă puteți. Fiţi cât se poate 
de amabili și curtenitori. Opriţi-vă puțin din drum, fa- 
ceți-le complimente și recunoașteți-le meritele. Veţi fi 
uimiţi să constataţi ce mare importanţă are lucrul ăsta 
pentru cariera dumneavoastră. 


Investiţi în crearea unei relații 


În orice organizație, persoana care cunoaște cea mai 
multă lume este de obicei aceea care, precum untul, iese 
deasupra. Iniţial, s-ar părea că, pentru a-ți face o relație, 
e nevoie de mult timp. Dar veți amortiza de nenumăra- 
te ori, în lunile și anii următori, investiția făcută. 

În afara afacerii dumneavoastră, ar trebui să fiți im- 
plicați în întreaga ramură economică în care vă desfășu- 
rați activitatea, precum și în ariile de legătură cu alte 
domenii. Cei mai de succes directori și profesioniști din 
sfera vânzărilor intră în mod regulat în legătură cu alți 

oameni de afaceri sau alte grupuri. Își extind contactele 
profesionale și legăturile de prietenie. 

Luaţi în considerare organizațiile de afaceri din co- 
munitatea dumneavoastră. Alegeţi una sau două orga- 
nizații ai căror oameni ar fi bine și v-ar fi de ajutor să-i 
cunoașteți în anii următori. Participaţi la întrunirile lor 
și faceţi cunoștință cu ei. Odată ce v-aţi decis că v-ar fi 
de folos să faceți parte din aceste organizații, mergeţi la 
toate întrunirile. 


Reţeaua profesională 


Iată cea mai bună strategie pentru construirea unor 

relații. Alegeţi un comitet important din cadrul organi- 
'zației și oferiți-vă să lucraţi acolo ca voluntar. Alegeţi 

un comitet cu alți membri, pe care ați vrea să-i cunoaș- 
teti în timp. Alegeţi un comitet care e angajat în activi- 
tăți ce vă vor pune în legătură cu alți oameni cheie, atât 
din interiorul, cât și din afara organizației. 

Odată ce v-aţi alăturat comitetului, oferiți-vă volun- 
tar pentru diferite sarcini. Chiar dacă e vorba de o mun- 
că neplătită, aceste activități vă dau ocazia de a lucra și 
de a evolua în fața unor alți oameni cheie, care vă pot 
ajuta mai târziu în carieră. 

85% din posturile noi din America sunt ocupate prin 
recomandări și prin relații personale. Cu cât cunoaşteţi 
și lucraţi cu mai mulți oameni, cu atât mai multe uși vi 
se vor deschide la timpul potrivit. 


Gândiţi și faceți planuri pe termen lung 


Gândiţi-vă la o perspectivă pe termen lung a carierei 
dumneavoastră. În timp ce citiți ziarul local, faceți o lis- 
tă cu oamenii cei mai importanți din comunitate. Scrieți 
nume, titluri și afaceri legate de 100 de „jucători“ din 
orașul dumneavoastră. 

Apoi scrieți fiecăruia o scrisoare și trimiteţi-le ceva 
care nu e legat de afaceri, o carte, un poem, o tăietură 
dintr-un ziar sau altceva ce i-ar putea interesa, bazân- 
du-vă pe ce ați citit despre ei. 

Ori de câte ori vedeţi un motiv de a comunica cu 
acea persoană, trimiteți-i o notiţă. Uneori, telefonez sau 
scriu o scrisoare unui director care tocmai a făcut ceva 
demn de luat în seamă și a fost menționat în presă. De- 
seori, nu iau contact direct cu persoana respectivă. Dar 
continui însămânţarea și, mai curând sau mai târziu, 
„ce ai semănat, aceea culegi”. In cele din urmă, mă în- 
tâlnesc cu oameni cheie într-un mediu social sau de afa- 
ceri, iar ei își amintesc că le-am trimis o scrisoare cu o 
săptămână, o lună sau chiar un an în urmă. 

Unul dintre clienții mei cei mai importanți și-a adus 
aminte că îi scrisesem cu mai bine de trei ani în urmă, 
atunci când m-am întâlnit cu el pentru prima dată la o 
convenţie de afaceri. Mi-a spus: „Nu sunteți cel care 
mi-a scris o scrisoare despre cutare sau cutare lucru?” 
Asta a dus la o conversație, apoi la o întâlnire și-n cele 
din urmă la mulți ani de colaborare cu organizaţia lui. 


Daţi de la dumneavoastră 


Există o regulă care spune: „Cu cât dai mai mult de 
la tine, fără să aștepți nimic în schimb, cu atât vei primi 
mai mult din locuri neașteptate.” 

Nici un efort prin care vă extindeți contactele nu e 
inutil. Ca și semințele, contactele au perioade diferite de 
germinare. Unele produc rezultate imediat. Altele aduc 
rezultate după mai multe luni sau chiar ani. Trebuie să 
aveți răbdare. 

Dr. David McClelland, de la Universitatea Harvard, 
a cercetat calitățile și caracteristicile marilor performeri 
din societatea noastră. Concluzia a fost că alegerea unui 
„grup de referință”, adică oamenii cu care te asociezi de 

obicei, este factorul cel mai important al succesului sau 
eșecului. Așa cum spunea Zig Ziglar: „Dacă vrei să 
zbori alături de vulturi, nu trebuie să continui să scur- 
mi pământul alături de curcani.” 


Asociaţi-vă cu oamenii potriviti 


Asociaţi-vă cu genul de oameni care vă plac, pe care 
îi admiraţi, îi respectați și cu care ați vrea să semănați 
cândva, în viitor. Asociați-vă cu oamenii spre care vă ri- 
dicați privirile şi pe care aţi fi mândri să-i prezentați 
prietenilor și asociaților. Alegerea unui grup de referin- 
tă orientat spre țeluri importante, vă poate supraali- 
menta cariera, mai mult decât orice alt combustibil. 


Zburaţi alături de vulturi 


Există nenumărate exemple de persoane care, lucrând 
în servicii obișnuite, obținând rezultate mediocre și câş- 
tigând la fel de mediocru, și-au schimbat locul de mun- 
că și s-au dus să muncească într-o companie ce se afla în 
plină ascensiune. În câteva săptămâni, atitudinea acelei 
persoane s-a modificat complet. Prin asociere continuă 
cu oameni optimişti, orientaţi spre rezultate remarcabi- 
le și spre progres, indivizi până atunci mediocri încep 
să evolueze la un nivel extraordinar. De aceea, aproape 
orice schimbare majoră în viață e asociată cu una legată 
de oamenii alături de care trăiești și lucrezi. 


Punctele de cotitură 


În orice punct de cotitură din viaţă, se află cineva care 
să te ghideze într-o direcție sau alta, deschizând sau în- 
chizând o ușă, ajutându-te într-un anume fel. Baronul de 
Rothschild scria: „Nu vă faceţi cunoștințe inutile.” Dacă 

vreți, într-adevăr, să fiți cei mai buni și să ajungeti în top 
în domeniul dumneavoastră, nu vă puteți permite să 
pierdeţi timpul cu oameni care nu au nici un scop în via- 
tă, oricât v-ar fi de simpatici. În acest sens, trebuie să fiți 
egoiști, să vă gândiţi la dumneavoastră și la ambițiile pe 
care le aveţi. Trebuie să vă fixați standarde înalte în ce 
privește prietenii și asociaţii și să refuzați compromisul. 
Mulţi își fac relaţii nepotrivite și leagă prietenii inu- 
tile în primii ani de carieră. E normal și firesc. Nu e ni- 
mic rău în a greşi, mai ales când ești tânăr și neexperi- 
mentat. Dar e de neiertat să rămâi într-o situaţie care te 
ține pe loc și nu-ți permite să-ți folosești întregul poten- 
țial. lar alegerea celor cu care te asociezi are un impact 
mai mare decât orice alt factor asupra devenirii tale. 


Cele mai importante relații 


A treia categorie de oameni de al căror ajutor și coo- 
perare aveți nevoie o reprezintă familia și prietenii. Așa 
cum spunea Benjamin Disraeli: „Nici un succes în viața 
publică nu poate compensa un eșec în familie.” 

Este vital să investești timpul și afecțiunea necesare 
pentru a clădi și menţine o viață de familie de o calitate 
ridicată. Atunci când viaţa de familie e solidă și sigură, 
caracterizată prin căldură și relaţii de iubire, faci totul 
mai bine în lumea de-afară. 

Dar dacă ceva merge prost acasă, din cauza neatenției 
sau a neglijenței, rezultatele în muncă îţi vor fi afectate 
într-un mod negativ. Problemele de acasă îţi distrag aten- 
tia și îți consumă energia. Îti pot chiar sabota cariera. 


Extreme deliberate 


- Dacă trebuie să munciți mult pentru a porni la drum 
în domeniul dumneavoastră, asiguraţi-vă că aţi discu- 

tat și explicat totul în mod clar membrilor familiei. 
De-a lungul carierei, vi se va cere să acționați prin „ex- 
treme deliberate”. Va trebui să lucraţi după program și, 
adesea, mai multe zile fără pauză sau fără vacanţă, ast- 
fel încât să profitaţi de o oportunitate sau să terminați 
un proiect. 

Discutaţi aceste extreme deliberate dinainte cu mem- 
brii familiei, în așa fel încât să înțeleagă ce se întâmplă și 
de ce procedaţi astfel. Aranjați lucrurile în așa fel încât 
să-i recompensați după aceea, luându-vă liber sau ple- 
când cu familia în vacanță. Păstraţi un echilibru în viață. 


Deveniţi experți în relaţii 


Odată ce aţi decis care sunt oamenii, grupurile și or- 
ganizaţiile de al căror ajutor și cooperare aveţi nevoie 
pentru realizarea țelurilor, 'hotărâți-vă să deveniți ex- 
pert în relaţii. Purtaţi-vă întotdeauna cu amabilitate, 
curtenie și compasiune. Puneţi în practică Regula de 
Aur: fă altuia ceea ce vrei să-ţi facă și el ție. 

Mai presus de orice, cea mai simplă strategie este să-i 
tratezi pe toți cei pe care-i întâlneşti, acasă sau la servi- 
ciu, ca pe un „client de un milion de dolari”. Purtaţi-vă 
cu ceilalți ca și cum ar fi cei mai importanți oameni din 
lume. Trataţi-i de parcă ar fi în stare să cumpere de la 
dumneavoastră produse sau servicii în valoare de un 
milion de dolari. 

Aşa cum spunea Emmet Fox odată: „Dacă trebuie să 
fii necioplit, fii necioplit cu străinii, dar păstrează-ți ma- 
nierele alese, când e vorba de familie.” 

În fiecare zi, în orice fel, căutați modalități de a le 
ușura calea și de a-i ajuta pe alții să-și facă:treaba mai 
bine și să-și trăiască viața mai ușor. Asta va: da naștere 
unei mari rezerve de simpatie pentru dumneavoastră, 
care vă va răsplăti an de an. 

1. 


Faceţi o listă cu cei mai importanți oameni din sfe- 
ra activității dumneavoastră. Construiţi un plan 
de a-i ajuta pe fiecare într-un anumit mod. 


. Faceţi o listă cu cei mai importanți oameni din 


viaţa personală. Determinaţi genul de relații pe 
care doriți să le aveți cu ei și ce anume trebuie să 
faceţi pentru a le realiza. 


. Identificați grupurile și organizațiile din comunita- 


tea și din domeniul dumneavoastră, cărora v-ar fi 
de ajutor să vă alăturați. Telefonați-le chiar astăzi și 
aranjați să articipați la următoarea lor întâlnire. 


. Faceţi o listă cu oamenii de vârf din comunitatea 
sau domeniul dumneavoastră și planificaţi-vă să-i 


cunoaşteţi personal. 


5. Căutaţi orice ocazie de a vă extinde cercul social și 


de afaceri. Trimiteţi scrisori, cărți poștale, faxuri și 
e-mail-uri. Aruncaţi o punte de comunicare, cu 
orice ocazie. 


E 
© “yso 
ioe tarii? 


Concepeți un plan 
de acţiune 


Meticulozitatea caracterizează toți oamenii de succes. 
Geniul reprezintă arta de asumare a unor suferinţe 
infinite... Toate marile realizări sunt caracterizate 

de o grijă extremă, de infinită minutie, până 

la cel mai mic detaliu. 


ELBERT HUBBARD 


Abilitatea de a stabili țeluri și de a face planuri pentru 
a le realiza este „arta“ succesului. Nici o altă însușire nu 
vă va ajuta mai mult să vă împliniți potenţialul în reali- 
zarea a ceea ce sunteţi în stare să duceti la bun sfârșit. 

Toate realizările majore de azi sunt „funcții cu sarcini 
multiple”. Ele constau într-o serie de pași ce trebuie fă- 
cuți într-o anumită direcție, pentru a atinge un rezultat 
de o anumită importanţă. Chiar și ceva atât de simplu 
ca pregătirea unui fel de mâncare, pe baza unei reţete, 
este o îndeletnicire cu sarcini multiple. Abilitatea de a 
perfecționa capacitatea de planificare şi finalizare a 
unor funcţii cu sarcini multiple vă va da posibilitatea de 
a realiza mult mai mult decât majoritatea oamenilor și 
este esenţială pentru atingerea succesului. 

Scopul planificării este de a permite transformarea 
scopului major și bine definit într-un proiect planificat, 
cu sarcini multiple, ce presupune pași specifici — înce- 

put, mijloc, sfârșit —, cu termene și subtermenc limită 
clare. Din fericire, aceasta este o deprindere pe care o 
puteți învăța şi perfecționa prin practică. Ea va face din 
dumneavoastră unii dintre cei mai eficienţi și influenţi 
oameni de afaceri sau din organizație și, cu cât o puneţi 
mai mult în practică, cu atât veți beneficia mai mult de 
pe urma ei. 


Alcătuirea planului 


Din fericire, în capitolele anterioare ați identificat și 
adunat la un loc toate ingredientele necesare pentru crea- 
rea unui plan de realizare a unuia sau mai multor țeluri. 


1. Aveţi acum o viziune clară asupra rezultatului fi- 
nal ideal sau asupra țelului, bazată pe valorile 
dumneavoastră. Știţi ce vreți și de ce. 

2. V-aţi scris pe hârtie obiectivele, le-aţi organizat 
după priorităţi și aţi ales scopul major și bine definit. 

3. Aţi creat unități de măsură și criterii pentru a vă ur- 
mări progresul. V-aţi stabilit termenele și subterme- 
nele limită drept ţinte de atins. 

4. Aţi identificat principalele obstacole, dificultăți și 
constrângeri care stau între dumneavoastră și scop 
și le-aţi organizat după prioritate. 

5. Aţi identificat cunoștințele și însușirile esenţiale ne- 
cesare pentru atingerea țelului. 


6. Ați organizat aceste competenţe după prioritate și ați 
creat un plan de învăţare a ceea ce e necesar pentru 
a realiza lucrul pe care ați decis să-l realizați. 

7. Aţi identificat oamenii, grupurile şi organizațiile de 
ajutorul și cooperarea cărora aveți nevoie, atât 
înăuntrul, cât și în afara domeniului de afaceri. Aţi 
decis care sunt pașii specifici pe care îi veţi face 

pentru a câștiga sprijinul și asistența acestor oa- 
meni în realizarea țelurilor. 


De-a lungul acestui proces, ați scris și aţi luat notițe, 
astfel încât aveţi acum materia primă și uneltele pentru 
crearea unui plan. 

Sunteţi gata acum să puneţi totul cap la cap şi să con- 
struiți un plan de acţiune. 


Procesul de planificare e esenţial 


Cu câtva timp în urmă, revista Inc. a iniţiat un studiu 
asupra a 50 de companii aflate la început de drum. Ju- 
mătate din ele a petrecut câteva luni și chiar mai mult 
pentru crearea unor planuri de afaceri complete, înain- 
te de a începe operațiunile. Cealaltă jumătate a acestui 
grup a început fără planuri de afaceri detaliate și a reac- 
ționat pur și simplu la evenimente, pe măsură ce aces- 
tea au apărut în operațiunile zilnice din respectivul do- 
meniu de afaceri. 

Doi sau trei ani mai târziu, cercetătorii au revenit 
pentru determinarea nivelurilor de succes și profitabi- 
litate ale acestor companii. Ceea ce au aflat a fost foar- 
te interesant. Companiile care începuseră operațiunile 
cu planuri de afaceri clare, scrise pe hârtie, gândite cu 
atenţie în cele mai mici amănunte, aveau mult mai 
mult succes și erau mult mai profitabile decât cele care 
începuseră în mod spontan și puseseră lucrurile la punct 
din mers. 

Companiile care începuseră „pe genunchi”, unde 
fondatorii fuseseră „mult prea ocupați” ca să-și găseas- 
că timp pentru a se așeza și a detalia planificarea strate- 
gică a activității se duceau acum la fund. Multe erau în 
pragul talimentului și ieșiseră din afacere. 

Procesul de planificare a fost cheia 


Iată cea mai importantă descoperire: atunci când cer- 
cetătorii au intervievat fondatorii afacerilor care înre- 
gistrau acum succes, le-au pus întrebarea: „Cât de des 
vă raportați la planul dumneavoastră strategic în opera- 
ţiunile de zi cu zi?” 

Aproape în toate cazurile, managerii și directorii 
nu-și mai aruncaseră privirea asupra planului strategic 
de când acesta fusese finalizat, în urmă cu câteva luni. 
Odată făcut, l-au pus într-un sertar și rar l-au mai revă- 
zut până în anul următor, când au trecut iarăși prin pro- 
cesul de planificare strategică. 

Cea mai importantă concluzie a fost aceasta: planul 
în sine a fost rar pomenit, însă procesul de gândire asu- 
pra elementelor cheie ale afacerii a fost vital pentru 
atingerea succesului. 


Planificarea face toți banii 


Generalul Dwight D. Eisenhower, după succesul in- 
vadării Normandiei din Al Doilea Război Mondial, a 
fost întrebat în legătură cu procesul de planificare deta- 
liată a misiunii. El a răspuns: „Planurile au fost inutile, 
dar planificarea indispensabilă.” 

Exerciţiul discutării fiecărui element cheie al planu- 
lui de afaceri este mai important decât orice alt pas la în- 
ceput. De aceea, Alec Mackenzie, expert în managemen- 
tul timpului, spunea: „Acţiunea fără planificare este 
cauza tuturor eșecurilor.” 

O veche axiomă militară spune: „Nici un plan nu su- 
praviețuiește primului contact cu inamicul.” Din prima 
zi în care începeți operațiunile curente ale afacerii, si- 
tuaţia se schimbă atât de repede, încât planul devine 
depășit în multe privințe, în doar câteva zile sau chiar 
ore. Dar procesul de planificare este cel mai important. 

Scott McNealy de la Sun Microsystems spunea: „La în- 
ceputul unei afaceri, trebuie să dai deoparte toate ipote- 
zele de lucru la fiecare trei săptămâni.” 


Fundamentul oricărei mari realizări 


Toţi oamenii de succes lucrează după planuri scrise. 
Cele mai mari cuceriri ale omenirii, de la construirea pi- 
ramidelor până la marile operațiuni industriale ale epo- 
cii moderne, au fost precedate și însoțite de planuri de- 
taliate, schițate cu atenţie și gândite de la început până 
la sfârșit — mai înainte de a fi începute. 

În realitate, fiecare minut petrecut cu planificarea 
economisește zece minute în execuție. Fiecare minut pe- 
trecut cu planificarea înainte de a începe lucrul pro- 
priu-zis economisește timp, bani și energie în obținerea 
rezultatelor dorite. De aceea se spune că: „Eșecul plani- 
ficării înseamnă planificarea 'eșecului.” 


Planificarea economisește timp și bani 


Principalul motiv al eșecului este acțiunea fără plani- 
ficare. Oamenii care spun că sunt prea ocupați pentru a 
planifica din timp trebuie să se pregătească pentru 
greșeli deloc necesare și pentru pierderi de timp, bani 
şi energie. 

Se spune că orice nou început într-o afacere este o 
„cursă contra cronometru”. Chiar din prima zi, fonda- 
torii companiei se zbat să găsească o modalitate de a 
face mai mulţi bani decât costă rămânerea în afacere. 
Dacă își dau seama care e „modelul profitului” și încep 
să genereze beneficii mai mari decât costurile înainte să 
se termine banii, afacerea poate reuși. Dacă banii se ter- 
mină înainte de a-și da seama cum să obțină mai mult 
profit decât pierderi, compania, ca un avion în picaj, se 
prăbușește și se face scrum. 

Formula succesului 


Există o formulă pentru succesul personal sau în afa- 
ceri: „Planificarea inițială corectă previne performanța 
slabă.” 

Sunt șapte avantaje ale „planificării iniţiale corecte”: 

Mai întâi, procesul de planificare te obligă să-ți orga- 
nizezi gândirea și să identifici toate punctele cheie ce 
trebuie avute în vedere, dacă vrei ca în cele din urmă să 
ai succes. 

În al doilea rând, gândindu-te la ce trebuie făcut pen- 
tru realizarea obiectivelor, ai posibilitatea de a-ți planifi- 
ca acțiunile cu grijă, înainte de a începe să acţionezi, eco- 
nomisind astfel enorme costuri de timp, oameni și bani. 

În al treilea rând, un plan bun, discutat și evaluat în 
amănunt, îți permite să identifici fisurile și erorile ce se 

ot dovedi fatale mai târziu pentru respectiva afacere. 
Îți dă posibilitatea de a gândi în termenii „care/dacă”. 
De exemplu: „Care sunt cele mai rele lucruri care se pot 
întâmpla, dacă trebuie să dai un anumit curs acțiunii?” 

Al patrulea beneficiu adus de planificarea inițială co- 
rectă este că îți dă posibilitatea să identifici deficiențele 
planului și să te pregătești să le compensezi. Adesea, 
poti identifica o „fisură fatală”, care poate conduce la 
eșecul întreprinderii. Acest lucru e posibil prin procesul 
de planificare. 

În al cincilea rând, planificarea îți permite să identi- 
fici forța oportunităţilor potenţiale, de care poţi benefi- 
cia pentru creșterea probabilității succesului. Descori, 
nu devii conștient de forța oportunităţilor care există în 
situația dată, dacă nu treci prin procesul de planificare. 

Al șaselea beneficiu al planificării este posibilitatea 
de a folosi timpul, banii și toate resursele pentru a rea- 
liza unul sau două obiective, ca să ai succes. Altfel, exis- 
tă tendința de a risipi energia pe o arie largă de obiec- 
tive și de a realiza foarte puţine din ce ţi-ai propus. 

Al șaptelea beneficiu al planificării corecte este im- 
portanta economie de ore, săptămâni și luni de confu- 
zie, greșeli și pierderi în ce privește banii și energia. 


Uneori, e mai bine să renunti 


În multe cazuri, ca rezultat al planificării și analizei 
atente, cei care iau decizii constată că nu e posibil să 
atingi un anumit obiectiv cu timpul și resursele dispo- 
nibile și în împrejurările date. Uneori, cele mai bune 
afaceri din carieră sunt cele pe care nu le faci. 

Am lucrat în urmă cu câțiva ani pentru un om bogat, 
care mi-a dat un sfat de neuitat. Mi-a spus: „Întotdeau- 
na e mai ușor să intri decât să ieși dintr-o afacere.” M-a 
învăţat că trebuie să te gândești bine înainte de a anga- 
ja resurse și oameni, nu după aceea. 


O disciplină vitală 


Planificarea este o disciplină și o deprindere. Este 
atât un obicei, cât și o competenţă. Asta înseamnă că 
planificarea este o deprindere pe care o poți perfecționa 
prin repetiție și practică. Și e mai ușor decât credeți. 


Faceți o listă cu toate sarcinile și activitățile 


În forma lui cea mai simplă, un plan este o listă cu toa- 
te activitățile în care trebuie să vă implicați, de la început 
până la sfârșit, pentru a realiza orice obiectiv specific. 
Pentru a începe procesul de planificare, luaţi o foaie de 
hârtie și faceți o listă cu tot ce vă vine în minte în legătu- 
ră cu ceea ce trebuie să faceți pentru a vă atinge telul. 

Atunci când vă gândiţi la noi elemente, adăugați-le 
pe listă. Revizuiţi continuu lista, pe măsură ce obţineţi 

tot mai multe informaţii. Această listă devine schita de 
construcție a „casei de vis”, țelul dumneavoastră. 


Determinaţi prioritățile și succesiunea 


Organizaţi acum lista după priorităţi și succesiune, 
prin aşezarea sarcinilor și activităților în ordinea gra- 
dului de importanţă. Organizaţi elementele începând 
cu primul, de la cel mai important, până la cel mai pu- 
țin important. 

Organizaţi lista și după succesiune. Determinaţi care 
activități trebuie făcute înaintea altora. Deseori, o anu- 
mită sarcină nu poate fi îndeplinită până când o alta nu 
e dusă la bun sfârșit. Uneori, realizarea unei singure 
sarcini poate constitui „strangularea“ sau punctul de 
gâtuire al întregului proces. 


Identificaţi factorul de limitare 


În planificare, foarte adesea, succesul unui plan este 
determinat de realizarea unei anumite sarcini (etape) din 
cadrul lui. Poate fi terminarea construcției unui nou bi- 
rou, magazin sau fabrică. Poate fi data de livrare a primu- 
lui produs finit sau serviciu, ori atingerea unui anumit ni- 
vel al vânzărilor. Poate fi angajarea unei persoane cheie 
într-un post important. Procesul de planificare vă ajută să 
identificați elementele vitale ale unui plan și să vă concen- 
trați asupra celor mai importante sarcini și activități ce 
trebuie îndeplinite înainte ca succesul să devină posibil. 


La început, așteptați-vă la eșec 
Nici un plan nu e perfect în momentul când e conce- 


put. La început majoritatea eșuează întruna. E de aștep- 
tat. Abilitatea de a accepta rezultatele și de a aduce co- 

recții planului sau activităţii este vitală pentru a avea 
succes. Întrebaţi-vă mereu ce anume merge și ce nu. Fiţi 
preocupați mai mult de ceea ce e bine și nu de cine are 
dreptate. 

Amintiţi-vă vechea zicală: „Înapoi, la munca de jos! 
Ori de câte ori planul nu funcţionează, relaxaţi-vă, tra- 
geţi adânc aer în piept și revizuiți-l. 


pr 


Concentraţi-vă asupra soluţiei 


Atunci când aveţi o problemă, încercați să fiți orien- 
tafi spre soluţie. Gândiţi-vă la dificultăți ca făcând parte 
din proces și hotărâți-vă să le rezolvați. Dacă nu vă atin- 
geti țelurile programate, întrebați-vă: „Care e proble- 
ma? Care alta ar putea fi problema? Care este soluția? 
Care alta ar putea fi soluţia? Ce pot face acum? Care e 
următorul pas?” 

Se pare că, atunci când începi să lucrezi la realizarea 
unui nou obiectiv, te lovești imediat de obstacole, difi- 
cultăți și eșec temporar. E de așteptat. E normal! și natu- 
ral. E nevoie de un efort extraordinar pentru a realiza 
ceva nou și a avea succes. Însă acesta e prețul pe care tre- 
buie să-l plătiți pentru atingerea obiectivelor stabilite. 


Gândiţi pe hârtie 


Gândiţi întotdeauna pe hârtie. Faceţi continuu liste 
și subliste pentru fiecare pas al procesului. Actualizaţi 
și revizuiți planul, făcându-l din ce în ce mai bun, până 
când devine perfect. 

Tineţi minte, planificarea e o deprindere. De aceea, 
poate fi învățată. Abilitatea de a gândi, planifica, orga- 
niza și iniția acțiuni pentru atingerea țelului vă va duce 
printre primii 10% din domeniul dumneavoastră. Însă 
asta cere timp. 

Una din modalitățile de „gândire pe hârtie” este 
aceea de a face un proiect de planificare pentru realiza- 
rea unui țel cu sarcini multiple. Creați, în acest fel, o 
imagine vizuală a obiectivului și a pașilor necesari pen- 
tru a-l atinge. Poate fi de mare ajutor în a vedea mai 
bine care sunt liniile de forță și deficiențele procesului 
de planificare. 


Modelul proiectului de planificare 


În proiectarea planificării, scrieți în rândul de sus al 
foii de hârtie zilele, săptămânile sau lunile de care cre- 
deți că aveți nevoie pentru realizarea proiectului. Dacă 
este un proiect sau obiectiv de 12 luni, scrieţi-le nume- 
le, începând cu luna curentă. Asta vă dă o limită de 
timp pentru proiect. 

În coloana din stânga paginii faceți o listă cu toate sar- 
cinile ce trebuie duse la îndeplinire, în succesiunea potri- 
vită, pentru a realiza țelul final. Ce vă trebuie în primul 
rând, ca să începeţi? Dar în al doilea? Şi așa mai departe. 

În colţul din dreapta jos scrieți clar cum trebuie să 
arate rezultatul final ideal. Cu cât e mai clar exprimat 
țelul dorit, cu atât va fi mai ușor de atins. 

Puteţi folosi acum liniile orizontale pentru a indica 
timpul necesar, de la început la sfârșit, finalizării unei 
anumite sarcini. Unele din aceste sarcini pot fi realizate 
simultan, iar altele trebuie îndeplinite mai înainte de 
orice altceva. Anumite sarcini au un grad de prioritate 
mai mare decât altele. Dar, cu o schiță a proiectului de 
planificare, puteți vedea acum întregul obiectiv, desfă- 
șurat cu mare claritate în fața dumneavoastră. 


Selectaţi-vă echipa 


Toţi cei responsabili de îndeplinirea unei părți a pla- 
nului trebuie implicaţi în procesul de planificare. Este 

destul de obișnuită greșeala de a presupune că o anu- 
mită sarcină poate fi realizată repede și ușor. Adesea, e 
un adevărat șoc când îţi dai seama că un lucru care pă- 
rea simplu și ușor îţi ia în realitate mai multe luni pen- 
tru a-l duce la îndeplinire. O constrângere teomporală 
exercitată asupra unei părţi critice a planului te poate 
forța să-l revizuiești complet. 

Unul dintre managerii mei a decis să trimită tuturor 
clienţilor o scrisoare promoțională cu date despre noua 
dezvoltare a afacerii noastre. L-a chemat pe designerul 
de la marketing și i-a spus că are nevoie de respectivul 
formular până la sfârșitul săptămânii. 

A fost şocat să descopere că un formular scris, pro- 
iectat și produs în mod profesional necesită șase până la 
opt săptămâni pentru a fi tipărit și expediat și costă mai 
mult de 2 000 $. Proiectul a fost imediat anulat. 

Atunci când începeți procesul de planificare, cea mai 
mare grijă trebuie să fie identificarea corectă a fiecărui 
pas necesar și a perioadei exacte de timp pentru realiza- 
rea etapelor planului. Există un timp pentru optimism 
și unul pentru realism, în planificare și în atingerea 
obiectivelor. Trebuie să fiți absolut onești cu dumnea- 
voastră înșivă la fiecare pas al procesului de planificare 
și să nu vă încredeţi niciodată în noroc sau în speranța 
că legile naturii vor fi suspendate temporar în benefi- 
ciul dumneavoastră. 


Identificați potenţiala „gâtuire“ 


În procesul de planificare, o problemă majoră trebuie 
rezolvată, de obicei, mai înainte de rezolvarea altora. În 
mod obișnuit, un ţel major poate fi atins înainte de atin- 
gerea altor țeluri; altfel spus, un element hotărâtor tre- 
buie luat în considerare înainte ca o altă parte a planu- 
lui să aibă succes. 

De exemplu, multe companii își încep activitatea 
după ce au pus la punct fiecare detaliu, mai puțin un 
proces de vânzare profesional care să aducă beneficii. 
Compania se va angaja într-un proces de planificare 
strategic, va închiria birouri, va cumpăra mobilier, va 
instala computerele și echipamentul necesar pentru re- 
alizarea produsului sau serviciului respectiv, va angaja 
personal administrativ și comercial, va stabili registrul 
de conturi și va începe procesul de promovare. Însă un 
proces de vânzare de calitate superioară n-a fost insta- 
lat, iar în câteva luni, poate chiar săptămâni, fără bene- 
ficii din vânzări, compania se clatină. La scară largă, 
asta e ceca ce se întâmplă atunci când transformi o ex- 
plozie dot-com într-un colaps dot-bomb. 


Determinați rezultatele decisive 


Care sunt rezultatele decisive pe care trebuie să le 
obţineţi, la fiecare pas, pentru atingerea obiectivului fi- 
nal? Cum le puteți planifica și aranja după prioritate, 
astfel încât să fiți siguri că sunt complete în schemă? 
Care e planul dumneavoastră, dacă lucrurile merg 
prost? Ce faceţi, dacă e nevoie de mai mult timp și cos- 
tă mai mult să vă atingeți obiectivele esențiale pe dru- 
mul spre realizarea țelului propus? Care e planul, în caz 
de recul? Probabil că aţi auzit cuvintele: „O viaţă mä- 
reață, ca și o corabie grandioasă, nu trebuie să fie legată 
de o singură speranţă sau de o singură parâmă.” 


Planificarea e cheia succesului 


Vestea bună e că însuși actul planificării îmbunătă- 
țește și direcționează întregul proces de realizare a telu- 
lui. Cu cât planificați mai des și mai atent înainte de a 
acționa, cu atât vă veţi perfecta întregul proces de pla- 

nificare. Cu cât sunteți mai pricepuţi la planificare, cu 
atât veţi atrage mai multe idei și oportunități de realiza- 
re a unor lucruri chiar mai importante și mai folositoare. 

Abilitatea de a decide exact ceea ce vreți, de a scrie 
pe hârtie, de a face un plan și apoi de a-l executa este 
cheia eficienţei și împlinirii personale. Acestea sunt în- 
sușiri ce pot fi învăţate și perfecționate. Ca prin minu- 
ne, vă puteți transforma viața sau afacerile, vă puteți 
dubla vânzările ori profitabilitatea, vă puteți realiza ţe- 
lurile, împlinindu-vă adevăratul potenţial. 

1. Alcătuiţi o listă cu tot ceea ce vă vine în minte în 
legătură cu ce anume va trebui să faceți pentru a 
vă realiza țelul. Nu omiteți nimic. 

2. Organizaţi lista după priorități. Care e cea mai 
importantă sarcină sau activitate? Care e a doua? 
Și așa mai departe. 

3. Organizaţi lista după succesiune. Ce trebuie făcut 
mai întâi? 

4. Determinaţi de cât timp și de câţi bani veți avea 
nevoie pentru a atinge obiectivul sau a finaliza 
sarcina. 


5. Revizuiţi în mod regulat planul, mai ales atunci 
când aveţi informaţii noi sau când lucrurile nu 
merg, așa cum v-aţi așteptat. Fiți pregătiți să schim- 
baţi ceva, dacă e nevoie. 


LE. 


Administraţi-vă timpul 
în mod judicios 


Timpul ne scapă printre degete precum firele de nisip și 
nu se mai întoarce niciodată. Cei care îl folosesc cu 
înțelepciune sunt răsplătiți cu o viață bogată, 
productivă şi plină de satisfacţii. 


ROBIN SHARMA 


Pentru a vă atinge țelurile și a deveni tot ceea ce sun- 
teți capabili să deveniți, trsebuie să ţineţi timpul sub 
control. Psihologii sunt în general de acord că un „simț 
al controlului” este cheia sentimentelor de fericire, în- 
credere, putere și bunăstare. lar un simț al controlului 
este posibil doar atunci când pui în practică excelentele 
deprinderi de management al timpului. 

Vestea bună e că managementul timpului este o de- 
prindere și, ca oricare alta, poate fi învățată. Indiferent 
de cât de dezorganizați aţi fost în trecut sau cât de ten- 
taţi de a amâna lucrurile și indiferent de cât de multe ori 
v-aţi lăsat antrenați în activități neimportante, vă puteţi 
schimba. Puteţi deveni unul din cei mai eficienţi și mai 
productivi oameni din domeniul dumneavoastră, învă- 
țând cum au ajuns alții de la confuzie la claritate și de la 
frustrare la concentrare. Prin repetare și practică, puteți 
deveni unul din cei mai bine orientați spre rezultate oa- 
meni din domeniul dumneavoastră. 

Alegeri și decizii 


Dacă pe fața monedei succesului este abilitatea de a 
stabili țeluri clare, pe reversul ei este abilitatea de a vă 
organiza şi de a lucra la cele mai importante sarcini în 
fiecare clipă. Combinația dintre alegeri și decizii v-a de- 
terminat întreaga viață, până în acest moment. Pentru a 
vă schimba sau îmbunătăţi viața în orice fel, trebuie să 
faceţi noi alegeri și să luați noi decizii, care să fie mai 
bine acordate cu ceea ce sunteţi și cu ceea ce vreti. 

Punctul de pornire în managementul timpului este 
determinarea țelurilor și apoi organizarea lor după prio- 
ritate și valoare. Trebuie să vă fie absolut clar, în orice cli- 
pă, ce anume este important pentru dumneavoastră. 

Într-un anumit moment, poate fi un obiectiv de afa- 
ceri, financiar sau legat de carieră. Mai târziu, ar putea 
fi vorba de un țel privind familia sau relațiile. În altă 
ocazie, ar putea fi un obiectiv legat de sănătate sau de 
condiţia fizică. În fiecare caz, trebuie să vă comportaţi 
mai curând ca un lunetist, țintind prioritatea numărul 
unu a momentului, decât ca un mitralior care trage la 
întâmplare, încercând să facă mai multe lucruri în ace- 
lași timp. 


Faceţi lucrul potrivit 


Metafizicianul și filosoful Peter Ouspensky a fost în- 
trebat odată de un student: „Cum știu care e lucrul po- 
trivit pe care trebuie să-l fac?” 

Ouspensky a replicat: „Dacă-mi spui care e ținta ta, 
o să-ți spun și eu care e lucrul potrivit pe care trebuie 
să-l faci.” - 

Este o parabolă importantă. Singura cale de a deter- 
mina ce e bine și ce e rău, ce e mai mult sau mai puțin 
important, dacă un lucru are prioritate mare sau mică, 
este de a afla mai întâi ținta sau țelul la un moment dat. 

Apoi, puteți împărți activitățile în două categorii: „A” 
si „B”. 

O activitate din categoria „A” este ceva care te apro- 
pie de țel, cât mai repede și mai direct. Una de catego- 
ria „B” nu te apropie de objectivul tău important. 


Rolul inteligentei 


În interviurile Gallup, luate câtorva mii de oameni 
pentru a determina cauzele fundamentale ale succesului 
în viață și în muncă, importanta „inteligenței” a fost me- 
reu menţionată. Dar atunci când cercetătorii au cerut cu 
insistență o definiție a „inteligenței”, au primit un răs- 
puns interesant. Inteligența nu era definită printr-un IQ 
ridicat sau prin notele bune obtinute în școală. Inteligen- 
ţa era definită mai curând drept un „mod de acțiune”. 

Cu alte cuvinte, dacă acționezi în mod inteligent, în- 
seamnă că ești inteligent. Dacă acționezi neinteligent, 
înseamnă că nu ești inteligent, indiferent de notele pe 
care le-ai avut la școală sau de diplomele obținute. 

Şi atunci, ce înseamnă un mod inteligent de acțiune? 
Înseamnă tot ceea ce faci cu consecvență pentru a-ţi 
atinge țelurile propuse. De fiecare dată când faci ceva 
care te apropie de ceea ce îți dorești cu adevărat, acțio- 
nezi inteligent. Pe de altă parte, un mod neinteligent de 
acţiune înseamnă să faci lucruri care nu te apropie de 
țeluri sau, chiar mai rău, te depărtează de ele. 

Pentru a spune lucrurilor pe nume, a face ceva care 
nu te ajută să realizezi ce ai hotărât că îți dorești, înseam- 
nă să acționezi prostește. Lumea e plină de oameni care 
acţionează stupid în fiecare zi și nici măcar nu sunt con- 
ştienți de efectul negativ pe care-l creează acest lucru 
asupra vieții lor. 

Determinaţi-vă țelurile pe termen lung 


Managementul timpului începe cu claritatea. Trebuie 
să vă faceţi timp să staţi în faţa unei coli de hârtie și să 
vă gândiţi la ceea ce vreți să realizați în fiecare domeniu 
al vieţii. Decideți care sunt țelurile ultime, pe termen 
lung, legate de succesul financiar, al vieții de familie sau 
privind sănătatea și condiția fizică. Odată ce vă sunt 
clare țintele, întoarceţi-vă în prezent și planificaţi-vă fie- 
care minut, astfel încât să realizați cât mai mult posibil 
în timpul pe care-l aveţi la dispoziţie. 


Începeţi cu o listă 


Principalul instrument al managementului timpului 
este o listă ordonată după priorități și utilizată constant 
ca instrument pentru managementul personal. Adevărul 
e că nu puteți administra timpul; vă puteți administra 
doar pe dumneavoastră. De aceea, managementul timpu- 
lui necesită autodisciplină, autocontrol și autoperfecţio- 
nare. Mai e nevoie și.să faceţi cele mai bune alegeri și să 
luaţi cele mai bune decizii pentru sporirea calității vieții 
şi muncii. Apoi, urmăriţi realizarea deciziilor. 

Trebuie să vă planificați viaţa pe baza unor liste cu 
obiective şi proiecte pe termen lung, mediu și scurt. 
Trebuie să vă planificaţi fiecare lună, în avans, printr-o 
listă de lucruri pe care doriți să le realizați în acea pe- 
rioadă. Trebuie să faceți o listă a tuturor paşilor nece- 
sari fiecărei activități cu sarcini multiple, pe care doriți 
să le finalizați, şi apoi să ordonați acea listă după prio- 
rități și succesiune. 


Utilizaţi planificarea anticipată 


Incepeţi să planificaţi fiecare săptămână în avans, 
preferabil în duminica de dinaintea începerii săptă- 

mânii de lucru. Planificați fiecare zi, preferabil în sea- 
ra anterioară. 

Atunci când întocmiţi o listă cu tot ce trebuie să fa- 
ceți în ziua care urmează, gândirea subconștientă lu- 
crează asupra ei toată noaptea. Dimineaţa, când vă tre- 
ziți, aveţi deseori idei și intuiţii care vă ajută să duceti la 
îndeplinire elementele de pe listă. Scriind planurile pe 
hârtie, activați Legea Atracţiei. Începeți să atrageți în 
viața dumneavoastră oamenii, oportunitățile și resurse- 
le de care aveţi nevoie pentru atingerea țelurilor și fina- 
lizarea sarcinilor în cel mai bun mod posibil. 


Separaţi lucrurile urgente 
de cele importante 


În procesul de administrare a timpului, trebuie să 
separați sarcinile urgente de cele importante. Sarcinile 
urgente sunt determinate de presiuni și necesități exte- 
rioare. Trebuie îndeplinite imediat. Cei mai mulți oa- 
meni își petrec majoritatea timpului răspunzând și re- 
acționând la sarcini urgente — prin telefoane, întreruperi 
ale lucrului și diferite cereri și întrebări adresate șefului 
sau clienţilor. 

Sarcinile importante, însă, sunt cele care pot contri- 
bui cel mai mult la realizarea viitorului pe termen lung. 
Unele dintre ele pot fi: planificarea, organizarea, stu- 
diul, stabilirea tipului de clienți și programarea priori- 
tăților de la început. 

Pe urmă, există sarcini care sunt urgente dar nu im- 
portante, cum ar fi un telefon care sună sau un coleg 
care dorește să stea de vorbă. Datorită faptului că aces- 
te activităţi au loc în timpul zilei de muncă, e ușor să fie 
confundate cu munca reală. Oricum, diferența constă în 
faptul că nu produc nici un fel de rezultate. Indiferent 
în câte activităţi urgente dar neimportante vă implicați, 


Administrați-vă timpul în mod judicios 179 


nu contribuiţi cu nimic la munca dumneavoastră sau la 
buna funcţionare a companiei. 

A patra categorie de sarcini le include pe cele care nu 
sunt nici urgente, nici importante, cum ar fi cititul zia- 
rului la serviciu sau un prânz prelungit. Aceste activi- 
tăți sunt dăunătoare carierei, pentru că ele consumă un 
timp pe care l-aţi putea utiliza pentru a obține rezulta- 
tele pentru care sunteți plătiţi și de care depinde viito- 
rul dumneavoastră. 


Luaţi în considerare consecințele 


Cel mai important cuvânt în determinarea valorii 
unei anumite sarcini sau activități este „consecința“. O 
sarcină valoroasă și importantă are consecințe serioase 
asupra finalizării sau lipsei de finalizare a unui obiectiv. 
Cu cât consecințele posibile ale unei sarcini sunt mai 
mari, cu atât acea sarcină e mai importantă. 

O sarcină lipsită de consecinţe sau cu consecinţe re- 
duse este prin definiţie o sarcină neimportantă. Prin ur- 
mare, ținta managementului personal este să petreceți 
mai mult timp îndeplinind acele sarcini care au cele 
mai mari consecințe posibile asupra vieții și muncii 
dumneavoatră. 


Aplicaţi regula 80/20 


Odată ce v-aţi pregătit o listă cu sarcini pentu ziua 
următoare, revizuiți-o și aplicaţi regula 80/20 înainte de 
a începe. 

Regula 80/20 spune că 20% din activitățile efectuate 
vor acoperi 80% din valoarea muncii dumneavoastră. 
Dacă aveți o listă cu zece elemente de finalizat, două 
dintre ele vor fi mai valoroase decât celelalte opt luate 
la un loc. Două dintre cele zece sarcini vor avea conse- 
cințe potențiale mai mari decît restul de 80%. 

Uneori putem avea de-a face chiar cu „regula 90/10”. 
Adesea, o sinpură sarcină din lista de zece pe care tre- 
buie să le duceți la îndeplinire în acea zi are mai multă 
valoare decât toate celelalte nouă luate la un loc. Din 
păcate, această sarcină este de obicei prima pe care o 
veţi amâna. 


Practicaţi amânarea creativă 


De îndată ce ați identificat sarcinile care reprezintă 
20%, puteţi pune în aplicare „amânarea creativă” a ce- 
lorlate. De vreme ce nu puteţi face totul, va trebui să 
amânați ceva. Singura întrebare care se pune este: pe 
care dintre ele trebuie să le amânaţi? 

Răspunsul e simplu. Amânați cele 80% din sarcinile 
care contribuie foarte puţin la ţelurile și rezultatele do- 
rite. Concentraţi-vă timpul și atenţia asupra finalizării 
uneia sau a două dintre ele, care sunt mai importante. 


Puneți în practică metoda ABCDE 


O altă metodă de stabilire a priorităților este metoda 
ABCDE. Ea necesită revizuirea listei cu sarcini înainte 
de a le începe și notarea fiecăreia cu A, B, C, D sau E. 
Simplul act de a face acest exercițiu și de a vă gândi la 
sarcini înainte de a începe să lucraţi vă va spori specta- 
culos eficienţa. 

O sarcină „A” este una foarte importantă. Are conse- 
cințe serioase asupra finalizării sau nefinalizării obiecti- 
vului major. Faptul că o realizați sau nu poate avea un 
impact major asupra rezultatelor și succesului. Ar tre- 
bui să vă ocupați de sarcinile „A” înainte de orice. 

Dacă aveţi mai multe sarcini de tipul „A“, ordonaţi-le 
după prioritate astfel: A-1, A-2, A-3 și așa mai departe. 
Odată ce ați terminat acest exercițiu, identificaţi sarcina 

A-1 și concentraţi-vă toată energia asupra începerii și fi- 
nalizării ei, înainte de a face orice altceva. 

O sarcină de tipul „B” este ceva ce trebuie făcut. Are 
consecințe medii asupra finalizării sau nefinalizării 
obiectivului. De pildă, un telefon dat unui prieten, 
prânzul luat în compania colegilor sau verificarea 
e-mail-urilor sunt sarcini „B”. Îndeplinirea sau neînde- 
plinirea lor poate cauza anumite inconveniente, însă 
consecințele asupra vieții dumneavoastră sunt minore. 

O sarcină „C” e una pe care ar fi plăcut s-o îndepli- 
nești, însă nu va avea nici un fel de consecință. Să mai 
bei o ceașcă de cafea, să mai stai de vorbă cu un coleg, 
să citești ziarul sau să mergi la cumpărături în timpul 
zilei sunt sarcini „C”. Fie că le faci, fie că nu, nu vor 
avea nici un fel de consecințe în viaţă sau la serviciu. 

Regula este aceasta: nu te ocupa niciodată de o sarci- 
nă „B” atunci când există una „A” neîndeplinită; nu te 
ocupa niciodată de o sarcină-„C”, atunci când există 
una „B” neîndeplinită; concentrează-te asupra sarcini- 
lor „A” tot timpul zilei. 

O sarcină „D” este ceva ce poți delega pe altul să facă, 
o persoană cu o medie orară de muncă sau de câștig, 
mai mică decât tine. Regula e că ar trebui să delegați ori- 
ce poate fi delegat, pentru a vă rămâne mai mult timp 
pentru sarcinile „A”, cele care determină succesul și fe- 
ricirea în viaţă și în muncă. 

O sarcină „E” este ceva ce poți elimina în întregime. 
Sunt activități vechi, care nu mai sunt importante în 
atingerea țelurilor actuale. Multe lucruri pe care le fa- 
ceți în timpul zilei sau săptămânii pot fi eliminate fără 
nici un fel de consecinţe. 


Legea Alternativei Excluse 


Intotdeauna sunteți liberi să alegeți. Din aceste ale- 
geri permanente a ceea ce faceți şi, simultan, a ceea ce 

nu faceți este alcătuită viața dumneavoastră. Legea Al- 
ternativei Excluse spune că: a face un anumit lucru în- 
seamnă a nu face un altul. 

Ori de câte ori începeţi o sarcină de un anumit tip, 
decideți atât conștient, cât și inconștient, să nu vă ocu- 
pați de o alta în același timp. Abilitatea de a alege în 
mod înțelept ce trebuie să faceți în primul rând, în al 
doilea rând și ce nu trebuie să faceți deloc vă determină 
întreaga viață. 


Alegeţi sarcina cu valoarea cea mai ridicată 


Oamenii de succes, foarte bine plătiți, nu sunt de obi- 
cej mai inteligenți sau mai pricepuţi decât cei care nu au 
succes sau sunt prost plătiți. Diferența majoră dintre 
cele două categorii este aceea că oamenii de succes lu- 
crează întotdeauna asupra unor sarcini cu valoare ridi- 
cată. Oamenii care nu au succes își omoară mereu tim- 
pul cu sarcini cu valoare scăzută. Și sunteți întotdeauna 
liberi să alegeți. Sunteţi liberi să alegeți ce anume să fa- 
ceti mai mult și ce mai puţin. Propriile alegeri determi- 
nă, în cele din urmă, tot ce vi se întâmplă. 


Practicaţi abordarea unică a fiecărei sarcini 


Abordarea unică este una din cele mai puternice teh- 
nici ale managementului personal (sau al timpului). Ea 
constă în faptul că, odată ce ai ales sarcina A-1, începi cu 
ea și lucrezi cu toată concentrarea până când o finalizezi 
100%. Te disciplinezi astfel încât să te concentrezi fără a 
te abate sau a lăsa să-ţi fie distrasă atenția. 

Dacă atenţia îţi este abătută în altă parte sau te simți 
tentat să iei o pauză ori să mai amâni, te poți motiva re- 
petându-ți continuu: „Înapoi la lucru! Înapoi la lucru! 

Înapoi la lucru!” Îți reînnoiești în felul acesta eforturile 
de a finaliza sarcina respectivă. 

Thomas Edison scria: „Succesul meu se datorează 
mai mult abilității mele dc a lucra continuu la un singur 
lucru, fără oprire, decât oricărei alte calități.” Ar trebui 
să practicați și dumneavoastră acest principiu. 


Creați intervale de timp 


Planificaţi-vă ziua din timp și creați intervale de 
muncă neîntreruptă de câte 30, 60 și 90 de minute. Aces- 
tea sunt niște perioade de timp în care puteți lucra fără 
întrerupere sau pauză la cele mai importante sarcini. 
Sunt esenţiale pentru a duce la îndeplinire o sarcină 
vastă și importantă. 

Un mod de a crea perioade lungi de timp de lucru 
este de a vă trezi devreme și de a lucra nonstop, fără în- 
trerupere, la o sarcină sau urr proiect major. Uneori, pu- 
teți crea intervale de timp seara sau în weekend-uri. 
Dar adevărul e că toate sarcinile importante, cele care 
au consecințe potenţiale serioase, necesită intervale 
mari de timp, cu o concentrare fermă de timp și energie. 

Earl Nightingale spunea: „Orice mare realizare a 
omenirii a fost precedată de o perioadă lungă, adesea 
de mulți ani, de efort concentrat.” 


Rămâneți în cursă 


În fiecare zi trebuie să existe cinci întrebări la care să 
vă răspundeți. 

Prima dintre ele este: „De ce mă aflu pe statul de 
plată?” Ce anume am fost angajat să realizez? Dacă ați 
fi întrebaţi de șef: „De ce te plătim?” — care ar fi răs- 
punsul dumneavoastră? 

Adevărul e că aţi fost angajaţi ca să aveți rezultate 
specifice, care au o valoare economică pentru organiza- 

ţia dumneavoastră. Din toate aceste rezultate, 20% din 
ceea ce faceți contribuie cu 80% la valoarea dumnea- 
voastră. Trebuie să vă fie extrem de clar de ce vă aflaţi 
pe statul de plată și apoi să vă concentrați timpul şi 
atenţia, cât e ziua de lungă, asupra îndeplinirii acelor 
sarcini care sunt atât de importante pentru afacerea sau 
organizația dumneavoastră. 


Concentrați-vă asupra activităților 
de înaltă valoare 


A doua întrebare pe care ar trebui să v-o puneţi tot 
timpul zilei este: „Care sunt activitățile mele cu cea 
mai mare valoare?” Sunt cele care reprezintă cea mai 
bună și mai înaltă utilizare a talentului, însușirilor, ex- 
perienţei și abilităților legate de companie, carieră și or- 
ganizaţie. Deci, care sunt acestea? 

Dacă nu sunteți absolut siguri de răspuns, întrebaţi-vă 
șeful care crede el că ar fi activităţile dumneavoastră cu 
cea mai înaltă valoare. Orice ar răspunde, dedicaţi-vă lu- 
crului la aceste sarcini specifice tot timpul zilei. 


Munciţi în zonele cu rezultate cheie 


A treia întrebare este: „Care sunt zonele mele cu re- 
zultate cheie?” Așa cum am menţionat mai devreme, 
zonele cu rezultate cheie reprezintă suma tuturor acelor 
sarcini pe care trebuie neapărat să le finalizați într-o ma- 
nieră excelentă, dacă vreți să obţineţi cele mai importan- 
te rezultate cerute de postul dumneavoastră. Ele vă de- 
termină în mare măsură succesul sau eșecul în muncă. 

Trebuie să identificaţi în mod clar fiecare sarcină în 
parte și apoi să vă concentrați nu numai asupra celei 
mai bune prestații în realizarea ei, ci și asupra faptului 
că trebuie să deveniți tot mai buni în acele zone cu re- 
zultate cheie. Țineţi minte, cea mai slabă însușire cheie 

stabilește nivelul la care vă puteți folosi celelalte însu- 
şiri. Nu permiteți să fiți ținuți pe loc de slaba perfor- 
manţă într-o anumită zonă, mai ales atunci când puteți 
învăţa tot ce aveţi nevoie pentru a excela în acel dome- 
niu particular. 


Aduceţi o schimbare! 


A patra întrebare pe care ar trebui să v-o puneţi tot 
timpul este: „Ce pot face eu și numai eu, astfel încât 
acel lucru, bine făcut, să producă o adevărată schimba- 
re în companie?” 

Asta e una din cele mai bune întrebări care vă men- 
ține concentrați și în cursă. Ce anume puteți face dum- 
neavoastră și numai dumneavoastră şi care vă poate 
aduce cea mai mare schimbare în carieră? Din nou, dacă 
nu sunteți siguri de răspuns, întrebați-vă șeful. Uneori, 
el nici nu s-a gândit la aceasfă problemă în termenii 
clari ai unei asemenea întrebări. Alteori, nu s-a gândit 
deloc la ea. 

Dar, odată ce amândoi sunteți de acord în legătură 
cu una sau două sarcini pe care le puteți îndeplini și 
care să conteze mai mult decât orice altceva, trebuie să 
vă concentrați toată energia în realizarea lor rapid și 
bine. Asta vă va ajuta în carieră, mai mult decât orice 
altă decizie pe care aţi lua-o. 


Cea mai importantă întrebare 


A cincea întrebare și probabil cea mai bună, legată de 
managementul timpului, este: „Care este cea mai valo- 
roasă utilizare a timpului meu în acest moment?” Toa- 
te tehnicile și metodele de stabilire a țelurilor, a planifi- 
cării personale și a managementului timpului sunt 
destinate să vă ajute să răspundeți corect la această în- 
trebare în fiecare clipă. 


186 REALIZAREA ŢELURILOR 


Atunci când vă disciplinaţi să puneţi și să răspundeți 
în mod repetat la această întrebare și sunteți siguri că 
ceea ce faceți este răspunsul căutat, începeți să aveți re- 
alizări de două sau trei ori mai mari decât cei din jurul 
dumneavoastră. Veţi deveni tot mai productivi. Veţi re- 
aliza tot mai multe lucruri de înaltă valoare și veţi avea 
rezultate mai importante decât oricine altcineva din jur. 
Disciplinați-vă să daţi timpului cea mai valoroasă între- 
buinţare, oricare ar fi aceasta în momentul respectiv, și 
veți avea succes. 


Deveniti intens orientaţi spre rezultate 


Într-o analiză finală, cheia productivității și înaltei 
performanţe este aceasta: deveniți tot mai buni în înde- 
plinirea celor câtorva sarcini de care depinde majorita- 
tea rezultatelor. Simultan, învățați să delegaţi sau să eli- 
minati acele sarcini și activităţi care contribuie foarte 
puțin la rezultate și recompense. 

Așa cum spunea Goethe: „Lucrurile care contează 
cel mai mult nu trebuie lăsate niciodată la mila celor 
care contează cel mai puţin.” Poate că cel mai bun cu- 
vânt legat de managementul timpului este „nu“. Spu- 
neți pur şi simplu „Nu!” oricărei cereri care nu presupu- 
ne cea mai valoroasă utilizare a timpului dumneavoastră 
la un moment dat. 


Creați deprinderi legate 
de managementul timpului 


Vestea bună e că managementul timpului este o de- 
prindere și o disciplină care poate fi învățată prin prac- 
tică. Pentru a atinge succesul, una dintre reguli este: cre- 
ează-ți deprinderi bune și fă-ți din ele maeștri personali. 

Puteți deveni excelenți în managementul timpului 
printr-o practică zilnică. Întocmiţi o listă cu sarcini zil- 
nice. Ordonaţi lista după priorități, separând urgenţele 
de lucrurile importante și utilizând regula 80/20 sau 
metoda ABCDE. Alegeţi cea mai importantă sarcină și 
începeți să lucraţi imediat la ea. Disciplinaţi-vă să vă 
concentrați doar asupra acelei singure sarcini sau activi- 
tăți până când o realizați 100%. 

Ori de câte ori finalizaţi o sarcină importantă, vă veți 
simți exaltați, entuziaști și veți avea o bună părere de- 
spre sine. Vă veţi simți mai plini de energie și mai pu- 
ternici. Veţi fi mai fericiți și veți avea mai mult control 
asupra vieții dumneavoastră. Veţi fi chiar mai motivaţi 
să începeți și să finalizați următoarea sarcină majoră. 

De fiecare dată când încetiniți ritmul sau aveţi im- 
pulsul de a amâna sau întârzia lucrul, repetați-vă în 
gând: „Fă-o acum! Fă-o acum! Fă-o acum!” Dezvoltaţi 
un simţ al urgenței, o predilecție pentru acțiune. Înce- 
peţi, dați-i bătaie și lucraţi repede. Disciplinaţi-vă să 
alegeți cea mai importantă sarcină, lansaţi-vă imediat în 
îndeplinirea ei și apoi n-o mai părăsiți până când nu o 
finalizaţi. Aceste practici de management al timpului 
reprezintă cheia performanței de vârf în orice domeniu 
al vieții. 

1. Întocmiţi o listă cu tot ceea ce aţi vrea să fiți, să fa- 
ceți și să aveţi în lunile și anii care vin. Analizaţi 
lista și alegeți acele elemente care pot avea cele 
mai mari consecințe asupra vieții dumneavoastră. 


2. Intocmiţi seara o listă cu tot ce trebuie să faceți în 
ziua următoare. Lăsaţi gândirea subconștientă să 
lucreze asupra listei, în timp ce dormiti. 

3. Ordonaţi lista după priorități, utilizând regula 
80/20 sau metoda ABCDE. Înainte de a începe, 
separați urgenţele de lucrurile care nu sunt urgen- 
te și cele importante de ceea ce nu e important. 


4. Alegeţi cea mai importantă sarcină, aceea cu cele 
mai mari consecințe posibile asupra finalizării sau 
nefinalizării obiectivului major, și încercuiți-o, fă- 
când din ea acțiunea A-1. 


5. Începeţi imediat lucrul la sarcina cea mai impor- 
tantă și disciplinați-vă să vă concentrați exclusiv 
asupra ei, până când o îndepliniți 100%. 


LE 

Există o lege psihologică potrivit căreia orice vrem 
să realizăn trebuie impregnat în gândirea 
subiectivă sau subconștientă. 


ORISON SWETT MARDEN 


Câteodată, îmi întreb asistența: „Câţi dintre dumnea- 
voastră vreţi să vă dublaţi veniturile?” Deloc surprinză- 
tor, toată lumea ridică mâna. Pe urmă, continui: „Bine, 
să știți că am vești bune pentru dumneavoastră. Toţi cei 
de aici vă veţi dubla veniturile-— în mod garantat — 
dacă veţi trăi suficient de mult pentru asta!” 

Dacă veniturile dumneavoastră cresc cu o medie de 
3% sau 4% pe an, iar media anuală a costurilor vieţii 
crește și ea, vă veți dubla veniturile cam în 20 de ani. 
Dar asta înseamnă să aștepți cam multă vreme. 

Astfel încât, adevărata întrebare nu e legată de du- 
blarea veniturilor. Întrebarea corectă este: cât de repede 
poți s-o faci? 


Dublaţi-vă viteza de deplasare 
spre atingerea țelurilor 


Există multe tehnici care vă pot ajuta să vă realizaţi 
mai repede obiectivele personale şi financiare. În acest 
capitol, vreau să vă împărtășesc o metodă specială, care 

a îmbogățit mulți oameni și încă într-o măsură cu mult 
mai mare decât orice altă metodă descoperită vreodată. 
Este simplă, rapidă, eficientă și garantată — dacă o pu- 
neți în practică. 

Am spus mai devreme: „Devii ceea ce gândești în 
majoritatea timpului.” Acesta este marele adevăr din 
spatele oricărei religii, filosofii, psihologii sau oricărui 
succes. Așa cum spunea un profesor de-al meu, John 
Boyle: „Poţi obține tot ceea ce ești în stare să păstrezi în 
minte și e continuu fundamentat.” Aceasta e cheia. 


Gândire pozitivă și cunoaștere pozitivă 


Astăzi, multă lume vorbește despre importanţa unei 
„gândiri pozitive”. Gândirea pozitivă e importantă, 
dar nu suficientă. Nedirecționată și necontrolată, poate 
degenera rapid în dorință pozitivă sau speranță poziti- 
vă. In loc să slujească drept forță energetică pentru in- 
spiraţie și realizări mai însemnate, gândirea pozitivă 
poate deveni doar ceva mai mult decât o atitudine op- 
timistă față de viaţă și față de tot ce se întâmplă în jur, 
pozitiv sau negativ. 

Pentru a fi concentrată și eficientă în atingerea telu- 
rilor, gândirea pozitivă trebuie să se transforme în „cu- 
noaștere pozitivă”. E absolut necesar să știți și să cre- 
deți din adâncul sufletului că veţi avea succes în 
realizarea unui anumit obiectiv. Trebuie să acţionați 
fără nici cea mai mică îndoială. Trebuie să fiți într-atât 
de hotărâți și convinși de succesul final, încât nimic să 
nu vă poată opri. 


Programați-vă gândirea subconștientă 
Tot ce faceți pentru a vă programa gândirea subcon- 


știentă cu această convingere de nezdruncinat în atinge- 
rea succesului vă va ajuta în realizarea mai rapidă a 

obiectivelor. Metoda pe care vreau să v-o împărtășesc 
vă poate, practic, multiplica talentul și abilitățile și vă 
poate crește viteza de mișcare din locul în care vă aflați 
spre cel unde vreţi să ajungeţi. 

Una dintre cele mai importante legi mentale este ur- 
mătoarea: orice e imprimat devine exprimat. Orice im- 
primați profund în gândirea subconștientă va fi în cele 
din urmă exprimat în lumea exterioară. Ținta dumnea- 
voastră în programarea mentală este imprimarea țeluri- 
lor adânc în gândirea subconștientă, astfel încât să fie 
„încuiate“ acolo și să capete o forță proprie. Această 
metodă vă ajută să faceți așa ceva. 


Stabilirea sistematică a ţelurilor, 
în contrast cu cea întâmplătoare 


Mulţi ani de zile am lucrat la țelurile mele, le-am 
scris pe hârtie o dată sau de două ori pe an și apoi le-am 
revizuit ori de câte ori am avut ocazia. Chiar și numai 
acest lucru a adus o schimbare esenţială în viaţa mea. 
Adesea, scriu o listă cu obiective în luna ianuarie pen- 
tru anul care începe. În decembrie, îmi revizuiesc lista și 
aflu că cele mai multe țeluri au fost realizate, inclusiv 
unele din cele mai înalte și mai incredibile. 

Am învățat apoi tehnica prin care viața mea s-a 
schimbat. Am descoperit că, dacă scrierea țelurilor pe 
hârtie o dată pe an are putere, și mai puternică e scrie- 
rea obiectivelor și mai des. 

Unii autori sunt de părere că e bine să-ţi scrii și să-ți 
revizuiești țelurile o dată pe lună, alții — o dată pe săp- 
tămână. Ceea ce am învățat eu a fost forța pe care o au 
scrierea și rescrierea țelurilor în fiecare zi. 


Scrieți-vă țelurile pe hârtie în fiecare zi 


lată tehnica. Luaţi un carneţel pe care să-l ţineţi la 
dumneavoastră tot timpul. În fiecare zi, deschideți-l și 

scrieți o listă cu 10 până la 15 dintre cele mai importan- 
‘te țeluri, fără să vă referiți la lista din ziua precedentă. 
Faceţi asta zilnic. Pe măsură ce trece timpul, se vor pe- 
trece lucruri remarcabile. 

În prima zi în care scrieţi lista țelurilor, acordaţi-vă 
puțin timp de gândire și reflecţie. Majoritatea oameni- 
lor n-au făcut în viața lor o listă cu primele 10 țeluri pe 
care și le propun. 

In ziua a doua, scrierea listei, fără să tineti cont de 
cea din ziua precedentă, va fi mai ușoară. Oricum, cele 
10 până la 15 țeluri se vor schimba, atât ca descriere, cât 
și ca ordine a priorităţilor. Uneori, un obiectiv pe care 
l-ați scris într-o anumită zi nu mai apare în ziua urmă- 
toare. Poate fi chiar uitat și n-o să mai apară deloc. Sau 
apare mai târziu, într-un moment mai potrivit. 

Pe zi ce trece, definițiile date țelurilor devin tot mai 
clare și mai precise. Vă veţi trezi scriind, eventual, în fic- 
care zi aceleași cuvinte. Ordinea priorităților se va 
schimba și ea, pe măsură ce viața din jurul dumnea- 
voastră se schimbă. Dar, după aproximativ 30 de zile, 
veţi fi în situația de a scrie și rescrie aceleași țeluri în fic- 
care zi. 


Viaţa dumneavoastră își ia zborul 


Cam în acest moment, se întâmplă ceva remarcabil 
în viața dumneavoastră. Își ia zborul! Vă simțiți ca un 
pasager dintr-un avion cu reacţie care rulează cu viteză 
pe pistă. Munca și viața personală se îmbunătățesc 
spectaculos. Mintea vă sclipește de idei și intuiţii. Ince- 
peti să atrageți oameni și resurse care să vă ajute să vă 
atingeți obiectivele. Începeți să progresați în ritm rapid, 
uncori atât de rapid încât vi se face frică. Totul începe să 
se schimbe într-un mod extrem de pozitiv. 

De-a lungul anilor, am ținut prelegeri în 23 de țări și 
m-am adresat la mai mult de două milioane de oameni. 

Am împărtăşit acest „Exerciţiu cu Zece Țeluri” unor 
sute de mii de participanţi la seminarii. Acesta e ceva 
mai simplu decât exercițiul pe care vi-l propun dum- 
neavoastră acum. lată-l. 

Cer asistenţei să întocmească o listă cu 10 obiective pe 
care doresc să le atingă în anul viitor. Le spun să pună 
deoparte lista timp de 12 luni și apoi s-o citească. Atunci 
când o fac, după un an, este ca și cum a avut loc o sca- 
matorie. Aproape în toate cazurile, 8 țeluri din 10 au fost 
îndeplinite, câteodată în cele mai remarcabile moduri. 

Am prezentat acest exercițiu peste tot în lume, unor 
oameni aparținând unor culturi diferite şi vorbind 
limbi diferite. Practic în toate cazurile, atunci când 
m-am întors în țările și orașele lor, oamenii au stat la 
coadă ca să-mi vorbească, aproape ca în cazul felicitări- 
lor care se prezintă mirilor la o nuntă, și mi-au spus tot 
felul de poveşti despre cum li s-au schimbat viețile 
după ce și-au scris pe hârtie cele 10 țeluri, cu un an sau 
mai mult în urmă. 


Aplicarea metodei 


Prin exercițiul discutat în acest capitol puteți învăța 
cum să ajungeti la rezultate mai înalte și mai rapide de- 
cât cele de care se bucură cei care-și scriu țelurile pe hâr- 
tie doar o singură dată. Rezultatele dumneavoastră se 
vor dubla și tripla, vor crește de cinci până la zece ori, 
beneficiind de aceeași forță de stabilire a ţelurilor de- 
spre care am discutat mai devreme, dacă vă veţi scrie ţe- 
lurile pe hârtie în fiecare zi. 

Trebuie să urmați reguli speciale, pentru a scoate tot 
ce se poate din acest exerciţiu. Mai întâi, trebuie să uti- 
lizaţi „formula celor trei P”. Obiectivele trebuie scrise 
într-o manieră pozitivă, la timpul prezent și la persoa- 
na întâi. 

Activaţi-vă gândirea subconștientă 


Gândirea subconștientă este activată doar de decla- 
rații afirmative formulate la timpul prezent. Prin urma- 
re, scrieți țelurile ca și cum deja le-aţi fi atins. În loc de 
„Voi câștiga 50 000$ î în următoarele 12 luni”, scrieți 
„Câștig 50 000 $ pe an.” 

Țelurile trebuie formulate la modul pozitiv. În loc de 
„O să mă las de fumat” sau „O să slăbesc un anumit nu- 
măr de kilograme“, spuneți „Sunt nefumător” sau „Am 
X kilograme.” 

Comanda trebuie să fie pozitivă, pentru că gândi- 
rea subconștientă nu poate procesa o comandă nega- 
tivă. E receptivă doar la afirmații pozitive, făcute la 
timpul prezent. 

Al treilea P vine de la persoana întâi. De acum înain- 
te, pentru tot restul vieții, scrieți fiecare obiectiv înce- 
pând cu „Eu“, urmat de un anumit verb. Sunteţi singu- 
ra persoană din univers care poate folosi cuvântul „eu“ 
în relație cu sine însăși. Atunci când gândirea subcon- 
știentă primește o comandă care începe cu „eu”, este ca 
și cum secţia de producţie dintr-o fabrică primește o co- 
mandă din partea conducerii. Se apucă imediat de trea- 
bă pentru a transpune țelul în realitate. 

De exemplu, nu spuneți „Țelul meu e de a câștiga 
50 000 $ pe an”, ci „Eu câștig 50 000 $ pe an.’ ! Începeți 
fiecare obiectiv cu formulări de genul „Eu câștig”, „Eu 
cântăresc”, „Eu realizez”, „Eu înving”, „Eu conduc cu- 
tare sau cutare mașină“, „Eu locuiesc în cutare fel de 
casă”, „Eu urc pe muntele cutare” și așa mai departe. 


Stabiliţi termene limită pentru obiective 


Pentru a adăuga și mai multă forță țelurilor scrise 
zilnic, stabiliți un termen limită pentru fiecare. 


Revizuiţi-vă zilnic țelurile 195 


De pildă, aţi putea scrie: „Eu câștig în medie 5 000 $ 
pe lună până la 31 decembrie (urmează un anumit an).” 

Așa cum am discutat în capitolul precedent, minții 
dumneavoastră îi plac termenele limită și înflorește 
atunci când vine vorba de „un sistem de forță”. Chiar 
dacă nu știți cum va fi realizat țelul respectiv, stabi- 
liți-vă întotdeauna un termen limită. Ţineţi minte, pu- 
teți schimba termenul limită prin noi informații. Dar 
asigurați-vă că aveți un termen limită, ca un semn al ex- 
clamării, după fiecare obiectiv. 


Cât de tare vă doriţi un anumit lucru? 


Exerciţiul de scriere a celor zece țeluri în fiecare zi 
este un test. El determină cât de tare vreți într-adevăr 
să atingeţi acele țeluri. Adesea, scrieți un obiectiv și 
apoi uitaţi să-l mai scrieți din nou. Asta înseamnă, pur 
și simplu, ori că nu vreți cu adevărat să realizați țelul 
respectiv ori că nu credeți că este realizabil pentru 
dumneavoastră. 

Prin urmare, cu cât vă disciplinați mai mult să vă 
scrieţi țelurile zilnic, cu atât vă va deveni mai clar ce 
anume vreți cu adevărat și cu atât veți fi mai convinși că 
vă stă în puteri realizarea unui anumit lucru. 


Aveţi încredere în proces 


Atunci când începeţi să scrieți țelurile pe hârtie, s-ar 
putea să nu aveţi idee cum vor fi realizate. Acest lucru 
nu e important. Tot ce contează e să le scrieți și să le re- 
scrieţi în fiecare zi, cu încredere totală, știind că, de fie- 
care dată când o faceţi, le imprimaţi tot mai adânc în 
gândirea subconștientă. La un moment dat, veţi începe 
să credeţi, cu toată convingerea că obiectivul respectiv e 
perfect realizabil. 

Odată ce gândirea subconștientă a acceptat țelurile 
ca pe niște comenzi ale gândirii conștiente, ea va începe 
să vă ajusteze cuvintele și acțiunile conform unui model 
corespunzător acelor țeluri. Gândirea subconștientă va 
atrage oamenii și împrejurările care vă pot ajuta să vă 
realizaţi obiectivele. 


Computerul mental funcționează 
24 de ore pe zi 


Gândirea subconștientă lucrează ca un computer 
uriaș, care nu e niciodată scos din funcţiune și care vă 
ajută să transpuneți țelurile în realitate. Aproape fără să 
faceți nimic, țelurile încep să se materializeze, uneori în 
cele mai remarcabile și neașteptate moduri. 

În urmă cu mai mulți ani, am întâlnit un om de afa- 
ceri din Los Angeles, care avea o idee absolut ridicolă. 
Voia să investească mai multe milioane de dolari pentru 
crearea unui parc de distracții în Hawaii, cu restauran- 
te, manifestări și expoziții din diferite țări. Era absolut 
convins că ar fi constituit o mare atracţie și că putea ob- 
ține sprijinul necesar din partea tuturor acestor țări ime- 
diat ce putea face rost de bani pentru lansarea proiectu- 
lui. Cu toată tinerețea și lipsa mea de experienţă, i-am 
spus cu blândeţe că ideea lui era pură fantezie. Comple- 
xitatea și costul unei asemenea întreprinderi erau atât 
de vaste pentru o persoană cu resurse limitate cum era 
el, încât constituia o totală pierdere de timp. l-am mul- 
tumit pentru oferta de a pune planul în aplicare și, po- 
liticos, m-am despărțit de el. 

Asta se întâmpla în anii '60. Următorul lucru pe care 
l-am auzit despre acest proiect a fost acela că Walt Dis- 
ney Corporation îl adoptase în întregime, numindu-l 
„Prototipul Comunităţii Experimentale de Mâine” 
(Centrul EPCOT) și începuse construcţia lui lângă Dis- 
ney World din Orlando, Florida. Parcul de distracții și 

dezvoltarea lui au continuat să aducă sute de milioane 
de dolari, an de an, devenind una din cele mai popula- 
re destinaţii turistice din lume. 


Activaţi toate forțele din Univers 


Iată esenţa acestei întâmplări. La vremea aceea, tânăr 
fiind, nu știam că atunci când scrii un ţel pe hârtie, in- 
diferent cât de mare și imposibil ți se pare, activezi o se- 
rie de forțe din univers care fac deseori ca imposibilul 
să devină posibil. Voi explica acest lucru în capitolul de- 
spre „gândirea supraconștientă”. 

Ori de câte ori scrieți un țel nou, de orice fel, puteți fi 
sceptici și vă puteți îndoi că se va îndeplini. S-ar putea 
să aveți ideea în gândirea conștientă, însă nu aţi dezvol- 
tat încă totala încredere și convingere că acel lucru e po- 
sibil. E normal și natural. Nu lăsaţi, însă, acest lucru să 
vă împiedice să folosiți metoda în fiecare zi. 


Treceţi la treabă! 


Tot ce trebuie pentru ca această metodă să funcțione- 
ze este să purtaţi cu dumneavoastră un carnețel și să vă 
disciplinați în așa fel încât să scrieți zilnic zece țeluri la 
timpul prezent, în mod pozitiv și la persoana întâi. Asta 
e tot. Într-o săptămână, o lună sau un an vă veți uita în 
jur și veți vedea că întreaga dumneavoastră viață s-a 
transformat în cel mai remarcabil mod. 

Chiar dacă sunteți sceptici în legătură cu această me- 
todă, nu aveţi nevoie decât de cinci minute în fiecare zi 
ca s-o încercați. Vestea bună e că nu am întâlnit în 20 de 
ani vreo persoană care să-mi spună că metoda nu func- 
ționează. Ba dimpotrivă. Primesc scrisori, telefoane, 
e-mail-uri și mărturisiri personale aproape în fiecare zi, 
din partea unor oameni din toată ţara și din toată lu- 

mea, ale căror vieți s-au transformat atât de spectaculos 
prin această metodă, încât pare de-a dreptul incredibil. 


Multiplicaţi rezultatele 


Puteţi multiplica eficiența metodei printr-o serie de 
tehnici suplimentare. Mai întâi, după ce ați scris pe hâr- 
tie țelul respectiv, la timpul prezent, în mod pozitiv și 
la persoana întâi, scrieți cel puţin trei acțiuni pe care le 
puteți întreprinde imediat pentru a vă atinge obiecti- 
vul, tot la timpul prezent, în mod pozitiv și la persoa- 
na întâi. 

De exemplu, țelul ar putea fi să câștigați o anumită 
sumă de bani. Puteţi scrie: „Eu câștig 50.000 $ în urmă- 
toarele 12 luni.” Scrieţi apoi, imediat dedesubt: „(1) Eu 
planific fiecare zi în avans, (2) Eu încep imediat cu cele 
mai importante sarcini, (3) Eu mă concentrez exclusiv 
asupra celei mai importante sarcini până când o finali- 
zez în întregime.” 

Oricare ar fi țelul, vă puteţi gândi cu ușurință la trei 
acțiuni pe care le puteți întreprinde imediat pentru rea- 
lizarea obiectivului. La un moment dat, vă veţi trezi, 
practic, făcând pașii pe care i-aţi scris pe hârtie, uneori 
fără ca măcar să vă gândiţi la asta. Iar fiecare pas făcut 
vă apropie mai repede de obiectivul final. 


Folosiţi fișe de dimensiunea 7/12 cm 


O altă modalitate de creștere a eficienţei stabilirii zil- 
nice a țelurilor este transferarea acestora pe fișe de 7/12 
cm. Scrieți un singur tel pe fiecare fișă, cu litere mari. Ţi- 
neți tot timpul la dumneavoastră aceste fișe. Ori de câte 
ori aveți un moment liber, scoateți-le și revedeți-vă telu- 
rile, unul câte unul. 

Fiecare țel trebuie scris ca o afirmație la timpul pre- 
zent, pozitiv și la persoana întâia. Cineva a spus odată: 

„Mai curând o dimineaţă fără micul dejun decât una 
fără afirmaţii.” De fiecare dată când folosiți aceste fișe, 
așteptați mai întâi câteva clipe, respirați profund și rela- 
Xați-vă, iar apoi revedeţi pe rând fiecare obiectiv. 

În timp ce citiți fiecare ţel, imaginaţi-vi-l ca pe o rea- 
litate deja existentă. Practic, imaginați-vă că vă bucurați 
de efectele lui, că simţiți plăcerea de a-l fi realizat. 

Pe de altă parte, pe măsură ce citiți ceea ce e scris pe 
fişe, imaginați-vă pașii specifici pe care-i puteți face 
imediat pentru atingerea obiectivului. Imaginați-vă, 
practic, făcând acei pași. Apoi, relaxați-vă și treceţi la 
următorul țel. 

În mod ideal, ar trebui să revedeţi ţelurile înscrise pe 
fişe de cel puțin două ori pe zi. Amintiţi-vă să le ţineţi 
la dumneavoastră și să le revedeți în timpul zilei. 


Cele mai bune momente pentru 
programarea mentală 


__Două momente din zi sunt ideale pentru scrierea și 
rescrierea țelurilor, ca și pentru citirea și revizuirea fișe- 
lor. Primul este în timpul serii, imediat înainte de a mer- 
ge la culcare, și al doilea dimineaţa, înainte de a pleca 
la serviciu. 

Atunci când scrieţi și revedeţi țelurile seara, le pro- 
gramati în gândirea subconștientă. Aceasta are apoi oca- 
zia de a lucra asupra țelurilor tot timpul nopții, în timp 
ce dormiti. Vă veți trezi adesea având idei minunate în 
legătură cu ceea ce puteți face sau cu oamenii pe care-i 
puteți solicita să vă ajute să vă realizați obiectivele. 

Atunci când scrieți și revedeți țelurile dimineața, îna- 
inte de a începe ziua, vă mobilizați gândirea pozitivă și 
acționați în mod pozitiv întreaga zi. Așa cum exercițiile 
fizice făcute dimineaţa vă încălzesc corpul, revederea 
țelurilor vă încălzește mintea și vă pregătește să dați tot 
ce e mai bun în dumneavoastră pe tot parcursul zilei. 


200 REALIZAREA ȚELURILOR 


Rezultatul rescrierii și revizuirii ţelurilor în fiecare zi, 
dimineața și seara, este imprimarea lor și mai adânc în 
gândirea subconștientă. Veţi trece treptat de la gândirea 
pozitivă la cunoașterea pozitivă. Veţi dezvolta o convinge- 
re de nezdruncinat că țelurile sunt realizabile și că e 
doar o chestiune de timp ca să le atingeţi. Și veți avea 
perfectă dreptate. 

1. Luaţi un carnețel chiar astăzi și scrieți în el 10 
până la 15 țeluri, pe care doriţi să le realizați în- 
tr-un viitor previzibil. 


2. Creați un set de fişe de 7/12 cm, în care ţelurile 
sunt scrise la timpul prezent, în mod pozitiv și la 
persoana întâi, și țineţi-le la dumneavoastră 
oriunde vă duceți. 


3. În fiecare seară, înainte de a merge la culcare, vi- 
zualizaţi și imaginați-vă viaţa ca şi cum ați fi atins 
acele obiective. 


4. Gândiţi-vă la trei lucruri pe care să le faceți pen- 
tru realizarea țelurilor. Gândiţi întotdeauna în ter- 
menii unor acţiuni specifice. 


5. Disciplinaţi-vă să rescrieți țelurile în fiecare zi, 
fără să revedeţi lista din zona precedentă, până 
când deveniți absolut convinși că realizarea lor e 
inevitabilă. 


Vizualizaţi-vă continuu 
țelurile 


lubește-ți viziunile și visurile ca și cum ar fi copiii 
sufletului tău, proiectele împlinirilor supreme. 


NAPOLEON HILL 


Posedaţi, practic, puteri mentale nelimitate. Multă 
lume nu e conștientă de aceste puteri și nu reușește să 
le folosească pentru a atinge un ţel. Din acest motiv, re- 
zultatele multor oameni sunt mediocre. 

Atunci când începi să tatonezi și apoi să descătușezi 
puterea gândirii subconștiente și a celei supraconștien- 
te, adesea realizezi într-un an sau doi mai mult decât re- 
alizează alții într-o viață. Te deplasezi mai rapid spre ţe- 
lurile pe care ți le poti imagina în mod curent. 


Cea mai importantă aptitudine 


Abilitatea de a vizualiza este, probabil, cea mai pu- 
ternică aptitudine pe care o aveți. Orice ameliorare din 
viaţă începe cu ameliorarea tablourilor mentale. Vă 
aflaţi acolo unde vă aflaţi astăzi și sunteţi ceea ce sun- 
teți în bună măsură datorită tablourilor mentale pe care 
le aveți în gândirea conștientă în momentul prezent. Pe 
măsură ce vă schimbaţi aceste tablouri mentale în inte- 

rior, lumea dumneavoastră exterioară va începe să se 
schimbe și ea, corespunzător acelor tablouri. 

Vizualizarea activează Legea Atracţiei, care aduce în 
viaţa dumneavoastră oamenii, împrejurările și resurse- 
le de care aveţi nevoie pentru atingerea obiectivelor. 

Vizualizarea mai activează și Legea Corespondenţei, 
care spune: „Precum înlăuntru, așa și în afară.” Pe mă- 
sură ce schimbaţi tablourile mentale, lumea din exte- 
rior, precum o oglindă, începe să se schimbe. Așa cum 
devii ceea ce gândești majoritatea timpului, devii și 
ceea ce vizualizezi mereu. 

Wayne Dyer spune: „O să vezi când o să crezi.” Jim 
Cathcart spune și el: „Persoana pe care o vezi este per- 
soana care o să devii.” Dennis Waitley afirmă că imagi- 
nile mentale sunt „previziunile atracțiilor ce vor apărea 
în viaţă”. 

Albert Einstein spunea: „Imaginaţia e mai importan- 
tă decât faptele.” Napoleon Bonaparte: „Imaginaţia gu- 
vernează lumea.” Napoleon Hill: „Orice poate fi conce- 
put şi crezut de mintea omului poate fi și realizat.” 


Importanţa viziunii 


Cea mai des întâlnită caracteristică a liderilor de la 
toate nivelurile și de-a lungul timpului este viziunea. 
Asta înseamnă că ei pot vizualiza și imagina un viitor 
ideal cu mult înainte ca acesta să devină realitate. Așa 
cum Walt Disney a văzut cu claritate un parc de distrac- 
ţii vesel, curat, pentru întreaga familie, cu mulți ani îna- 
inte ca Disneyland să fie construit, tot așa, ce e valoros 
în viața dumneavoastră începe cu un tablou mental de 
un anumit tip. 

Aşa cum se întâmplă de obicei, întotdeauna vizuali- 
zați ceva, într-un fel sau altul. De fiecare dată când vă 
gândiţi la cineva sau ceva, vă amintiți un eveniment din 
trecut, vă imaginați unul din viitor sau chiar visați cu 

ochii deschişi — de fapt vizualizati. Este esențial să învă- 
tati să dirijaţi și să controlaţi această capacitate de vizu- 
alizare a minții și s-o focalizați, ca pe o rază laser, în di- 
recția realizării țelurilor celor mai importante pentru 
dumneavoastră. 


Vizualizaţi succesul pe care doriţi să-l aveţi 


Oamenii de succes sunt cei care vizualizează dinain- 
te tipul de succes de care doresc să se bucure. Înaintea 
oricărei noi experienţe, persoana de succes vizualizează 
experienţele de succes anterioare, similare evenimentu- 
lui pe cale să se petreacă. O persoană de succes care lu- 
crează în vânzări vizualizează și își amintește prezentă- 
rile care au avut succes. Un avocat de succes 
vizualizează și îşi aduce aminte de performanţa lui în 
faţa instanței dintr-un proces unde a avut succes. Un 
medic sau un chirurg de succes vizualizează și își amin- 
tește un tratament de succes aplicat unui pacient. 

Oamenii care nu au succes, pe de altă parte, folosesc 
și ei imaginația, dar în detrimentul lor. Înaintea unui 
eveniment nou ei își amintesc, reflectă și vizualizează 
experienţele anterioare soldate cu eșec. Se gândesc cum 
au eșuat sau au acționat greșit ultima dată în acel dome- 
niu și își imaginează că se va întâmpla la fel și de data 
asta. Drept rezultat, atunci când încep noua experienţă, 
gândirea lor subconștientă e programată mai curând 
pentru eșec decât pentru succes. 


Alimentaţi-vă mintea cu imagini captivante 


Performanţa din exterior este întotdeauna consec- 
ventă cu imaginea despre sine din interior. Această ima- 
gine e alcătuită din tablouri mentale care alimentează 
gândirea înaintea oricărui eveniment. lar vestea bună e 

că aveţi control deplin asupra tablourilor mentale, în 
sensul bun sau în cel rău. Puteţi alege să vă alimentați 
gândirea cu imagini pozitive, despre succes, entuzias- 
mante sau puteți să vă îngăduiţi să fiți preocupați de 
imagini despre eșec. Alegerea vă aparține. 

Aproape tot ce ați realizat în viață sau n-aţi reușit să 
realizați este rezultatul utilizării corecte sau greșite a vi- 
zualizării. Dacă priviți înapoi, veți afla că aproape tot ce 
ați vizualizat în mod pozitiv s-a îndeplinit în cele din 
urmă. Ați vizualizat că terminați școala și așa s-a întâm- 
plat. Ați vizualizat că vă cumpăraţi prima dumneavoas- 
tră mașină și ați cumpărat-o. V-aţi vizualizat prima po- 
veste de dragoste sau relație și ați întâlnit persoana 
potrivită. Aţi vizualizat că faceți o călătorie, că obţineţi 
o slujbă, că găsiți un apartament sau că vă cumpăraţi 
anumite haine și toate aceste evenimente s-au împlinit. 


Controlaţi tablourile mentale 


Aţi folosit mereu puterea de vizualizare iea lungul 
vieții. Însă problema este că majoritatea oamenilor uti- 
lizează vizualizarea într-un mod întâmplător, uneori 
pentru a se ajuta, alteori pentru a-și face rău. 

Țelul dumneavoastră ar trebui să fie obținerea con- 
trolului total asupra procesului de vizualizare și a certi- 
tudinii că gândirea și imaginile mentale sunt continuu 
concentrate asupra a ceea ce doriţi să aveți sau să fiți. 


Omul indispensabil 


George Washington, primul președinte al Statelor 
Unite, considerat de majoritatea istoricilor „omul indis- 
pensabil” al fondării Republicii Americane, şi-a început 
viața în condiții umile. S-a născut într-o casă mică și a 
crescut având parte de destule privațiuni. Dar a fost 


Vizualizaţi-vă continuu țelurile 205 


ambițios și a decis de la o vârstă fragedă că trebuia să-și 
creioneze și modeleze caracterul și personalitatea astfel 
încât să devină genul de persoană cu succes și accepta- 
tă în societate. 

În tinereţe, o influenţă hotărâtoare asupra sa a avut o 
carte cu 130 de reguli referitoare la maniere și compor- 
tament. A citit și a recitit de nenumărate ori această car- 
te și, în cele din urmă, și-a întipărit-o în memorie. După 
aceea, a pus în practică politețea și cele mai bune ma- 
niere în interacțiunile sale cu alte persoane. Cu timpul, 
a devenit o figură puternică în Revoluţia Americană, fi- 
ind descris, totuși, ca unul dintre bărbaţii cei mai curte- 
nitori și gentili din coloniile americane. 


Creaţi-vă propriul caracter 


Benjamin Franklin, primul milionar al Americii, 
unul dintre părinții fondatori ai țării și un remarcabil 
om de stat, diplomat și inventator, a fost în copilărie un 
băiat sărac din Philadelphia, ucenic într-o companie ti- 
pografică mică. Era o fire deschisă și nesupusă și adesea 
își făcea dușmani care îi anulau apoi șansele de succes 
și îl țineau pe loc. 

La un moment dat, așa cum dezvăluie Benjamin 
Franklin în autobiografia sa, și-a dat seama că persona- 
litatea îi primejduia șansele de succes pe termen lung, 
în nou apăruta societate americană. Prin urmare s-a de- 
cis să dezvolte în el însuși o serie de virtuți cheie, cum 
ar fi sinceritatea, modestia, răbdarea, disciplina și ones- 
titatea, virtuți pe care considera că trebuie să le aibă, 
dacă dorea să-și împlinească potențialul. 

Timp de mai mulţi ani, atât Washington, cât și Franklin 
au pus în practică vizualizarea. S-au gândit la o anu- 
mită caracteristică sau calitate pe care voiau s-o capete 
și s-o dezvolte. S-au vizualizat și imaginat ca pose- 
dând acea calitate. În toate interacțiunile cu alți oameni, 
ei au recurs la această „oglindă interioară” pentru a ve- 

dea cum ar trebui să se comporte și apoi s-au purtat co- 
respunzător tabloului interior ideal. In timp, imaginile 
mentale au ajuns atât de adânc impregnate în gândirea 
lor subconștientă, încât comportamentul și persoana 
s-au contopit. 


Sunteţi ceea ce puteți fi 


Piero Ferucci, în cartea intitulată What We May Be (Ce 
putem fi), explică în ce fel putem dezvolta orice calitate 
dorită — stăruind continuu asupra ei și imaginându-ne 
că deja o avem. Citiţi cât mai multe despre calitatea pe 
care o doriţi. Învățați despre ea. Și, mai ales, imagi- 
nați-vă punând în practică acea calitate ori de câte ori e 
necesar. 

Aristotel scria că cea mai bună metodă de dezvolta- 
re a unei anumite virtuţi, dacă ea îţi lipsește în mod 
obișnuit, este să te imaginezi și să te comporți ca și cum 
ai poseda deja acea virtute, ori de câte ori este cerută de 
împrejurări. Priviţi-vă și gândiţi-vă la dumneavoastră 
așa cum puteţi fi, nu doar la cum sunteți astăzi. Treptat, 
veți deveni acea nouă persoană. 


Schimbaţi tablourile mentale 


În esenţă, controlaţi modelarea și schițarea propriei 
personalități și a propriului caracter prin imagini men- 
tale, asupra cărora stăruiți oră de oră și minut de minut. 
Schimbând imaginile mentale, schimbaţi și modul de a 
gândi, simţi și acţiona. Schimbaţi modul în care îi tratați 
pe ceilalți și modul în care vă răspund ei. Vă schimbaţi 
performanţa și rezultatele. Vă puteți, practic, reconstrui 
prin imaginea celei mai bune persoane pe care v-o pu- 
teți imagina și care doriți să deveniți. Acestea toate fac 
parte din utilizarea constructivă a vizualizării. 

În atletismul profesionist există o metodă de antre- 
nament numită „repetiție mentală”. Atleţii de mare per- 
formanţă din toate probele repetă mental evenimentele, 
înainte de a intra în competiţia propriu-zisă. Ei se văd 
comportându-se la cel mai bun nivel atins anterior. Cu 
multe zile și ore înaintea unei competiții importante, se 
vizualizează concurând cu succes — iarăși și iarăși. 

Își amintesc continuu „recordurile personale” din 
competițiile anterioare și le urmăresc ca pe un „film al 
minții” în propria sală de proiecție mentală. Se văd reu- 
șind mereu și mereu și simt bucuria și satisfacția care. 
însoțesc o mare performanță. Devin entuziaști și fericiți 
la gândul de a se comporta tot atât de bine și în compe- 
titia care urmează. lar când aceasta începe, în ceea ce-i 
privește, deja au câștigat. 


Relaxaţi-vă profund și vizualizaţi 
rezultatele dorite 


Patinatorii, de exemplu, ascultă de nenumărate ori 
muzica aleasă pentru un anumit exercițiu, în timp ce 
stau complet relaxaţi, cu ochii închiși, imaginându-și că 
evoluează pe gheaţă. Unul din beneficiile patinajului în 
gând este că nu cad și nu fac niciodată greșeli. Se văd 
patinând perfect, iarăși și iarăși, înainte de a intra efec- 
tiv pe gheaţă. În acel moment, gândirea subconștientă 
este deja antrenată să-i poarte prin acel exercițiu cu ușu- 
rință și graţie. 

Corpul fizic nu are o gândire proprie. Cea mai mică 
mișcare a degetelor este controlată de un computer cen- 
tral, creierul. Mintea este cea care trimite impulsuri 
energetice nervoase prin măduva spinării și apoi prin 
întregul corp, până la nivelul mușchilor, pentru a coor- 
dona activitățile fizice. Atunci când vizualizaţi, vă an- 


208 REALIZAREA ŢELURILOR 


trenaţi, practic, computerul principal. Vă programati 
gândirea cu performanţa pe care doriţi ca trupul s-o re- 
alizeze. l 


Cele patru părți ale vizualizării 


Există patru părți ale vizualizării, pe care le puteți în- 
văła și practica pentru a fi siguri că utilizați această for- 
tă incredibilă, cu avantajele ei excepționale, în tot restul 
zilelor dumneavoastră. 


Cât de des? 


Primul aspect al vizualizării este frecvența — de câte 
ori vizualizați un anumit țel ca fiind realizat sau pe dum- 
neavoastră înșivă acționând într-un mod excelent în ca- 
drul unui anumit eveniment. Cu cât repetați mai des un 
tablou mental clar al celei mai bune performanțe, cu atât 
mai repede el va fi acceptat de gândirea subconștientă și 
va apărea ca parte a realității dumneavoastră. 


Cât timp? 


Al doilea element al vizualizării este durata imaginii 
mentale, perioada în care puteți menține imaginea în 
minte, de fiecare dată când o reluaţi. Atunci când vă re- 
laxaţi profund, adeseori puteţi menţine o imagine men- 
tală a celei mai bune performanțe mai multe secunde 
sau chiar minute. Cu cât menţineţi mai mult acest ta- 
blou mental, cu atât îl veţi imprima mai adânc în gândi- 
rea subconștientă și cu atât mai repede se va exprima 
prin performanţa propriu-zisă. 


Cât de clar? 


Al treilea element al vizualizării este vivacitatea. Exis- 
tă o relație directă între cât de clar puteți vedea în min- 
te țelul sau rezultatul dorit și cât de repede devine aces- 

ta realitate. Acest element al vizualizării explică forțele 
Legii Atracţiei și ale Corespondenţei. Vivacitatea dorin- 
tei determină, în mod direct, cât de repede se materiali- 
zează ea în lumea din jur. 

lată o concluzie interesantă. Atunci când vă fixaţi un 
țel nou, imaginea sau tabloul acestuia va fi vag sau con- 
fuz. S-ar putea să nu aveți deloc idee cum va arăta acel 
tel încununat de succes. Dar, cu cât îl scrieți, îl revedeți 
și îl repetați mental mai des, cu atât mai clar va deveni. 
În cele din urmă, va fi clar precum cristalul. În acel mo- 
ment, țelul va apărea deodată în lumea reală, exact așa 
cum vi l-aţi imaginat. 


Cât de intens? 


Al patrulea element al vizualizării este intensitatea, 
suma emoţiilor pe care o atașați imaginii vizuale. În re- 
alitate, aceasta este cea mai importantă și mai puternică 
parte a procesului de vizualizare. Uneori, dacă emoția 
este suficient de intensă, iar imaginea vizuală destul de 
clară, țelul va deveni imediat realitate. 


Natura este neutră 


Sigur că elemente precum frecvența, durata, vivaci- 
tatea și intensitatea vă pot ajuta sau vă pot face rău. Ca 
și natura, puterea vizualizării este neutră. Precum o sa- 
bie cu două tăișuri, poate tăia în ambele sensuri. Vă 
poate conduce spre succes sau insucces. Vizualizarea vă 
aduce ceea ce vă imaginați cu vivacitate și intensitate, 
bun sau rău. 

De exemplu, îngrijorarea este o formă de fixare nega- 
tivă a unui ţel. Este procesul gândirii, imaginării și vi- 
zualizării, prin teamă și neliniște, a exact ceea ce nu 
vreți să se întâmple. Atunci când vă faceţi griji, utilizați 
vizualizarea într-un mod negativ. Exact acele probleme 

e care nu le doriți sunt atrase în viața dumneavoastră. 
In lov 3:25, lov spune: „Lucrul de care mă tem cel mai 
tare, acela s-a abătut asupra mea.”* Aceasta se referă la 
consecințele nefericite ale vizualizării negative. Trebuie 
să aveți mare grijă cum utilizați puterea vizualizării. 


Proiectaţi casa de vis 


Atunci când ne-am căsătorit, eu și soția mea aveam 
bani puțini, iar după ce mi-am început propria afacere, 
și puținul pe care l-am avut s-a terminat. Cu toate aces- 
tea, ca toate cuplurile, discutam despre faptul de a avea 
într-o zi „casa de vis”. Construiam fantezii despre traiul 
într-un cămin perfect pentru noi și familia noastră. În 
cele din urmă, am decis să punem la treabă puterea vi- 
zualizării pentru achiziționarea casei de vis. 

Deși locuiam pe atunci într-o casă închiriată și 
aveam bani puțini, ne-am abonat la mai multe reviste 
care descriau frumoasele case scoase la vânzare în toată 
țara. Am citit Better Homes and Gardens şi Architecture 
Digest. În weekend-uri, ne duceam să vedem casele dis- 
ponibile din cel mai bun cartier al orașului. Ne plim- 
bam prin camerele acelor case frumoase și scumpe și ne 
imaginam că locuiam acolo. 

Având încredere deplină că procesul va funcţiona în 
cele din urmă, am alcătuit un album cu tăieturi din zia- 
re conținând fotografii și descrieri ale unor case fru- 
moase. În timp, am făcut o listă de 42 de elemente pe 
care doream să le-regăsim în casa noastră ideală. 

Între timp, mi-am văzut mai departe de treabă, con- 
struindu-mi afacerea, sporind astfel veniturile și supli- 
mentând economiile familiei. La un an de la demararea 


* „De ceea ce mă tem, aceea mi se întâmplă și de ceea ce mi- 
e frică, tocmai de aceea am parte.” Biblia, ed. 1982. (N. trad.) 

procesului, ne-am mutat dintr-o casă închiriată într-una 
frumoasă, pe care o achiziționasem într-un cartier 
splendid. Era ideală în multe privinţe, însă știam în su- 
fletul nostru că nu reprezenta încă acea „casă de vis”. 


Răbdarea e esențială 


Un an și jumătate mai târziu, ne-am mutat din nou, 
de data asta în San Diego. După ce ne-am petrecut o 
lună de zile uitându-ne la casele de vânzare din tot ora- 
șul, am intrat într-una care fusese trecută pe listă cu 
două zile înainte și am știut imediat că aceasta era casa 
visurilor noastre. Am fost amândoi perfect de acord. 

Ne-au mai trebuit două luni să finalizăm negocierea 
prețului și alte cinci să aranjăm finanțarea, dar, exact așa 
cum programasem, am intrat în posesia casei visurilor 
noastre și în ea locuim de atunci. Și s-a dovedit că avea 
41 din cele 42 de elemente de pe lista noastră referitoa- 
re la casa perfectă. 


Gândiţi suplu 


Cei mai mulți oameni vor să fie antrenați și puși la 
punct în ceea ce priveşte fizicul lor. Psihologii vă vor 
spune că asta e posibil doar atunci când „gândiţi su- 
plu”. O modalitate de a crea imaginea mentală a suple- 
tei este să luaţi fotografia unei persoane care are corpul 
pe care vreți să-l aveți, să-i decupați capul și să puneţi 
în locul lui capul dumneavoastră, decupat din altă foto- 
grafie. Lipiţi fotografia rezultată pe frigider. Faceţi mai 
multe copii, dacă puteți, și răspândiți-le prin casă. 

Ori de câte ori vă uitaţi la fotografia ce vă reprezintă 
cu un corp minunat, gândirea subconștientă o va înre- 
gistra. În cele din urmă, vă veți trezi mâncând mai pu- 

tin și făcând mai multe exerciții. Realitatea exterioară va 
corespunde curând tabloului interior. 


Găsiţi-vă sufletul pereche 


Adesea, oamenii care nu și-au găsit încă un partener 
de viață mă întreabă cum își pot găsi „sufletul pereche”. 
Îi întreb și eu dacă au făcut o listă sau au creat o imagi- 
ne a felului în care doresc să arate sufletul lor pereche. 
Sunt întotdeauna surprinși și uneori se simt jigniti. Imi 
spun: „O să știu care e acea persoană în clipa în care o 
s-o întâlnesc.” 

Dar nu așa merg lucrurile. Delăsarea produce pierderi. 
Dacă nu ai o idee clară a ceea ce dorești, sfârșești prin a 
căpăta altceva. Îi sfătuiesc pe acești oameni singuri să 
facă pe hârtie o descriere completă a persoanei ideale, 
incluzând fiecare calitate și caracteristică pe care ar dori 
să le aibă sufletul pereche. Le spun să fie preciși în legă- 
tură cu vârsta, temperamentul, personalitatea, interese- 
le, valorile, educaţia, simţul umorului, nivelul ambiţiei 
și așa mai departe. 

E absolut uimitor ce se întâmplă după asta. Un bun 
prieten de-al meu, absolvent al unuia din seminariile 
mele de trei zile, a pus în practică procedura imediat 
după terminarea programului. Zece luni mai târziu, a în- 
tâlnit femeia care se potrivea perfect descrierii făcute. 
S-au căsătorit la scurt timp după aceea, au avut doi copii 
și au fost fericiți din primul moment în care s-au întâlnit. 

Dacă sunteţi singuri, ar trebui să încercaţi această 
tehnică. S-ar putea să fiți plăcut surprinși de ce se va în- 
tâmpla. 


Precum înlăuntru, așa și în afară 


Puteţi utiliza vizualizarea pentru a vă îmbunătăți fie- 
care domeniu al vieţii. Am discutat mai devreme despre 


Vizualizați-vă continuu țelurile 213 


folosirea „idealizării”. Acest proces implică crearea unui 
tablou ideal, reprezentând modul în care doriți să arate 
viaţa dumneavoastră la un anumit moment din viitor. 
Idealizarea e o versiune a vizualizării. Țineţi minte, nu 
puteți lovi o ţintă dacă n-o vedeţi. Dar dacă vă este ab- 
solut clar ce vreţi, în cele din urmă veţi realiza acel lucru. 


Cele mai bune momente pentru practică 


În ceea ce privește stabilirea țelurilor, cele mai bune 
momente pentru vizualizare sunt seara târziu și dimi- 
neața devreme. Atunci când vă vizualizaţi obiectivele 
înainte de a merge la culcare, ca și când ele s-ar fi înde- 
plinit, gândirea subconștientă le acceptă la un nivel pro- 
fund. Apoi vă ajustează cuvintele și acțiunile în timpul 
zilei, astfel încât să faceți și să spuneți tot mai mult ceea 
ce vă va transforma țelurile în realitate. 

Un alt momet de vizualizare este dimineaţa, devre- 
me. Imaginile mentale clare ale lucrurilor pe care doriți 
să le realizați în timpul zilei vor face mult mai probabilă 
obținerea lor, exact așa cum vi le-aţi imaginat pe listă. 


Inceputul oricărei îmbunătățiri 


Pentru a face o recapitulare, toate îmbunătățirile 
apărute în viață încep cu îmbunătăţirea tablourilor 
mentale. Începeţi astăzi să vă alimentațţi în exces mintea 
cu imagini ale persoanei care vreți să fiţi, ale vieții pe 
care doriţi s-o trăiţi și ale țelurilor pe care v-aţi propus 
să le atingeţi. Decupați fotografii din reviste și ziare, 
care să corespundă cu obiectivele dorite. Lipiţi-le peste 
tot în jurul dumneavoastră. Priviţi-le în mod regulat. 
Discutaţi despre ele. Imaginaţi-vi-le în permanenţă. 

Faceţi din viața dumneavoastră un proces continuu 
de vizualizare pozitivă, imaginându-vă mereu și „vizio- 

nându-vă” țelurile ideale și viitorul perfect. Asta vă poa- 
te ajuta să apăsați pe accelerația propriului potenţial, 
mai mult decât orice alt exercițiu în care v-aţi implica. 


Vizualizaţi-vă continuu țelurile 


1. 


Proiectaţi-vă în viitor și imaginați-vă că viața 


dumneavostră ar fi perfectă în toate privinţele. 
Cum ar arăta ea? Oricare ar fi răspunsul, imagi- 
nați-vă acest tablou cu regularitate. 


. Decupaţi fotografii ale lucrurilor pe care ați vrea să 


le aveţi sau ale persoanei care ați dori să fiți în vii- 
tor. Priviţi aceste fotografii și gândiți-vă la ce anu- 
me ați putea face pentru ca ele să devină realitate. 


. Utilizaţi repetiţia mentală înainte de orice eveni- 


ment important. Priviţi-vă cu ochii minții cum ac- 
ționați la cel mai înalt nivel, în orice faceţi sau în- 
cercați să realizați. 


. Alimentaţi-vă mintea continuu cu tablouri clare, 


stimulative și emoționante. Ţineţi minte, imagina- 
tia este previziunea atracţiilor pe cale să apară în 
viața dumneavoastră. 


. Proiectaţi casa de vis, afacerea de vis sau cariera 


de vis. Scrieţi pe hârtie fiecare ingredient necesar, 
ca și cum domeniul respectiv ar fi perfect în toate 
privinţele. Vizualizaţi acest lucru în fiecare zi ca 
pe o realitate existentă. 


Faceţi din procesul de vizualizare o parte obișnuită 
a vieții dumneavoastră. Investiţi timp în mod regu- 
lat în crearea de tablouri mentale vii despre dum- 
neavoastră și viata dumneavoastră, exact așa cum 
ați dori să fie. Apoi, aveţi încredere deplină că tablo- 
urile respective se vor materializa, exact în momen- 
tul în care veți fi pregătiți. 


i 
Activaţi-vă gândirea 
supraconștientă 


Gândirea obiectivă are un control total asupra gândirii 
subiective. Cu o fidelitate extremă, merge până la 
capăt, atingând consecințele ultime, indiferent ce 

anume a imprimat în ea gândirea subiectivă. 


TIIOMAS TROWARD 


Imaginaţi-vă că tocmai v-aţi mutat într-o casă nouă, 
iar fostul proprietar, înainte să plece, v-a explicat că 
există o cameră specială la subsol, care conține un com- 
puter uimitor. Puteţi programa orice țel sau întrebare în 
acel computer și veți primi răspunsul corect la timpul 
potrivit. Funcţionează de fiecare dată. lar răspunsurile 
se dovedesc perfect corecte. Imaginați-vă ce schimbare 
ar aduce asta în viața dumneavoastră! 

Adevărul e că aveți un asemenea computer. El e dis- 
ponibil și accesibil în orice clipă. Se numește „gândirea 
supraconștientă”. Este cea mai puternică aptitudine 
descoperită vreodată în istoria omenirii și o puteţi acce- 
sa în orice moment doriți. 

Am tot repetat în cuprinsul cărții că „deveniți ceea ce 
gândiţi în majoritatea timpului” și că „puteți avea tot 
ceea ce sunteți capabili să păstraţi permanent î în minte”. 
În plus, am discutat Legea Atracţiei și Legea Corespon- 
denţei și importanța clarității absolute în determinarea 

exactă a ceea ce vreţi să fiți, să aveți şi să faceți. În fieca- 
re caz în parte, m-am referit, în mod indirect, la puterea 
gândirii supraconștiente. 


Un secret străvechi 


Gândirea supraconștientă e cunoscută și se vorbește 
despre ea de mii de ani, pe tot parcursul istoriei omeni- 
rii. Timp îndelungat, a reprezentat cunoașterea secretă a 
misticilor și înțelepților. Accesul la ea a fost bine păzit și 
permis, numai după mulți ani de studiu loial, elevilor 
devotați ai școlilor „misterelor“ din lumea antică. Doar 
în ultima sută de ani a devenit ceva mai disponibilă 
informaţia despre gândirea supraconștientă — și numai 
pentru un număr restrâns de oameni. 


Trei gândiri într-una singură 


Sigmund Freud, fondatorul psihoterapiei, scria în 
1895 că cele trei componente ale minţii sau gândirii sunt 
„€eul”, „sinele” („id”) și „supraeul”. S-a bazat foarte mult 
în activitatea sa pe aceste trei elemente diferite ale per- 
cepției. 

Eul e descris ca fiind „eu sunt”, partea de gândire 
alertă și conștientă, care se ocupă de lumea exterioară, 
care analizează, decide și acționează. O numim gândi- 
rea conștientă. 

Sinele definit de Sigmund Freud este partea incon- 
știentă a minţii sau ceea ce numim gândire subconștien- 
tă. Reprezintă vastul depozit de amintiri și trăiri în care 
sunt adunate toate gândurile, hotărârile și experiențele 
noastre anterioare și care funcționează în mod automat 
atât pentru a acționa corpul fizic, cât și pentru a păstra 
gândurile și sentimentele corespunzătoare experiențe- 
lor noastre trecute. 

Ceea ce Sigmund Freud a numit supraeu, a treia di- 
mensiune a minţii, a fost menționat de Ralph Waldo 
Emerson ca fiind „suprasufletul”. Alfred Adler, care i-a 
fost student lui Freud, l-a numit „inconstientul colec- 
tiv”, iar Carl Jung, care s-a distanțat ulterior de Freud, 
l-a numit „supraconștientul”. Napoleon Hill s-a referit 
la el ca la „inteligența infinită”, arătând că majoritatea 
oamenilor de succes din America l-au utilizat perma- 
nent de-a lungul carierelor, și i-a atribuit cele mai im- 
portante descoperiri și realizări. 

Roberto Assagioli, un psiholog italian, s-a referit la el 
ca la „gândirea supraconștientă” sau „Gândirea lui 
Dumnezeu”. Oricum i-ați spune, este o mare forță uni- 
versală, la care puteţi avea acces în orice clipă, pentru 
realizarea oricărui țel dorit cu adevărat și cu ardoare su- 
ficient de mult timp și suficient de puternic. 


Sursa tuturor descoperirilor 


Toate descoperirile importante din orice domeniu, 
făcute de-a lungul istoriei, au reprezentat rezultatul 
funcționării gândirii supraconștiente. Ori de câte ori 
aveţi brusc o intuiţie sau o idee grandioasă ce rezolvă o 
dilemă sau o problemă, încercați o experiență supracon- 
știentă. Marile descoperiri științifice, cum ar fi ADN-ul 
sau ideea combinării ceramicii cu electricitatea — ce a 
dus la descoperirea superconductibilității — au fost de 
origine supraconștientă. 

Marii muzicieni și-au folosit gândirea supraconștien- 
tă în mod repetat în creația lor. Mozart putea vedea o în- 
treagă operă în minte, integral notată, înainte de a înce- 
pe s-o scrie. O transcria apoi conform tabloului mental, 
fără nici o greșeală, gata de a o reprezenta în fața publi- 
cului, nemaifiind nevoie s-o revizuiască. Nimic asemă- 
nător n-a mai fost întâlnit sau experimentat în întreaga 
istorie a muzicii. 

Beethoven și-a creat marile compoziții după ce a sur- 
zit. Le putea vedea și auzi în minte, înainte de a le scrie 
pe hârtie. Stephen Hawking, cunoscutul fizician, este 
atât de afectat de boala Lou Gehrig, încât are nevoie de 
un computer special pentru a comunica, generând fie- 
care literă în parte. Cu toate acestea, folosindu-și gândi- 
rea supraconștientă, a devenit unul dintre cei mai bine 
vânduți autori din lume, cu volumul A Brief History of 
Time (O scurtă istorie a timpului). 


Cel mai mare inventator al tuturor timpurilor 


Thomas Edison și-a brevetat 1 093 de invenţii la Bi- 
roul de Brevete al Statelor Unite, aproape toate transfor- 
mându-se în produse comerciale în timpul vieții lui. În 
1931, la moartea sa, o șesime din forța de muncă ameri- 
cană era angajată în fabricarea și distribuția produselor 
inventate de Thomas Edison. 

Edison și-a folosit gândirea supraconștientă de-a lun- 
gul întregii cariere, pentru a rezolva probleme aparent 
insolubile și pentru a face descoperiri istorice în dome- 
niul electricității, cinematografului, înregistrării și trans- 
miterii sunetului și multe altele. Aţipea în mod regulat 
în timpul zilei pentru a-și accesa gândirea supracon- 
știentă, în vederea obținerii unei intuiţii care să-l condu- 
că spre una sau alta dintre numeroasele sale invenții. 


O lege grandioasă 


De câte ori vă aflați în fața unei opere de artă excep- 
ționale — citiți un fragment de literatură clasică sau un 
poem minunat, ascultați o piesă muzicală extraordinară 
sau aveţi în faţa ochilor o construcţie ori o structură ar- 
hitectonică remarcabilă — sunteţi martorii unui rezultat 
al gândirii supraconștiente în acțiune. 

Legea Activității Supraconștiente, poate cea mai im- 
portantă lege mentală descoperită vreodată, este aceasta: 
orice gând, plan, tel sau idee, care este menținut conti- 
nuu în gândirea conștientă, va fi adus în mod inevita- 
bil în realitate de către gândirea supraconștientă. 

Gândiţi-vă! Orice doriți să fiți, să aveţi sau să faceţi 
este posibil. Dacă vă e absolut clar care e acel lucru și 
apoi accesaţi gândirea supraconștientă în mod regulat, 
în cele din urmă veți realiza ce v-aţi propus. Singurele 
limite ale gândirii supraconștiente sunt cele pe care le 
fixaţi singuri propriei minţi și imaginații. 


Condiţiile adecvate de operare 


Gândirea supraconștientă operează cel mai bine în 
momentul în care aveţi o stare de calm, încredere și de 
așteptare relaxată. Atunci când practicaţi relaxarea în 
singurătate, lăsând deoparte grijile și rămânând liniștiți 
sau în comuniune cu natura, mintea supraconștientă în- 
cepe să funcționeze. 

Atunci când „pătrundeţi înăuntrul tăcerii” și ascul- 
taţi vocea firavă și blândă din interiorul dumneavoas- 
tră, începeți să auziți șoaptele gândirii supraconștiente. 

Intuiția este echivalentul acelui supercomputer din 
subsolul casei celei noi. Câteodată, intuiţia vă vorbește 
atât de tare în mijlocul tăcerii, încât ideea sau viziunea 
pe care v-o trezește vă poate schimba întreaga viață. 

Arhimede a avut o inspirație supraconștientă fulge- 
rătoare, despre dislocarea obiectelor, în timp ce stătea în 
baie. A fost atât de entuziasmat, încât a ieșit din baie și 
a alergat gol pe străzile Atenei, strigând: „Evrika!” („Am 
găsit!) Cam așa te simţi atunci când îţi „vine“ o idee 
importantă sau când ai o intuiție ce rezolvă o problemă 
sau te apropie de un ţel. 

Activarea supraconștientului 


Gândirea supraconștientă este stimulată de țeluri 
clare, scrise și specifice, dorite intens, vizualizate cu re- 
gularitate și la care lucraţi constant. 

Ori de câte ori vă relaxati, vizualizati și creați emoții 
legate un anumit rezultat pe care-l doriţi intens, vă sti- 
mulaţi gândirea supraconștientă în vederea obţinerii de 
idei și energie pentru atingerea obiectivelor. 

Uneori, o inspirație supraconștientă vă poate energi- 
za și însufleți într-atât, încât nu puteți dormi sau nu vă 
puteți gândi la nimic altceva. In acest caz, ar trebui să vă 
așezați și să scrieți pe hârtie orice idee sau detaliu care 
vă vine în minte. Aceasta vă va elibera mintea și vă va 
da posibilitatea să dormiti. 


l 


Serendipitatea* și sincronismul 


Gândirea supraconștientă explică două fenomene pe 
care le experimentați cu regularitate de-a lungul vieții: 
serendipitatea și sincronismul. Cu cât îți folosești mai mult 
gândirea supraconștientă, cu atât mai des te vei bucura 
de aceste două experienţe extraordinare. 

Serendipitatea este procesul de a face descoperiri fe- 
ricite pe parcursul vieții. Atunci când ai un ţel clar, îl vi- 
zualizezi continuu și lucrezi asupra lui zilnic, apar eve- 
nimente și experiențe fericite și neașteptate, fiecare 
părând că te ajută să-ți atingi obiectivul mai repede. 

Poţi da peste un articol dintr-o revistă sau cineva 
menţionează ceva despre care nu aveai cunoștință până 
atunci. Poţi chiar să nimerești un program de televiziu- 

“ne în care să găsești ideea sau intuiţia necesară pentru 
rezolvarea unei probleme sau răspunsul la o întrebare 


+ Serendipitate (engl. serendipity): fenomenul sesizării anumi- 
tor aspecte ale descoperirilor științifice întâmplătoare. (N. trad.) 

cheie. Adesea, ești ținut pe loc sau ai un eșec temporar, 
care se dovedește a fi exact lucrul de care aveai nevoie 
în momentul respectiv. 


Căutaţi binele 


Partea interesantă e că, atunci când cauti ceva bun în 
orice situație, îl găsești întotdeauna. Însăși atitudinea de 
a te aștepta să se întâmple lucruri bune pare să declan- 
şeze apariţia lor continuă. Dacă ești convins, cu încrede- 
re și calm, de magia serendipității, indiferent ce se în- 
tâmplă, vei avea astfel de experiențe repetate, care te 
vor ajuta să-ți realizezi țelurile. 


Evenimente legate prin semnificație 


Al doilea fenomen pe care-l veți experimenta cu re- 
gularitate este „sincronismul”. El diferă de Legea Cau- 
zei și a Efectului, acea lege de fier a universului, care 
spune că totul se întâmplă datorită unui motiv specific 
și că există o cauză detectabilă pentru fiecare efect. 

În ceea ce privește sincronismul, singura relație din- 
tre două evenimente simultane este semnificația pe care 
le-o dai, bazându-te pe țelurile stabilite în diverse do- 
menii de viaţă. _ 

lată un exemplu. Îţi fixezi ca obiectiv dublarea veni- 
turilor. Dar, săptămâna următoare, fie îți dai demisia, 
fie ești concediat în mod neașteptat. La prima vedere, se 
pare că lucrurile îţi sunt potrivnice. În ziua următoare, 
un prieten te întreabă dacă te-ai gândit vreodată să lu- 
crezi într-un anumit domeniu. Din întâmplare, ai citit 
câteva articole despre acel domeniu în ultimul an și 
chiar te-ai gândit cum să pătrunzi în sfera de activitate 
respectivă, dar n-ai știut cum. Te decizi să te interesezi 
în continuare, să identifici o companie aflată în plină 
dezvoltare, să mergi la un interviu, să începi să lucrezi, 

iar un an mai târziu te trezești câștigând de două ori 
mai mult decât la fostul serviciu. 

Observaţi că nu există o legătură directă, de tip cau- 
ză-efect, între cele două evenimente separate. Ele par să 
nu aibă vreo legătură în timp și spațiu. Dar au un lucru 
în comun: te-au ajutat să-ți atingi țelul real, adică dubla- 
rea veniturilor. 


Două modalități de stimulare 
a gândirii supraconștiente 


Există două moduri de stimulare a gândirii supra- 
conștiente în cadrul unei acțiuni. Primul constă în a te 
concentra și a lucra la realizarea țelului. Puneti tot sufle- 
tul în ceea ce faceți. Gândiţi, vorbiţi, scrieți, rescrieți și 
revedeți obiectivul în fiecare zi. Faceţi tot ce e posibil 
pentru a vă atinge țelul. 

Atunci când vă dedicați acțiunii continue și hotărâte 
de realizare a țelului, vor apărea tot felul de evenimen- 
te de natura serendipităţii și sincronismului. Vor ieși la 
iveală oameni la care nici nu v-aţi gândit și vă vor aju- 
ta. Veţi primi telefoane și oferte de sprijin. Veţi găsi idei 
și informații pe care nu le-aţi fi remarcat mai înainte. 
Veţi avea idei și intuiții care să vă apropie și mai mult 
de țel. 

A doua modalitate de stimulare a gândirii supracon- 
ştiente este să vă relaxaţi complet și să vă ocupați mintea 
cu orice altceva în afară de problema la care vă gândiţi. 
De pildă, când plecați în vacanţă, sunteți adesea atât de 
ocupați cu alte activități, încât nu vă mai gândiţi deloc la 
țeluri sau probleme. Cu cât vă relaxaţi mai mult, atât fi- 
zic, cât și mental, cu atât mai repede gândirea supracon- 
știentă va trece la acțiune și va începe să vă furnizeze 
ideile și intuiţiile de care aveţi nevoie. Cu alte cuvinte, cu 
cât „nu încercați” mai mult, cu atât mai repede gândirea 
supraconștientă va lucra pentru dumneavoastră. 

Ar trebui să încercați ambele metode, pentru fiecare 
țel. Mai întâi, lucraţi concentrându-vă exclusiv asupra 
obiectivului. Angajaţi-vă cu 100% din energie în rezol- 
varea problemei. Apoi, dacă încă n-aţi făcut descoperi- 
rea dorită, ocupați-vă mintea cu altceva. Luaţi o pauză. 
Duceţi-vă în vacanţă. Faceţi exerciții fizice sau mergeţi 
la film. Uitaţi de toate, pentru o vreme. Pe urmă, exact 
la momentul potrivit, gândirea supraconștientă va 
funcţiona și veți avea răspunsul. 


Exact răspunsul corect 


Gândirea supraconștientă vă va da exact răspunsul de 
care aveţi nevoie în exact momentul potrivit. Prin urma- 
re, atunci când primiţi o inspirație supraconștientă, tre- 
buie să acționați imediat. Nu amânați. Aceasta e, de obi- 
cei, o informație datată. Dacă simțiți necesitatea interioară 
de a acționa sau de a da un telefon, faceți-o repede. Dacă 
aveți o bănuială, mergeţi pe urmele ei. Se pare că însăși 
acțiunea datorată unei străfulgerări supraconștiente de- 
clanșează intuiţia și inspirația care vă vor ajuta. 


Trei calități speciale 


O idee sau o soluție supraconștientă are trei calități: 


e Mai întâi, răspunde fiecărui aspect al problemei 
sau oferă tot ce e necesar pentru realizarea țelului. 
Răspunsul e complet în toate privinţele. 

* În al doilea rând, este o „Străfulgerare orbitoare a 
evidenţei”. O inspirație supraconștientă e simțită 
în mod natural, cu ușurință, și este perfect potri- 
vită în situaţia dată. 

e Înal treilea rând, soluția supraconștientă produce 
o izbucnire de fericire și entuziasm, chiar euforie. 

Este unul din acele momente luminoase, pe care 
le ţii minte vreme îndelungată. 


De câte ori obţineţi o soluție supraconștientă, ea este 
însoțită de energia, entuziasmul și motivaţia de care 
aveți nevoie pentru a acţiona imediat. Veţi simţi o do- 
rință irezistibilă de a pune imediat în aplicare acea solu- 
ție, de a înceta orice altă activitate și de a acționa pe loc. 
Și aveți dreptate s-o faceți. 


Increderea este cheia 


Gândirea supraconștientă este cea mai puternică ap- 
titudine pe care o aveți. Este oricând accesibilă și dis- 
ponibilă. „Apelați” gândirea supraconștientă, fiindu-vă 
absolut clar ce anume doriţi, și apoi, așteptând cu în- 
credere și calm, răspunsul de care aveți nevoie va ajun- 
ge la dumneavoastră exact în momentul în care veți fi 
pregătiți. 

Cu cât vă relaxaţi mai mult și aveţi încredere în ma- 
rea forță a gândirii supraconștiente, cu atât va funcţio- 
na mai bine și mai repede. S-a spus că „oamenii încep să 
devină măreți atunci când încep să-și asculte vocea in- 
terioară”. Făcându-vă un obicei regulat din ascultarea 
intuiției și având încredere în vocea interioară, probabil 
că nu veți mai face greșeli niciodată. Accesând gândirea 
supraconștientă, începeţi să vă armonizați întreaga via- 
tă cu această grandioasă forță universală. Veţi atinge țel 
după ţel și vă veți mișca tot mai repede în ceea ce faceți. 
Vă veţi simţi ca și cum ați fi conectaţi la o sursă de ener- 
gie cosmică, având posibilitatea de a realiza mult mai 
mult și cu mult mai puțin efort decât până atunci. 

Reconsiderați-vă viața și amintiți-vă momentele în 
care gândirea supraconștientă a lucrat pentru dumnea- 
voastră. În trecut, aceste experiențe sau fost rare și întâm- 
plătoare. Însă dezvoltând claritatea absolută a țelurilor și 
revizuindu-le și vizualizându-le regulat, puteți determi- 

na această putere supraconștientă să lucreze mereu pen- 
tru dumneavoastră, în mod consecvent și previzibil. 

1. Reconsideraţi-vă viața și amintiţi-vă un moment 
în care ați avut o experiență supraconștientă ce a 
rezolvat o problemă sau v-a dat posibilitatea să 
atingeți un anumit țel. Reflectați asupra procesu- 
lui și gândiţi-vă cum l-ați putea repeta. 


2. Alegeţi țelul cel mai important, scopul major și 
bine definit, și vizualizați-l cu claritate, iarăși și ia- 
răși, cu încrederea deplină că el se va materializa 
exact la timpul potrivit pentru dumneavoastră. 


3. Începeţi practica zilnică a solitudinii și meditației. 
În acest timp, lăsați-vă mintea să se relaxeze și să 
zboare de la un subiect la altul, până când răspun- 
sul corect la întrebare va apărea brusc. 


4. Faceţi-vă un obicei din a acţiona imediat ce o idee 
supraconștientă se ivește în mintea dumneavoas- 
tră. Nu ezitaţi. Aveţi încredere deplină că nu se 
poate întâmpla decât ce e cel mai bine pentru 
dumneavoastră. 


5. Încercaţi să rezolvaţi problema prin concentrare 
exclusivă, iar dacă metoda nu funcţionează, ocu- 
paţi-vă mintea cu altceva. La momentul potrivit, 
soluția ideală va ieși la suprafață prin intuiție sau 
va apărea în viața dumneavoastră. 


Gândirea supraconștientă lucrează pentru dumnea- 
voastră direct proporțional cu încrederea pe care i-o 
acordați. Practicați relaxarea în mod regulat și aștep- 
taţi răbdători ca răspunsul să ajungă la dumnea- 
voastră la momentul potrivit. 


1$ 


Rămâneţi flexibili 
în orice situaţie 


Atunci când, în cele din urmă, am decis că merită 
să obțin un anumit rezultat, merg mai departe 
și încerc mereu, până când acesta apare. 


THOMAS EDISON 


E în natura lucrurilor ca unii să aibă mai mult succes 
și să fie mai fericiți decât alții. Unii fac mai mulţi bani, 
au vieți mai bune, se bucură de împliniri și de satisfac- 
ţii mai mari, au relații mai fericite și contribuie mai mult 
la viața comunității. Alţii, nu. 

Institutul Menninger din Kansas City a inițiat nu 
demult un studiu pentru a determina care sunt cele mai 
importante calități pentru obținerea succesului și a feri- 
cirii în secolul XX. După o cercetare extinsă, au ajuns la 
următoarea concluzie: cea mai importantă calitate ce 
poate fi dezvoltată în vremurile extrem de schimbătoa- 
re este flexibilitatea. 

Opusul flexibilității este rigiditatea, împotrivirea de 
a te schimba atunci când apar noi informații sau împre- 
jurări. Opusul gândirii flexibile este gândirea mecanică 
sau fixă. Opusul abordării vieţii cu o gândire receptivă 
la nou este modul de a reacționa automat și previzibil în 
orice situație. Prin urmare, flexibilitatea este esențială, 

dacă vrei să fii, să faci sau să ai mai mult decât o persoa- 
nă obișnuită. 


Viteza schimbării 


În ziua de azi, poate cel mai important factor ce vă 
afectează viața este viteza schimbării. Trăim într-o epo- 
că în care schimbarea are loc într-un ritm mai rapid de- 
cât în orice altă perioadă din istoria omenirii. Și, mai 
mult decât orice, ritmul schimbării crește an de an. 

Astăzi, schimbarea nu e numai mai rapidă, ci și dis- 
continuă, nu urmează o linie dreaptă, ci pornește, se 
oprește și apoi ia direcții neașteptate. Schimbarea vine 
spre noi din toate părțile și în moduri atât de diferite, 
încât adesea e imposibil să anticipezi ce urmează să se 
întâmple. 

Prin însăși natura ei, schimbarea e imprevizibilă, for- 
țându-ne deseori să renunțăm la cele mai bune planuri 
şi idei, ca rezultat al unei desfășurări a evenimentelor 
complet noi și neașteptate, venind dintr-o direcție la fel 
de nouă și neașteptată. In consecință, trebuie să rămâ- 
nem flexibili în gândire și acţiune. 


O cauză majoră a stresului 


Schimbarea determină un stres enorm pentru cei 
care sunt rigizi în convingerile lor despre cum „ar tre- 
bui să stea” lucrurile. Se îndrăgostesc de ceea ce fac, de 
metodele și procedeele curente și nu doresc să se schim- 
be, nici măcar în faţa unei evidențe copleșitoare. Să nu 
lăsaţi să vi se întâmple la fel și dumneavoastră. 

Singura întrebare adevărată pe care ar trebui să v-o 
puneţi în legătură cu ceea ce faceți este aceasta: „Merge? 
Obţin astfel rezultatele dorite? Având în vedere situaţia 
curentă, este acesta cel mai bun curs al acțiunii?” Singu- 
ra unitate de măsură a corectitudinii unei anumite deci- 

zii sau a unui curs al acţiunii este eficacitatea în realiza- 
rea rezultatelor dorite sau în atingerea țelului stabilit. 
Intrebaţi mereu: „Merge?” 


Trei factori care aduc schimbarea 


Există trei factori care aduc astăzi schimbarea, fieca- 
re dintre ei multiplicându-se prin intermediul celorlalți, 
pentru a mări viteza schimbării. 

Primul factor al schimbării este explozia de informa- 
ţii și cunoștințe din toate domeniile vieții. Orice desco- 
perire sau informație nouă de pe o piață competitivă vă 
poate schimba peste noapte dinamica afacerii. Un pro- 
dus sau serviciu de succes sau o ramură economică ma- 
joră se poate demoda datorită apariției unui produs sau 
serviciu nou, prin care se obține același rezultat mai re- 
pede, mai bine, mai ieftin și mai ușor. 

Un eveniment major (cum a fost cel de la 11 septem- 
brie), un șoc pe piață (cum a fost cel cauzat de dezvălui- 
rile de pe Wall Street) sau un scandal în cadrul unui par- 
tid politic pot transforma gândirea, acțiunile, vânzările 
și situația unei întregi afaceri sau ramuri economice. 

De exemplu, în 1989, când Uniunea Sovietică s-a di- 
zolvat, Cortina de Fier a căzut și s-a încheiat Războiul 
Rece. Industria Apărării din America a fost puternic 
zdruncinată. Sute de mii de oameni extrem de bine pre- 
gătiți au fost concediați. Întregi ramuri economice au 
fost închise, iar anumite zone din țară au căzut pradă 
recesiunii. Efectele schimbării au. fost copleșitoare și 
inevitabile. Doar cei flexibili au fost capabili să reacțio- 
neze și să răspundă în mod eficient. 


Fiţi receptivi la noile informații 


Pentru a rămâne flexibili trebuie să fiți receptivi și în 
stare de alertă în fața informațiilor, ideilor și noilor cu- 

noștințe, care vă pot ajuta sau vă pot face rău în afaceri 
sau în realizarea țelurilor. O singură idee nouă poate fi 
de ajuns ca să faci sau să pierzi o avere. O singură idee 
e suficientă ca să te facă să pornești pe drumul spre bo- 
găție sau ca să te doboare. O informație venită la timpul 
potrivit poate economisi timp, bani sau te poate scuti de 
necazuri. Lipsa acestei informații te poate costa o avere. 

Toţi liderii citesc. E absolut esenţial să fii la curent în 
domeniul tău. Citiţi revistele și publicaţiile referitoare la 
domeniul în care lucraţi. Citiţi best-seller-urile referitoa- 
re la acest domeniu. Mergeţi la seminarii și conferințe. 
Înscrieţi-vă în asociaţiile de profil și luaţi legătura cu 
alți oameni din domeniul afacerii pe care o aveți. Pute- 
rea este întotdeauna de partea celui care are informații- 
le cele mai bune și de ultimă oră. 


Valul noii tehnologii 


Al doilea factor care aduce schimbarea este extinderea 
și dezvoltarea rapidă a noii tehnologii. Orice descoperire 
științifică sau tehnică determină un avans tehnologic, 
avans care ajută oamenii și companiile să facă lucrurile 
mai bine, mai repede, mai ieftin și mai ușor. lar viteza 
de schimbare a tehnologiei crește zi de zi. 

Regula este următoarea: ceea ce merge este deja de- 
pășit. Un echipament de înaltă tehnologie pus pe raft 
este învechit înainte de a fi despachetat. Noua tehnolo- 
gie de azi durează șase luni până să fie înlocuită de o 
alta, care face totul mai repede și mai ieftin. Dacă dum- 
neavoastră nu căutați modalităţi de înlocuire a produ- 
selor și serviciilor proprii cu ceva mai bun, puteți fi si- 
guri că firmele concurente pierd nopțile, căutând 
modalități de a vă scoate din afacere. 

Jocul de-a capra 


A fi astăzi om de afaceri seamănă cu un nesfârșit joc 
de-a capra. Cauţi o modalitate de a sări peste concurent 
și de a-ți servi clienții mai bine, mai repede și mai ief- 
tin. Pe urmă, concurentul sare și el peste tine, cu un 
produs sau serviciu mai nou ori mai bun. Te regrupezi 
rapid și sari peste concurent cu o nouă inovație sau îm- 
bunătăţire. Concurentul sare iarăși peste tine și jocul 
continuă la nesfârșit. 

Același principiu al demodării accelerate se aplică 
produselor, serviciilor, proceselor și, în mod special, 
vânzărilor și strategiilor de marketing. Se aplică și me- 
todelor de promovare. Ceea ce funcționează se oprește 
la un moment dat: fie se plictisesc clienții, fie concuren- 
ţii îți copiază produsul sau serviciul, fie acesta nu mai 
atrage clienții de pe piaţa curentă. 


Așteptaţi-vă să fiți imitați 


Nu cu multă vreme în urmă, am angajat o agenţie de 
publicitate și am plătit 10 000 $ pentru un anunţ pe 
care l-am publicat apoi într-un ziar național. Era un 
anunț de mare impact și a fost urmat de multe reacții 
pozitive. Ne plimbam prin birouri și ne băteam pe spa- 
te unul pe celălalt până când, săptămâna următoare, 
un concurent a folosit un anunț identic pentru a-și vin- 
de propriul produs. Reacţiile pozitive pe care le-am 
primit în continuare au scăzut la început cu 50%, iar 
apoi și mai mult. Și nu prea puteam să facem mare lu- 
cru să împiedicăm asta. 

Trebuie să creați mereu planuri de rezervă pentru 
orice aspect al afacerii, știind că, orice faceți, va înceta 
curând să mai funcționeze și va trebui înlocuit cu alt- 
ceva. 

Atenţie la zona de confort 


Am discutat mai devreme despre „zona de confort” 
și despre felul cum indivizii sau organizațiile devin pri- 
zonierii ei și continuă să facă aceleași lucruri, mereu și 
mereu, fie că funcţionează, fie că nu. 

Uneori, cel mai mare pericol pentru succesul pe ter- 
men lung poate fi succesul pe termen scurt. Succesul 
poate produce automulțumire și opoziție la schimbare, 
ca răspuns la noile realități ale pieții. Să nu lăsaţi să vi 
se întâmple la fel. 


Presiunile concurenţei nu au sfârșit 


Al treilea element care aduce schimbarea și necesită 
flexibilitatea este competiția. Concurenţii — locali, naţio- 
nali sau internaționali — sunt mai hotărâți și mai crea- 
tivi decât au fost vreodată. Caută în mod constant mo- 
dalități de a vă lua clienţii, de a vă fura vânzările, de a 
vă reduce fluxul de numerar și, dacă e posibil, de a vă 
scoate din afacere. Își vând produsele sau serviciile în 
mod agresiv, folosind orice argument sau avantaj pen- 
tru a vă submina poziția pe piață. Concurenţii utilizea- 
ză în mod agresiv informații și tehnologii noi pentru a 
vă lăsa în urmă și a câștiga un avantaj competitiv. 

Astăzi există mai multe companii, produse, servicii 
şi oameni care se ocupă de vânzări, decât clienți sau 
cumpărători. Competiţia a devenit mai dură și mai in- 
tensă. Dacă vrei să supraviețuiești și să prosperi pe 
această piaţă trebuie să te concentrezi mai bine și să fii 
mai hotărât. Mai presus de toate, trebuie să fii flexibil. 


Începeţi totul de la zero în mod regulat 


Am discutat mai devreme despre importanţa „gân- 
dirii pornind de la zero” în examinarea fiecărui dome- 

niu al vieții și activităților de azi. Această gândire este 
un instrument vital și pentru păstrarea flexibilității. 

Întrebaţi- -vă permanent: „Este vreun lucru pe care îl 
fac astăzi și pe care, știind ceea ce ştiu acum, nu l-aș 
mai face?“ 

Observaţi-vă fiecare domeniu al vieţii sau afacerii. 
Ori'de câte ori sunteți stresaţi, întâmpinați prea multe 
dificultăți sau nu aveți succes, puneți-vă întrebarea le- 
gată de gândirea pornind de la zero. Şi dacă există ceva 
ce n-aţi mai începe din nou, faceți imediat planuri pen- 
tru a vă opri și a vă canaliza resursele și energiile acolo 
unde puteți obține rezultate mai bune. 

Nu lăsați ca orgoliul să vă întunece judecata sau bu- 
nul-simţ. Fiţi mai preocupaţi mai curând de ceea ce e 
just, nu de cine are dreptate. Trebuie să fiți deschişi ideii 
că majoritatea hotărârilor dumneavoastră se vor dove- 
di în cele din urmă greșite. Fiţi pregătiţi să deveniți fle- 
xibili, mai ales în faţa informațiilor și a tehnologiilor noi 
sau a competiţiei. 


Trei propoziții magice 


Există trei propoziţii pe care le puteți învăța pentru a 
rămâne flexibili în vremuri tulburi. lată-le: 

Prima este: „M-am înșelat”. Mulţi oameni mai curând 
ar minți, ar vocifera sau ar nega decât să-și recunoască 
greșeala. Ceea ce face și mai rău refuzul de a admite că 
te-ai înșelat este faptul că toată lumea din jur știe deja că 
nu ai dreptate. Tu ești singurul care încearcă să pros- 
tească pe cineva, iar acel cineva ești tu însuți. Atunci 
când realizezi că te-ai înșelat, cel mai istet lucru este s-o 
admiţi repede, să rezolvi problema și să continui cu 
urmărirea țelului sau a rezultatului respectiv. 

Se estimează că 80% din timpul și energia persoane- 
lor cheie din marile companii și organizații este dedicat 
acoperirii faptului că s-au înșelat, prin refuzul de a ad- 

mite așa ceva. Multe companii, mici sau mari, au dat fa- 
liment datorită unui refuz sau eșec de a admite o gre- 
șeală evidentă. 


Admiteți că nu sunteți perfecţi 


A doua propoziție pe care trebuie s-o învățați pentru 
a rămâne flexibili este: „Am făcut o greșeală.” E uimitor 
cât timp, energie și bani se risipesc, pentru că orgoliile 
unor oameni sunt atât de mari încât nu vor să admită că 
au făcut o greșeală, chiar dacă e vorba de una evidentă 
pentru toți cei din jur. 

Odată ce ați spus: „Am greșit” sau „Am făcut o gre- 
şeală”, problema e în mare parte rezolvată. De aici înco- 
lo, toată lumea poate continua să lucreze la realizarea 
țelurilor. Dar, atât timp cât o persoană cheie nu dorește 
să admită că a ales o cale greșită, totul se oprește în loc. 

Am văzut asta de repetate ori în viața politică, acolo 
unde eșecul unei singure persoane în a recunoaște o 
greșeală sau o gafă a dus la o îngrozitoare pierdere de 
timp și de energie pentru toți cei implicați sau, nu de 
puține ori, pentru întreaga națiune. 


Adaptaţi-vă repede noilor informații 


A treia propoziţie pe care ar trebui să învățați s-o 
spuneți repede și ușor este: „M-am răzgândit.” Dacă 
obţineţi informaţii noi, care le contrazic pe cele în baza 
cărora ați luat o decizie anterioară, fiți pregătiți să admi- 
teti candid că v-aţi răzgândit. 

A nu avea dreptate, a greși sau a te răzgândi nu con- 
stituie vreo slăbiciune sau vreun defect de caracter. În re- 
alitate, într-o vreme a schimbării rapide în domeniile cu- 
noașterii, tehnologiei și competiţiei, este o dovadă de 
curaj, de caracter și flexibilitate să vrei să „pui punct pier- 
derilor” și să practici „principiul realităţii” în tot ce faci. 

Fiți dornici să vă confruntaţi cu lumea așa cum este, 
în loc să vă doriți să fie așa cum a fost sau ar fi putut fi 
în trecut. Confruntați-vă cu adevărul, oricare ar fi el. Fiţi 
cinstiți cu dumneavoastră înșivă și cu cei din jur. 


- Rămâneţi deschişi la noile realități 


Fiți mereu deschişi în ce privește reevaluarea țeluri- 
lor și obiectivelor în lumina noilor informații, tehnolo- 
gii său competiții. Bazându-vă pe ce știți acum, este 
acesta cel mai bun curs al unei acţiuni? Dacă nu, ce alt-. 
ceva ar trebui să faceți? Ce altceva ați putea face? 

Dacă este vorba de un ţel, iar dacă împrejurările în 
care l-ați stabilit s-au schimbat spectaculos, fiți siguri că 
încă îl doriți suficient de tare pentru a lupta și a vă sa- 
crifica pentru îndeplinirea lui. Fiţi dornici să renunțați 
la el și să vă fixați un altul, dacă v-aţi răzgândit sau dacă 
obiectivul nu mai este la fel de important pentru dum- 
neavoastră. 

Într-o vreme a schimbării rapide, fiţi hotărâți să recu- 
noașteți primii și să acceptaţi schimbarea atunci când 
apare. Aşteptaţi-o ca pe o parte a cursului normal și fi- 
resc al evenimentelor. Refuzaţi să fiți surprinși sau să vă 
supăraţi, atunci când evenimentele nu se petrec așa 
cum v-aţi așteptat. 


Fiți flexibili în relațiile cu ceilalți 


Fiți flexibili, mai ales cu persoanele importante din 
viața dumneavoastră — familia, prietenii, colegii și 
clienţii. Fiţi deschiși diferitelor puncte de vedere sau 
idei. Fiţi dornici permanent să admiteţi că ați putea 
greși, fiindcă de multe ori chiar așa se și întâmplă. 

Una dintre caracteristicile celor mai buni lideri con- 
stă în aceea că știu să asculte. Pun o mulțime de întrebări 

și preiau toate informaţiile posibile, înainte de a se ho- 
tări sau de a ajunge la o concluzie. Admit eșecul și pun 
rapid capăt pierderilor atunci când greşesc, astfel încât 
să poată trece la realizarea unor obiective mai provoca- 
toare și mai înalte. 


Teoria precesiunii 


Mai există un aspect al flexibilităţii, pe care ar trebui 
să-l ţineţi minte tot restul vieții. Omul de știință și filo- 
zoful Buckminster Fuller l-a numit Teoria Precesiunii, 
cuvinte care nu apar în nici un dicționar sau enciclope- 
die. Dr. Robert Ronstadt, de la Babson College, l-a nu- 
mit Principiul Coridorului. Napoleon Hill s-a referit la 
această teorie spunând că „în fiecare dificultate sau ob- 
stacol se găsește sămânţa unui avantaj sau beneficiu de 
mărime egală sau chiar mai mare”. 

Semnificația acestei teorii este următoarea: atunci 
când îţi fixezi un ţel, ai o idee generală despre pașii ce 
trebuie făcuţi și direcţia aleasă. Însă, în mod inevitabil, te 
lovești de piedici neașteptate și devine imposibil să mai 
continui în acea direcție. Cu toate acestea, printr-un fel 
de miracol, chiar atunci când te lovești de un zid, o altă 
ușă se dechide de-a lungul coridorului ce duce la succes. 

Datorită faptului că ești flexibil, beneficiezi de noua 
oportunitate și te îndrepți în acea direcție, creând un nou 
produs, vânzând pe o nouă piaţă sau unui alt segment 
de clienți. Dar, pe măsură ce înaintezi pe acest coridor, te 
lovești de un alt obstacol sau piedică și progresul îţi este 
blocat. Chiar în momentul în care te lovești de acest nou 
zid sau barieră, o altă oportunitate se deschide și te con- 
duce printr-un alt coridor spre țelul propus. 

Asta se poate întâmpla de mai multe ori și presupune 
câteva starturi false. Aproape în toate cazurile, ajungi la 

cel mai mare succes într-un domeniu cu totul diferit de 
ceea ce ţi-ai planificat inițial. Cheia e să rămâi flexibil. 


Fiţi clari şi flexibili 


lată cea mai importantă regulă a flexibilității: „Fii 
clar în ce privește țelul, dar fii flexibil în procesul lui 
de realizare.” 

Fiţi întotdeauna deschişi la influenţa gândirii supra- 
conștiente. Rămâneți sensibili la posibilitatea apariției 
evenimentelor de natura serendipității și sincroni- 
smului. Fiți deschişi la idei, inspirații și intuiții prove- 
nind de la alți oameni. În Sfânta Evanghelie după Matei 
18:3, lisus spune: „Trebuie să fiţi ca pruncii ca să intrați 
în împărăția cerurilor.”* 

Una din interpretările acestor cuvinte este aceea că 
trebuie să rămâneți deschişi, flexibili, calmi, încrezători 
și să vă păstraţi curiozitatea, dacă vreți să recunoașteți 
noile oportunități și posibilități ce apar în timpul călăto- 
riei spre atingerea obiectivului. 

Rămâneţi flexibili și deschişi, indiferent ce se întâm- 
plă. Ţineţi minte că există aproape întotdeauna o cale 
mai bună de realizare a oricărei sarcini sau de atingere a 
oricărui țel. Ținta dumneavoastră trebuie să fie aceea de 
a rămâne în stare de alertă și conștienți de existenţa 
acestei căi, în stare de a o găsi și de a acționa în noua di- 
recţie cât de repede posibil. Asta vă va da siguranța că 
veţi atinge obiectivul în mod inevitabil, uneori în cele 
mai neașteptate și surprinzătoare moduri. 


* „Și a zis: «Adevărat zic vouă. De nu vă veți întoarce și nu 
veți fi precum pruncii, nu veți intra în împărăţia cerurilor.»” 
Biblia, ed. 1982. (N. trad.) 

Rămâneți flexibili în orice situație 


1. 


4. 


Puneţi-vă cu regularitate întrebarea: „Ce vreau eu 
cu adevărat să fac cu viața mea?” Asiguraţi-vă 
apoi că țelurile și activităţile curente sunt în armo- 
nie cu răspunsul dat. 


. Fiți complet onești și realiști cu viața şi țelurile 


dumneavoastră. Fiţi hotărâți să vedeţi lumea așa 
cum e, nu așa cum aţi vrea să fie sau ar fi putut să 
fi. Ce fel de schimbări sugerează această practică? 


. Fiți dornici să admiteţi, în toate domeniile în care 


simțiți stres sau opoziție, că v-aţi putea înșela sau 
că ați făcut deja o greșeală. Puneţi capăt chiar azi 
pierderilor înregistrate, acolo unde e posibil. 


Dacă situaţia s-a schimbat sau dacă aveţi informa- 
ţii noi, fiți dornici să, vă răzgândiți și să luați o 
nouă decizie, bazată pe faptele actuale. Nu mai 
persistați într-o acțiune care nu mai are rost. 


Cercetaţi fiecare problemă sau obstacol cu care vă 
confruntaţi și căutaţi lecţiile valoroase ori benefi- 
ciile conţinute de acestea. Trebuie să schimbaţi di- 
recția sau cursul acțiunii, bazându-vă pe noile in- 
formații sau pe noua experiență? Dacă trebuie, acțio- 
nați acum. 


_Descătușaţi-vă creativitatea nativă 


Faceţi în așa fel încât fiecare gând care vă apare în minte să vă 
aducă un profit. Determinaţi-l să lucreze și să producă efecte. 
Gândiţi-vă la lucruri nu așa cum sunt, ci cum ar putea 

să fie. Nu vă multumiti doar să visafi, fiți creativi! 


ROBERT COLLIER 


Tony Buzan e un expert în funcționarea creierului. A 
fost președinte la Mensa, o organizație deschisă doar ce- 
lor care se află printre primii 2% la testele IQ standard, 
și autorul mai multor cărţi despre creativitate, învățare 
și inteligenţă. Potrivit lui și multor altor autorități din 
domeniu, potențialul mental al unei persoane obișnuite 
este în mare măsură nefolosit și virtual nelimitat. 

Neocortexul, creierul gânditor, are aproximativ 100 
de miliarde de celule sau neuroni. Fiecare dintre ei sea- 
mănă cu un porc spinos, având 20 de mii de ganglioni 
sau fibre prin care se conectează la alți neuroni. Aceștia, 
la rândul lor, sunt conectaţi și interconectaţi la alte celu- 
le, ca o rețea electrică ce luminează și alimentează un 
mare oraș. Fiecare celulă și fiecare conexiune conține un 
element de energie mentală sau informaţie disponibilă 
tuturor celorlalte celule. Complexitatea creierului între- 
ce orice imaginaţie. 

Potrivit lui Tony Buzan și altor experți, numărul de 
combinații și permutări al conexiunilor cerebrale este 

mai mare decât numărul de molecule din universul cu- 
noscut. Ar putea fi echivalentul numărului format din 
cifra 1 urmată de opt pagini de zerouri. 


Enorma capacitate de rezervă 


Așa cum am menţionat mai devreme, oamenii obiş- 
nuiți utilizează cam 1 sau 2% din capacitatea creierului 
pentru a funcționa 100% în viață. Restul e „capacitatea 
de rezervă”, rareori accesată sau folosită. Cei mai mulți 
oameni „se duc în mormânt cu muzica încă în ei”. 

Nu e nevoie să recurgi la un miracol pentru a ajunge la 
rezultate spectaculoase în viață. Trebuie doar să folosești 
puțin mai mult din capacitatea creierului. Această mică 
îmbunătățire în abilitatea de gândire vă poate schimba 
viaţa atât de mult, încât și dumneavoastră și alții veți fi ui- 
miți de ceea ce puteți realiza în lunile și anii următori. 

Potrivit cercetărilor conduse acum câţiva ani de pro- 
fesorul Serghei leframov din Rusia, dacă am fi capabili 
să folosim 50% din capacitatea mentală existentă, ne-am 
putea lua doctoratul la 10 universităţi, am putea învăța 
10 limbi cu ușurință și am putea memora toate cele 22 
de volume din Encyclopedia Britannica. 


Să vă dublaţi venitul? 


Dacă folosiţi în mod curent 2% din potenţialul men- 
tal și reușiți să ajungeţi la 4%, vă puteţi dubla venituri- 
le, puteți ținti mai sus în profesie, puteți ajunge la vârf 
în domeniul dumneavoastră și vă transformați astfel 
viaţa. Dacă ați fi în stare să folosiţi 5% sau 6% sau 7% 
din acest potențial, aţi începe să funcționați la un nivel 
care v-ar uimi, pe dumneavoastră și pe cei din jur. S-a 
estimat că Albert Einstein n-a folosit niciodată mai mult 
de 10-15% din potenţialul său mental în momentele ce- 

lor mai înalte performanțe intelectuale. Și este conside- 
rat unul din cele mai mari genii care au trăit vreodată. 


Creativitatea este o abilitate naturală 


95%. dintre copiii cu vârste cuprinse între 3 și 5 ani 
care au fost vreodată testați sunt considerați ca fiind ex- 
trem de creativi. Din rândul acelorași copii, testați la 
adolescenţă, numai 5% mai sunt considerați ca având o 
creativitate ridicată. Ce s-a întâmplat cu ei? La şcoală au 
fost învăţaţi că, dacă vrei s-o scoţi la capăt până la urmă, 
nu trebuie să ieși din rând. Au învăţat să nu-și contrazi- 
că profesorul sau să nu vină cu idei neobișnuite. În în- 
cercarea de a se face plăcuți și acceptați de semenii lor, 
au permis creativităţii să se stingă, precum un foc rămas 
fără combustibil. 

Vestea bună e că această creativitate este o abilitate 
naturală și firească, pe care o posedă practic toată lu- 
mea. Este înnăscută, este o parte a structurii genetice, o 
aptitudine, o resursă umană unică. Toţi oamenii sunt 
creativi. 95% din populaţie are abilitatea de a funcționa 
la un nivel excepțional, chiar de geniu, în situațiile și îm- 
prejurările potrivite. 


O folosiți sau o pierdeţi 


Însă creativitatea este ca un mușchi. Dacă n-o folo- 
sești, se atrofiază. O pierzi. Precum un, mușchi, dacă 
nu-ți exersezi creativitatea și n-o soliciți cu regularitate, 
devine slabă și ineficientă. Abilitatea de a genera idei 
trebuie utilizată în mod constant, pentru a se păstra în- 
tr-o condiţie excelentă. 

Din fericire, în orice moment, puteți începe să vă fo- 
losiți creativitatea, ducând-o apoi la un nivel tot mai 
înalt. Practic, puteți activa mai mulți neuroni și dendri- 

te ale creierului, creând tot mai multe conexiuni și inter- 
conexiuni. De fiecare dată când folosiți mai mult din 
puterea existentă a creierului, deveniți tot mai capabili 
de a gândi mai bine și cu mai multă claritate. 


Ideile reprezintă noua sursă de prosperitate 


Ne aflăm azi în era informaţiei. Pentru tot restul vie- 
ţii dumneavoastră, ideile vor fi sursa majoră a prosperi- 
tăţii. Ele conțin cheia de rezolvare a oricărei probleme. 
Sunt cele mai importante instrumente, pentru a atinge 
orice ţel. Și, de vreme ce abilitatea de a genera idei este 
în mare măsură nelimitată, abilitatea de a atinge orice 
obiectiv este tot atât de nelimitată. 

Prosperitatea provine din valoarea adăugată, din a 
produce mai mult, mai bine, mai ieftin, mai repede și 
mai ușor decât oricine altcineva. O idee bună pentru a 
adăuga valoare este tot ce ai nevoie pentru a începe să 
faci avere. 

Atunci când ai țeluri clare — scrise și rescrise, vizua- 
lizate și trăite emoțional — declanșezi gândirea con- 
știentă, subconștientă și supraconștientă, pentru gene- 
rarea continuă a unui flux de idei îndreptate spre 
atingerea țelurilor. 


Rezolvaţi orice problemă 


Nu există problemă pe care să n-o puteți rezolva, ob- 
stacol pe care să nu-l puteți depăși sau țel pe care să nu-l 
puteți realiza, utilizându-vă gândirea creativă exact așa 
cum e ea astăzi. Aveţi mult mai multă inteligenţă și po- 
tențial mental decât ați putea folosi vreodată, chiar dacă 
ați trăi sute de ani. Doar pentru că nu ați accesat toate 
forțele mentale până acum, nu înseamnă că nu puteți 
începe să le utilizați de acum înainte. 

Condiţia fizică şi condiția mentală sunt destul de 
asemănătoare, în multe privințe. Dacă vreţi să fiți antre- 
naţi fizic, trebuie să faceţi exerciţii fizice. Dacă vreți să 
vă dezvoltați mușchii, trebuie să „trageţi de fiare” şi să 
pompaţi sânge în ei, încordându-i cu ajutorul aparate- 
lor de gimnastică. Cu cât exercitați mai multă presiune 
asupra mușchilor, cu atât se dezvoltă mai mult. 

Mintea funcţionează în mod similar. Pentru a vă dez- 
volta mușchii minții, trebuie să „trageţi de niște fiare 
mentale”. Trebuie să vă încordați creierul, concentrân- 
du-vă toată energia mentală, pentru a genera idei și so- 
luţii și pentru a rezolva problemele care apar pe drumul 
spre atingerea obiectivelor. 


Practicaţi cu regularitate dezlănțuirea mentală 


Cea mai puternică tehnică de îmbunătăţire a inteli- 
genţei și de creștere a creativității este ceea ce eu am de- 
numit „dezlănţuirea minţii“. Modul de funcționare e 
simplu. Rezultatele obținute sunt atât de uimitoare, în- 
cât îți pot schimba viața. 

Începeţi procesul de dezlănțuire a minții luând mai 
întâi o foaie de hârtie. În partea de sus a paginii scrieți 
țelul sau problema sub forma unei întrebări. Cu cât e 
mai simplă și mai specifică, cu atât mai bună va fi cali- 
tatea răspunsului. 

De pildă, în loc să scrieți o întrebare precum: „Cum 
pot să fac mai mulţi bani?”, puteţi scrie: „Cum îmi pot 
dubla veniturile în următoarele 24 de luni?” 

Sau, și mai bine, dacă acum câștigați 50 000 $ pe an, 
întrebarea ar trebui să fie: „Cum pot câștiga 100 000 $ pe 
an până la 31 decembrie (al unui anumit an)?” 

Fiecare răspuns trebuie să fie scris folosind „formula 
celor trei P”. Trebuie să fie la timpul prezent, de tip po- 
zitiv şi la persoana întâi. Cu alte cuvinte, răspunsurile 

trebuie formulate ca niște afirmaţii sau instrucțiuni date 
de gândirea conștientă celei subconștiente. Adesea, se 
întâmplă să scrieți pe hârtie răspunsurile și pe urmă să 
le uitaţi imediat. Cândva, mai târziu, ca rezultat al func- 
ționării supraconștiente, veţi atrage ocazia de a trans- 
forma în acțiune unul din aceste răspunsuri. 


Perfecţionarea metodei 


După ce ați scris întrebarea în partea de sus a pagi- 
nii, disciplinaţi-vă să dați cel puţin 20 de răspunsuri. 
Puteţi scrie și mai mult de 20, însă e esenţial ca în cadrul 
acestui exercițiu să vă fixaţi un țel cu minimum 20 de 
răspunsuri. 

Primele trei până la cinci răspunsuri sunt ușoare. Gă- 
siți repede răspunsuri de genul: „Să muncesc mai mult”, 
„Să încep lucrul mai devreme și să stau până mai târ- 
ziu”, „Să lucrez la sarcini cu o valoare mai mare.” 

Următoarele cinci răspunsuri sunt mai dificile. Tre- 
buie să vă gândiţi mai profund, ca să ajungeţi la moda- 
lităţi de răspuns mai puţin evidente și mai creative. 

Ultimele zece răspunsuri sunt cele mai dificile. Mulţi 
oameni găsesc atât de grea această parte a exerciţiului, 
încât mintea li se golește complet. Privirea li se împăien- 
jenește. Capul le devine mai greu datorită sângelui 
pompat spre creier la începutul procesului de „tragere 
de fiarele mentale”. 

Indiferent cât durează, mai ales la începutul practică- 
rii exerciţiului, trebuie să vă disciplinaţi să scrieți în 
continuare, până când ați găsit cel puțin 20 de răspun- 
suri. Câteodată, chiar al douăzecilea reprezintă desco- 
perirea care vă permite să economisiți mii de dolari sau 
multe ore de muncă grea. Deseori, ultimul răspuns este 
ideea extraordinară care vă schimbă viaţa sau cariera. 

Alegeţi o acţiune 


Din momentul în care aveți cel puțin 20 de răspun- 
suri, întoarceți-vă la listă și revizuiți-o. Alegeţi apoi 
cel puţin o acțiune pe care o puteți începe imediat, 
pentru a vă apropia mai repede de țel sau de rezolva- 
rea problemei. 

Puteţi multiplica eficiența procesului, luând cel mai 
bun răspuns identificat în prima listă de 20 de răspun- 
suri și scriindu-l în partea de sus a unei noi coli de hâr- 
tie, sub forma unei întrebări. Pe urmă vedeţi dacă nu 
puteți găsi și la această întrebare alte 20 de răspunsuri. 
Acest exercițiu combinat va mări turația motorului 
mental, ca și cum ați apăsa pe acceleraţia unei mașini 
atunci când schimbătorul de viteze se află în punctul 
mort. Mintea dumneavoastră va sclipi și va dansa, pli- 
nă de energie mentală, și va izbucni într-o multitudine 
de idei, precum luminiţele dintr-un pom de Crăciun. 

De exemplu, prima întrebare poate fi: „Cum pot 
să-mi dublez veniturile în următoarele 24 de luni?” 
Unul dintre răspunsuri ar fi: „Muncesc două ore în plus 
în fiecare zi.” 

Puteţi transfera acest răspuns pe o altă foaie de hâr- 
tie şi să-l formulați ca pe o întrebare: „Ce pot face ca să 
am în plus două ore productive pe zi?” Scrieţi apoi 20 
de lucruri diferite pe care le puteți face pentru a econo- 
misi sau câștiga timp, astfel încât să petreceți suplimen- 
tar două ore de lucru în fiecare zi. 

Oricare ar fi răspunsul ales, puneți-l în aplicare ime- 
diat. Faceţi ceva. Faceţi orice. Cu cât acționaţi mai repe- 
de, cu atât va fi mai mare și mai constant fluxul zilnic de 
idei. Dacă generați astfel de idei și apoi nu faceţi nimic 
cu ele, fluxul creativ se diminuează și se opreşte. 

Folosiţi dezlănțuirea minţii în cazul 
tuturor ţelurilor 


Cel mai bun moment pentru acest exercițiu este di- 
mineaţa devreme, imediat după ce ați rescris țelurile în 
carneţel. Puteţi lua de acolo un obiectiv în fiecare dimi- 
neață, pentru a-l rescrie ca pe o întrebare și a da 20 de 
răspunsuri. Apoi, vă puteți ocupa imediat de punerea 
în aplicare a unuia dintre răspunsuri. 

Puteţi face acest exercițiu în mod repetat în cazul 
aceluiași țel, dacă acesta e suficient de important pentru 
dumneavoastră. Nu vă îngrijorați dacă scrieți mereu 
aceleași răspunsuri. Cu cât exersaţi mai mult, cu atât e 
mai probabil să declanșați idei complet neașteptate. 
Asta poate presupune câteva zile sau chiar săptămâni 
de muncă, mai înainte să apară străfulgerarea inspira- 
ției. Aveţi răbdare și fiți hotărâți. Va apărea. 


Forţa cumulativă a generării de idei 


Imaginaţi-vă că trebuie să faceţi acest exercițiu în fie- 
care dimineaţă, timp de 5 zile pe săptămână. Puteţi lua 
o pauză în weekend, pentru a vă odihni creierul. Dacă 
faceți acest exerciţiu de 5 ori pe săptămână, înseamnă că 
ați dat naștere la 100 de idei. Dacă practicaţi exercițiul 
50 de săptămâni pe an, generați 5 000 de idei. Şi nici mă- 
car nu trebuie să vă gândiţi și în vacanţă! 

Dacă ar trebui să puneţi în aplicare o idee nouă în fie- 
care zi, pentru a vă apropia mai repede de țelurile sta- 
bilite, înmulțiți-o cu 5 zile pe săptămână și cu 50 de săp- 
tămâni pe an. Rezultatul reprezintă 250 de idei noi pe 
an, puse în practică în viața dumneavoastră. 

Acum, iată care e întrebarea: credeți că acest exerci- 
tiu, practicat î în mod regulat, poate avea un impact asu- 
pra vieții și viitorului dumneavoastră? Într-o lume în 
care cei mai mulți au foarte puține idei de-a lungul unui 
an, credeți că acest exercițiu vă poate ajuta să ajungeţi la 

vârf în domeniul dumneavoastră? Credeţi că, dacă fa- 
ceţi asta în fiecare zi, veţi deveni curând bogaţi şi veţi 
avea succes în toate încercările dumneavoastră? Eu cred 
că răspunsul e clar. 

O singură idee bună poate economisi ani de muncă 
asiduă și mii de dolari. O mulțime de idei, una după 
alta, sprijinindu-se una pe alta, vă va face bogați, fericiți 
şi plini de succes, practic, în mod sigur. 


Concentraţi-vă asupra soluției 


Așa cum am menţionat mai devreme, oamenii de 
succes sunt intens orientați spre soluție. Adevărul e că 
viața este o succesiune fără sfârșit de probleme și difi- 
cultăți. Acest torent de probleme este întrerupt doar de 
crize ocazionale, care fac ca problemele uzuale să pară 
mici, prin comparație. 

În realitate, dacă ai o viață plină, probabil că trăiești 
o anumită criză la fiecare două-trei luni. Există crize în 
afaceri, în familie, financiare, de sănătate şi altele. Pro- 
blemele și crizele nu încetează niciodată. Ele tot vin, ca 
valuriie oceanului. Singurul aspect pe care-l poți con- 
trola constă în răspunsurile la aceste probleme și crize. Și 
aici se află cheia succesului. 

Oamenii de succes răspund eficient la probleme. Oa- 
menii ineficienţi, nu. Oamenii de succes trag aer în 
piept, se relaxează și gândesc clar. Ei caută binele în ori- 
ce situaţie. Caută, de asemenea, lecţii valoroase. Mai 
presus de orice, se concentrează asupra soluției, asupra 
a ceea ce poate fi făcut și nu asupra a ceea ce s-a întâm- 
plat sau asupra vinovaţilor. 


Confruntaţi-vă eficient cu fiecare problemă 


Așa cum există un proces de rezolvare a problemelor 
matematice, există şi unul de rezolvare a problemelor 

din viață și poate fi învățat și utilizat în tot restul vieții. 
E nevoie de o abordare sistematică și într-o formă orga- 
nizată a procesului de rezolvare a problemelor. 


e Primul pas — Definiţi clar problema. O problemă 
bine definită e pe jumătate rezolvată. E uimitor cât de 
mult timp se risipește cu găsirea unei soluții, atunci 
când nimeni nu e lămurit asupra problemei. 


e Pasul doi — Întrebaţi care sunt toate cauzele po- 
sibile ale acestei probleme. Căutaţi atât cauzele evi- 
dente, cât și pe cele mai puțin evidente. Cum a început? 
Care sunt originile ei? Ce anume a declanșat-o? Care 
este variabila decisivă care s-a schimbat și a dat naște- 
re problemei? Așa cum un medic examinează amănun- 
tit un pacient, tot așa trebuie să cercetaţi și dumnea- 
voastră în amănunţime problema, înainte de a încerca 
s-o rezolvați. 


e Pasul trei — Întrebaţi care sunt toate soluțiile 
posibile. Evitaţi tendinţa firească a celor mai mulți oa- 
meni de a sări de la definirea unei probleme la o conclu- 
zie privind o soluție de un anumit tip. Întrebaţi întot- 
deauna: „Care ar fi o altă soluție?” 

Uneori, cea mai bună soluție este să nu faci nimic. 
Alteori, cea mai bună soluţie este să aduni mai multe in- 
formații sau să realizezi că nu e problema ta și s-o pa- 
sezi celui în a cărui responsabilitate se află. 


e Pasul patru — Întrebați ce trebuie să rezolve aceas- 
tă soluţie. Odată ce ați identificat mai multe soluții po- 
sibile, singura modalitate în care puteți judeca impor- 
tanța unei soluţii este de a determina în avans ce anume 
vreți să rezolve ea. 

Aţi auzit spunându-se: „Operația a reușit, pacientul 
a murit.” Este un lucru obișnuit să inițiem o soluţie și 

s-o punem în aplicare, dar problema nu numai că nu va 
fi rezolvată, ci va deveni chiar mai dificilă decât înainte 
de a acţiona. 

Asiguraţi-vă că soluţia pe care o alegeți va atinge 
scopul la care v-aţi gândit atunci când aţi început exer- 
cițiul de rezolvare a problemei. 


* Pasul cinci — Atribuiţi responsabilități specifice 
sau luaţi-vă dumneavoastră responsabilitatea de a pune 
în aplicare soluţia. Odată ce ați decis care e soluția 
ideală, fixaţi un termen limită pentru punerea ei în apli- 
care. Stabiliți o unitate de măsură prin care să puteți de- 
termina dacă soluţia este eficientă. 


O discuţie despre rezolvarea problemelor care nu 
duce la un acord privind o anumită soluție, însoțit de 
atribuirea de'responsabilități personale și un termen li- 
mită, reprezintă o problemă care va reveni mereu, fără 
să aibă vreun deznodământ. 

Practicaţi această metodă sistematică de a trata pro- 
blemele, până când va deveni un obicei. Veţi fi uimiți cât 
de eficienți veți ajunge și cât de bune vor fi rezultatele. 


Cheia victoriei și a succesului 


Studiind războaiele și bătăliile purtate de-a lungul 
secolelor, am fost întotdeauna fascinat de situațiile în 
care o armată mai mică a învins o alta superioară nume- 
ric. În fiecare caz în parte, am descoperit că armata mai 
mică era mai bine organizată, mai metodică și mai ordo- 
nată în ceea ce privește planul de atac și executarea lui 
decât armata mai mare, dar mai dezorganizată. 

În mod similar, o persoană obișnuită, cu un sistem 
sau o rețetă de rezolvare a unei probleme, poate depăși 

oameni extrem de inteligenți, care se aruncă asupra pro- 
blemelor fără o metodă sau un proces de rezolvare a lor. 
Aceste două metodologii, dezlănțuirea minţii și abor- 
darea sistematică, oferă un extraordinar avantaj în stăpâ- 
nirea problemelor și dificultăților inevitabile din viață. 


Scrieţi pe hârtie 


Gânditi întotdeauna pe hârtie. Scrieţi orice vă preocu- 
pă. Se întâmplă ceva între creier și mâna care scrie. Aveţi, 
astfel, un mai mare simț al clarității și înțelegerii privind 
elementele implicate. Gândiţi mai bine. Percepția e mai 
intensă. Deveniţi, efectiv, mai inteligenţi și mai creativi, 
prin fiecare act de scriere înainte de a lua o decizie. 


Jucati pe tabla de șah 


Unul dintre cele mai importante exerciţii de gândire 
creatoare se numește „planificarea de tip scenariu”. 
Prin acest exercițiu, sunt gândite mai multe mișcări în 
avans, în cadrul jocului vieții și se imaginează ce s-ar 
putea întâmpla cândva, în viitor. 

Deși viitorul nu poate fi cunoscut, anumite tendinţe 
de azi vor continua și mâine. Unele evenimente care au 
loc în lumea înconjurătoare vor influența aceste tendin- 
te sau le vor pune capăt în diferite moduri. Alte eveni- 
mente, complet neașteptate, vor apărea și vor necesita 
schimbarea totală a planurilor. 


Răspundeţi la două întrebări 


În planificarea de tip scenariu, vă puneţi două între- 
bări. Mai întâi: „Care sunt cele mai rele trei lucruri care se 
pot întâmpla în lunile și anii care urmează și care îmi vor 
influența în mod negativ afacerea și viața personală?” 

Scrieţi-le pe hârtie. Fiţi brutal de sinceri cu dumnea- 
voastră înșivă. Refuzați să vă doriţi sau să sperati tot ce 

e mai bun. De exemplu, imaginați-vă că cel mai bun 
client iese din afacere sau nu poate plăti produsele sau 
serviciile pe care i le-aţi vândut. Ce ați face? Cum aţi re- 
acționa? Ce pași puteți urma pentru a vă apăra de aceas- 
tă eventualitate? 

Mai departe, întrebaţi-vă: „Care sunt cele mai bune 
trei lucruri care mi se pot întâmpla în lunile și anii ce ur- 
mează?” 

În cazul răspunsurilor la ambele întrebări puteți uti- 
liza dezlănțuirea minţii, pregătindu-vă pentru orice 
eventualitate. Dacă e vorba de o potențială rămânere în 
urmă, întrebaţi-vă: „Cum ne putem feri de această ră- 
mânere în urmă?” Apoi, formulaţi 20 de răspunsuri la 
întrebare. 

Dacă e vorba de o posibilă oportunitate, întrebați-vă: 
„Cum putem crește probabilitatea de producere a aces- 
tei oportunități sau cum putem trage foloase de pe 
urma ei, aşa cum se prezintă astăzi?” Scrieţi 20 de răs- 
punsuri la întrebare. 

De fiecare dată când vă puneţi una dintre aceste în- 
trebări, precum o scânteie electrică, veți declanșa idei și 
intuiții. Cu cât vă gândiţi mai mult la aceste întrebări 
cheie, cu atât mai mult vă veți activa gândirea supra- 
conștientă pentru a obține intuiții și inspirații care să vă 
dea posibilitatea de a valorifica oportunităţile și de a 
evita pericolele. 


Afirmați-vă opțiunile 


Una dintre cele mai importante părţi ale filosofiei per- 
sonale trebuie să graviteze în jurul afirmării unor op- 
țiuni. Regula este: sunteţi liberi în măsura în care aveți 
alternative bine definite. 

Dacă țelul dumneavoastră este să fiți fericiţi, să aveţi 
succes și să fiți liberi, trebuie să faceți alegeri. Trebuie să 

existe mai mult de un singur pas pe care-l puteți face în 
orice situaţie. Nu vă puteți permite să fiți prizonieri în 
cadrul unui singur curs al acţiunii. 

Din momentul în care aveți primul serviciu, faceți 
prima investiție sau porniţi la drum în orice domeniu 
din viața dumneavoastră, trebuie să începeți imediat să 
creați alternative, luând în considerare cazul în care 
ceva ar merge prost. 


Creați planul B 


Otto von Bismarck, „cancelarul de fier” al Germaniei 
din secolul XIX, a fost considerat cel mai bun om de stat 
al timpului său. A fost capabil să asmută unele împotri- 
va celorlalte națiuni, principate şi puteri aflate în com- 
petiție, în procesul de formare a statulului german uni- 
ficat. Viaţa lui în politică a fost un proces nesfârșit de 
negocieri, câștiguri și pierderi. 

Bismarck a devenit faimos pentru faptul că avea me- 
reu un plan de rezervă, bine pus la punct, înainte de a 
începe negocierile privind planul principal. Acest plan 
a ajuns să fie cunoscut sub numele de „planul Bis- 
marck” sau „planul B”. Trebuie să aveţi întotdeauna un 
plan B pentru sectoarele importante ale afacerii sau vie- 
ţii dumneavoastră personale. 

Ce plan B aveţi? Care vă e planul de rezervă, dacă 
serviciul actual, cariera, domeniul sau cursul acțiunii 
nu merg bine? Care vă e planul de rezervă, dacă inves- 
tițiile actuale nu funcționează sau dacă „cele mai bine 
concepute planuri” dau greș? Ce alternative aveţi? Ce 
aţi face, dacă mâine v-aţi treziți aruncați în stradă sau în 
postura de a o lua de la capăt? 

Cu cât aveți mai multe opțiuni, cu atât beneficiaţi de 
o libertate mentală mai mare. Cu cât aţi creat și v-aţi 
gândit la mai multe alternative, cu atât veți fi mai puter- 

nici în orice situație. Cu cât aţi dat naștere la mai multe 
cursuri ale acțiunii, în caz că acela pe care îl urmaţi nu 
funcţionează, cu atât veţi avea mai multă încredere. Din 
acest motiv, unul din cele mai importante lucruri pe 
care trebuie să le faceţi în viață este să vă măriţi „liber- 
tatea de acțiune”. Utilizați-vă creativitatea, pentru a 
crea continuu opțiuni și alternative, indiferent de cât de 
bine merg lucrurile în prezent. 


Gândirea pe termen lung 


Țelul final în afaceri și carieră este de a câștiga cât 
mai mult și de a atinge independenţa financiară. Tot 
profitul și întreg succesul financiar rezultă din „valoa- 
rea adăugată” de un anumit fel. Atunci când adaugi va- 
loare, te pui în postura de a pune stăpânire pe o parte 
din acea valoare, sub forma unei creșteri de venit, pro- 
fit sau dividende. Asta e legea fundamentală a tuturor 
economiilor de piață și, ca orice lege economică funda- 
mentală, este necunoscută sau prost înțeleasă de cei mai 
mulţi oameni care lucrează în lumea de azi. 

Una din întrebările pe care le puteți pune în cadrul 
exerciţiului referitor la dezlănțuirea minții este: Ce pot 
face pentru a-mi mări valoarea faţă de clienţii mei de 
astăzi? 

Aţi putea întreba: „Care sunt clienții mei ideali? Ce 
pot face pentru a atrage mai mulți clienți ideali care să 
cumpere de la mine?” 

Și, cel mai bine, puneți-vă întrebarea: „Ce aș putea 
face ca să merit mai mulți clienți din cei pe care mi-i do- 
resc?” Ce ați putea face mai mult pentru a merita tot 
mai mulți clienți din categoria celor pe care vi-i doriți? 

Adăugaţi continuu valoare 


Căutaţi întodeauna modalităţi de a vă folosi creativi- 
tatea pentru a adăuga valoare, acționând mai repede, 
mai bine, mai ieftin și mai ușor. Așa cum verbul „a me- 
rita”* provine din latinescul de servus, care înseamnă 
(provenind) „dintr-un serviciu”, trebuie să căutaţi 
mereu modalități de a merita recompense tot mai mari 
din deservirea mai bună a clienţilor. 

În analiza finală, ca membri ai societății, ca „jucă- 
tori” în cadrul sistemului economic, averea și recom- 
pensele vor rezulta din abilitatea de a servi alți oameni 
mai bine decât o fac concurenții dumneavoastră. Utili- 
zați-vă inteligenţa și creativitatea în fiecare zi, pentru a 
găsi modalități de a deveni mai valoroși pentru compa- 
nia, ramura economică sau lumea din care faceți parte. 
Aceasta este „marca“ geniului personal. 

1. Alegeţi cel mai important ţel sau cea mai mare 
problemă și scrieți-o în partea de sus a unei coli 
de hârtie, sub forma unei întrebări. Apoi, discipli- 
nați-vă să dați 20 de răspunsuri la această întreba- 
re și puneţi imediat în aplicare unul dintre ele. 


2. Abordați fiecare problemă în mod sistematic, de- 
finind-o clar, dezvoltând posibile soluţii, luând 
decizii şi punând soluția în aplicare cât mai cu- 
rând posibil. 

3. Gândiţi pe hârtie. Scrieţi fiecare detaliu al proble- 
mei sau țelului și căutați modalități simple și prac- 
tice de a rezolva problema sau de a atinge țelul. 


* Deserve, în limba engleză. (N. trad.) 

4. Identificaţi cele mai bune și cele mai rele eveni- 
mente care se pot întâmpla în lunile ce urmează. 
Determinaţi ce anume puteți face pentru a reduce 
efectele celor mai rele rezultate și de a maximiza 
beneficiile sau probabilitatea de apariţie a celor 
mai bune. 


Sunteţi liberi în măsura opțiunilor pe care le aveți. 
Creați un plan B pentru orice domeniu important 
din afaceri sau din viața personală. 


20 


Faceţi ceva în fiecare zi 


Succesul meu se datorează muncii asidue 
desfășurate aproape în fiecare zi. 


JOHNNY CARSON 


Multe studii făcute de-a lungul anilor au încercat să 
determine de ce anumite persoane au mai mult succes 
decât altele. Sute (chiar mii) de oameni din domeniul 
vânzărilor, personal de conducere și manageri au fost 
intervievaţi, testaţi și studiaţi, în încercarea de a identi- 
fica numitorul comun al succesului. Unul din cei mai 
importanţi factori de succes descoperiţi este capacitatea 
de a fi „orientați spre acţiune”. 

Oamenii de succes sunt intens orientaţi spre acțiune. 
Par să se miște mai repede decât cei care nu au succes. 
Sunt mai ocupați. Încearcă mai mult și încearcă din 
greu. Își încep activitatea puțin mai devreme și stau sea- 
ra până mai târziu. Se află într-o continuă mișcare. 

Oamenii care nu au succes încep în ultimul moment 
și se opresc cu primul prilej. Sunt dificili atunci când 
vine vorba să nu beneficieze de ultimul minut al pauzei 
pentru cafea sau de pauza de prânz, de o învoire ceru- 
tă pentru o indispoziție oarecare ori de plecarea în va- 
canţă. De multe ori se laudă: „Când nu sunt la serviciu, 
nu mă gândesc niciodată la el.” 

Povestea unui eșec 


Am avut, la un moment dat, un angajat care întârzia 
mereu. Când am vorbit cu el despre asta, a explicat că 
motivul pentru care întârzia era traficul aglomerat. 
l-am sugerat să plece mai devreme de acasă, astfel încât 
traficul să nu constituie o problemă. A fost șocat și a 
spus: „Dar, dacă plec mai devreme și nu e un trafic aglo- 
merat, s-ar putea să ajung la serviciu înaintea începerii 
programului. Nu pot să fac așa ceva!” 

Nu mai e nevoie să spun că, destul de curând, l-am 
lăsat să plece și am angajat pe altcineva, cu un mai mare 
simț al răspunderii şi angajamentului. Am auzit mai 
târziu că angajatul despre care am vorbit a continuat cu 
o serie nesfârșită de slujbe cu program redus sau pe- 
rioade de șomaj, care i-au marcat cariera. Atitudinea lui 
l-a programat pentru un eșec permanent. 


Legea Compensaţiei 


În faimosul său eseu Compensation (Compensația), 
Ralph Waldo Emerson scria că există întotdeauna o 
compensație în viață, direct proporțională cu valoarea 
contribuţiei tale. Dacă vrei să mărești dimensiunea re- 
compenselor, trebuie să crești calitatea și cantitatea re- 
zultatelor obținute. Dacă vrei să culegi mai mult, tre- 
buie să semeni mai mult. Nu există altă cale. 

Napoleon Hill a descoperit că însușirea cheie a oame- 
nilor de succes, dintre care cei mai mulți au pornit de jos, 
unii fără o lețcaie, a fost aceea de a a-și crea de la începu- 
tul vieţii obiceiul de a „alerga un kilometru în plus”. Ei 
au aflat, așa cum spune vechea zicală, că: „Nu există am- 
buteiaje de-a lungul kilometrului parcurs în plus.” 

Calitatea celor deveniți milionari 
prin propriile puteri 


Într-un studiu referitor la cei care devin milionari 
prin propriile puteri, cercetătorii au intervievat mii de 
oameni care au pornit de la nimic și au acumulat mai 
mult de un milion de dolari de-a lungul carierei. Ei au 
fost de acord, aproape în unanimitate, că succesul lor a 
rezultat din faptul că au făcut întotdeauna mai mult de- 
cât munca pentru care erau plătiți. Și-au făcut un obicei, 

-încă de la primele slujbe pe care le-au avut, din a da mai 
curând decât din a lua. Au căutat mereu modalități de 
a contribui cu mai mult decât se aștepta de la ei. 


Cariere de succes care durează o viață 


Atunci când vorbesc în faţa unei clase de studenţi din 
domeniul afacerilor, sunt deseori întrebat, câteodată cu 
o anume îngrijorare, dacă nu le pot da unele sugestii sau 
idei în legătură cu ce anume ar trebui ei să facă pentru a 
avea succes în muncă. Le dau întotdeauna același sfat. A 
funcționat în cazul meu, pe când eram tânăr, și funcțio- 
nează pentru oricine, în orice stadiu al carierei. 

Sfatul meu are două părți. Prima este următoarea: ime- 
diat ce te-ai angajat la noul serviciu și ţi-ai luat munca în 
primire, te duci la șef și îi spui că vrei să ai „mai multă 
responsabilitate”. Că ești hotărât să aduci o contribuţie 
maximă în cadrul organizației și că ai vrea foarte mult să 
ai mai multă responsabilitate când va fi posibil. 

Atunci când am început să fac asta, în calitate de tâ- 
năr executiv într-o mare corporație, șeful meu a dat din 
cap, a zâmbit și mi-a mulțumit pentru interesul arătat. 
Dar nu s-a întâmplat nimic, cel puţin pentru o vreme. 
La fiecare câteva zile îi dădeam raportul și menționam 
la plecare că doream mai multă responsabilitate. 

Va veni și vremea dumneavoastră 


După câteva săptămâni, șeful mi-a dat un proiect 
pentru studiu și evaluare. M-am aruncat asupra lui ca 
un câine care apucă un os și pe urmă o ia la fugă. Am 
lucrat zi și noapte, pe urmă tot weekend-ul, făcând praf 
proiectul, adunând informaţii, punând cap la cap deta- 
liile și concepând un raport și o propunere. Luni dimi- 
neața, m-am dus la șeful meu cu o propunere completă, 
legată de proiect. A fost în mod evident surprins. Mi-a 
spus: „Nu era nici o grabă. Nu aşteptam un răspuns de 
la tine decât peste vreo săptămână sau două.” 

l-am mulțumit pentru grija arătată și i-am spus: 
„Evaluarea acestui proiect este completă, așa cum ați 
cerut. Și, apropo, mi-aș dori cu adevărat să am mai mul- 
tă responsabilitate.“ 

Foarte curând după această evaluare de proiect, lu- 
crurile au început să se schimbe pentru mine. După o 
săptămână, mi s-a dat o altă sarcină, mică, dar complet 
în afara celor de serviciu. Din nou, am înșfăcat sarcina 
şi am rezolvat-o cât am putut mai bine. După o săptă- 
mână sau două, șeful mi-a dat o altă sarcină și, o săptă- 
mână mai târziu, o alta. 

De fiecare dată, indiferent despre ce era vorba, fie că 
aveam habar sau nu despre ceea ce trebuia făcut, mă 
puneam imediat pe treabă, adeseori în timpul meu li- 
ber sau în weekend-uri. Terminam ceea ce mi se dădea 
și mă duceam la șef cu lucrarea respectivă cât de repe- 
de puteam. 


Acţionați rapid când aveţi ocazia 


Ajung acum la partea a doua a sfatului pe care-l dau 
tuturor celor care vor să aibă succes în carieră. Odată ce 
ați primit responsabilitatea pe care ați cerut-o, îndepli- 
niți sarcina repede și duceți-vă la șeful dumneavoastră 

cât mai rapid, de parcă ar fi vorba de o grenadă cu sigu- 
ranţa trasă. Mișcaţi-vă alert. Nu amânați. 

E absolut uimitoare impresia pozitivă pe care o faceți 
asupra celorlalți, atunci când cereți întruna mai multă 
responsabilitate, iar în momentul în care o obţineţi, în- 
depliniți rapid o anumită sarcină. 

Foarte curând, șeful mi-a pus eticheta de „tipul la 
care apelezi”. Ori de câte ori apărea ceva ce trebuia re- 
zolvat imediat, mă chema mai curând pe mine decât pe 
oricare dintre ceilalți directori, dintre care unii lucrau în 
companie de mai mulți ani. Ca prin minune, am început 
să urc scara ierarhică în cadrul organizației. 


Fiţi pregătiți pentru ocazia care se ivește 


Într-o zi, mi-a aruncat o sarcină ca pe o minge într-un 
meci de fotbal, minge pe care am prins-o și am alergat 
să marchez. Acţionând rapid, am zburat cu avionul o 
mie de kilometri, am muncit zi și noapte, am descoperit 
o fraudă și am salvat pentru companie 2 milioane de 
dolari. Dacă mai amânam două zile, banii ar fi fost pier- 
duți pentru totdeauna. 

După acest succes, digul s-a rupt. Mai întâi, mi s-a 
dat o însărcinare importantă și apoi responsabilitatea 
unei întregi divizii, iar pe urmă o a doua divizie și o a 
treia. La vremea aceea lucram în companie de doi ani și 
conduceam trei divizii însumând activități în valoare de 
aproape 50 de milioane de dolari și având în subordine 
mai mult de 50 de oameni din trei birouri. 

Între timp, colaboratorii mei veneau încă la serviciu 
la ora 9.00, luau masa de prânz împreună și plecau de 
la birou la 5.00 după-amiază, ducându-se să bea ceva la 
bar. Bombăneau și își spuneau unii altora că motivul 
pentru care ajunsesem sus era acela că fusesem „noro- 
cos” sau că îi făceam favoruri șefului. N-au învăţat nici- 

odată importanţa faptului de a cere mai multă respon- 
sabilitate și de a te mișca mai repede. 


Un secret al succesului 


Cu mulți ani în urmă, preşedintele (acum pensionat) 
al Camerei de Comerţ a Statelor Unite a spus o poveste 
la petrecerea lui de adio. Devenise unul dintre cei mai 
respectați oameni de afaceri din America și de pretutin- 
deni. Își crease acel tip de reputaţie pentru munca lui de 
înaltă calitate, pe care orice persoană din domeniul afa- 
cerilor visează s-o aibă. 

A spus că, pe când era tânăr, fără succes și frustrat, a 
dat peste o zicală scrisă pe o pungă de mâncare maro- 
nie și lipită la gazeta de perete a unui liceu. Trecând pe 
lângă acea gazetă de perete, ceva l-a făcut să se opreas- 
că și să citească ce era scris pe punga de mâncare. Scria: 
„Succesul tău în viață e direct proporțional cu ceea ce 
faci după ce faci ceea ce se așteaptă de la tine.” 

A spus în fața audienței că aceste cuvinte i-au schim- 
bat viaţa. Până în acel moment al carierei simțea că fă- 
cuse o treabă bună, deoarece îndeplinise ceea ce i se 
spusese să facă, ceea ce se așteptase de la el. Dar de 
atunci, s-a hotărât să parcurgă acel kilometru suplimen- 
tar și să facă mai mult decât lucrul pentru care era plă- 
tit. Din acea zi, în tot restul carierei, s-a trezit dimineața 
puţin mai devreme, a lucrat cu ceva mai multă sârguin- 
tă și a stat seara puțin peste program. S-a deplasat mai 
repede de la o sarcină la alta și de la un client la altul. 

Și i s-a întâmplat ceea ce se întâmplă mereu. Cu cât 
s-a mișcat mai repede, cu atât a căpătat mai multă expe- 
riență. Cu cât a avut mai multă experienţă, cu atât mai 
bine și-a făcut treaba. Cu cât a lucrat mai bine, cu atât a 
obținut rezultate mai bune. Dintr-o dată, a fost plătit 
mai mult și a promovat mai repede. 

Mișcându-se mai repede și făcând mai mult decât se 
aștepta de la el, trecuse pe banda de viteză a carierei și 
începuse să înainteze rapid. A fost curând avansat în ca- 
drul unui nou departament, apoi angajat într-un dome- 
niu nou și i s-a dat o nouă arie de responsabilitate. A 
avut, în toate cazurile, o singură strategie. Fă mai mult 
decât lucrul pentru care ești plătit. Fă mai mult decât aș- 
teaptă ceilalți de la tine. Aleargă kilometrul în plus. Fii 
ocupat. Mergi mai departe. Acţionează. Nu pierde vre- 
mea. Și nu s-a uitat niciodată înapoi. 


Înţelepciunea unui părinte fondator 


Thomas Jefferson scria: „Nu fiți niciodată leneși. Ni- 
meni n-o să aibă ocazia să se plângă de lipsa timpului, 
dacă nu-și pierde vremea. E minunat câte lucruri se pot 
face, dacă suntem mereu în acțiune.” 

Mai târziu, scria: „Răsăritul nu m-a prins în pat nici- 
odată, în viața mea.” 


Timpul trece oricum 


Iată o chestiune importantă. Timpul trece oricum. Săp- 
tămânile, lunile, anii se duc, în orice caz. Singura între- 
bare care se pune este: ce aveți de gând să faceți cu tim- 
pul ăsta? 

Din moment ce ziua trece oricum, de ce să n-o începi 
mai devreme, să nu muncești mai asiduu și să nu stai 
până mai târziu? De ce să nu te alături îngerilor? De ce 
să nu-ţi creezi reputaţia de „tipul la care se apelează” și 
pe care îl caută toată lumea, atunci când e nevoie ca un 
anumit lucru să fie făcut repede și bine? Asta, mai mult 
decât orice altceva, va face ca piciorul tău să apese acce- 
lerația și să prinzi viteză în carieră. 

Mergi mai departe și tine-o tot așa 


O cheie a obținerii unui venit mai mare este „princi- 
piul impulsului în obținerea succesului“. Acest princi- 
piu spune că e nevoie de o energie considerabilă pentru 
a 'te pune în mișcare și a înainta. Dar e nevoie de mult 
mai puțină energie pentru a continua să mergi, odată ce 
te-ai pus în mișcare. 

Acest principiu al impulsului explică succesul, în 
aceeași măsură în care o face orice alt factor. Oamenii de 
succes sunt niște oameni ocupați. Se trezesc dimineața, 
pornesc la treabă și continuă în ritmul ăsta toată ziua. 
Muncesc tot timpul. Se află într-o mișcare continuă, pre- 
cum țintele mobile. 


Planificaţi-vă timpul cu grijă 


Oamenii de succes își planifică zilele și orele, și chiar 
sferturile de oră, cu mare grijă. În toate studiile legate 
de acest aspect, pare să existe o relație directă între tim- 
pul strâns planificat și nivelul ridicat al veniturilor. Cei 
mai bine plătiți profesioniști din societatea noastră, din 
rândul cărora provin 25% dintre cei ajunși milionari 
prin forțe proprii în America, sunt avocați, medici și alți 
profesioniști din domeniul medical. Cu toții își calcu- 
lează timpul în minute, în fiecare caz și, respectiv, în le- 
gătură cu fiecare pacient în parte. 

Oamenii care câștigă azi cel mai puțin în societatea 
noastră sunt cei care se gândesc la timpul lor în termeni 
de o zi, o săptămână sau o lună. Nu ezită să irosească 
prima jumătate a unei zile. Se justifică spunând că vor 
recupera după-amiază. Uneori, irosesc primele două 
zile din săptămână. Cred că vor recupera mai târziu, în 
cursul săptămânii. Alteori, pierd chiar și primele două 
săptămâni din lună. 

Defectul fatal al normelor lunare 


Am lucrat de-a lungul anilor cu nenumărate oraga- 
nizaţii care se ocupau de vânzări. 80% din personalul 
acestor organizaţii, lucrând pe bază de norme lunare, 
nu se grăbesc deloc în primele săptămâni ale lunii și, 
deodată, încep o activitate frenetică în ultima săptămâ- 
nă, muncind cu disperare ca să facă suficiente vânzări 
pentru a-și realiza norma. 

Dar nu așa procedează oamenii de performanţă. Ei 
lucrează din prima zi a lunii cu aceeași concentrare și 
intensitate ca și în ultima zi a lunii precedente. Pornesc 
la drum ca o mașină de curse. Apasă pedala „până la 
podea”, începând cu ora 7.00 sau 7.30 dimineața. Scapă 
de traficul matinal aglomerat pornind înaintea tuturor, 
iar seara ocolesc ora de vârf stând la serviciu până mai 
târziu, după ce toată lumea s-a grăbit deja să ajungă pe 
autostradă. 


Produceţi energie continuă 


Din punct de vedere mental și fizic, cu cât vă mișcaţi 
mai repede, cu atât aveţi mai multă energie. Cu cât vă 
mișcaţi mai repede, cu atât sunteți mai fericiți și deve- 
niți mai entuziaști și mai creativi. Cu cât vă mișcaţi mai 
repede, cu atât realizați mai mult, sunteți mai bine plă- 
tiți şi aveți mai mult succes. 

Aplicați în viaţă principiul impulsului. Odată ce ați 
pornit, mergeţi înainte. Alan Lakein, un specialist în 
managementul timpului, spunea: „Un tempo rapid este 
esențial pentru succes.” Tom Peters spunea că toți oa- 
menii de succes au o „predilecție pentru acțiune”. Solu- 
ţia cheie pentru a realiza mai mult este alegerea celei 
mai importante sarcini și începerea îndeplinirii ei cu 
„simţul urgenței”. Aceasta e adevărata cheie a succesu- 
lui și a realizărilor performante. 

Faceţi ceva în fiecare zi 


1 


3. 


. Alegeţi azi viteza cu care vă deplasați prin viaţă. 


Treceţi rapid de la o sarcină la alta. Mergeţi repe- 
de. Măriți tempo-ul activității. 


. Imaginaţi-vă că plecați mâine pentru o lună și tre- 


buie să puneţi totul la punct înainte de a pleca. 
Munciţi la fel de repede și de asiduu ca atunci 
când vă pregătiți să plecaţi în vacanţă. 


Puneți în practică o planificare strânsă a timpului. 


Imaginați-vă că aveţi la dispoziție jumătate din 
timpul necesar pentru a finaliza treaba și munciți 
toată ziua având senzația că e vorba de o urgenţă. 


„ Cereţi continuu mai multă responsabilitate, iar 


atunci când o căpătați, îndepliniți sarcina încre- 
dințată rapid și bine. Acest obicei vă va deschide 
întruna noi uși, spre alte oportunități. 


De acum înainte, treziți-vă cu o oră mai devreme și 
treceţi la treabă imediat. Lucraţi în timpul pauzei de 
prânz și al celor pentru cafea. Staţi o oră în plus, 
pentru a pregăti ziua următoare. Acești timpi supli- 
mentari vă vor dubla productivitatea și vă vor așeza 
pe banda de viteză a carierei dumneavoastră. 


Insistaţi până când reușiţi 


Lă 


Sârguința și priceperea rezolvă aproape toate 
lucrurile; marile opere sunt realizate nu 
prin forță, ci prin perseverență. 


SAMUEL JOHNSON 


Toate marile succese din viață reprezintă un triumf 
al perseverenţei. Abilitatea de a decide ce vrei, de a în- 
cepe și apoi de a persevera în fața tuturor obstacolelor 
şi dificultăților, până când îţi realizezi țelul, este factorul 
hotărâtor al succesului. Iar cealaltă fațetă a perseveren- 
tei este curajul. 

Poate că cea mai mare provocare a vieții este înfrân- 
gere fricii și crearea unui obicei al curajului. Winston 
Churchill scria: „Curajul e considerat, pe bună dreptate, 
cea mai importantă dintre virtuți, căci de el depind toa- 
te celelalte.” 


Înfrângerea fricii 


Frica este și a fost mereu cel mai mare dușman al 
omenirii. Atunci când Franklin D. Roosevelt spunea: 
„Singurul lucru de care trebuie să ne temem este teama 
însăși”, el se referea la faptul că emoția provocată de fri- 
că, şi nu cauza reală a fricii, este ceea ce provoacă neli- 
niște, stres și nefericire. 

Atunci când îţi creezi o obișnuinţă a curajului și o în- 
credere nezdruncinată în sine, o nouă lume de posibili- 
tăți ți se deschide în față. Gândiţi-vă numai — ce anu- 
me ați îndrăzni să visaţi, să fiți sau să faceţi, dacă nu 
v-aţi teme de nimic? 


Puteţi învăţa tot ce aveţi nevoie 
să învăţaţi 


Din fericire, obișnuința curajului poate fi învățată, ca 
orice altă deprindere legată de succes. Pentru a face 
asta, e nevoie să vă înfrângeți frica, simultan cu dobândi- 
rea curajului și a încrederii, care vă vor da posibilitatea 
de a vă confrunta fără teamă cu suișurile și coborâșuri- 
le vieţii. 

Editorialista Ann Landers scria: „Dacă aș fi întrebată 
care cred eu că este cel mai folositor sfat ce poate fi dat 
întregii omeniri, aș răspunde: așteptați-vă la necazuri ca 
la o parte inevitabilă a vieții, iar atunci când apar, ţineţi 
capul sus. Priviţi-le drept în faţă și spuneţi: «Voi fi mai 
puternic decât voi. Nu mă puteţi înfrânge.»” Aceasta e 
atitudinea care duce la victorie. 


Cauzele și remediile fricii 


Punctul de pornire în învingerea fricii și dezvoltarea 
curajului este, înainte de toate, identificarea factorilor 
care predispun la frică. 

Aşa cum știm, sursa fricii este o condiţionare apăru- 
tă în copilărie, de obicei critica distructivă provenind de 
la unul din părinți. Asta ne face să experimentăm două 
feluri de frică. Mai întâi, frica de eșec, care ne determi- 
nă să gândim: „Nu pot, nu pot, nu pot”; în al doilea rând, 
frica de respingere, care ne face să gândim: „Trebuie, 
trebuie, trebuie.” 

Datorită acestor temeri, devenim preocupați de frica 
de a pierde bani sau timp sau o investiție emoțională 
într-o relație. Suntem hipersensibili la părerile și posi- 
bila critică a celorlalţi, până acolo încât ne temem să fa- 
cem orice ar putea stârni dezaprobarea cuiva. Temerile 
au tendinţa să ne paralizeze, oprindu-ne să acționăm 
constructiv în direcția visurilor și țelurilor noastre. Ezi- 
tăm. Devenim indeciși. Amânăm. Găsim scuze și moti- 
ve de întârziere. În cele din urmă, ne simţim frustrati, 
prinși la mijloc între: „Trebuie, dar nu pot” și „Nu pot, 
dar trebuie.” 


Frica și ignoranța merg mână în mână 


Frica poate fi cauzată de ignoranță. Atunci când 
avem informații limitate, ne simțim tensionați și nesi- 
guri de rezultatul acțiunilor noastre. Ignoranța ne pro- 
voacă frica de schimbare, frica de necunoscut și evitarea 
de a încerca ceva nou și diferit. 

Dar și reversul e adevărat. Simpla acțiune de strân- 
gere de informații și experiența pe care o avem într-un 
anumit domeniu ne dau mai mult curaj și mai multă 
încredere. Există zone ale vieții noastre în care nu ne te- 
mem de nimic, deoarece le stăpânim, cum ar fi șofatul, 
schiatul, vânzarea unor produse sau servicii ori mana- 
gementul. Datorită cunoașterii și experienței, ne sim- 
tim capabili să facem'față la tot ce se întâmplă. Nu ne e 
frică deloc. 


Oboseala ne face lași 


Un alt factor ce dă naștere fricii este boala sau obo- 
seala. Atunci când suntem istoviţi sau bolnavi ori nu 
avem o condiţie fizică bună, suntem mai predispuși la 
frică decât atunci când suntem sănătoși, fericiți și plini 
de energie. 

Uneori, îți poți schimba total atitudinea faţă de tine 
sau față de potenţialul tău printr-un somn bun sau o va- 
canţă suficient de lungă, astfel încât să-ţi poți reîncărca 
bateriile mentale și emoționale. Odihna și relaxarea cre- 
ează curaj și încredere, la fel de mult ca și alți factori. 


Toată lumea se teme 


Iată o chestiune importantă: toți oamenii inteligenţi 
se tem de ceva. E normal și firesc să-ți faci griji în legătu- 
ră cu supraviețuirea fizică, emoțională și financiară. O 
persoană curajoasă nu este o persoană care nu se teme 
de nimic. Așa cum spunea Mark Twain: „Curajul este re- 
zistenţa la frică, stăpânirea fricii — nu absenţa ei.” 

Nu e vorba dacă te temi sau nu. Tuturor ne e frică. 
Întrebarea care se pune e următoarea: cum faci față fri- 
cii? O persoană curajoasă este aceea care merge mai de- 
parte, în ciuda fricii. Și iată ce am mai învățat: atunci 
când te confrunţi cu frica și te îndrepți spre ceea ce ţi-o 
provoacă, temerile se diminuează și, în același timp, 
cresc încrederea și buna părere despre sine. 

Prin urmare, când eviti ceea ce îți provoacă frică, te- 
merile cresc și încep să-ți controleze toate sectoarele vie- 
ţii. Și, pe măsura intensificării fricii, buna părere despre 
sine, încrederea și respectul de sine se diminuează co- 
respunzător. Așa cum spunea actorul Glenn Ford: 
„Dacă nu faci lucrul de care te temi, frica pune stăpâni- 
re pe viaţa ta.” 


Analizaţi-vă temerile 


Odată ce ați recunoscut factorii ce pot da naștere fri- 
cii, următorul pas în înfrângerea acesteia este să identi- 
fici, să definești și să analizezi în mod obiectiv temerile 
personale. 

În partea de sus a unei coli de hârtie scrieți întreba- 
rea: „De ce anume mă tem?” 

Începeți să completaţi lista scriind orice lucru, major 
sau minor, care vă provoacă anxietate. Incepeți cu cele 
mai obișnuite temeri: frica de eșec sau de o anumită 
pierdere, frica de respingere sau de critică provenind de 
la cei din jur. 

Unii oameni, dominați de frica de eșec, investesc o 
imensă cantitate de energie în justificarea și acoperirea 
greșelilor. Nu se pot confrunta cu ideea de a face greșeli. 
Alţii, preocupați de teama de respingere, sunt atât de 
sensibili la felul în care sunt priviți de ceilalți, încât par 
să nu aibă deloc capacitatea de a acționa pe cont pro- 
priu. Până când nu sunt absolut siguri că există cineva 
care-i aprobă, se abțin să acţioneze în vreun fel. 


Stabiliţi priorităţi în legătură 
cu temerile dumneavoastră 


După ce ați făcut o listă cu toate temerile care vă afec- 
tează gândirea și comportamentul, aranjaţi-le în ordi- 
nea importanței. Care anume temere are cel mai mare 
impact asupra gândirii sau vă trage înapoi mai mult de- 
cât oricare alta? Care temere e pe locul doi? Care, pe 
trei? Și aşa mai departe. 

Referitor la frica dominantă, scrieți răspunsurile la 
aceste trei întrebări: 


1. Cum anume mă ţine pe loc această temere? 


2. Cum mă ajută această temere și cum m-a ajutat în 
trecut? 


3. Care e prețul pe care trebuie să-l plătesc pentru în- 
frângerea acestei temeri? 


Acum câţiva ani, am parcurs acest exercițiu și am 
ajuns la concluzia că cea mai mare frică era aceea de să- 
răcie. Mă temeam de faptul de a nu avea destui bani, 

mă temeam de faliment sau de a nu fi destituit. Știam că 
această frică își avea originea în copilărie și că se datora 
părinţilor mei, care se maturizaseră în timpul Crizei și 
își făceau permanent griji în legătură cu banii. Frica mea 
a fost amplificată în perioadele din tinereţe, când am 
dus-o greu. Puteam aprecia în mod obiectiv originile 
acestei frici, dar încă mă marca. Chiar și atunci când 
aveam suficienți bani pentru a-mi satisface toate dorin- 
tele, această teamă era încă prezentă. 

Răspunsul meu la prima întrebare („Cum anume mă 
ține pe loc această temere?”) a fost că frica mă determi- 
na să fiu neliniștit, atunci când era vorba de a-mi asuma 
anumite riscuri legate de bani. Mă făcea să acționez în 
așa fel încât să am un serviciu sigur. Şi mă determina să 
aleg siguranţa în detrimentul oportunității. 

Răspunsul meu la a doua întrebare („Cum anume 
mă ajută această temere?”) a fost că, pentru a scăpa de 
frica de sărăcie, îmi creasem obiceiul de a munci mai 
mult și mai sârguincios decât o persoană obișnuită. 
Eram mai ambițios și mai hotărât. Petreceam mai mult 
timp studiind și învățând diferite moduri în care pu- 
teau fi câștigați și investiţi banii. În realitate, frica de să- 
răcie m-a condus spre independenţa financiară. 

Când am răspuns la a treia întrebare („Care e prețul 
pe care trebuie să-l plătesc pentru înfrângerea acestei te- 
meri?”), am înțeles imediat că eram dornic să-mi asum 
mai multe riscuri, să fiu mai agresiv în urmărirea ţelu- 
rilor financiare, să-mi încep propria afacere şi să nu mai 
fiu atât de tensionat și preocupat de a nu cheltui prea 
mult sau de a avea prea puțin. Și, mai ales, să nu mai fiu 
îngrijorat în legătură cu prețurile. 

Analizându-mi în mod obiectiv cele mai mari temeri, 
am fost capabil să încep procesul de a le elimina. La fel 
puteți proceda și dumneavoatră. 

Permanenta se obţine prin practică 


Puteţi începe procesul de a vă dezvolta curajul și de 
a elimina frica, angajându-vă în acţiuni corespunzătoa- 
re unui comportament curajos sau caracterizat prin în- 
credere în sine. Tot ceea ce practicați încontinuu devine, 
în cele din urmă, un obicei. Vă dezvoltați curajul, com- 
portându-vă curajos atunci când e nevoie. 

Iată câteva activități pe care le puteți pune în practi- 
că, pentru a vă dezvolta obiceiul curajului. Poate, cel 
mai important gen de curaj este acela de a începe, de a 
porni cu încredere la drum. Acesta este curajul de a în- 
cerca ceva nou și diferit, de a ieși din zona de confort fără 
a avea vreo garanție a succesului. 

L-am menționat mai devreme pe dr. Robert Ron- 
stadt, de la Babson College, care a predat antreprenoria- 
tul timp de mulți ani. El a iniţiat un studiu asupra stu- 
denților săi și a descoperit că doar 10% dintre ei și-au 
început efectiv propria afacere și au avut mai târziu suc- 
ces. Nu le-a putut găsi decât o singură calitate comună. 
E vorba de dorinţa de a porni efectiv propria afacere, în 
loc doar de a vorbi întruna despre acest lucru. 


Curajul de a începe 


Robert Ronstadt a descoperit Principiul Coridorului, 
pe care l-am descris mai devreme. În timp ce acești in- 
divizi înaintează spre ţelurile lor, ca și cum s-ar deplasa 
de-a lungul unui coridor, ușile, pe care nu le-ar fi văzut 
dacă nu s-ar fi aflat în mișcare, se dechid în faţa lor. 

S-a dovedit că absolvenţii cursului său de antrepre- 
noriat, care nu puseseră nimic în practică din ceea ce în- 
vățaseră, încă mai așteptau ca lucrurile să le fie favora- 
bile înainte de a începe ceva. Nu erau dornici să 
pornească de-a lungul coridorului nesiguranței până 

când nu puteau fi siguri, într-un fel sau altul, că vor 
avea succes — ceea ce nu s-a întâmplat niciodată. 


Viitorul aparține celor care își asumă riscuri 


„. Viitorul aparține celor care își asumă riscuri, nu celor 
care caută siguranța. Viața e perversă, în sensul că, cu 
cât cauţi mai mult siguranța, cu atât mai puţin o capeti. 
Însă, cu cât cauţi mai mult o oportunitate, cu atât e mai 
probabil să ajungi la siguranţa pe care o dorești. 

Ori de câte ori simţiți frică și neliniște și aveți nevoie 
de curajul de a nu da înapoi în faţa obstacolelor și difi- 
cultăților, mutați-vă atenția asupra țelurilor. Creați un 
tablou mental clar al persoanei care vreți să deveniți sau 
al modului în care ați vrea să actionati. Nu e nimic rău 
în legătură cu gândurile iscate de frică, atâta timp cât le 
temperati prin altele, legate de curaj și încredere în sine. 
A insista asupra unui lucru înseamnă a-i da amploare 
— aşa că fiți atenți. 

Stăpânirea fricii și creşterea curajului sunt premisele 
unei vieți fericite şi de succes. Angajându-vă să căpătați 
deprinderea de a fi curajoși, veţi atinge în cele din urmă 
punctul în care temerile nu mai joacă un rol major în 
luarea deciziilor. Vă veți fixa obiective provocatoare și 
stimulative și veți avea încredere că le veţi atinge. Veţi 
putea face față oricărei situații, cu calm și siguranţă. 
Cheia este curajul. 


Învăţați de la maeștri 


Ce-ar fi, dacă ați putea sta de vorbă cu oamenii cu cel 
mai mare succes din societatea noastră și ați învăța toa- 
te lecțiile pe care ei le-au căpătat de-a lungul vieții? Cre- 
deți că v-ar ajuta să aveți mai mult succes? 

Ce-ar fi, dacă ați putea sta de vorbă cu 100 dintre oa- 
menii cu cel mai mare succes în viață, care au trăit vre- 
odată și ați învăţa de la ei regulile, lecţiile și secretele 
succesului? V-ar ajuta asta să aveți mai mult succes? 
Ce-ar fi, dacă ați sta de vorbă cu cei mai de succes 1 000 
de oameni? Sau ce ziceți de 2 000 sau 3 000 de oameni? 


Acţiunea e totul 


Răspunsul dumneavoastră e probabil acesta: v-ar fi 
de mare ajutor, dacă v-aţi petrece timpul cu acești oa- 
meni de succes și aţi învăța ceea ce ei înșiși au învățat 
pentru a-și atinge țelurile. Adevărul e însă că toate 
sfaturile și informațiile nu v-ar folosi la nimic, dacă nu 
ați acționa într-un mod specific, bazându-vă pe ceea 
ce aţi învăţat. 

Dacă lecțiile despre succes ar fi de ajuns pentru a re- 
aliza lucruri mărețe în viață, atunci succesul ar fi garan- 
tat. Librăriile sunt pline de cărți despre cum te poți aju- 
ta singur, încărcate cu idei pe care să le folosești ca să ai 
succes. Adevărul e că nici cele mai bune sfaturi din 
lume nu te pot ajuta, dacă nu te motivezi singur să ac- 
ționezi intens, continuu, în direcția obiectivelor propu- 
se, până când reușești. 

Rezultatul însușirii ideilor din această carte este pro- 
babil acela că veți lua anumite decizii specifice în legă- 
tură cu ceea ce veți face mai mult și cu ceea ce veți face 
mai puțin. Vă veţi fixa unele țeluri în diverse domenii 
ale vieții și veți ajunge la concluzii de care veţi ține cont 
de acum înainte. Cea mai importantă întrebare legată 
de viitor este însă: veți face ceea ce ați hotărât să faceți? 


Calitatea esenţială este autodisciplina 


Cea mai importantă calitate legată de atingerea suc- 
cesului este autodisciplina. Asta înseamnă să ai abilita- 

tea interioară, bazată pe forță de caracter și voinţă, de a 
face ce trebuie să faci, când trebuie să faci, indiferent 
dacă ai chef sau nu. 

Caracterul este abilitatea de a pune în practică o de- 
cizie și după ce entuziasmul provocat de aceasta a dis- 
părut. Nu ceea ce ai învățat e hotărâtor pentru viitorul 
tău. E decisiv dacă te poți disciplina sau nu să plătești 
prețul, mereu și mereu, până când, în cele din urmă, ob- 
ţii efectul scontat. 

Ai nevoie de autodisciplină pentru a-ți fixa țelurile și 
a-ți face planuri de a le realiza. Ai nevoie de autodisci- 
plină pentru a-ţi revizui continuu și a-ți actualiza pla- 
nurile prin informaţii noi. Ai nevoie de autodisciplină 
pentru a-ți utiliza timpul în mod judicios și a te concen- 
tra întotdeauna asupra celei mai importante sarcini din- 
tr-un anumit moment. Ai nevoie de autodisciplină pen- 
tru a investi zilnic în tine însuţi, pentru a te „construi“, 
personal și profesional, pentru a învăţa ce e nevoie să 
înveţi ca să te bucuri de succesul de care ești capabil. 

Ai nevoie de autodisciplină pentru a amâna răsplata 
pe care scontezi, pentru a economisi bani și pentru a-ți 
organiza finanţele, astfel încât să ajungi la independen- 
ță financiară în cursul vieții tale active. Ai nevoie de au- 
todisciplină pentru a-ți concentra gândurile asupra te- 
lurilor și visurilor și a le feri de îndoieli și temeri. Ai 
nevoie de autodisciplină pentru a reacționa pozitiv și 
constructiv în faţa oricărei dificultăți. 


Stăruinţa înseamnă autodisciplină 
în acțiune 


Poate că cea mai importantă demonstraţie de auto- 
disciplină este nivelul stăruinței atunci când drumul de- 
vine dificil. Stăruinţa este autodisciplina în acţiune. Este 
adevărata măsură a caracterului unei persoane. De fapt, 

stăruința este măsura reală a încrederii în abilitatea pro- 
prie de a atinge succesul 

De fiecare dată când stărui în fața adversităţii și dez- 
amăgirii, creezi o deprindere a stăruinţei. Îți îmbogăţești 
caracterul și personalitatea cu mândrie, forță și o părere 
bună despre sine. Devii mai puternic și mai hotărât. Îți 
adâncești autodisciplina. Creezi în interior calitatea de 
fier a succesului, cea care te va purta mai departe, peste 
toate obstacolele aruncate de viață în calea ta. 


Calitatea comună a succesului în istorie 


Istoria rasei umane este o poveste despre triumful 
stăruinței. Toţi oamenii mari au trecut prin încercări și 
necazuri îngrozitoare, înainte de a ajunge la succes și 
împlinire. Rezistenţa și perseverența i-au făcut mari. 

Winston Churchill e considerat de mulți drept cel 
mai mare om de stat din secolul XX. De-a lungul vieţii 
sale, a fost cunoscut și apreciat pentru curaj și stăruinţă. 
În momentele întunecate ale celui de-al Doilea Război 
Mondial, când Luftwaffe bombarda Anglia rămasă sin- 
gură, tenacitatea încăpățânată, de buldog, a lui Chur- 
Chill a inspirat o naţiune întreagă să nu se dea bătută în 
faţa a ceea ce mulți considerau a fi o inevitabilă înfrân- 
gere. John F. Kennedy spunea despre discursurile pre- 
mierului britanic: „Churchill a încolonat limba engleză 
și a trimis-o pe front.” 

Unul dintre cele mai memorabile discursuri referi- 
toare la stăruință și dârzenie a fost acela în care Chur- 
chill s-a adresat națiunii engleze, pe 4 iunie 1940, şi care 
s-a sfârșit cu aceste cuvinte: „Nu vom da înapoi și nici 
nu vom eșua... Vom lupta în Franţa, vom lupta pe mări 
și oceane, vom lupta în aer, cu încredere și forță crescân- 
de, ne vom apăra insula, indiferent de prețul plătit, vom 
lupta la țărm, vom lupta pe terenurile de aterizare. Vom 

lupta pe câmp și pe străzi, vom lupta pe dealuri; dar nu 
vom capitula niciodată.” 

Spre sfârșitul vieții, Churchill a fost rugat la un mo- 
ment dat să vorbească unei clase din fosta lui școală și 
să împărtășească tinerilor care anume credea el că fuse- 
se secretul succesului său în viaţă. Stând în faţa adună- 
rii, sprijinit în baston și tremurând puţin, a spus cu o 
voce puternică: „Pot rezuma lecțiile din viața mea în 
șapte cuvinte: «Nu capitula niciodată; nu capitula nici- 
odată, niciodată.»” 


Garanţia eventualului succes 


Ceea ce a descoperit Churchill și veţi descoperi și 
dumneavoastră pe drumul spre atingerea țelurilor este 
că stăruința reprezintă singura calitate ce vă garantează 
că, în cele din urmă, veți învinge. 

Calvin Coolidge, un președinte atât de reticent în 
privinţa vorbitului în public încât i s-a dat porecla „tă- 
cutul Cal”, rămâne în istorie pentru cuvintele lui sim- 
ple, dar memorabile, legate de acest subiect. El scria: 
„insistă. Nimic pe lumea asta nu poate lua locul stä- 
ruinţei. Talentul, în nici un caz; nimic nu e mai obișnuit 
decât un om de talent care nu are succes. Și nici geniul; 
geniul nerăsplătit e aproape un proverb. Nici educația 
nu poate; lumea e plină de delincvenţi educați. Doar 
stăruința și hotărârea sunt omnipotente.” 


Stăruinţa este amprenta succesului 


Oamenii de afaceri și antreprenorii de succes sunt 
caracterizați printr-o voință neîmblânzită și o stăruință 
de nezdruncinat. 

În 1895, America era prizoniera unei crize teribile. 
Un om care trăia undeva în Vest și-a pierdut hotelul în 
timpul acestei crize și a hotărât să scrie o carte pentru 

a-i motiva și inspira pe ceilalți să stăruie și să meargă 
mai departe, în ciuda dificultăţilor cu care se confrunta 
națiunea. 

Numele lui era Orison Swett Marden. Și-a luat o ca- 
meră deasupra unui grajd și un an întreg a scris zi și 
noapte la cartea pe care a intitulat-o Pushing to the 
Front (Ieșirea la suprafată). Într-o seară, târziu, a termi- 
nat de scris ultima pagină și, fiind obosit și infometat, 
a coborât și s-a dus la o cafenea să mănânce. În ora-cât 
a lipsit de acasă, grajdul a luat foc. Când s-a întors, în- 
tregul manuscris, mai mult de 800 de pagini, fusese 
distrus de flăcări. 

Cu toate acestea, folosindu-și resursele interioare, a 
mai petrecut un an scriindu-și cartea din nou. După ce 
a terminat-o, a oferit-o mai multor editori, dar nici unul 
n-a părut interesat de o carte cu subiect motivațional în- 
tr-o țară aflată în criză şi cu un șomaj atât de ridicat. S-a 
mutat apoi la Chicago ș şi şi- a luat un serviciu. Într-o zi, 
a amintit de manuscris unui prieten care, întâmplător, 
cunoștea un editor. Pushing to the Front a fost ulterior 
publicată și a devenit un best-seller în toată țara. 

A fost lăudată de oamenii de afaceri și politicienii de 
frunte din America și considerată cartea care a dus ţara 
în secolul XX. A avut un enorm impact asupra gândirii 
oamenilor de decizie din ţară și a devenit singura ope- 
ră clasică referitoare la dezvoltarea personală. Oameni 
precum Henry Ford, Thomas Edison, Harvey Firestone 
și J. P. Morgan au citit-o și s-au inspirat din ea. 


Două însușiri esenţiale 


Orison Swett Marden spune în cartea lui: „Există două 
premise esențiale ale succesului. Prima este «Apucă-te 
de treabă» și a doua «Ține-te de ea.»” Tot el scria: „Nu, 
nu există eșec pentru cel care e conștient de puterea lui, 
care nu se recunoaște niciodată învins; nu există eşec 
pentru strădania neabătută; pentru voința neclintită. 

Nu există eșec pentru cel care se ridică ori de câte ori 
cade, care își recapătă forma, precum o minge de cauciuc, 
care stăruie atunci când toată lumea renunţă, care merge 
mai departe atunci când ceilalți se întorc din drum.” 

Confucius spunea cu mai mult de 4 000 mii de ani în 
urmă: „Meritul nostru cel mai mare nu constă în aceea 
că nu cădem niciodată, ci în faptul că ne ridicăm de fie- 
care dată când ne prăbușim.” 

James J. Corbett, unul dintre primii campioni mon- 
diali de box la categoria grea, spunea: „Devii campion 
atunci când mai lupți încă o repriză. Când lucrurile 
merg prost, mai lupți încă o repriză.” Yogi Berra spunea 
și el: „Nu-i gata, până nu se termină.” Și adevărul e că 
nu e gata niciodată, atâta timp cât continui să stărui. 

Elbert Hubbard scria: „Nu există alt eșec decât renun- 
tarea de a mai încerca. Nu există altă înfrângere decât 
aceea lăuntrică și nu există nici o adevărată barieră in- 
surmontabilă care să apere propria noastră slăbiciune 
înnăscută.” 

Vince Lombardi spunea: „Nu contează că ești la pă- 
mânt. Contează că te ridici din nou.” 

Toţi acești oameni de succes au învățat cât de impor- 
tantă este calitatea de a stărui în realizarea unor țeluri și 
obiective de mari proporţii. Ei poartă amprenta unei in- 
credibile stăruințe, refuzând să renunţe, oricare ar fi îm- 
prejurările. Singura însușire care garantează în mod ab- 
solut succesul în afaceri, în acumulări financiare și în 
viață este această voinţă de nezdruncinat și dorință de a 
merge mai departe, atunci când totul în interiorul tău 
vrea să te oprești și să te odihnești sau să te întorci și să 
faci altceva. 


Stăruința este cea mai importantă însușire 


Poate că cea mai importantă însușire este, pur și sim- 
plu, abilitatea de a stărui asupra unui lucru mai mult 

decât oricine altcineva. B.C. Forbes, fondatorul revistei 
Forbes, cel care a creat o publicație de mare importanță 
în timpul perioadei întunecate a Crizei, scria: „Istoria a 
demonstrat că cei mai de seamă învingători au întâmpi- 
nat de obicei obstacole devastatoare înainte de a trium- 
fa. Au câștigat pentru că au refuzat să se descurajeze în 
faţa înfrângerii.” 

John D. Rockefeller, cel mai bogat om din lume într-o 
anumită perioadă, scria și el: „Nu cred că există vreo în- 
sușire la fel de importantă pentru orice fel de succes cum 
este stăruința. Ea învinge aproape orice, chiar și natura.” 

Conrad Hilton, care a început cu un vis și un mic ho- 
tel în Lubbock, Texas, și a continuat să clădească una 
dintre cele mai de succes corporaţii hoteliere din lume, 
spunea: „Succesul pare să fie legat de acțiune. Oamenii 
de succes sunt în permanentă mișcare. Fac greșeli, dar 
nu renunță.” , 

Thomas Edison, omul cu cele mai mari eșecuri, dar și 
cele mai mari succese din istoria invențiilor, a avut mai 
multe experiențe nereușite decât oricare alt inventator 
din secolul XX. De asemenea, a perfectat și i s-au recu- 
noscut mai multe invenții pentru diverse proceduri co- 
merciale decât oricare alt inventator al vremii sale. El 
și-a descris filosofia cu următoarele cuvinte: „Atunci 
când am hotărât definitiv că merită să obțin un anumit 
rezultat, merg mai departe și fac nenumărate încercări, 
până când reușesc. Aproape toți cei care dezvoltă o idee 
lucrează asupra ei până în punctul în care li se pare că e 
imposibilă și se descurajează. Dar nu atunci e momen- 
tul să fii descurajat.” 

Alexander Graham Bell vorbea despre stăruință în 
următorii termeni: „Nu pot spune ce e această putere; 
tot ce știu e că există și devine disponibilă numai atunci 
când un om se află în starea de spirit în care știe cu exac- 
titate ce vrea și e pe deplin hotărât să nu renunțe până 
când nu realizează acel lucru.” 

Ren McPherson, care a transformat Dana Corpora- 
tion într-una din cele mai mari povești de succes din 
America, își rezuma filosofia în felul următor: „Trebuie 
să insiști. Doar atât: să insiști. Am făcut toate greşelile 
posibile, dar am insistat în continuare.” 


Marele paradox 


Un interesant și important paradox al vieții, de care 
trebuie să fii conștient, este că, dacă ești o persoană in- 
teligentă, faci tot ce e posibil să-ţi organizezi viața în 
asemenea fel, încât să minimalizezi și să eviţi piedicile 
și dezamăgirile. E un lucru rațional, pe care-l poți face. 
Toţi oamenii inteligenţi, urmând calea minimei rezis- 
tențe în atingerea țelurilor, fac tot ce e posibil pentru a 
micșora numărul de dificultăți și obstacole cu care se 
confruntă în activitatea lor zilnică. 


Dezamăgirea e inevitabilă 


Cu toate acestea, în ciuda celor mai mari eforturi ale 
noastre, dezamăgirile și piedicile sunt normale și firești, 
constituind componente de neevitat ale vieţii. Benjamin 
Franklin spunea că singurele lucruri inevitabile sunt 
moartea și taxele, dar experiența arată că şi dezamăgi- 
rea este inevitabilă. Indiferent cât de bine îţi organizezi 
viaţa, vei trăi nenumărate dezamăgiri, piedici, obstaco- 
le și dificultăţi. Și, cu cât sunt mai mari și mai provoca- 
toare țelurile stabilite, cu atât vei avea parte de mai 
multe dezamăgiri și obstacole. 

Acesta este paradoxul. E imposibil să evoluăm, să 
creștem și să ne dezvoltăm întregul potenţial dacă nu 
ne confruntăm cu adversități și nu învăţăm ceva din 
ele. Toate marile lecţii din viață sunt rezultatul rămâne- 
rilor în urmă și al înfrângerilor temporare, cele pe care 
am încercat din răsputeri să le evităm. Prin urmare, ad- 

versitatea vine nepoftită, în ciuda tuturor eforturilor 
noastre. Și totuși, fără ea nu putem deveni acei oameni 
capabili să escaladeze înălțimile şi să realizeze țeluri 
importante. 


Adversităţile ne pun la încercare 


De-a lungul istoriei, marii gânditori au meditat asu- 
pra acestui paradox și au ajuns la concluzia că adversi- 
tatea reprezintă testul pe care trebuie să-l treci pe dru- 
mul împlinirii oricărui lucru de valoare. Herodot 
spunea: „Adversitățile au efectul scoaterii la suprafaţă a 
forţei și calităților unui om, care, în absența adversităţi- 
lor, ar continua să rămână într-o stare latentă.” 

Puterea, curajul, caracterul și stăruința sunt aduse la 
suprafață atunci când te confrunţi cu cele mai mari pro- 
vocări și reacționezi în mod pozitiv și constructiv. 

Toată lumea întâmpină greutăți la tot pasul. Diferen- 
ţa dintre cei care realizează mult și cei care realizează 
puţin este că primii se folosesc de adversități și se luptă 
pentru a evolua, iar ceilalţi permit dificultăților să-i în- 
vingă, să-i descurajeze și să-i demoralizeze. 


Nu vă lăsaţi pradă deznădejdii 


Munca la Harvard a lui Abraham Zaleznik a dovedit 
că modul în care reacționăm la dezamăgire prezice co- 
rect probabilitatea de a atinge un mare succes. Dacă re- 
acționăm la dezamăgire învățând cât mai mult din ea, 
lăsând-o apoi în urmă și stăruind în continuare, e foar- 
te posibil să realizăm lucruri importante în viață. 


La un pas după eșec se află succesul 


lată o altă descoperire remarcabilă. Cele mai mari 
succese se găsesc doar la un singur pas dincolo de punc- 

tul în care totul pare să spună că e momentul să renunti. 
De-a lungul istoriei, oamenii au fost uimiţi să afle că 
cele mai mari descoperiri sunt rezultatul stăruinței în 
faţa tuturor dezamăgirilor și a evidenţelor de semn con- 
trar. Actul final al stăruinţei, numit adesea „testul stă- 
ruinței”, pare să preceadă marile realizări. 

H. Ross Perot, care a început EDS Industries cu 1 000 $ 
și a transformat-o într-o avere de aproape 3 miliarde de 
dolari, este unul dintre antreprenorii cu cel mai mare 
succes din istoria Americii. El spunea așa: „Cei mai mulți 
renunță exact atunci când aproape au atins succesul. Se 
dau bătuți înainte de linia de sosire. Renunţă în ultimul 
moment al jocului, cu un pas înainte de victorie.“ 

Herodot scria și el: „Unii oameni renunţă la proiecte- 
le lor atunci când aproape că și-au atins scopul; în timp 
ce alții, dimpotrivă, obţin victoria, în ultimul moment, 
prin eforturi mai viguroase ca niciodată înainte.” 

Puteţi găsi acest principiu al stăruinței în viața și ac- 
tivitatea multor oameni importanți. Florence Scovel 
Shinn scria: „Orice lucrare importantă, orice mare reali- 
zare s-a manifestat prin păstrarea viziunii și adesea, 
chiar înainte de marea realizare, printr-un aparent eșec 
sau descurajare.” 

În opera lui, devenită clasică, Think and Grow Rich 
(De la idee la bani)", Napoleon Hill scria: „Înainte ca suc- 
cesul să apară în viața cuiva, e sigur că se întâlnește cu 
multe înfrângeri temporare și, poate, cu un anume eșec. 
Atunci când înfrângerea te copleșește, cel mai ușor și lo- 
gic lucru de făcut este renunțarea. Și exact asta fac ma- 
joritatea oamenilor.” 

Harriet Beecher Stowe, care a scris Uncle's Tom Cabin 
(Coliba unchiului Tom), a rostit următoarele cuvinte: „Nu 


* Apărută la Curtea Veche Publishing, București, 1998, 272 p. 
(N.red.) ` 

te da bătut, căci ăsta e locul și acum e momentul în care 
soarta ta se va schimba.” 

Ceea ce nu se vede — și cei mai mulți oameni nici nu 
bănuiesc că există — este forța tăcută, dar irezistibilă, 
care te salvează atunci când te lupți cu descurajarea. 

Claude M. Bristol scria: „Efortul constant şi făcut cu 
hotărâre este acela care zdrobește orice rezistență și mă- 
tură din cale orice obstacol.” 

James Whitcomb Riley formula astfel: „Factorul esen- 
țial este stăruința — hotărârea de a nu permite nicioda- 
tă ca energia și entuziasmul să fie înăbușite de descura- 
jarea ce apare în mod inevitabil.” 

Puterea de a continua în ciuda oricăror piedici, de a 
răbda — aceasta este calitatea învingătorului. Stăruința 
este abilitatea de a te confrunta mereu cu înfrângerea, 
fără să renunți — să mergi înainte în mijlocul celor mai 
mari dificultăți. Există o poezie a unui autor anonim, pe 
care cred că toată lumea ar trebui s-o citească, s-o me- 
moreze și să și-o recite, atunci când apare tentaţia aban- 
donului sau a renunțării de a mai încerca. Poezia se nu- 
mește Nu te da bătut. 


Nu te da bătut 


Când totul merge prost, așa cum câteodată pare, 
Când te târăști pe drumul ce nu-i decât urcare, 
Când fondurile-s mici și datoriile-ţi par spini, 

Și să zâmbești ai vrea, și-n loc tu doar suspini, 
Când grijile te-apasă şi-n colb tu ai căzut, 

Te odihnește, dacă vrei, dar nu te da bătut. 
Viaţa-i bizară, cu hopuri și schimbări pe dată, 
Așa cum, mai vrem, mai nu, aflăm noi câteodată. 
Eșecuri multe-apar atunci când ești credul 

Și zici că ai învins şi ai răbdat destul. 

Nu renunța când tot ce-ai vrut îți pare-o amintire, 
Căci reușita vine cu-o altă opintire. 

Succesul e-o înfrângere pe dos, 

Ca tenta argintie a unui nor de îndoieli, ploios. 
Și nu știi niciodată cât de departe e, 


E-acum, aici, şi-ţi pare că nu e. 


Așa că luptă atunci când din picioare ești căzut, 


De merge totul rău, tu NU TE DA BĂTUT. 


Insistați până când reușiți 


1. Identificați cele mai mari provocări sau probleme 


cu care vă confruntați astăzi, pe drumul spre atin- 
gerea celui mai important ţel. Imaginaţi-vă că 
acestea au apărut pentru a vă testa hotărârea și 
dorința. Decideţi să nu renunțați niciodată. 


. Gândiţi-vă la viaţa dumneavoastră de până acum 


și identificaţi ocaziile în care hotărârea de a stărui 
a reprezentat cheia succesului. Amintiţi-vă acele 
experienţe ori de câte ori vă confruntați cu dificul- 
tăți sau descurajări. 


„ Hotărâţi de la început că, atât timp cât vă doriți 


intens un anumit țel, nu veți renunța până când 
nu-l veţi atinge. 


. Căutaţi în fiecare problemă, obstacol sau rămâne- 


re în urmă sămânța unui beneficiu sau a unei 
oportunități de valoare egală sau mai mare. Veţi 
găsi întotdeauna ceva care să vă ajute. 


. Fiți hotărâți ca, în orice situație, să vă orientați 


spre acţiune și spre găsirea soluției. Gândiţi întot- 
deauna în termeni legați de ceea ce puteți face 
chiar în acel moment pentru a rezolva probleme- 
le sau pentru a vă atinge obiectivele și apoi înce- 
peti să acționați! Nu vă daţi bătuți niciodată. 


CONCLUZIE 


Incepeti să acţionați 
de astăzi 


Aţi învăţat acum, poate, cea mai cuprinzătoare strate- 
gie de stabilire și realizare a țelurilor, ce a apărut vreoda- 
tă într-o carte. Practicând regulile şi principiile ei, puteți 
realiza mai mult în lunile și anii ce vin, mai mult decât 
reușesc cei mai mulți oameni să realizeze într-o viaţă. 

Cea mai importantă însușire pe care o puteți dezvol- 
ta pentru un succes de-o viață este deprinderea de a ac- 
ționa când aveți planuri, țeluri, idei și intuiții. Cu cât în- 
cercaţi mai des, cu atât veţi triumfa mai repede. Există o 
relație directă între numărul de lucruri pe care le încer- 
cați și realizările din viață. lată cei 21 de pași ce trebuie 
făcuţi pentru stabilirea și atingerea țelurilor și pentru a 
trăi o viață minunată: 


. 1. Descătușaţi-vă potenţialul. Amintiţi-vă mereu că 
potenţialul dumneavoastră e nelimitat. Orice aţi reali- 
zat în viață până acum reprezintă doar pregătirea lucru- 
rilor uimitoare pe care le veți realiza în viitor. 


2. Fiţi răspunzători de viața dumneavoastră. Sunteţi 
total responsabili de tot ceea ce sunteți astăzi, de tot 
ceea ce gândiţi, spuneți și faceţi, ca și de tot ceea ce de- 
veniți de acum înainte. Refuzaţi să vă mai găsiți scuze 

sau să dați vina pe alții. În schimb, progresați zilnic în 
direcţia țelurilor stabilite. 


3. Creaţi-vă viitorul. Imaginaţi-vă că nu sunteți limi- 
taţi de nimic în ceea ce puteți face, fi sau avea în lunile 
și anii următori. Gândiţi-vă la acest lucru și planificați-vă 
viitorul, ca și cum ați avea toate resursele necesare pen- 
tru a vă crea viața pe care v-o doriţi. 


4. Clarificaţi-vă valorile. Valorile și convingerile 
lăuntrice vă definesc ca persoană. Faceți-vă timp să vă 
gândiţi la lucrurile în care credeţi cu adevărat, în orice 
domeniu al vieţii. Nu deviaţi de la ceea ce simțiți că e 
bine pentru dumneavoastră. 


5. Determinaţi-vă adevăratele țeluri în viață. Deci- 
deți ce vă doriţi cu adevărat să realizați în fiecare zonă 
a vieții. Claritatea e esențială pentru un trai fericit și de 
înaltă performanţă. 


6. Stabiliţi-vă un scop major și bine definit. Aveţi 
nevoie de un scop central în jurul căruia să vă clădiți via- 
ţa. Trebuie să fie un singur ţel, care să vă ajute să le rea- 
lizaţi pe toate celelalte. Decideţi care e acela și lucraţi tot 
timpul la el. 


7. Analizaţi-vă convingerile. Convingerile despre 
propriile abilități și despre lumea din jur au un impact 
mai mare decât orice alt factor asupra sensibilităţii și ac- 
țiunilor dumneavoastră. Asiguraţi-vă că aceste convin- 
geri sunt pozitive și consecvente, privitor la realizarea 
unor lucruri posibile. 


8. Începeţi cu începutul. Faceţi o analiză atentă a 
punctului de pornire, înainte de a vă lansa în realizarea 
țelului propus. Determinaţi cu exactitate situaţia în care 
vă aflaţi astăzi și fiți onești și realiști în ceea ce privește 
ce anume vreţi să realizaţi în viitor. 

9. Cuantificaţi-vă progresul. Stabiliți repere, unități 
de măsură și tabele de marcaj clare, pe drumul spre 
atingerea obiectivelor. Aceste unități de măsură vă ajută 
să apreciaţi cât de bine acționați și vă dau posibilitatea 
să faceţi ajustările și corecţiile necesare în timp ce sun- 
teți pe drum. 


10. Înlăturaţi obstacolele. Succesul se reduce la abi- 
litatea de a rezolva probleme și de a îndepărta obstaco- 
lele din drumul spre atingerea țelului. Din fericire, rezol- 
varea problemelor este o însușire pe care o puteți stăpâni 
prin practică și, ca urmare, vă realizaţi țelurile mai repe- 
de decât aţi crezut că e posibil. 


11. Deveniţi experţi în domeniul dumneavoastră. 
Aveţi înlăuntrul dumneavoastră, chiar acum, abilitatea 
de a fi cei mai buni în ceea ee faceţi, astfel încât să vă 
alăturați primilor 10% din domeniul respectiv. Fixaţi-vă 
asta ca pe un ţel, lucraţi zilnic la el și nu vă opriți până 
când nu-l atingeți. 


12. Asociaţi-vă cu oamenii potriviţi. Alegerile pri- 
vind oamenii alături de care trăiţi, munciţi sau vă aso- 
ciați vor avea mai multă influenţă asupra succesului de- 
cât orice alt factor. Asociaţi-vă doar cu oamenii care vă 
plac, pe care-i respectați și îi admiraţi. Zburaţi alături de 
vulturi, dacă vreţi să fiți și dumneavoatră niște vulturi. 


13. Concepeţi un plan de acţiune. O persoană obiș- 
nuită, care are un plan bine gândit, poate întrece un ge- 
niu care nu are nici un plan. Abilitatea de a planifica și 
organiza dinainte vă dă posibilitatea de a realiza țeluri 
mai mari și mai complexe. 


14. Administraţi-vă timpul în mod judicios. Învă- 
țați cum să vă dublaţi sau triplați productivitatea, per- 
formanţa și rezultatele, prin practicarea principiilor de 
management al timpului. Stabiliți-vă întotdeauna prio- 

Cu toții avem țeluri în viață, ne dorim să fim, să avem, să 
ajungem, să realizm, Pentru unii acestea rămân doar vise, 
pentru alții devin împliniri. Brian Tracy a ajuns la con- 
Cluzia că diferența constă în primul rând în formularea 
țelului. Este un țel imaginar sau este formulat în scris, 
delimitat în timp, caracterizat prin costuri, necesităţi, 
resurse, obstacole, adică este bine precizat? În primul caz 
plutim în ceață, în al doilea avem o hartă, o destinaţie, 
ştim încotro ne îndreptăm, Chiar și așa, având un drum 
trasat, recomandările autorului ne ajută să ajungem la 
destinație și să ne atingem țelul mult mai repede decât am 
fi făcut-o singuri. Strategia din această carte este verifi- 
cată, Ea a stat la baza reușitei a celui care a conceput-o și 
de ea au beneficiat până azi peste două milioane de 
oameni din 35 de țări. Fiecare capitol vă prezintă pașii 
teoretici și practici necesari în atingerea țelurilor: dez- 
voltarea încrederii și a stimei de sine, depășirea obsta- 
colelor, acceptarea provocărilor, în total douăzeci și una 
de chei. Potențialul dvs. este ca un ocean neexplorat, plin 
de comori ascunse care așteaptă să fie descoperite, Dacă 
imaginația nu are limite, atunci nu există limite nici pen- 
tru realizări. 

